
Stan Nicholls, jurnalist şi autor britanic de mare succes. A fost 
coproprietar şi manager al librăriei Bookends din West London, 
precum şi manager al librăriei Dark They Were and Golden Eyed, 
specializate în literatură SF. A fost de asemenea primul manager al 
lanţului de distribuţie de carte Forbidden Planet, ajutând la înfiinţarea 
ramurii newyorkeze a companiei. Ca jurnalist, a semnat articole în 
cele mai importante cotidiane şi reviste britanice, precum şi în 
gazetele de specialitate, printre care The Guardian, The Independent, 
The Daily Mirror, Time Out, Sight and Sound, Rolling Stone, SFX sau 
Locus. În 1981 s-a dedicat în totalitate scrisului, publicând până în 
prezent peste douăzeci şi cinci de lucrări fantasy şi science fiction, 
traduse în mai mult de douăzeci de limbi, dintre care cele mai 
cunoscute sunt Strange Invaders (1995), Fade to Black (1997), trilogia 
The Nightshade Chronicles (1996-1998) şi trilogia Quicksilver 
(2003-2006). Trilogia Orcii, tipărită pentru prima oară în Marea 
Britanie de Gollancz, a devenit bestseller internaţional, cu peste 
1.000.000 de exemplare vândute şi tradusă în douăsprezece limbi. În 
2007 i-a fost decernat Premiul pentru întreaga carieră Le Fantastique 
pentru contribuţii deosebite în domeniul literaturii, în cadrul 
Festivalului Trolls & Legendes din Mâns, Belgia. Trăieşte în regiunea 
engleză West Midlands împreună cu soţia sa, Anne Gay. În prezent 
lucrează la o nouă trilogie dedicată orcilor, intitulată Orcs: Bad Blood. 


CUM S-AU CĂLIT ORCII 


Alcătuirea socială a Maras-Dantiei, leagănul raselor străvechi, era în 
pragul dezastrului. Echilibrul ei fragil fusese distrus de o rasă de 
năvălitori rapace, oamenii. Fi pustiau resursele naturale, prădau 
culturile şi stârneau conflicte. Mulţi se învârteau în jurul grupurilor 
religioase adversare, Mani şi Uni, care purtau un război sângeros. 

Şi distrugeau magia pământului. 

Jafurile oamenilor tulburau fluxurile de energie ale pământului, 
care hrăneau puterile magice ale majorităţii raselor. Acum, primăvara 
cea încântătoare murea. La rândul ei, vremea se strica, învălmăşind 
anotimpurile. Peste Maras-Dantia apăsa teama sosirii unei ierni 
nesfârşite, pe lângă epoca de gheaţă, anunţată de ghețarii care 
înaintau spre sud. 

Orcii nu aveau puteri magice pe care să le piardă, însă erau mari 
meşteri la luptă şi însetaţi de sânge. 

Căpitanul Stryke îi conducea pe jderi, o ceată de treizeci de 
războinici orci aflată în slujba reginei vrăjitoare Jennesta, tirană 
sadică şi susținătoare a religiei Mani. Ofițerii lui Stryke erau sergenţii 
Haskeer şi Jup, cel din urmă fiind singurul pitic dintre ei, şi caporalii 
Alf şi Coilla, aceasta fiind singura femeie-orc. Restul cetei, la început, 
număra douăzeci şi cinci de răcani. La ordinul Jennestei, jderii au 
furat un obiect misterios, un cilindru pe care li s-a poruncit să nu-l 
deschidă. Au pus mâna şi pe o cantitate mare de cristal, un drog 
puternic. 

Când cilindrul le-a fost furat de bandiții cobolzi, hotărârea lui 
Stryke de a-i urmări şi de a recupera trofeul a fost primul pas prin care 
jderii au devenit dezertori. Ajutaţi de un gremlin savant numit Mobbs, 
au deschis cilindrul şi au văzut că ascunde un instrument, un artefact 
despre care se spunea că are proprietăți magice nemaipomenite. 
Orcilor, obiectul acela ciudat li se părea o simplă stea, şi aşa i-au şi 
zis. Descoperind că existau încă patru asemenea stele care, la un loc, 
ar putea elibera rasele străvechi într-un fel de neexplicat, ceata şi-a 
încălcat jurământul faţă de Jennesta. În timp ce în Maras-Dantia se 
prăbuşea din cauza haosului, jderii porneau în căutarea celorlalte stele 
care să dezvăluie misterul. 

Misiunea lor s-a dovedit plină de primejdii. Au fost vânaţi de un 
grup de războinici trimişi de Jennesta să-i ucidă sau să-i prindă. 
Armate de Uni şi Mani, ajutate de semenii lor jderi şi pitici 
oportunişti, le voiau capetele. Bolile oamenilor, de care rasele 
străvechi cu greu se puteau feri, le puneau viaţa în pericol. Iar 
Jennesta, enervată de eşecurile propriilor ei slugi, a angajat trei 
oameni cruzi, vânători de recompense, specialişti în urmărirea orcilor 


ticăloşiţi. 

În vremea asta, Stryke era bântuit de vise inexplicabile, care îl 
purtau într-un tărâm orc feeric, neatins de oameni sau de vreme rea. 
Viziunile lui erau atât de clare, încât credea că nu mai e în toate 
minţile. 

Ceata de jderi a smuls a doua stea de la extremistul Uni Kimball 
Hobrow, făcându-l pe acesta şi pe adepţii lui să-i hăituiască 
necruţători. Al treilea instrument enigmatic a fost găsit în Scratch, 
regatul subteran al rasei trolilor. Jderii au scăpat cu viaţă numai 
pentru că l-au luat ostatic pe Tannar, regele lor. 

Haskeer, cu minţile rătăcite din cauza febrei, a furat cele două stele 
şi a fugit cu ele. Coilla a plecat după el şi a fost prinsă de vânătorii de 
recompense. A reuşit să-i convingă însă că ceata de orci plecase spre 
portul liber Hecklowe. Trădând-o pe Jennesta şi hotărând să profite de 
situaţie ei înşişi, vânătorii de recompense au avut nevoie de Coilla ca 
să-i recunoască pe camarazii ei. Au plecat spre Hecklowe, luând-o pe 
jderiţă prizonieră. 

Stryke şi-a condus restul cetei în căutarea lui Haskeer şi a Coillei. 
Regele Tannar, încercând să se târguiască pentru libertatea lui, le-a 
spus jderilor că un centaur pe nume Keppatawn are, şi el, o stea, 
păzită de clanul lui în Pădurea Drogan. Stryke a refuzat să-l elibereze 
pe regele trol, care a încercat să fugă şi a murit, adăugând tiranicidul 
la fărădelegile jderilor. 

Cu mintea tulburată, Haskeer a dobândit convingerea că stelele îi 
vorbesc într-un fel şi că ar trebui să le ducă Jennestei, deşi asta 
însemna moarte sigură. Înainte de a-şi îndeplini planul, a fost capturat 
de adepţii zeloşi ai lui Hobrow, custozii, iar stelele au căzut în mâna 
acestuia. 

Jderii s-au confruntat şi ei cu oamenii lui Hobrow în lupte 
sângeroase şi au aflat că Jennesta îi declarase proscrişi şi pusese o 
recompensă pe capetele lor. Stryke a hotărât să împartă ceata în două, 
temporar, deşi nici el nu fusese de acord cu asta înainte. Cu jumătatea 
lui de ceată, a continuat să-şi caute camarazii; Alfray a fost trimis cu 
jumătatea cealaltă să afle dacă există o stea în Pădurea Drogan. 

Jennesta a început să-i vâneze mai aprig pe jderi şi a trimis după ei 
patrule de dragoni conduse de stăpâna lor, Glozellan. A păstrat şi 
legătura telepatică cu surorile ei, Adpar şi Sanara, regine peste alte 
ținuturi din Maras-Dantia. Adpar, la cârma tărâmului nyadd, se 
războia cu o rasă vecină, merzii. Jennesta i-a propus să se alieze cu ea 
ca să găsească stelele, promiţându-i că vor împărţi puterea. Neavând 
încredere în ea, Adpar a refuzat-o. Înfuriată, Jennesta s-a folosit de 
vrăjitorie şi a trimis moartea asupra surorii sale. 

Coilla şi vânătorii de recompense s-au întâlnit întâmplător cu un 
om pe nume Serapheim, care se pretindea bard rătăcitor. Dar 


întâlnirea s-a încheiat înainte ca ei să afle mai multe despre el, iar 
grupul a mers mai departe spre Hecklowe. Portul liber, loc de întâlnire 
pentru toate rasele, era păzit de Supraveghetori, homunculi creaţi prin 
magie, care impuneau ordinea prin forţă mortală. Într-unul dintre 
cartierele mai prăpădite din oraş, vânătorii de recompense s-au târguit 
s-o vândă pe Coilla elfului negustor de sclavi, Razatt-Kheage. 

Jumătatea de ceată a lui Stryke l-a descoperit pe Haskeer şi l-a 
salvat tocmai când era să fie linşat de custozii lui Hobrow. Au 
recuperat şi stelele. Haskeer n-a fost în stare să-şi justifice faptele. 
Stryke i-a pus comportamentul pe seama febrei şi i-a dat voie să se 
alăture din nou cetei, dar sub supraveghere. Mai târziu, în timpul unei 
furtuni neobişnuite pentru acel anotimp, a reapărut misteriosul 
Serapheim. El i-a povestit lui Stryke că sergentul lui, Coilla, fusese 
capturat de vânătorii de recompense, de existenţa cărora ceata ştia 
deja, şi că aceştia plecaseră cu ea la Hecklowe. Apoi, pur şi simplu s-a 
făcut nevăzut. Stryke a trimis un mesaj cetei lui Alfray, amânând 
momentul întâlnirii lor la Drogan, şi, însoţit de mai puţini răcani, a 
plecat la Hecklowe. Acolo, jderii l-au revăzut pe Serapheim. 
Urmărindu-l de la distanţă, au ajuns la vizuina lui Razatt-Kheage, 
unde era ţinută Coilla. După o încăierare crâncenă, au salvat-o, dar 
vânătorii de recompense au reuşit să scape. Şi Serapheim a dispărut. 
Scăpând cu greu de Supraveghetori, jderii au fugit din Hecklowe. 

Ceata s-a reunit la Golful Calyparr, lângă Pădurea Drogan. La scurtă 
vreme, în timp ce vâna, Stryke a fost prins într-o ambuscadă de 
răzbunătorul Razatt-Kheage şi slugoii lui. Dar jderul s-a dovedit mai 
isteţ decât agresorii şi l-a ucis pe negustorul de sclavi. Intrând în 
Pădurea Dragon, jderii s-au întâlnit cu clanul centaurului Keppatawn. 
Acesta, un renumit armurier şchiop de un picior, avea, într-adevăr, o 
stea. O furase de la Adpar în tinereţe, de-abia scăpând cu viaţă. Dar 
vraja făcută de ea îl lăsase infirm şi numai dacă lacrima ei ar fi curs pe 
piciorul lui, atunci i s-ar fi vindecat. Keppatawn a hotărât că, dacă 
orcii îi aduc acest trofeu bizar, le va da steaua în schimb. Stryke a fost 
de acord. 

Ceata şi-a croit drum spre tărâmul nyadd, unde Mlaştina Scarrock 
se întâlnea cu Insulele Mallowtor. Acolo domnea haosul. Nyazzii şi 
vecinii merzi se luptau unii împotriva celorlalţi, iar Adpar căzuse în 
comă, din cauza farmecelor Jennestei. Cum Adpar îşi eliminase toţi 
rivalii, moartea ei ameninţa să-i zguduie tărâmul din temelii, facţiuni 
rivale războindu-se pentru putere. După ce s-au strecurat până la 
încăperile reginei, jderii au găsit-o pe patul de moarte, părăsită de 
curteni. Când totul părea pierdut, Adpar a vărsat o singură lacrimă, de 
mila ei, pe care Coilla a prins-o într-o sticluţă. 

Moartea lui Adpar a trimis un fior telepatic Jennestei şi Sanarei. 
Astfel, i s-a dezvăluit Jennestei că Stryke şi ceata lui erau pe tărâmul 


nyadd. A pornit spre Scarrock, în fruntea unei armate de Mani formate 
din zece mii de soldaţi, hotărâtă să-i anihileze pe jderi o dată pentru 
totdeauna. Stăpâna Dragonilor, Glozellan, şi un detaşament de dragoni 
au fost trimişi înainte. Kimball Hobrow a aflat că ceata venise în 
regiunea Dragon. A pornit într-acolo în fruntea propriei armate. 

Jderii au ieşit cu greu din ţinutul nyadd, reuşind să scape numai 
pentru că luptătorii merzi le-au sărit în ajutor. Dar răcanul Kestix a 
fost ucis. Ceata a pornit spre Pădurea Drogan cu lacrima şi cu stelele. 
Pe drum, a fost atacată de custozii lui Hobrow. Mult depăşiţi ca 
număr, orcii au luat-o la fugă, dar calul lui Stryke s-a împiedicat şi l-a 
azvârlit din şa. În timp ce custozii goneau spre el, Glozellan a coborât 
din cer călare pe un dragon şi l-a salvat. L-a dus apoi pe un vârf de 
munte îndepărtat şi l-a lăsat acolo, fără să-i dea nicio explicaţie. Deşi 
muntele era imposibil de urcat, misteriosul Serapheim a apărut din 
senin şi l-a încurajat pe orc să nu-şi piardă speranţa. Apoi s-a făcut 
nevăzut. Stryke aproape că nici nu i-a observat dispariţia. 

Asta pentru că stelele pe care le avea îi cântau. 

Călăreau ca harpiile fugind din iad. 

Jup se întoarse în şa şi privi peste umăr la urmăritori. Socoti vreo 
sută, cam cinci la un jder. Erau îmbrăcaţi în negru şi înarmaţi până în 
dinţi, iar goana îndelungată nu le ostoise avântul. 

Acum, primele rânduri de oameni ajunseseră la o aruncătură de băț 
de ei. 

Piticul se uită la Coilla, care călărea în rând cu el la coada cetei. 
Stătea aplecată în faţă, cu capul cât mai jos, cu dinţii încleştaţi şi părul 
strâns în coadă fluturându-i ca frunzele de laur învăpăiate. Dungile 
tatuate în formă de V care-i împodobeau obrajii îi scoteau în evidenţă 
trăsăturile neînduplecate. 

În faţa ei, sergentul Haskeer şi caporalul Alfray galopau năvalnic, 
caii lor înspumaţi izbind cu copitele iarba rece şi azvârlind bucăţi de 
noroi. 

Ceilalţi orci se împrăştiaseră de-o parte şi de a alta, aruncând 
priviri fioroase, cocoşaţi de vântul care-i biciuia. 

Toţi ochii urmăreau adăpostul îndepărtat din Pădurea Drogan. 

— Ne ajung din urmă! răcni Jup. 

Dacă îl auzi vreun alt orc în afară de Coilla, nu dădu niciun semn. 

— Atunci nu mai pierde vremea! strigă Coilla, săgetându-l din priviri. 
Nu te opri! 

Nu-i ieşea din cap scena la care fuseseră martori înainte, când 
Stryke căzuse de pe cal şi fusese apoi luat de un dragon războinic. 
Jderii erau obligaţi să presupună că era un animal de-al Jennestei şi că 
Stryke era pierdut. 

Jup răcni din nou, aducându-i aminte de prezent. Zvârli un braţ şi 
arătă spre flancul ei stâng descoperit. Coilla întoarse iute capul. Un 
custode ajunsese în dreptul ei. Stătea cu sabia ridicată, gata să-i 
ciocnească armăsarul cu al lui. 

— Rahat! ţipă Coilla. 

Trase tare de hăţuri, răsucindu-se într-o parte. Se feri de sabia 
duşmană şi câştigă destul timp ca s-o tragă pe-a ei. 

Omul nu se lăsă. Flutură arma şi răcni ca să acopere vuietul 
hăituielii. Roti sabia larg şi spintecă aerul la un fir de păr de coapsa 
Coillei. 

A doua lovitură căzu neîntârziat, mai aproape, mai de sus, şi ar fi 
spintecat-o din talie dacă nu s-ar fi ferit. 

Asta o scoase din minţi pe jderiţă. 

Se trase într-o parte degrabă şi izbi la rândul ei. Omul se feri şi 
lama desenă un arc şuierător la două degete de capul său. Răspunse cu 
un asalt la pieptul jderiţei, dar ea îl bloca. Bărbatul atacă încă o dată 


şi încă o dată. Coilla pară şi ea de două ori şi armele se ciocniră cu 
zăngănit de oţel. 

Vânători şi vânaţi goneau val-vârtej. Ajunseră într-o râpă lată cât să 
încapă zece cai în ea. Terenul le zbură prin faţa ochilor, o ceaţă verde- 
maronie. Cu coada ochiului, Coilla observă cum oamenii înconjură 
ceata de jderi. 

Se întinse şi izbi cu forţă în agresor. Rată, gata să cadă pentru că se 
întinsese prea mult. Omul contraatacă. Armele se ciocniră, tăiş fulgeră 
pe tăiş, metalul zornăi. Niciunul nu reuşi să-l învingă pe celălalt. 

Trecu o clipă scurtă de răgaz până când cei doi îşi reluară poziţia în 
şa, iar Coilla privi înainte. Şi foarte bine făcu. Călăreţii din faţă se 
despărţeau în stânga şi-n dreapta unui trunchi de copac putred, ca 
valurile izbind furios prova unei corăbii uriaşe. Jderiţa trase de hăţuri 
în dreapta şi-şi echilibra corpul în aceeaşi direcţie. Calul ei coti şi 
trecu foarte aproape de trunchi. Preţ de-o clipă, Coilla zări bucăţile de 
coajă moartă. O creangă amărâtă îi zgârie umărul. Apoi călări fără 
piedici. 

Dacă ea trecuse prin dreapta trunchiului, omul o luă pe la stânga. 
Însă era un obstacol pentru semenii lui. Aceştia se înghesuiră în număr 
mare în partea cea mai gâtuită a râpei, iar el rămase singur o clipă. 
Hotărâtă să-i vină de hac, Coilla porni după el. Se înfruntară din nou 
când râpa se lăţi şi făcu loc unui câmp deschis. 

În timp ce schimbau lovituri, jderiţa îi văzu pe jderi gonind iute ca 
vântul, Jup aruncându-i o privire peste umăr. În acelaşi timp, grupul 
cel mare de custozi, care venea din spate, îşi îndemna armăsarii să 
alerge mai repede. Coilla trecu la o mişcare îndrăzneață. Dădu drumul 
hăţurilor, pentru ca armăsarul ei să galopeze liber, şi apucă sabia cu 
două mâini. Putea să cadă, însă îşi asumă riscul. Şi nu degeaba. 

De data asta, întinzându-se şi lovind cu toată puterea, lama ei 
muşcă din carne. Îl tăie adânc pe custode chiar la încheietura cotului. 
Ţipând, omul scăpă arma şi-şi prinse rana cu mâna cealaltă. Coilla îl 
străpunse în piept, sfărâmându-i oasele şi eliberând un şuvoi rubiniu. 
Duşmanul se legănă şi clătină din cap. Jderiţa vru să-l mai lovească o 
dată. 

Nu mai trebui. Rănitul scăpă din mână căpăstrul. Calul îl zgudui o 
vreme nepăsător, ca pe-un simplu călăreț, o păpuşă zdrenţuită ţopăind 
pe animalul prins în vârtejul goanei. Apoi, omul căzu. Atinse 
pământul într-o învălmăşeală de membre încâlcite şi haine strâmbe. 

Înainte să-şi dea sufletul, avangarda custozilor tropoti peste el. Unii 
se ciocniră de el şi căzură, zdrobiţi şi ei de cai. Se iscă un vălmăşag de 
oameni ţipând sub copitele animalelor. 

Coilla prinse hăţurile care fluturau libere şi ţâşni în faţă, urmată de 
câţiva cai fără stăpân. Ajunse din urmă ceata şi-l găsi pe Jup 
aşteptând-o. După ce porniră amândoi, duşmanii se regrupară în 


spatele lor. 

— Nu se dau bătuţi, observă Jup. 

— Dar când s-au dat? Coilla cercetă terenul din faţă. Îl acopereau 
mlaştinile. Iar prin regiunea asta nu poţi goni cu caii, adăugă ea. 

— Nici nu ne-am gândit la asta. 

— Hă? 

— Nu-i putem duce la Drogan. 

Coilla se încruntă. 

— Nu, recunoscu ea, scrutând liziera pădurii. N-ar fi frumos să-l 
răsplătim aşa pe Keppatawn. 

— N-ar fi. 

— Şi-atunci? 

— Hai odată, Coilla. 

— Rahat. 

— Ai altă idee? 

Jderiţa privi mulţimea de custozi furibunzi. Erau şi mai aproape. 

— Nu, răspunse ea cu un oftat. Hai să-i dăm drumul. 

Îşi îmboldi calul şi ţâşni ca săgeata, cu Jup după ea. Traversară 
rândurile de răcani până în fruntea cetei, unde Alfray şi Haskeer 
conduceau galopul. Solul mocirlos îi împiedica să avanseze prea 
repede; totuşi, Coilla reuşi să vadă mai bine datorită ritmului încetinit. 

— Nu în pădure! le strigă ea jderilor. Nu în pădure! 

Alfray înţelese. 

— Îi înfruntăm? îi strigă înapoi, ridicând flamura de luptă. 

Jup fu acela care-i răspunse: 

— Cum altfel? ţipă el. 

— Îi înfruntăm, da! răcni şi Haskeer. Orcii nu fug! Ei luptă! 

Atât îi fu destul Coillei. Îşi struni calul. Ceilalţi îi urmară exemplul. 
În spatele lor, custozii se apropiau cu repeziciune. 

Răsucindu-se grabnic, jderiţa strigă: 

— Stati pe poziţie! Le ţinem piept! 

Nu ea ar fi trebuit să comande. Fiind ofiţeri de rang mai mare, Jup 
sau Haskeer ar fi trebuit să dea ordinul. Însă nimeni nu se mai gândea 
cine-i mai şef decât cine. 

— Împrăştiaţi-vă! răcni Jup. Alinierea! 

Cu duşmanul la un pas, jderii se supuseră de îndată. Îşi scoaseră 
praştiile, cuţitele, suliţele scurte şi arcurile, deşi sulițe şi arcuri nu mai 
aveau decât patru de căciulă. Săbii cu vârf încovoiat şi pietre aveau 
din belşug. 

Custozii năvăliră urlând. Setea de sânge le schimonosea feţele. Se 
vedeau şi aburi ieşind din nările armăsarilor. Pământul se cutremură. 

— Încet! avertiză Alfray. 

Oamenii ajunseră la o aruncătură de băț de orcii aliniaţi. 

— Acum! ţipă Jup. 


Jderii azvârliră provizia subţire de muniţie. Ţâşniră săgeți, zburară 
sulițe, zvâcniră pietre cu grămada. 

Urmă un moment de haos când oamenii îşi înfrânară bidiviii. 
Câţiva fură trântiţi din şa din cauza opririi bruşte. Pe alţii îi doborâră 
săgețile şi praştiile. Scuturi se ridicară din loc în loc. 

Oamenii contraatacară iute, chiar dacă dezorganizat. Răspunseră cu 
câteva săgeți şi sulițe, însă, după cât de puţine brăzdau aerul, se vedea 
că nici ei nu stau bine cu muniţia. Atunci când trăgeau în orci, aceştia 
se apărau cu propriile scuturi. Proiectilele zburau pe lângă ei. 

În scurtă vreme, rezervele se terminară şi cele două tabere trecură 
la batjocură şi ocări. Războinicii puseră mâna pe armele de luptă corp 
la corp. 

— Eu le mai dau două minute, prezise Coilla. 

Se înşelă. Liniştea fu întreruptă după câteva clipe. 

Încurajaţi de numărul lor mare, oamenii se năpustiră dintr-o dată 
înainte, un val negru, din oţel. 

— Asta e, mormăi Jup nervos, scoțând un topor cu două lame din 
teaca şeii. 

Haskeer se înarma cu un paloş. Căutând în mânecă, jderiţa scoase 
un cuţit din teaca de la braţ. Alfray coborî băţul cu vârf ascuţit al 
flamurii. 

— Țineţi-vă bine! Şi atenţie la flancuri! 

Tumultul asaltului  înăbuşi orice altă povaţă. Mulţi, dar 
dezorganizaţi, custozii se grupară pentru a înfrunta forţa mai mică a 
jderilor, stânjenindu-se unii pe alţii. Orcii nu avură de ales, tot 
trebuiră să reziste în faţa potrivnicilor numeroşi, dar câştigară câteva 
minute de amânare. 

Coilla profită de ele şi încercă să-i împuţineze pe potrivnici înainte 
de a ajunge ei la ea. Zvârli cuțitul în cel mai apropiat om. Arma îi 
străpunse pieptul şi-l doborî din şa. Coilla smuci iute alt cuţit şi-l 
aruncă pe sub braţ în ochiul duşmanului următor. Al treilea cuţit, 
ultimul pe care-l mai putu arunca, nu-şi nimeri ţinta. Acum oamenii 
erau prea aproape ca să încerce altceva în afară de lupta corp la corp. 
Scoţând un strigăt de luptă, jderiţa trase sabia. 

Primul războinic care se năpusti asupra lui Jup îşi plăti scump 
îndrăzneala. Toporul greu al piticului îl pocni în moalele capului, 
împroşcându-i pe cei din jur cu sânge şi oase. Doi custozi trecură şi ei 
la atac. Jup se feri, lovi larg, pe orizontală, tăie mâna unui om şi găuri 
pieptul celuilalt. Nu avu parte de nicio clipă de răgaz. Alţi duşmani îi 
înlocuiră pe cei căzuţi. Chipul său bărbos, brăzdat de vreme, se 
încruntă de efort. Piticul se repezi la ei. 

Ploaia de lovituri sălbatice împrăștiate de Haskeer îi doborî pe 
amândoi oamenii care-l atacaseră mai întâi. La a doua şarjă însă căzu 
şi-şi scăpă sabia, rămânând să-l înfrunte cu mâna goală pe agresorul 


următor. Acesta avea o suliță. Cei doi se luptară pentru ea, o strânseră 
de li se albiră încheieturile, o smulseră înainte şi înapoi. Adunându-şi 
toate puterile, Haskeer împinse capătul bont al armei în burta omului 
şi-l forţă să slăbească strânsoarea. Apoi, dintr-o răsucire îndemânatică, 
îi înfipse sulița în măruntaie. O eliberă şi-l străpunse pe alt custode, 
însă acesta se zbătu, rupse sulița, iar Haskeer rămase cu un ciot 
nefolositor. 

Atunci se petrecură două lucruri deodată. Un custode îl asalta cu o 
sabie lucioasă, iar o săgeată rătăcită prin învălmăşeală îi străpunse 
braţul. 

Urlând mai mult de furie decât de durere, Haskeer îşi smulse 
săgeata însângerată. O flutură ameninţător şi, folosind-o ca pe-un 
cuţit, îl înţepă pe agresor în obraz. Îi distrase astfel atenţia şi reuşi să-i 
smulgă sabia şi să-i spintece măruntaiele. Altul îi luă locul imediat. 
Haskeer luptă mai departe. 

Preferând barda în locul flamurii, Alfray o mânui cu dibăcie 
aducătoare de moarte. În realitate, numai atât mai putea face pentru 
a-i ţine pe năvălitori la distanţă. Deşi, ca tuturor orcilor, îi plăcea 
vărsarea de sânge, începea să simtă bătrâneţea. Îl părăsea vlaga, însă 
tot învingea orice duşman. Cel puţin aşa fusese până acum. 

Îşi plimbă privirea prin încăierare şi văzu că nu e singurul depăşit 
de situaţie. Toată ceata era pe cale să fie copleşită, bătălia se 
încrâncenase mai ales pe flancuri, unde potrivnicii încercau să-i 
învăluie pe jderi. Poate că orcii nu avuseseră de ales şi trebuiseră să-i 
înfrunte pe oameni, dar mişcarea lor se dovedea prea îndrăzneață. 
Primeau răni, deşi nu căzuse încă niciunul. Dar nici mult nu mai 
aveau până să cadă. 

Chiar dacă era doar caporal, Alfray fu gata să încalce ierarhia şi să 
dea el însuşi ordinul de retragere. Jup i-o luă înainte: 

— Retragerea! Retragerea! 

Ordinul se răspândi de-a lungul şirului de orci atacați. Răcanii se 
desprinseră grabnic din luptă şi se retraseră. Confruntarea deveni 
apărare din spate. Custozii însă, temându-se de un vicleşug, se feriră 
să-şi urmărească prada cu orice chip. Ceata ştiu că ezitarea lor nu va 
ţine mult. 

Cu braţele obosite de atâţia duşmani doborâţi, Coilla se retrase 
împreună cu ceilalţi, refăcând distanţa dintre cele două tabere. Jderii 
se strânseră cât mai tare unii în alţii. 

Jderiţa merse la Jup. 

— Acum ce facem? Iar fugim? 

— Nicio şansă, gâfâi piticul. 

Coilla îşi şterse sângele de pe obraz cu palma. 

— Aşa mi-am zis şi eu. 

Duşmanii se pregăteau de asaltul final. 


— Am doborât mulţi, spuse Alfray, la umărul Coillei. 

— Dar nu destui, protestă Haskeer morocănos. 

Cu glas scăzut, câţiva răcani se rugau la zei să le călăuzească 
săbiile. Sau să aibă parte de o moarte eroică şi rapidă. Coilla bănui că 
şi oamenii tot la fel se roagă zeului lor. 

Custozii începură să avanseze. 

Un urlet despică aerul. Deasupra jderilor trecu iute o umbră. Priviră 
în sus şi văzură un fel de insecte lunguieţe măturând cerul cu aripile. 
Roiul atinsese deja punctul cel mai înalt şi cobora în zbor curbat spre 
duşmani. 

Se năpusti asupra lor. Custozii din primele rânduri fură ciuruiţi de 
săgeți. Li se înfigeau în feţele ridicate spre cer, în piepturi, în braţe şi- 
n coapse. Zburau cu atâta forţă, încât străpungeau apărarea slabă a 
coifurilor şi vizierelor. Scuturile oamenilor ar fi putut la fel de bine să 
fie din hârtie, aşa de uşor cedau. Sub ploaia de săgeți, oameni şi cai 
căzură unii peste alţii într-o grămadă însângerată. 

O forţă uriaşă, cumplită, veni dinspre pădure şi eliberă alt roi chiar 
sub ochii jderilor. Săgeţile se arcuiau prelung, mult deasupra orcilor, 
totuşi ei se aplecară din instinct. Încă o dată se abătu moartea 
nemiloasă peste capetele oamenilor, sporind măcelul şi haosul. 

Pe măsură ce se apropiau aliaţii lor, jderii îşi dădură seama cine 
sunt. Scrutând întăririle cu mâna streaşină la ochi, Alfray exclamă: 

— Clanul lui Keppatawn! 

— Vine la ţanc, aprobă Jup. 

Mica armată de centauri era la fel de puternică şi numeroasă ca 
oamenii. Şi mai aveau doar câteva minute până ajungeau la locul 
încăierării. 

— Cine-i în fruntea lor? se întrebă Alfray. 

Ştiindu-l pe Keppatawn şchiop, jderii nu se aşteptau să-l vadă 
conducând atacul. 

— Seamănă cu Gelorak, răspunse Jup. 

Trupul musculos al centaurului tânăr şi coama sa castanie se 
vedeau acum foarte bine. 

Haskeer îşi bandajă rana cu o cârpă murdară. 

— De ce stăm de poveşti, când mai avem de omorât? bolborosi el. 

— Are dreptate, aprobă Coilla, spărgând rândurile. Pe ei! 

Jderii nu întârziară să-i îndeplinească ordinul. 

Custozii erau înnebuniţi de săgeți. Morţii şi răniții lor înroşeau 
câmpia. Caii fără stăpân şi oamenii schilodiţi sporeau învălmăşeala, 
iar custozii care mai aveau pe ce să călărească se învârteau aiurea, 
zăpăciţi. Fură ţinte uşoare pentru ceata jderilor răzbunători. 

Nici nu trecură bine orcii la atac, că li se şi alătură centaurii. Cu 
măciuci, sulițe, arcuri scurte şi iatagane, aceştia le asigurară spatele. 
Custozii rămaşi se întoarseră imediat şi dădură bir cu fugiţii, urmăriţi 


de un pâlc de centauri iuți de picior. 

Istovită şi mânjită de sânge, Coilla supraveghe urmarea. Ajutorul 
şefului de clan Drogan, tropăi până la ea şi-şi vârî sabia în teacă. Lovi 
pământul de câteva ori. 

— Mulţumesc, Gelorak, spuse Coilla. 

— A fost plăcerea noastră. Nu avem nevoie de musafiri nepoftiţi. 
Dădu scurt din coada împletită. Cine erau? 

— O ceată de oameni care-şi slujesc zeul iubirii. 

Gelorak zâmbi strâmb, apoi întrebă: 

— Cum a mers călătoria voastră la Scarrock? 

— Bine... şi nu prea bine. 

Centaurul îşi plimbă privirea printre jderi. 

— Nu-l văd pe Stryke. 

— Nu, repetă Coilla încet. Nu-l vezi. 

Jderiţa privi lung cerul care se întuneca şi încercă să-şi înăbuşe 
disperarea. 

Era într-un tunel îngust, întins la nesfârşit în faţă şi în spate. 

Aproape că lovea tavanul cu capul, iar când întindea braţele atingea 
ambii pereţi, reci şi cam lipicioşi. Şi tavanul, şi pereţii, şi podeaua erau din 
piatră, dar tunelul părea mai degrabă să fi fost săpat în stâncă decât 
construit, pentru că nu se zăreau îmbinări sau urme de blocuri potrivite 
unele după forma altora. Şi nu era deloc luminat, deşi se vedea foarte bine 
prin el. De auzit, nu se auzea decât respiraţia lui. 

Nu ştia unde se află şi nici cum a ajuns acolo. 

O vreme, stătu nemișcat, încercând să-şi dea seama de împrejurimi, 
neştiind sigur ce să facă. Apoi zări o lumină albă departe, în faţă. Cum în 
sensul celălalt nu vedea nimic, presupuse ca sta cu faţa spre ieşirea din 
tunel. Porni într-acolo. Spre deosebire de pereţii şi tavanul alunecos, 
podeaua era dura şi călca pe ea fără grijă. 

Îi venea greu să ţină socoteala timpului, dar, după vreo zece minute, din 
câte socoti el, lumina nu se apropiase. Tunelul nu se schimbase cu nimic şi 
numai paşii lui spărgeau liniştea. Merse mai departe, cât de repede îi 
permitea spaţiul îngust. 

Pierdu cu desăvârşire socoteala timpului. Nu mai ştia nici câte minute, 
nici câte ore trecuseră. Trăia într-un veşnic „acum”, un univers în care nu 
conta decât să urmărească lumina la care nu mai ajungea. Îşi târa trupul 
ca un robot. 

La un moment dat, cine ştie după câtă vreme, i se păru că lumina 
crescuse în intensitate, fără să se fi mărit neapărat. În curând, nu mai reuşi 
să se uite direct la ea decât vreo câteva secunde. 

Cu fiecare pas, lumina albă şi pură ardea puternică, şi mai puternică, 
până când cuprinse pereţii, podeaua şi tavanul — totul. Închise ochii, şi tot 
o văzu. Mergând mai departe, îşi duse mâinile la ochi ca să se ferească de 
ea, dar zadarnic. 

Acum pulsa, îi zvâcnea în piept, îi sfâşia însuşi miezul fiinţei. 

Lumina era durere. 

Vru să se întoarcă şi s-o ia la fugă. Nu reuşi. Nu mai mergea, ci era 
absorbit de inima orbitoare a luminii, dureroasă, mistuitoare ca gheaţa. 

Țipă. 

Lumina dispăru. 

Încet de tot, lăsă mâna jos şi deschise ochii. 

În faţa lui se întindea o câmpie aridă, nemărginită. Fără copaci, fără 
smocuri de iarbă, nimic care să semene cu un colț de natură cunoscut. 
Aducea cu un pustiu, deşi nisipul era argintiu şi fin precum cenuşa 
vulcanilor. Nenumărate stânci, şi mici, şi mari, colțuroase şi de culoarea 
abanosului, dădeau culoare peisajului dezolant, răspândite peste tot şi 
îngropate pe jumătate în nisip. 


Atmosfera era dogoritoare. Lujeri de ceaţă galben-verzuie i se târau 
leneşi până la glezne şi mirosea a sulf şi peşte putred. Departe, foarte 
departe, domneau munţi negri, incredibil de înalţi. 

Dar ceea ce îl surprinse mai mult fu bolta cerească. 

Se întindea roşie şi fără nori. Şi fără stele. La orizont atârna o lună, o 
lună mare. Se vedeau fiecare pată şi urmă de pe suprafaţa ei roşie, 
sclipitoare. Atât de mare şi de apropiată era, încât îşi zise că ar putea 
străpunge globul uriaş cu săgeata. Se întrebă cum de nu cade şi nu 
zdrobeşte tărâmul acela uitat. 

Luându-şi privirea de la ea, se uită în spate. Avu parte de acelaşi peisaj: 
nisipul cenuşiu-argintiu, stâncile ascuţite, munţii din depărtare, cerul 
stacojiu. Nimic nu semăna cu o gaură de tunel. 

În ciuda căldurii umede, un gând rău prevestitor îi aduse un fior pe şira 
spinării. Să fi murit şi să fii ajuns în Xentagia, iadul orcilor? Împrejurimile 
sigur aduceau a purgatoriu etern. Oare Aik, Zeenoth, Neaphetar şi 
Wystendel, Sfânta Tetradă a rasei sale, vor coborî în vajnice care de război 
şi îi vor condamna spiritul la pedeapsa veşnică? 

Atunci îi trecu prin minte că, dacă tărâmul în care se afla era într- 
adevăr Xentagia, nu părea populat. Să fie el singurul orc din istorie care 
merita să fie exilat acolo? Să fi comis el fără voie o fărădelege împotriva 
zeilor, de care să nu-şi dea seama, dar care să-i aducă osânda veşnică? 
Dar unde erau demonii torturilor, acei Sluagh despre care se spunea că 
trăiesc în regiunile infernului şi nu au altă plăcere decât să nenorocească 
sufletele rătăcitoare? 

Ceva îi atrase atenţia: mişcare de-a lungul întinderii blestemate. Se 
strădui să înţeleagă ce se petrece. La început, nu reuşi. Apoi îşi dădu seama 
că privea un nor verde-gălbui, o ceaţă atotcuprinzătoare. Numai că era 
mai deasă şi înainta cu un scop. Venea spre el. 

Să fi avut dreptate? Urma să fie judecat? Acuzat de zei? Torturat până 
la moarte? 

Instinctul îl îndemnă să opună rezistenţă. Se răzgândi; ar fi un plan 
zadarnic, dacă urma să se confrunte cu zeii. Ideea de a fugi i se păru la fel 
de proastă. Se hotărî să înfrunte orice îl aştepta. Zeu sau demon, nu avea 
de gând să-şi trădeze crezul printr-un act de laşitate. 

Îşi îndrepta ţinuta şi se pregăti cum ştiu el mai bine. 

Nu avu mult de aşteptat. Norul, care se umflă, însă rămase compact, se 
rostogolea direct spre el. Nici vorbă să fie împins de vânt. Se mişca prea 
sigur şi, oricum, nu bătea vântul. 

Se opri în faţa lui, la distanţă de o suliță, şi continuă să se învârtească. 
S-ar fi aşteptat să simtă un curent de aer, dar nu-l simţi. De la distanţă 
mică, desluşi nenumărate punctuleţe aurii țesute în vârtejul de ceaţă. Nu 
mai era sigur din ce era alcătuit norul. Dar desluşi o anumită formă. 

Sfera îşi încetini rotirea aproape imediat Ceaţa densă se ridică strat 
după strat şi se topi. Forma întunecată se dezvălui treptat. Era o siluetă, 


fără îndoială. 

Se încorda. 

Ultimele fuioare de ceaţă se evaporară şi în faţa lui apăru o fiinţă. 

Îşi imaginase multe lucruri, dar nu şi pe acesta. 

Fiinţa era scundă şi îndesată, cu pielea zbârcită, în nuanţe verzui, şi un 
cap mare şi rotund cu urechi ascuţite, clăpăuge. Ochii tulburi, uşor ieşiţi 
din orbite, aveau globii de culoarea cernelii, înconjurați de vinişoare gălbui, 
şi pleoape cărnoase. Nici pe creştetul capului, nici pe faţă nu-i creştea păr, 
dar purta favoriţi stufoşi, roşii-maronii, pe cale să încărunţească. Nasul îl 
avea mic, cu vârful strâmb, iar gura semăna cu seva de copac întărită şi 
crestată cu pila. Era îmbrăcată într-o haina simplă, de culoare ştearsă, 
prinsă cu un cordon. 

Era foarte bătrână. 

— Mobbs? şopti Stryke. 

— Salutari, căpitan al orcilor, răspunse gremlinul. 

Vorbea stins şi un zâmbet vag îi lumina chipul. Mii de întrebări trecură 
prin mintea lui Stryke. 

O puse pe cea dintâi: 

— Ce cauţi aici? 

— Nu am de ales. 

— Dar eu am? Unde sunt, Mobbs? Într-un fel de iad? 

Gremlinul scutură din cap. 

— Nu. Cel puţin nu în iadul la care te gândeşti tu. 

— Atunci, unde? 

— Acesta e un tărâm... de mijloc, nici în lumea ta, nici într-a mea. 

— Ce tot spui? Nu suntem amândoi din Maras-Dantia? 

— Întrebările tale sunt mai puţin importante decât ceea ce trebuie să-ţi 
spun eu. Mobbs cuprinse împrejurimile într-un gest larg. Acceptă ceea ce 
vezi. Consideră că e un for în care ne putem întâlni. 

— Mai multe ghicitori decât răspunsuri. Tot savant ai rămas, Mobbs. 

— Şi eu m-am crezut aşa. Dar, de când sunt aici, mi-am dat seama că 
nu ştiu nimic. 

— Dar unde... 

— E scurt timpul. Mai ţii minte prima noastră întâlnire? întrebă Mobbs 
fără pauză. 

— Sigur că da. A schimbat totul. 

— Mai degrabă a înlesnit o schimbare deja începută. Să zicem că a 
moşit-o. Deşi nici tu, nici eu nu cunoşteam amploarea evenimentelor ce 
aveau să urmeze, odată ce ai pornit pe calea cea nouă. 

— Nu ştiu despre ce amploare vorbeşti. Stryke rosti cuvântul şovăitor, 
cu respectul datorat vorbelor pe care nu le mai folosise vreodată. Mie şi 
cetei mele nu mi-a adus decât necazuri. 

— Îşi va aduce necazuri mai multe şi mai mari, înainte să triumfi. Dacă 
vei triumfa, se corectă gremlinul. 


— Ne ţin la un loc curajul şi hotărârea, fugim în toate părțile după 
fragmente dintr-o taină pe care n-o pricepem. De ce să vrem mai multe 
necazuri, când nici măcar nu ştim ce facem? 

— Dar ştiţi de ce o faceţi. Pentru libertate, pentru adevăr, pentru 
dezvăluirea tainei. Trofee măreţe, Stryke. Dar au un preţ. La sfârşit, poate 
vei crede că-şi merită preţul, poate că nu. 

— Nu ştiu dacă şi-l merită acum, Mobbs. Mi-am pierdut din camarazi, 
am văzut ordinea fărâmiţându-se, vieţile noastre destrămându-se... 

— Şi crezi că nu s-ar fi ajuns aici oricum? Toată Maras-Dantia e în 
declin, de asta s-au îngrijit nou-veniţii. Ai şansa să schimbi lucrurile, măcar 
pentru unii. Opreşte-te acum, şi garantezi înfrângerea. Mergi mai departe, 
şi ai o mică şansă la victorie. Nu pretind că e mai mult de atât. 

— Atunci spune-mi ce să fac. 

— Vrei să ştii unde găseşti ultimul instrument şi ce să faci cu toate 
patru, odată ce le-ai obținut? 

Stryke încuviinţă. 

— Nu pot să-ţi spun. Despre asta nu ştiu nici eu mai multe decât tine. 
Dar te-ai gândit că obiectele pe care le cauţi vor să fie găsite? 

— E-o nebunie. Sunt doar... obiecte. 

— Tot ce se poate. 

— Deci nu ai altceva ce să-mi oferi, decât avertizări? 

— Şi încurajare. Eşti atât de aproape! Ţi se va da şansa să-ţi duci 
sarcina la îndeplinire. Nu am nicio îndoială. Deşi iarăşi va curge sânge, 
iarăşi se va abate moartea asupra voastră, iarăşi veţi suferi. Totuşi, va 
trebui să mergi mai departe. 

— Vorbeşti cu multă siguranţă. De unde ştii lucrurile astea? 

— Starea mea de acum îmi dă posibilitatea de a vedea puţin în viitor. 
Nu amănunte, doar o imagine vagă a evenimentelor măreţe care dau formă 
vremurilor viitoare. Mobbs se întunecă la chip. Vine un foc mare. 

Stryke simţi un fior pe şira spinării: îşi dădu seama de un lucru. 

— Ai spus că nu ai de ales, că trebuie să te afli aici, rosti el, cu 
jumătate de gură. 

Mobbs nu răspunse. 

Stryke repetă prima lui întrebare, cu glas mai puternic: 

— Unde ne aflăm, Mobbs? 

Bătrânul savant oftă. 

— Spune-i cimitir, dacă vrei. Un tărâm al umbrelor. 

— De când eşti aici? 

— Chiar de când ne-am despărţit. Mulțumită altui orc, un anume 
căpitan Delorran. 

Gremlinul îşi trase la o parte marginile hainei şi-şi dezveli pieptul. 
Primise o rană — sângele se uscase — atât de adâncă şi grea, încât nu putuse 
avea decât un singur efect. 

Când i se confirmară bănuielile, lui Stryke îi pieri culoarea din obraji. 


— Eşti... 

— Mort. Nemort. Între două lumi. Şi se pare că nu mă voi putea odihni 
până nu se vor linişti lucrurile în lumea ta. 

— Mobbs, eu... îmi pare rău. 

Ce lucru searbăd de rostit... 

— Să nu-ţi pară, spuse gremlinul cu blândeţe, strângându-şi haina. 

— Delorran mă urmărea pe mine. Dacă nu te-aş fi vârât în încurcătura 
asta... 

— Nu contează. Nu te ţin de rău, iar Delorran a plătit. Dar nu-ţi dai 
seama? Eliberează-te, şi mă vei elibera şi pe mine. 

— Dar... 

— Fie că-ţi place, Stryke, fie că nu, jocul a început şi tu eşti unul dintre 
jucători. Mobbs întinse mâna şi arătă peste umărul orcului. Atenţie! 

Nedumerit, Stryke se răsuci. Şi rămase cu gura căscată. 

Luna cea uriaşă, care tocmai apunea în spatele lanţului muntos, se 
transformase într-un chip. Avea trăsături de femeie, una pe care Stryke o 
cunoştea foarte bine. Păr negru, ochi de nepătruns. Piele cu sclipiri uşoare 
de smarald şi argint, ca şi cum carnea s-ar fi amestecat cu solzi de peşte. 

Jennesta, regina hibridă, deschise larg gura cu dinţi ascuţiţi şi scoase un 
hohot mut. 

O mâna se ridică din spatele munţilor. Era mare, proporţionată cu faţa. 
Degetele neobişnuit de subțiri, terminate cu unghii lungi cât jumătate din 
ele, ţineau un obiect uriaş. Ca din întâmplare, mâna îl aruncă spre 
întinderea fără limite. 

Stryke privi cu gura căscată cum obiectul se răsuceşte întruna şi cade 
oblic pe pământ, ridicând o coloană groasă de fum. Pământul se 
cutremură. Apoi obiectul ricoşă, se învârti în aer, căzu şi se ridică din nou. 

După ce făcu aşa de şase ori, două lucruri îl mirară pe Stryke. 

Mai întâi, recunoscu obiectul. Mobbs îl numea instrument, iar jderii îl 
botezaseră stea. Era primul găsit, cel de la Homefield, o aşezare Uni. Dar, 
dacă cel ştiut de Stryke ar fi încăput în palmă, acesta avea dimensiuni 
enorme. Doi cai ar fi fost necesari ca să tragă sfera din mijloc, de culoarea 
nisipului. Cele şapte spiţe care ieşeau din ea erau cât stejarii. 

Apoi, Stryke îşi dădu seama că sfera se îndrepta spre el. 

Se întoarse către Mobbs. Gremlinul dispăruse. Ţopăind, steaua avansa şi 
cutremura solul de câte ori îl atingea. Nu-şi pierdea din elan. Stryke o luă 
la fugă. 

Goni cât îl ţinură picioarele pe întinderea de pământ stranie, ocolind 
bolovani, luându-și avânt cu braţele. Steaua lovea colbul de-i zguduia 
oasele lui Stryke, zdrobea pietre, ridica nori de praf, sălta în spirale prin 
aer, enormă, copleşitoare. 

Stryke o auzea, o simţea în spatele lui. Încercând să alerge mai repede 
ca ea, aruncă o privire peste umăr. Văzu cum două dintre spiţele peste 
măsură de mari apasă pământul ca două picioare de uriaş, se rostogolesc 


în faţă, împrăştie praful şi-şi continuă înaintarea. Îl orbi scurt un val de 
praf, apoi sfera izbi iar pământul şi ajunse atât de aproape de el, încât 
putea s-o atingă. 

Se aruncă într-o parte cu ultimele puteri care-i rămăseseră după 
alergătură. În timp ce se rostogolea în ţărâna lipicioasă, se temu că steaua 
se va întoarce şi va continua să-l vâneze. Se opri şi se ridică cu greu în 
picioare, gata s-o ia din nou la fugă. 

Steaua merse pe drumul ei, zdrobind fiecare obstacol şi bubuind ritmic. 
Stryke o urmări cum saltă pe câmpie. Când nu mai văzu decât un punct, 
dădu drumul aerului pe care-l ţinuse până atunci în plămâni. 

Întoarse privirea către ceea ce spera că redevenise o lună. Zadarnică 
speranţă! Faţa uriaşă a Jennestei era tot acolo, plutind într-un ocean 
sângeriu, străfulgerându-l cu privirea. 

Jennesta ridică mâna a doua oară. Nu ţinea doar o sferă. De data asta, 
aruncă în cascadă trei stele care căzură neregulat în ţărână. Începură să 
salte în direcţia lui Stryke. 

Jderul le recunoscu şi pe acestea. Prima era verde cu cinci spiţe, a doua, 
albastru închis, cu patru spiţe, a treia, gri, cu două spiţe — celelalte 
instrumente pe care le adunase ceata. 

Pe măsură ce veneau spre el, i se păru că le călăuzeşte o minte 
inteligentă, mai şireată decât cea de dinainte. Prima stea înainta în linie 
perfect dreaptă. Celelalte o încadrau şi înaintau şerpuit, când depărtându- 
se de ea, când apropiindu-se. Era metoda clasică de prindere în cleşte, iar 
Stryke fu sigur că se deplasau mult mai repede decât prima stea. 

O luă din nou la goană în zigzag, aiurea, ca să le îngreuneze sarcina. 
Dar, de câte ori se uita înapoi, ele tot pe urmele lui erau şi în aceeaşi 
formaţie, ca un năvod menit să-l învăluie. Fugi cât putu de repede. 
Membrele îi pulsau de durere. Când trăgea aer în piept, parcă înghiţea foc. 

Atunci, una din stelele gigantice ricoşa în dreapta lui, risipind colbul. 
Stryke o luă la stânga. A doua ateriza şi ea şi-i bloca drumul. A treia se 
învârti deasupra lui. Împiedicându-se, căzu ca un sac şi se rostogoli pe 
spate. Îl acoperi o umbră. Neputincios, văzu cum steaua din aer se 
năpusteşte asupra lui şi ştiu că-l va face fărâme într-o clipită. 

Era prins în capcană ca o insectă, cu privirea aţintită pe bocancul 
enorm care cobora spre el ca să-l nimicească. 

Şi i se păru că aude un cântec straniu, vioi, îndepărtat. 


Ţipa. 

Îi trebui o clipă să-şi dea seama că e treaz. Şi viu. Mai trecură 
câteva secunde până când se convinse că ştie unde se află. Stând în 
capul oaselor, se şterse cu mâneca de transpiraţia care-i umezise faţa 
în ciuda frigului. Gâfâia şi scotea aburi în aerul rece şi subţire. 

Visul nu semănase cu cele de dinainte, însă fusese la fel de viu şi de 
adevărat. Încercă să-i priceapă tâlcul, revăzându-l în minte. Apoi se 


gândi la Mobbs. 

Avea mâinile pătate şi de sângele lui. 

Stryke îşi alungă tulburarea. Era o prostie să se simtă vinovat din 
cauza unui vis. Din câte ştia, Mobbs era viu şi nevătămat. Dar parcă 
nu credea asta cu tot sufletul. 

Era încă zăpăcit şi trebui să se adune. Ridicându-se în picioare, 
merse la marginea închisorii lui. 

Platoul din vârful muntelui pe care îl părăsise Glozellan, Stăpâna 
Dragonilor Jennestei, era foarte mic, lung cam de o sută de paşi şi lat 
de vreo şaizeci, iar de vânt îl apărau numai câteva stânci mai vechi, 
ieşite la suprafaţă. Nu ştia de ce îl adusese Glozellan aici. Probabil că 
fusese prins la porunca stăpânei sale şi nu va mai trece mult până 
când aceasta avea să-şi verse mânia asupra lui. 

Scrută orizontul, neştiind unde se află, probabil undeva la nord de 
Drogan. Poate pe unul dintre vârfurile din Bandar Gizatt sau Goff. I-o 
dovedea sclipirea oceanului la apus şi câmpul de gheaţă ameninţător 
de la miazănoapte. Nu că ar fi avut importanţă. 

Era frig şi bătea un vânt aspru. Stryke se bucură că era îmbrăcat cu 
vesta de blană şi şi-o strânse pe trup, cu gândul la întâmplările din 
ultimele ore. Glozellan plecase fără nicio explicaţie. La scurtă vreme 
după aceea, apăruse bărbatul misterios care-şi zicea Serapheim, deşi 
Stryke nu pricepea cu niciun chip cum de venise şi dispăruse dintr-un 
loc unde se ajungea atât de greu. Pe urmă, instrumentele, stelele. 

Stelele. 

Îşi aminti că le auzise cântând. Chiar înainte de a adormi el, 
scoaseră un sunet. Dar nu fusese puternic, răsunase doar în mintea lui. 
Nici cântat nu fusese, însă mai bine nu ştia să-l descrie. Aşa păţise şi 
Haskeer. 

Asta îl puse pe gânduri. 

Vâri mâna în săculeţul de la centură şi scoase stelele. Le cercetă: 
cea luată de la Homefield avea culoarea nisipului şi şapte spiţe de 
lungimi diferite; cea de la Trinity era verde şi avea cinci spiţe, iar cea 
de la Scratch lucea albastru-închis şi avea doar patru spiţe. Acum nu 
mai „cântau”. 

Jderul se încruntă. Nicio întâmplare legată de stele nu avea înţeles. 

Atunci văzu că se apropie de el ceva de la câţiva kilometri distanţă. 
O formă neagră şi mare, cu aripi leneşe, zimţate. Nu se putea înşela în 
privinţa ei. 

Cu sabia în mână, se pregăti de înfruntare. 

Ceata fu escortată în Pădurea Drogan. 

Gărzile fură dublate, în caz că oamenii se întorceau, iar centaurii 
stăteau gata de luptă. 

Alfray îl trase la o parte pe Haskeer ca să-i bandajeze rana ca lumea 
şi apoi să-i îngrijească pe răcanii vătămaţi. Ceilalţi jderi se împrăştiară 
prin aşezare, căutând de băut şi de mâncat. Însoţiţi de Gelorak, Coilla 
şi Jup îşi croiră drum spre şeful clanului. 

Îl găsiră pe Keppatawn la intrarea în fierărie, dând porunci şi 
trimițând mesageri. Cândva bine clădit şi musculos, vârsta îi 
încărunţise barba şi-i brăzdase faţa. Era şchiop, îşi târa piciorul drept 
ca un buştean nefolositor. 

După ce îl salută pe Gelorak, se întoarse către cei doi jderi. 

— Sergent. Caporal. Bine aţi venit înapoi. 

Jup salută din cap. 

— Îmi pare rău că ţi-am adus necazuri pe cap, Keppatawn, spuse 
Coilla. 

— Să nu-ţi pară. Câte-o încăierare zdravănă din când în când ne 
mai întăreşte vlaga sufletului. Centaurul zâmbi hoţeşte. Aşadar, cum a 
mers misiunea voastră? 

— Am obţinut ce-ai vrut. 

— Serios? Keppatawn se lumină la obraz. Extraordinară veste! Tot 
ce se spune despre voi, orcii... Le văzu feţele. Ce s-a întâmplat? 

Nu primi răspuns. Keppatawn îşi plimbă privirea prin luminiş. 

— Unde-i Stryke? 

— Nu ştim, recunoscu Jup posac. 

— Ce vrei să spui? 

— Calul lui s-a împiedicat când încercam să-i întrecem pe oameni, 
explică jderiţa. A apărut din senin un dragon războinic şi l-a luat. 

— Adică a fost prins? 

— N-am văzut să fi fost luat cu forţa, dacă la asta te referi. Eram 
prea ocupați cu fuga. Dar Jennesta e una dintre puţinii care comandă 
dragoni în ziua de azi. 

— Eu m-am uitat la călăreț, zise Jup. Sunt foarte sigur că era 
Glozellan. 

Coilla oftă. 

— Stăpâna Dragonilor, servitoarea Jennestei. Acum e limpede. 

— Poate că nu, sugeră piticul. Îţi poţi imagina un spiriduş 
obligându-l pe Stryke să facă ceva ce nu vrea? 

— Nu... Nu ştiu, Jup. Ştiu doar că Stryke a dispărut cu stele şi 
lacrimă cu tot. Îmi pare rău, adăugă Coilla către Keppatawn. Ar fi 
trebuit să-ţi spun. 


Căpetenia clanului nu-şi arătă dezamăgirea, dar văzură toţi cum îşi 
freacă absent coapsa schilodită. 

— N-are cum să-mi lipsească un lucru pe care nu l-am avut 
niciodată, rosti el, resemnat. În ceea ce-l priveşte pe căpitanul vostru, 
vom răscoli regiunea după el. 

— Ceata ar trebui să facă asta, spuse Jup. E de-al nostru. 

— Aveţi nevoie de odihnă, iar noi cunoaştem terenul. Formează 
grupe de căutare, Gelorak, se adresă Keppatawn ajutorului său, şi 
pune santinele pe ridicături. 

Tânărul centaur înclină din cap şi plecă la galop. Keppatawn îşi 
îndreptă din nou atenţia spre Jup şi Coilla. 

— Mai multe nu putem face deocamdată. Haideţi. 

Îi conduse la o masă improvizată pe o capră de lemn. Se aşezară 
obosiţi pe bancă. Pe lângă ei trecu un centaur care trăgea după el un 
cărucior pe două roţi, încărcat cu porţii de mâncare. Keppatawn se 
întinse şi smulse un ulcior de piatră cu gât subţire din căruciorul care 
scârţâia sub povară. 

— Cred că v-ar prinde bine nişte bere, propuse el. 

Îşi vâri dinţii în dopul ulciorului, îl scoase, îl scuipă şi trânti 
ulciorul pe masă. 

— De ce nu? spuse Jup. 

Piticul îl prinse cu ambele mâini şi bău. Apoi i-l oferi Coillei. Ea 
refuză să bea. 

Ridicând uşor urciorul cu o mână, Keppatawn trase o înghiţitură 
zdravănă. Se şterse la gură cu dosul palmei. 

— Acum povestiţi-mi ce s-a întâmplat. 

Coilla luă iniţiativa: 

— Stryke nu e singurul din ceată pe care l-am pierdut. La 
întoarcere, unul dintre răcani, Kestix, a fost ucis de războinicii nyazzi 
în Mlaştina Scarrock. 

Jderiţa simţi un fior dureros. Kestix murise salvând-o pe ea. 

— Îmi pare rău, sincer, zise Keppatawn. Cu atât mai mult, cu cât aţi 
pornit într-o misiune pentru mine. 

— Am făcut-o şi pentru noi. Nu ai nicio vină. 

— Ca să fiu sincer, mă mir că n-am suferit mai multe pierderi, 
interveni Jup. Era un haos acolo, jos... 

— Păi, cum? întrebă Keppatawn. 

— Adpar a murit. 

— Ce? Eşti sigur? 

— Am fost de faţă când s-a dus, îi confirmă Coilla. Şi nu, nu noi i- 
am făcut felul. 

— Aţi avut, într-adevăr, o călătorie aventuroasă. Cum a murit? 

— A fost mâna Jennestei. 

— A venit ea acolo? 


— Păi... nu. 

— Atunci de unde ştiţi că a fost mâna ei? 

Bună întrebare. Coilla nu avusese timp să se gândească la asta. 
Acum îşi dădu seama că era un mister. 

— Aşa ne-a spus Stryke, răspunse ea distantă. Părea convins. 

Nici Jup nu cugetase prea mult la întrebare. 

— Da, dar de ce? 

— Probabil ştia mai multe decât noi, decise Coilla, deşi nu-şi 
imagina cum s-ar fi putut aşa ceva. 

— Oricum, tărâmul nyadd a căzut pradă haosului, reluă ea brusc 
povestirea. Am scăpat numai pentru că ne-au ajutat merzii. 

Keppatawn căzu pe gânduri. Îşi mângâie bărbia ascunsă sub barbă 
cu degetul mare şi cel arătător. 

— Va trebui să fim şi mai vigilenţi acum. Moartea lui Adpar 
schimbă întreaga ierarhie a puterii în regiunea noastră. Şi nu neapărat 
în bine. 

— Dar a fost o tirană. 

— Da, dar cât trăia, măcar ştiam cum stăm. Acum alţii vor încerca 
să-i ia locul şi nu sunt deloc puţini. Asta nu aduce decât instabilitate, 
iar Maras-Dantia numai de ea nu duce lipsă. 

Fură întrerupţi de Haskeer, care sosi clătinându-se. Avea braţul 
bandajat şi smulgea cu dinţii dintr-o bucată de carne friptă. Lucea de 
grăsime pe buze şi pe obraji. 

— Unde-i Alfray? întrebă Coilla. 

— Oblojeşte răni, răspunse el cu gura plină. 

Jderiţa arătă din cap spre rana lui. 

— Tu cum te simţi? 

Sergentul înghiţi, azvârli ciozvârta şi râgâi răsunător. 

— Bine. 

Fără să întrebe, înşfacă urciorul şi sorbi zdravăn. Mai râgâi o dată. 

— Ca de obicei, manierele tale la masă ne ruşinează pe toţi, 
comentă Jup. 

Haskeer îl privi buimac. 

— Ce-ai zis? 

— Las-o baltă. 

Cândva, mormăielile piticului ar fi dus la încăierare între el şi 
Haskeer. Poate că cel din urmă se înmuia sau pur şi simplu nu 
înţelegea că era ţinta batjocurii. Într-un sfârşit, scutură din umeri şi 
întrebă: 

— Ce facem acum? 

— Încercăm să-l găsim pe Stryke. În afară de asta, habar n-avem ce 
vom face, mărturisi Jup. 

Haskeer îşi şterse degetele unsuroase de vesta din blană. 

— Şi dacă nu-l găsim? 


— Nici prin cap să nu-ţi treacă asta, tună Coilla. 
Adevărul era că nici ea nu se gândea la altceva. 


Stryke urmări monstrul coborând şi aterizând pe platou. 

Aripile vânjoase ale dragonului pocniră când se strânseră pe lângă 
corp. Capul uriaş se întoarse către orc, ochii galbeni, pe jumătate 
închişi, nu clipiră, iar din nările adânci ca peşterile ieşiră nori de fum 
lăptos. Creatura gâfâia ca un câine, arătându-şi limba lucioasă, cât o 
pătură de cal, printre fălcile enorme. Aducea cu ea miros de peşte 
stricat, respiraţie stătută şi putredă. 

Stryke se dădu câţiva paşi în spate. 

Călăreaţa creaturii se desfăcu din legături şi alunecă de pe spinarea 
ei solzoasă. 

Aproape toate hainele ei aveau nuanţe de maro, de la vesta şi 
pantalonii în carouri, la cizmele şi pălăria cu boruri mici. Pana alb- 
cenuşie de la pălărie şi şnururile aurii de la încheietura mâinii şi de la 
gât erau singurele pete de culoare. 

Nimeni nu ştia de ce spiriduşii, rasă hibridă, născută din unirea 
elfilor cu gnomii, care nu erau înalţi nici unii, nici alţii, sunt atât de 
lungi şi subţiri. Glozellan crescuse chiar mai înaltă decât alţi spiriduşi 
şi părea mai impunătoare pentru că stătea cu spatele drept. Arăta 
foarte delicată la trup şi foarte slabă. Ca la toţi spiriduşii, expresia 
mândră a feţei putea fi luată drept înfumurare. 

— Glozellan! Ce dracu” se întâmplă? întrebă Stryke. 

Glozellan nu păru deloc tulburată. 

— Îmi pare rău că te-am lăsat singur atâta vreme. Nu am avut de 
ales. 

— Sunt prizonier aici? 

Stryke stătea tot cu mâna pe sabie. Spiriduşul îşi arcui sprâncenele 
maronii, aproape inexistente. Altfel, expresia îi rămase de gheaţă. 

— Nu, nu eşti prizonier. Eu nu sunt, nici pe departe, în stare să te 
ţin captiv. Şi nu urmează să vină nicio patrulă de dragoni încălecaţi de 
soldaţii Jennestei, dacă asta crezi. Vorbi pe un ton şi mai sarcastic. Se 
pare că nu ai înţeles că încerc să te ajut. Poate nu ţi-am explicat destul 
de clar. 

— Nu mi-ai explicat deloc. 

— Am crezut că, salvându-te de oamenii aceia, vei înţelege. 

— Da... Da, ar fi trebuit să înțeleg. Mulţumesc. 

Glozellan primi mulţumirile cu o mişcare foarte discretă a capului, 
apoi spuse: 

— Acum lasă sabia aia. 

Stryke ezită, iar ea adăugă pe ton batjocoritor: 

— Eşti în siguranţă. 

Ruşinat, jderul puse sabia în teacă. 


— Dar nu mă poţi condamna, tu fiind Stăpâna Dragonilor reginei 
Şi... 

— Nu mai sunt. 

Stryke nu putu citi nimic pe figura spiriduşului. 

— Explică-te. 

— Prea mult dispreţ, prea multe palme. M-am săturat, Stryke. Am 
părăsit-o. Fac parte dintr-o rasă care se mândreşte cu devotamentul ei 
şi nu mi-a fost uşor să iau această hotărâre. Dar m-a convins cruzimea 
Jennestei şi proasta ei conducere. Aşa că sunt o trădătoare. Ca tine. 

— Trăim vremuri ciudate. 

— Încă doi călăreţi de dragoni şi animalele lor au dezertat 
împreună cu mine. Te-am lăsat aici ca să le vin în ajutor. 

— Va fi o lovitură pentru Jennesta. 

— Şi alţii dezertează, Stryke. Nu în hoarde, ci pe rând. Făcu o 
pauză. Mulţi s-ar alia cu tine. 

— Nu mă cunosc, nu sunt un salvator. Nici măcar n-am avut de 
gând să dezertez. 

— Dar eşti un conducător înnăscut. Ai dovedit-o comandându-i pe 
jderi. 

— Una e să comanzi o ceată, alta să fii în fruntea unei armate sau a 
unui ţinut. Cei mai mulţi conducători sunt falşi, ticăloşi. Jennesta, 
Adpar, Kimball Hobrow... Nu vreau să ajung ca ei. 

— Nici n-ai putea. Ai ajuta la îndepărtarea celor ca ei. 

— Rasele străvechi n-ar trebui să se bată între ele. Pe oameni 
trebuie noi să-i înfruntăm. Sau cel puţin pe Uni. 

— Întocmai. Iar pentru asta, rasele trebuie să fie unite. 

— Păi, atunci lasă pe altcineva să le unească. Eu nu sunt decât 
simplu soldat. 

Stryke privi platforma de gheaţă care înainta şi sclipirea 
neobişnuită care inunda cerul mohorât de deasupra ei. Ca o 
avertizare, căzură câţiva fulgi de zăpadă. Dragonul fornăi, zguduind 
aerul cu respiraţia de tunet. 

— Oamenii sunt nebuni, nu gândesc şi nimicesc fără rost. Distrug 
magia. Dar nu numai ei nenorocesc Maras-Dantia. Şi alte rase... 

— Ştiu. N-ai să-mi schimbi hotărârea, Glozellan, aşa că nu mai 
încerca. 

— Cum vrei. Deşi s-ar putea să nu ai de ales. 

Stryke se făcu că nu aude ultima replică şi schimbă subiectul. 

— Apropo de oameni, îţi spune ceva numele Serapheim? 

Spiriduşul nu dădu semne că ar fi auzit de el. 

— Cunosc puţini oameni, dar sigur niciunul numit aşa. 

— N-ai mai adus pe nimeni aici aseară, înainte sau după mine? 

— Nu. De ce să fi adus? Te referi la un om? 

Bănuind că apariţia meşterului povestitor fusese o închipuire de-a 


lui, Stryke dădu înapoi. 

— Cred că... am visat. Las-o baltă. 

Glozellan îl studie curioasă. Ninsoarea se înteţi. După o clipă, 
spiriduşul spuse: 

— Se zvoneşte că deţii un obiect pe care-l vrea Jennesta. 

Jderul îşi cântări răspunsul înainte de a se hotărî că poate avea 
încredere în ea. La urma urmei, probabil că i-a salvat viaţa. 

— Am mai mult decât unul, spuse el şi scotoci în săculeţul de la 
centură. 

Scoase cele trei stele în căuşul palmei. Glozellan se uită lung la 
obiectele ciudate. 

— Nu prea ştiu ce sunt şi la ce folosesc, mărturisi Stryke, dar ştiu că 
se numesc instrumente. Ceata mea le zice stele. 

— Sunt instrumente. Serios? 

Jderul încuviinţă din cap. Era prima oară că-i vedea figura 
exprimând groază şi respect. Nu era puţin lucru să obţii asta de la un 
spiriduş. 

— Ai auzit de ele? 

Glozellan se adună. 

— Rasa mea cunoaşte legenda instrumentelor. 

— Ce poţi să-mi spui despre ele? 

— Ca să fiu sinceră, nu prea multe. Se presupune că sunt cinci la 
număr şi foarte vechi. O legendă le leagă de rasa mea. Avem un 
strămoş renumit, Prillenda, însă nici despre el nu se cunosc decât 
puţine. A fost... un fel de ghicitor filosof şi se spune că făcea profeţii 
inspirat de unul din aceste instrumente. 

— Profeţii? Despre ce? 

— Dacă au fost profeţii, s-au uitat de multă vreme. Dar, chipurile, 
aveau de-a face cu Zilele Din Urmă, vremurile în care zeii pun capăt 
acestei lumi şi joacă alt joc. 

— Şi noi, orcii, avem o legendă asemănătoare. 

— În orice caz, nu se ştie cum a ajuns instrumentul la el şi nici ce s- 
a petrecut cu el după aceea. Unii zic că din cauza lui a murit 
Prillenda. Eu am crezut întotdeauna că-i o poveste de-a zânelor 
înnebunite de polen, ca să fiu sinceră. Glozellan privi lung stelele. Dar 
tu ai trei instrumente. Eşti sigur că sunt originale? 

— Da. 

Stryke vâri stelele la loc. 

— Nici eu nu ştiu mai bine ca tine ce pot ele să facă, dar cel care le 
are a pus mâna pe putere. Măcar atâta lucru reiese clar din legende. 

După ultimul său vis, dacă vis fusese, jderul socoti că puterea aceea 
e mai mare decât bănuiau ei amândoi. Dar nu-i spuse nimic 
spiriduşului. Nici despre vis, nici despre faptul că stelele îi „cântau”. 

— Acum înţeleg de ce Jennesta le consideră grozave, rosti 


Glozellan. Chiar dacă nu au puteri magice, sunt totemuri. l-ar putea 
reface autoritatea fărâmiţată. Dacă ar fi să le foloseşti tu ca să-i aduni 
pe cei care i se opun... 

— Destul. Tonul jderului nu invita la alte observaţii. Ce-ai de gând 
să faci mai departe? 

— Nu sunt sigură. Aş vrea să mă întorc la ai mei, să-mi iau un răgaz 
de gândire. Dar noi, spiriduşii, suntem fiinţe de la miazăzi, şi, după 
cum ştii, la miazăzi trăiesc mai mulţi oameni decât oriunde altundeva. 
Ai mei s-au risipit de multă vreme. Aşa că poate mă duc la o aşezare 
de dragoni, undeva pe înălţimi. 

Glozellan se întoarse şi-şi mângâie dragonul. Vietatea primi dovada 
de afecţiune cu ochi umezi şi adormiţi. 

— Spiriduşii şi dragonii s-au înţeles dintotdeauna. Sunt singura rasă 
în care avem încredere, iar ei se pare că tot acelaşi lucru îl cred despre 
noi. Poate că ne considerăm aliaţi la necaz. 

Stryke îşi dădu seama că spiriduşul era proscris, la fel ca orcii lui, şi 
simţi un fior de simpatie pentru el. 

— Te vei opune reginei şi mai departe? întrebă Glozellan. 

— Când voi fi obligat. Şi voi lupta şi cu oamenii, şi cu orice altă 
rasă care îmi stă în cale. Dar nu mă voi abate de la drumul meu. Nu 
încerc decât să-mi ţin ceata în viaţă. 

— Zeii s-ar putea să gândească altfel. 

Stryke râse. Un râs destul de amar. 

— Mă rog. Dar să începem cu începutul. Trebuie să mă întorc la 
jderi. 

— Atunci ar trebui să plecăm înainte să se strice vremea. Vino, te 
duc eu. 

Mâna o caleaşca neagră, împodobită cu simboluri argintii şi aurii de 
neînțeles. Caleaşca era trasă de doi cai negri care purtau măşti de 
piele împânzite cu ţepuşe piramidale, iar din jambierele lor ieşeau 
cuie din fier. Lame de coasă luceau din roţile caleştii. 

În spatele Jennestei mărşăluia o armată de peste zece mii de soldaţi 
orci, pitici şi un număr mare de oameni dedicați cauzei Mani. Oastea 
gemea de stindarde şi sulițe. În şuvoiul de oameni se clătinau căruţe 
cu coviltir alb, trase de boi. Flancurile erau păzite de regimente de 
cavalerie. 

Ocoliseră Taklakameer, întinsa mare interioară, şi traversaseră 
partea de sus a Marii Câmpii, având mereu Drogan la sud şi Bevis la 
nord. În curând, regina îi va conduce pe țărmurile Norantelliei şi la 
peninsula Scarrock. În tărâmul acela mlăştinos al nyazzilor, nu demult 
condus de Adpar, sora pe care şi-o omorâse cu vrăji, Jennesta va pune 
mâna pe jderi şi pe trofeul ei. 

Ştia că sunt acolo, cel puţin fuseseră acolo. Izbucnirea sufletului 
muribund al lui Adpar le dezvăluise prezenţa. 

Stăpâna Dragonilor, Glozellan, fusese trimisă înainte cu trei 
animale ca să spioneze regiunea. Fuseseră chemate întăriri care aveau 
să înmulțească rândurile oştirii Jennestei. Cete de războinici de frunte 
erau pe drum de la Cairnbarrow, unde se afla scaunul ei de domnie. 
Totul era sub control. Se puseseră la socoteală şi întâmplările 
neprevăzute. Regina nu fusese nicicând mai aproape de răzbunare şi 
reuşită. Oastea pe care o conducea stătea mărturie a autorităţii ei. 

Cu toate astea, nu era mulţumită. 

Iar cel pe care-l asasina cu nemulţumirea ei călărea în dreptul 
caleştii. Generalul Mersadion, comandantul oștirii, era un orc în 
floarea vârstei, dar slujea o stăpână atât de pretențioasă, încât arăta 
ros de griji. Pe frunte avea prea multe riduri, iar ochii i se 
scufundaseră în orbite. Dacă bărbaţii orci ar fi avut păr, al lui ar fi 
încărunţit. 

Jennesta îl hărţuia. 

— Ori de câte ori scoate capul, zdrobeşte-o. Necredinţa e o tumoare 
care putrezeşte repede dacă nu e tăiată la timp. 

— Cu tot respectul, doamnă, cred că exageraţi problema, îndrăzni 
el să sugereze. Majoritatea vă e credincioasă, adăugă el repede. 

— Mi-ai tot spus asta. Totuşi, avem parte de răzvrătiri şi dezertori. 
Tratează orice urmă de nesupunere, orice şoaptă rebelă ca pe-o 
infracţiune majoră. Fără excepţii, indiferent de rang. 

— Aşa şi facem, Maiestate. 

l-ar fi putut spune că ştia foarte bine lucrul ăsta, dacă l-ar fi ros 


gândul sinuciderii. 

— Atunci nu aplici regula cu destulă stricteţe. Nimicitor ar fi un 
cuvânt prea slab pentru a descrie felul în care îl privi Jennesta. Peştele 
de la cap se-mpute, generale. 

Se referea la el, bineînţeles, dar Mersadion consideră ironia 
neintenţionată. Preferă un răspuns prudent: 

— Doamnă. 

— Cei care mă slujesc cum trebuie au parte de recompense. Slugile 
rele plătesc preţul. 

Pentru  Mersadion, recompensele erau o noutate. Nu primise 
niciuna, în afară de promovarea pe care nu o ceruse, ca să 
îndeplinească o sarcină imposibilă. 

— Trebuie să-ţi reamintesc ce-au păţit predecesorul tău, Kysthan şi 
protejatul lui, căpitanul Delorran? îl întrebă Jennesta, nu pentru prima 
oară. 

— Nu, Maiestate. 

— Atunci cugetă la soarta lor. 

Cugeta la ea. Destul de des. Făcea parte din traiul dus pe marginea 
unui vulcan. Începea să creadă că dezertorii nu puteau fi condamnaţi 
şi că asprimea sporită a reginei înrăutăţea situaţia. Alungă iute gândul 
acela. Ştia că-i o nebunie, dar nu-l părăsea teama că Jennesta era în 
stare să-i citească gândurile. 

Regina vorbi chiar atunci, iar generalul tresări. Însă vorbele erau 
mai mult pentru sine: 

— După ce voi obţine ce doresc, niciunul dintre voi nu va avea de 
ales cui să fie credincios, ba chiar nu va avea de ales în nicio situaţie, 
bolborosi ea. Pe un ton mai dur, porunci: zi-le să se mişte mai repede! 
M-am săturat de întârzieri. 

Biciul pocni pe spatele cailor şi caleaşca ţâşni. Mersadion fu nevoit 
să facă o mişcare agilă ca să evite lamele din roţi. Dând pinteni calului 
ca s-o ajungă din urmă, aruncă o privire la spectacolul pregătit de 
regină: un şir din paisprezece „disidenţi”, morţi cu toţii, atârnaţi în 
cuşti spânzurate deasupra unor focuri. 

Oastea supusă fu obligată să treacă pe lângă ei, ca să preţuiască 
dreptatea făcută de stăpâna lor. Unii întoarseră capul. Mulţi duseră 
cârpe la nas şi la gură, ca să se ferească de duhoarea 
înspăimântătoare. 

Vântul spulbera cenuşa. Spre cer se ridicau vârtejuri de scântei 
portocalii. 


Orcii erau o rasă de pământ. 

Stryke ajunse a doua oară la această concluzie când Glozellan îl 
duse la Drogan. Vântul şfichiuia fără milă, iar bătaia aripilor 
dragonului înteţea curentul urcător care-l făcu să se întrebe dacă avea 


să reziste până la capăt. Îi amorţise fundul pe spinarea noduroasă a 
animalului, ochii îi lăcrimau din cauza zăpezii învolburate şi îi era 
atât de frig, încât nu-şi mai simţea mâinile. Când încercă să-i spună 
ceva Stăpânei Dragonilor, nu reuşi să se facă auzit din cauza 
vibraţiilor. 

Se concentra asupra peisajului. Platforma de gheaţă din nord 
semăna cu o pată uriaşă de lapte vărsat pe pământ. Îl şocă mărimea ei. 
Dragonul coti şi Stryke avu în faţă lanţuri de munţi mai mici, cu 
vârfuri albe, care făcură loc unor stânci abrupte, la rândul lor 
înlocuite de un teren neregulat, pătat cu tufişuri. 

Trecură pe sub ei şiruri de dealuri şi văi semănând cu frunze 
lunguieţe, cu nervuri. Nori pufoşi de negură învăluiau lacuri cu 
suprafaţa ca oglinda. Pădurile vălureau. În cele din urmă ajunseră la 
Marea Câmpie unduioasă. Puțin mai târziu, Stryke zări firul argintiu al 
Golfului Calyparr şi Pădurea Drogan, un ciorchine verde. 

Dragonul scoase un răget. Îi sparse urechile jderului şi-i cutremură 
oasele. Glozellan strigă ceva, dar nu o înţelese. 

Se lăsară brusc în jos, i se păru lui Stryke, pe urmă plonjară, aerul 
tăindu-i respiraţia. Simţi cum dragonul îşi reia poziţia de zbor şi 
plonjonul devine alunecare. Pământul îi absorbea treptat; vârfurile 
copacilor, la început cât stropii de ploaie, crescură cât capacele de 
butoaie. Stolurile de păsări care cârâiau strident se împrăştiară. 

Pământul curgea paralel cu ei, mai iute ca săgeata. Se îndepărtară 
de pădure, dar făcură un arc pentru ca, în cele din urmă, s-o 
înconjure. Stryke înţelese că Glozellan cerceta zona, nu cumva să dea 
peste custozi abandonaţi sau alte forţe dușmănoase, şi începu şi el s-o 
scruteze. 

Dând ocol pădurii, trecură iute peste o buză de ocean. Surprinse 
scurt valurile izbind stâncile colţuroase, plajele pietroase, o întindere 
de pământ, iarbă, copaci. Apăru golful subţire precum lama lucioasă a 
unui zeu. Apoi zări din nou câmpia şi cercul se închise. 

Un adevărat exod ieşi din pădure înainte ca ei să atingă solul. 
Centauri şi orci călare sau pe jos alergară să-i întâmpine. 

Dragonul ateriza cu o bufnitură. Cu membrele înţepenite, Stryke 
coborî din spatele lui Glozellan. Ea rămase cocoţată pe uriaşul care 
scotea răgete. Jderul se uită la ea. 

— Mulţumesc, Glozellan. Orice vei face, îţi doresc noroc. 

— Şi eu, ţie, căpitane. Dar mai trebuie să-ţi spun un lucru de care 
să ţii seamă: Jennesta se îndreaptă spre Scarrock în fruntea unei 
armate. E doar la două zile în urma noastră şi ar putea uşor să-ţi dea 
de urmă. Nu eşti în siguranţă aici. 

Jderul nu apucă să răspundă, că spiriduşul şopti ceva în urechea 
gigantică a dragonului şi-l îmboldi la drum. Animalul se înălţă, aripile 
solide începură să bată ritmic, picioarele cărnoase se adunară sub el. 


Curentul de aer opus îl obligă pe Stryke să se dea câţiva paşi înapoi şi 
să-şi ferească ochii cu palma. 

Nu-i veni să creadă cum se ridică dihania şi-i urmări trupul 
mătăhălos plutind cu graţie. Dragonul se înălţă, se răsuci, descrise un 
cerc perfect deasupra lui. Glozellan mişcă braţul sus şi într-o parte. 
Stryke îi răspunse la salut. Pe urmă spiriduşul o luă spre răsărit şi se 
pierdu în zare. 

Stryke rămase cu ochii la cer când sosiră ceilalți. 

Alfray, Haskeer, Jup şi câţiva răcani veniră călare. Ca şi Coilla, pe 
spinarea lui Gelorak. Îi însoțeau zeci de centauri. Primii orci înaintară 
cu mare viteză. Îl înconjurară pe căpitan fără să-şi ascundă uşurarea. 
Se iscă o hărmălaie de nedescris. 

Stryke le făcu semn să se potolească. 

— Sunt bine! E-n regulă, sunt bine. 

Coilla alunecă de pe spatele centaurului. 

— Ce s-a întâmplat, Stryke? Unde-ai fost? 

— Am aflat că un duşman s-a dovedit a fi un prieten. 

— Ce... 

— O să vă explic. Dar în timp ce mănânc şi beau. 

Căpitanul primi un cal şi porniră cu toţii spre pădure. 

Scurta călătorie îi dădu timp să se gândească la vestea primită de la 
Glozellan; nu avea să-şi mai găsească odihna. 


Nu departe de pădure se întindea un şir neregulat de dealuri 
scunde, cu vârfurile ascunse de crânguri. Pe unul din ele, pitiţi printre 
copaci, trei siluete culcate îşi întindeau gâturile să urmărească ce se 
petrece dedesubt. Îşi priponiseră caii în desişul din spate şi ciuleau 
urechea la eventuale patrule. 

Erau oameni. 

— Ticăloşii, tună unul dintre ei, aprig. 

Avea o expresie destrăbălată, ca tovarășii lui, numai că era mai 
scund şi mai sfrijit, dar plin de nerv, spre deosebire de ei. Părul de un 
galben bolnăvicios era subţire ca firele din ţăcălie, iar dinţii mai că-i 
pierduse pe toţi. Ceea ce nu-i dăduse natura şi-i lipsea din cauza 
neglijenţei primea de la duşmanii lui; un petec de piele neagră îi 
acoperea ochiul drept, îşi pierduse aproape jumătate din urechea 
stângă, iar la degetul mic de la mâna dreaptă avea un bandaj ca vai de 
lume. 

— Îmi vine să vomez când mă uit la ei, continuă el, holbându-se la 
centaurii care se retrăgeau în pădure, dar mai ales la orci. Afurisiţi 
jegoşi, nemernici... 

— Taci dracului, Greever! şuieră bărbatul întins lângă el. Nu pot să 
gândesc dacă te tot smiorcăi. 

Cel numit Greever n-ar fi acceptat, de obicei, să i se vorbească aşa, 


dar cel care s-a ales singur conducător al grupului nu suporta să-i 
răspunzi înapoi. Era un zdrahon, dar carnea începea să se lase pe el. O 
cicatrice îi străbătea faţa ciupită de vărsat din mijlocul obrazului până 
în colţul gurii. Avea păr negru unsuros şi mustață neîngrijită, ochi 
negri şi cruzi. 

— Tu n-ai păţit ce-am păţit eu, Micah, ripostă celălalt, cu o şoaptă 
răguşită. Arătă spre ochi, ureche şi deget. Toate din cauza târfei ăleia 
de oarce. 

— Nu şi la ochi, Greever, îl corectă al treilea. 

— Ce? 

— Nu şi la ochi. Nu ea ti-a făcut asta. 

— Nu, Jabeez, nu ea. Răspunsul veni ca din gura unui ţânc 
îndărătnic şi fără minte. A fost... alt... orc. Tot dracul ăla e! 

Cu fruntea încreţită, al treilea bărbat avu nevoie de câteva secunde 
să priceapă. Apoi spuse: 

— A, da. 

Aparent, dintre cei trei, el sărea în ochi cel mai mult. Şi dacă 
ceilalți doi ar fi devenit unul singur, el tot i-ar fi întrecut în greutate. 
Dar trupul său mătăhălos se datora mușchilor, nu grăsimii. Nu-i 
creştea fir de păr nici pe cap, nici pe faţă. Avea o gură obişnuită, ca o 
crestătură de cuţit în aluat, şi ochi de purceluş proaspăt fătat. 

— Bagă de seamă, adăugă el, rana cea nouă... 

Cât de mare şi prostovan era, privirea celuilalt îi închise gura. 

Greever Aulay şi Micah Lekmann îşi îndreptară din nou atenţia spre 
scena din pădure. Ultimii orci şi centauri intrau în ea. Jabeez Blaan se 
foi, semănând cu un muşuroi care vrea să se facă una cu pământul. 

— Deci, ce facem, Micah? vru să ştie Aulay. Atacăm? 

— Să atacăm? Vrei să mori? Normal că nu atacăm! 

— Îs doar nişte blestemaţi de orci! 

— Doar? Vrei să zici doar cei mai buni luptători din Centrasia, 
după oameni? Doar cei care te-au ajutat să arăţi aşa de bine? Chicoti 
nervos. Asta vrei să zici? 

Aulay înghiţi găluşca, dar afişă o mutră ucigătoare. 

— Am omorât destui la vremea noastră. 

— Da, dar nu atacând o ceată cât a lor şi niciodată în luptă dreaptă. 
Ştii bine. 

— Deci, ce facem, Micah? întrebă şi Blaan. 

— Ne punem toţi mintea la contribuţie. Lekmann se uită la Blaan. 
Cel puţin unii dintre noi. Şi tocmai asta nu face Greever. E negru de 
supărare şi asta-i întunecă judecata. Lekmann mişcă din cap în direcţia 
pădurii. Ce tre’ să facem noi cu ceata asta-i demult încercat şi testat. 
Stăm şi aşteptăm şi-o doborâm pe rând, câte unul sau în grupuri mici. 
Dacă jucăm deştept, tot am mai putea smulge un ban-doi din 
trebuşoara asta. 


— Nu-i numai vorba de bani, mârâi Aulay. E de răfuială. 

— Poţi să fii sigur. Şi eu vreau să punem laba pe monștrii ăia la fel 
de mult ca tine. Dar poate ne alegem şi cu nişte recompense. Şi cu 
relicva aia pe care au furat-o, aia tre’ să fie valoroasă. Răzbunarea are 
gust dulce, da’ la fel şi mâncarea, băutura şi lucrurile frumoase. Ne 
trebuie lovele. 

— Cine-o să ne dea recompense şi-o să cumpere relicva aia, în afară 
de Jennesta? După socoata mea, nu mai suntem preferaţii ei, de când 
am tras-o pe sfoară. 

— Prefer „am ieşit din serviciul ei”, îl corectă Lekmann. 

— Oricum îi zici, nu cred c-a fost o mişcare prea înţeleaptă. 

— Fii cu grijă, Greever, ai început să gândeşti, iar ăsta e teritoriul 
meu. Ştiu să tratez cu Jennesta. 

Tovarăşii lui afişară o figură îndoielnică. Aulay replică: 

— Poate ştii, poate nu ştii. Am trecut peste asta. Nu vreau decât să 
pun mâna pe scârba aia de oarcă, Coilla. 

— Da” dacă ne pică ceva de furat, furi, nu? Glasul lui Lekmann se 
înăspri. Termină cu tâmpeniile. Lucrăm împreună sau am dat de 
dracu. 

— Nu te îngrijora tu din cauza mea. 

Aulay ridică mâna stângă. Sau ce mai rămăsese din ea. O bucată de 
metal cilindrică ieşea din încheietură. De capătul ei era ataşată o tijă 
curbată din oţel, jumătate cosor, jumătate sabie. Suprafaţa lucioasă 
reflectă şi spori lumina slabă. 

— Tu du-ne cât mai aproape de monștrii ăia, că ştiu eu cum să-mi 
câştig pâinea. 

Când Stryke scotoci în săculeţul de la centură, se temu că sticluţa se 
spărsese. Dar micul recipient din ceramică era intact, cu dopul bine 
pus. 

Îl aşeză în palma întinsă a lui Keppatawn. Centaurul se uită lung la 
el şi, ciudat, parcă nu ştia ce să spună. Reuşi să îngaime cu glas stins: 

— Mulţumesc. 

— Încercăm să ne ţinem promisiunile, îi spuse Stryke. 

— Nu m-am îndoit de asta nicio clipă. Dar îmi pare rău că l-aţi 
pierdut pe unul de-al vostru. 

— Kestix ştia la ce se înhamă. Toţi orcii ştiau. Iar misiunea a slujit 
şi ţelului nostru, la fel de mult ca ţie. 

Coilla mişcă din cap spre sticluţă şi întrebă: 

— Ce faci cu ea? 

— Bună întrebare, răspunse Keppatawn. Va trebui să-l consult pe 
şamanul nostru. În orice caz, avem nevoie de el ca să încheiem târgul. 
Gelorak, adu-l pe Hedgestus. 

Ajutorul lui traversă aşezarea spre adăpostul profetului. 

Stryke se simţea uşurat că nu i se mai dădea atâta atenţie. Primise 
mâncare şi băutură şi se foiseră toţi în jurul lui. Apoi, în fața unei 
mulţimi mari, îşi povestise aventura. Dar nu pomenise o vorbă despre 
cum apăruse din senin Serapheim în vârful muntelui, nici despre visul 
său straniu, după cum nu scosese un cuvânt despre „cântatul” stelelor, 
deşi, când îşi amintea de el, se uita la Haskeer cu oarecare îngăduinţă. 

Majoritatea centaurilor se întoarseră la treburile lor, lăsându-i 
singuri pe ofiţerii jderi, Keppatawn şi Gelorak. Stryke prefera un grup 
restrâns. 

Nu ştia cum vor primi gazdele lor vestea despre Jennesta. 

Gelorak ieşi din adăpost urmat de şamanul cel bătrân. Hedgestus 
mergea încet, clătinându-se pe picioarele nesigure. Gelorak ascundea 
sub braţ o cutie mică împodobită; cu celălalt îl sprijinea pe şamanul 
neajutorat. 

Hedgestus îi salută pe orci când Keppatawn luă cutia. Şeful 
centaurilor o deschise şi le arătă steaua. Era exact cum şi-o aminteau: 
o sferă cenuşie, cu două spiţe de lungimi diferite, alcătuită dintr-un 
material necunoscut. 

— Şi noi ne respectăm promisiunile, spuse Keppatawn, înmânând 
cutia lui Stryke. 

— Nu ne-am îndoit nicio clipă, rosti Stryke scurt. 

— Înainte de a lua steaua, întrebă centaurul, sunteţi sigur că o 
vreţi? 

— Ce? strigă Jup. Normal că o vrem! De ce crezi că am trecut prin 


tot rahatul ăla? 

— Stryke ştie ce vreau să spun. 

— Chiar ştiu? 

Keppatawn încuviinţă din cap. 

— Cred că da. Steaua ar putea fi un pocal otrăvit. Poate aduce mai 
mult rău decât bine. Ăsta e renumele ei, după cum am învăţat şi noi 
din experienţa noastră. 

— Ne-am dat deja seama, interveni Coilla, uşor ironică. 

— Odată ce ne-am ales calea, spuse şi Alfray, nu ne putem întoarce 
din drum. 

Deşi nu-i stătea în fire, Haskeer nu-şi exprimă părerea. Stryke îşi 
zise că ştie de ce. Se întinse şi luă steaua. 

— Aşa cum spun ofiţerii mei, n-am ajuns până aici ca să renunţăm. 
Pe lângă asta, nu avem nici de ales, nici alt plan în minte. 

Atunci vorbi şi Haskeer: 

— Ba avem. Am putea arunca obiectele astea. Scăpăm de belea. 

— Încotro să ne îndreptăm, ca să nu dăm de belea? întrebă Coilla. 
Poate numai în vis. 

Stryke se crispa, apoi îşi dădu seama că jderiţa nu făcea nicio 
aluzie. 

— Coilla are dreptate, îi zise el lui Haskeer. Nu avem unde să 
mergem, dacă ne gândim cum a ajuns Maras-Dantia. Şi nu vom scăpa 
niciodată de Jennesta şi de ceilalţi. Stelele ne aduc un avantaj. 

— Să sperăm, murmură Jup. 

— Ceata a fost de acord, continuă Stryke la subiect, toată ceata. Am 
hotărât că mergem în căutarea stelelor. 

— Mie nu mi-a plăcut niciodată ideea, mormăi Haskeer. 

— Ai avut nenumărate ocazii să renunti. 

— Nu-i vorba de ceată, ci de obiectele astea nenorocite. Ceva nu-i 
în regulă cu ele. 

— Ceva nu-i în regulă cu tine, bolborosi Jup. 

Haskeer îl auzi. 

— Ce-ai zis? 

— Nu faci decât să te plângi întruna, răspunse piticul. 

— Nu-i adevărat, se enervă Haskeer. 

— Hai, fii serios! Şi pe urmă ai venit cu minciuna aia despre 
cântatul stelelor... 

— Pe cine faci tu mincinos? 

Haskeer îşi dezvăluia câte puţin din firea nestatornică. Pe Stryke 
nu-l deranja, dar îşi dădu seama unde ducea schimbul de cuvinte. Nu 
aveau nevoie de complicaţii. 

— Destul! se răţoi el. Suntem musafiri aici! Îşi îndreptă atenţia spre 
Keppatawn, Gelorak şi Hedgestus, care păreau uşor miraţi. 

— Suntem toţi cam încordaţi, le explică el. 


— Înţeleg, îl asigură Keppatawn. 

Desfăcând săculeţul de la centură, Stryke puse steaua lângă 
tovarăşele ei. Ştia că ceilalţi stau cu ochii pe el, mai ales Haskeer, 
care-l privea în silă. 

— Uite, vorbi căpetenia centaurilor şi înmâna sticluța lui 
Hedgestus, o lacrimă vărsată de Adpar. 

Bătrânul şaman o luă cu băgare de seamă. 

— Recunosc, n-am crezut că Adpar e în stare de un lucru atât de 
sensibil. Plânsul, vreau să spun. 

— A plâns de mila ei, îl informă Coilla dur. 

— Aha. 

— Dar ce trebuie să fac cu ea? întrebă Keppatawn. 

— O să aflăm din cunoştinţele străvechi. La fel ca sângele de 
vrăjitor sau oasele măcinate ale unei vrăjitoare, trebuie să 
presupunem că lacrima e foarte puternică. Trebuie folosită numai 
diluată cu zece mii de părţi de apă purificată. 

— Pe care o beau? 

— Nu, dacă ţii la viaţa ta. 

— Sau la băşica ta, îi scăpă lui Jup. 

Stryke îl ţintui aspru cu privirea, dar Keppatawn gustă gluma şi 
zâmbi. Hedgestus îşi drese glasul. 

— Poţiunea trebuie aplicată pe membrul bolnav, continuă el. Nu 
toată deodată, ci în trei zile şi mai ales când e întuneric, ca să aibă 
efectul cel mai puternic. 

— Asta-i tot? întrebă Keppatawn. 

— Bineînţeles, trebuie respectate anumite ritualuri şi rostite 
anumite incantaţii care... 

— Care nu ajută la nimic, doar umplu pădurea de miorlăituri. 

— Au un rol important, protestă Hedgestus indignat, şi... 

Keppatawn îl opri cu un zâmbet larg. 

— Uşurel, uşurel. Ştii cât îmi place să te tachinez, armăsar bătrân. 
Dacă există vreo şansă ca licoarea ta să mă ajute, atunci n-ai decât să 
te jeleşti şi-o lună întreagă. 

— Mulţumesc, răspunse şamanul îndoielnic. 

— Aşadar, când începem? 

— Prepararea soluţiei ţine cam... ăăă, patru sau cinci ore. Poţi să 
torni primele picături deseară. 

— Excelent! 

Keppatawn îi trase una peste umăr prieteneşte, dar cam tare. 
Hedgestus se clătină puţin, iar Gelorak îi oferi iarăşi braţul. 

— Acum, să sărbătorim! Mâncaţi, beţi, faceţi schimb de minciuni! 
Căpetenia se uită la chipurile celor din jur şi se opri asupra lui Stryke. 
După câte văd, nu prea ai chef de asta. Ştiu că ai pierdut un soldat, 
dar nu e vorba de lipsă de respect. Aşa e felul nostru. 


— Nu de asta-i vorba. 

— Care-i treaba, Stryke? întrebă Coilla. 

— N-am adus cu noi doar lacrima. 

Haskeer rămase cu gura căscată: 

— Ce? 

— Ar fi trebuit să vă spun mai repede, recunoscu Stryke. Jennesta 
se îndreaptă spre ţinutul ăsta cu o armată. 

— Rahat, murmură Jup. 

— De unde ştii? vru să afle Alfray. 

— De la Glozellan. N-avea motive să mă mintă. 

— În câtă vreme ajunge? se interesă Keppatawn. 

— Două, trei zile. Îmi pare rău, Keppatawn. Pe noi ne vrea — bătu 
cu palma în săculeţul de la centură - şi pe astea. 

— Cu noi n-are ce-mpărţi, nici noi cu ea. 

— Asta n-o s-o oprească de la nimic. 

— Suntem obişnuiţi să ne apărăm, dacă se ajunge până acolo. Dar 
dacă voi sunteţi cei pe care-i vrea, de ce iroseşte vieţile susținătorilor 
ei? De ce bate atâta drum? 

— Ne caută pe noi. Cred că a aflat cumva că am fost la Scarrock. 
Când va vedea că nu suntem acolo, e posibil să bată la poarta voastră. 

— Atunci o să-i spunem în faţă că nu sunteţi nici aici. Şi, dacă are 
chef să ne contrazică, să ştie că o va costa scump. 

— Rămânem cu voi, promise Haskeer. 

— Da, confirmă Stryke, ar trebui să rămânem şi să luptăm. Mai sunt 
şi custozii lui Hobrow. S-ar putea întoarce. 

Keppatawn se gândi o clipă. 

— Frumos din partea voastră, dar... nu. Stelele sunt importante, 
îmi dau şi eu seama. Noi suntem în stare să luptăm şi singuri. Voi 
trebuie să plecaţi de-aici. 

Urmară câteva clipe de linişte, apoi Jup întrebă: 

— Unde? 

— Asta-i următoarea noastră problemă, oftă Stryke. 

— Dar nu una care să vă frământe acum, spuse Keppatawn. 
Mâncaţi şi beţi cu noi, uitaţi de griji pentru câteva ceasuri. Ziceţi-i 
sărbătoare sau priveghi, cum vreţi voi. 

— Cu duşmanul pe urmele noastre? 

— Crezi că pentru Jennesta contează dacă noi chefuim sau nu? Eu, 
nu. Nici dacă mâncăm fiertură de cereale n-o interesează. 

— Aşa trebuie să priveşti lucrurile, Stryke, fu de părere Alfray. Iar 
cetei i-ar prinde bine un pic de relaxare. 

Stryke i se adresă lui Keppatawn: 

— A sărbători viaţa unui războinic sau o victorie nu e un lucru 
străin pentru orci. Deşi e posibil să sărbătorească prea convinşi. 

Îşi aminti de Homefield şi de prilejul care îi vârâse în atâtea 


necazuri mai târziu. Înainte ca şeful centaurilor să-i pună observaţia le 
îndoială, adăugă: 

— Am fi onoraţi să ne alăturăm ospăţului vostru. 

Ceasurile următoare mai înviorară spiritele. 

Oase de pasăre, vânat şi peşte tronau pe scândurile întinse pentru 
ospăț, pe lângă coji de nuci, fructe mâncate pe jumătate şi resturi de 
pâine. Berea îndulcită cu miere fusese băută cu sete şi vărsată în 
cantităţi mari. 

Acum servitorii se mişcau printre mese cu stacane cu vin fiert şi 
înteţeau focurile împotriva frigului muşcător. La propunerea lui 
Alfray, Stryke dădu voie jderilor să guste din provizia de cristal. Pipe 
fumegânde treceau dintr-o mână într-alta. 

Într-o parte, un grup de centauri cânta încet din fluiere şi harpe de 
mână. Alţii loveau cu bețe învelite tobe improvizate din trunchiuri de 
copaci scobite. 

Când după atâta hrană îmbelşugată, băutură şi cristal, ospăţul se 
încheie, Keppatawn lovi masa cu carafa. Pălăvrăgeala şi muzica 
încetară îndată. 

— Noi nu suntem de-ăia care să ţină cuvântări fără sfârşit, tună el. 
Aşa că haideţi să ciocnim pentru aliaţii noştri, jderii. 

Se ridicară stacane şi se auziră urale răguşite. Centaurul îl tinti cu 
privirea pe Stryke. 

— Şi să ne amintim de morţii voştri. 

Stryke se sculă în picioare clătinându-se. 

— În amintirea camarazilor pierduţi. Slettal, Wrelbyd, Meklun, 
Darig şi Kestix. 

— Fie ca ei să sărbătorească alături de zei, adăugă Alfray. 

Lumea bău mai întristată. 

Altă stacană apăru în faţa lui Stryke. Servitorul presără în ea 
mirodenii, apoi scufundă un fier roşu în vin, ca să-l încălzească, 
răspândind mirosul aromelor printr-un norişor de aburi. 

Stryke ridică stacana. 

— În cinstea ta, Keppatawn, şi a clanului tău. Şi în amintirea 
venerabilului tău tată... 

— Mylcaster, şopti Keppatawn. 

— ... Mylcaster. 

Numele fu repetat respectuos de mai mulţi centauri înainte de a 
bea. 

— Pentru duşmanii noştri! toastă Keppatawn, atrăgând privirile 
uimite ale orcilor. Fie ca zeii să le ia minţile, să le tocească săbiile şi să 
le pună dop în fund! 

Se porniră hohote năvalnice, mai ales din partea răcanilor. 

— Acum bucuraţi-vă de odihnă şi lăsaţi grijile pentru ziua de 
mâine. 


Muzica porni din nou, iar mesenii se puseră iar pe pălăvrăgit. 

Însă peste chipul lui Keppatawn trecu un val de tristeţe când se 
întoarse către Stryke. 

— Tatăl meu, oftă centaurul. Numai zeii ştiu ce-ar fi zis de 
schimbările la care suntem noi martori. Tatăl lui nici n-ar mai 
recunoaşte ţinutul. Anotimpuri de-a valma, război şi dihonie, moartea 
magiei... 

— Venirea oamenilor. 

— Da, toate relele ni se trag de la rasa aceea înfiorătoare. 

— Dar ţie nu pare să-ţi meargă rău aici, în pădure, remarcă Alfray. 

— Îmi merge mai bine decât multora. Pădurea ne hrăneşte şi ne 
apără; e leagănul şi mormântul nostru. Dar nu ducem un trai izolat. 
Tot mai avem de-a face cu lumea din afară, şi nu-i a bună. Nu te poţi 
feri de haos la nesfârşit. 

— Niciunul din noi nu va fi liber până ce oamenii nu vor fi goniţi, 
rosti Alfray. 

— Poate că nici atunci, prietene. Lucrurile au luat-o razna prea 
mult. 

— Am vorbit serios când ne-am oferit să rămânem şi să luptăm 
alături de voi, îi reaminti Stryke centaurului. Nu trebuie decât să ne 
spui. 

— Nu. Trebuie să vă continuaţi drumul şi să terminaţi ce-aţi 
început. 

Stryke nu-i spuse că habar n-avea cum să facă asta. 

— Atunci măcar lasă-ne să vă ajutăm să vă întăriţi fortificațiile, 
propuse jderul, în caz că vă atacă totuşi Jennesta. Mai avem câteva 
zile la dispoziţie. 

— Cu asta sunt de acord. Ne prinde bine îndemânarea voastră 
deosebită. Dar nu vreau să întârziaţi prea mult din cauza noastră. 

— Bine. 

— Şi, între timp, noi o să vă facem arme noi. Am văzut eu câtă grijă 
aţi avut de ultimele pe care vi le-am dat, adăugă Keppatawn, mai în 
glumă, mai în serios. 

— Noi stricăm foarte multe arme, îi explică Jup. Aşa-i în meseria 
noastră. 

— Mulţumesc, Keppatawn. E bine să contribuim şi noi cu ceva. 
Avem impresia că am primit foarte mult de la voi şi v-am dat foarte 
puţin în schimb. 

Centaurul făcu un gest de nepăsare. 

— Armele nu-s mare lucru, oricum o să facem foarte multe. În ce 
priveşte câte ne-aţi dat voi nouă, dacă reuşiţi să vindecaţi membrul 
ăsta schilod - puse mâna pe coapsa diformă - atunci ne-aţi dat mai 
multe decât aş fi putut spera. 

Se stârni agitaţie la unul dintre padocuri. Un grup mic de centauri 


apărură rostind incantaţii. Îl conducea Hedgestus, sprijinit de Gelorak, 
urmat de patru-cinci ajutoare. Îşi croiră drum prin luminiş călcând cu 
paşi falnici. 

— A, momentul adevărului, spuse Keppatawn, făcând semn 
muzicanţilor să se oprească. 

Sub ochii tuturor, procesiunea ajunse la masă, iar incantaţiile 
deveniră murmure. Două ajutoare cărau o albie de lemn solid, cu 
mânere de fier încovoiate. Aşezară albia cu grijă pe masa curățată. Era 
plină pe trei sferturi de un lichid care părea apă chioară. 

— Nu pare cine ştie ce, nu? remarcă Haskeer. 

Stryke duse un deget la buze şi-l străfulgera din priviri. 

— Hai, îl îndemnă Keppatawn pe şaman, să-i dăm drumul odată. 

Fu adus un taburet şi căpetenia îşi propti piciorul pe el. Hedgestus 
ridică mâna. Unul dintre ajutoare îi dădu un burete galben. Şamanul îl 
muie în lichid, îl stoarse şi, făcând un efort, se aplecă să atingă cu el 
piciorul căpeteniei. În timp ce îl tampona cu blândeţe, incantaţia se 
auzi tot mai tare. 

Dacă privitorii se aşteptau la un efect imediat, atunci fură foarte 
dezamăgiţi. 

După ce îl tampona cu buretele înmuiat de două-trei ori, Hedgestus 
observă expresia nedumerită a lui Keppatawn. 

— Trebuie să avem răbdare, îl sfătui. E nevoie de timp pentru ca 
incantaţia să-şi facă efectul. 

Keppatawn se strădui să pară neafectat. Şamanul continuă ritualul. 
Glasurile murmurau necontenit. 

În cele din urmă, mulţi dintre privitori se făcură nevăzuţi. Alfray se 
retrase cu o mână de răcani. Căscând gura largă cât o peşteră, Haskeer 
plecă să caute de băut. Jup se îndoi de spate, îşi propti bărbia în 
palme şi privi în gol. 

Coilla, cu ochii limpezi ca opalul, în ciuda băuturii şi cristalului, îi 
făcu semn lui Stryke. Se retraseră în linişte. 

— Mi-am făcut griji pentru tine, îi mărturisi ea. Ai dispărut, pur şi 
simplu. 

— Ca să fiu sincer, şi eu mi-am făcut. 

Era pentru prima oară că Stryke vorbea cu cineva din ceată fără să 
fie înconjurat de ceilalţi. Se bucura că poate lăsa garda jos o vreme. 

— De data asta, chiar am crezut că am dat de dracu”, spuse Coilla. 
N-am ştiut dacă te-ai dus de bună voie şi aveai şi stelele cu tine. 

— Acum avem patru. Stryke pipăi săculeţul de la centură. N-am 
crezut că vom ajunge până aici. 

Coilla zâmbi şi arătă spre ceilalţi. 

— Lor să nu le spui asta. 

Căpitanul jder nu se înveseli. 

— Dar tot nu ştim ce fac stelele. 


— Sau încotro ne ducem de aici. 

Stryke încuviinţă din cap. După o clipă, zise: 

— S-a întâmplat o ciudăţenie pe vârful muntelui. A apărut omul 
ăla, Serapheim. 

— Glozellan l-a dus şi pe el acolo? 

— Tocmai asta e. Nu l-a dus. Pur şi simplu... a apărut din senin. Tot 
aşa a şi dispărut. Şi nu aveai cum să pleci de pe vârful muntelui fără 
un dragon, crede-mă. 

— Ai vorbit cu el? 

— Da. Dar nu s-a exprimat limpede. Am înţeles eu unde bate, dar... 
Stryke nu găsi cuvintele potrivite ca să-şi termine fraza. A spus că 
trebuie să caut în continuare stelele. 

— De ce-ar fi spus asta? Cine e? 

Căpitanul scutură din umeri. Coilla îi cercetă expresia. 

— Nu arăţi prea bine, hotărî ea. Ce s-a întâmplat? În afară de 
rahatul în care am intrat, vreau să spun. 

— Sunt bine. Numai că... 

Ar fi vrut să-i povestească visurile lui, să-i spună că se teme să nu-şi 
fi pierdut minţile. 

— Da? insistă jderiţa. 

— Numai că sunt cam... 

Un răcan se apropie de ei în fugă. 

— Domnule! Caporalul Alfray vrea să afle în ce ordine vor lucra 
echipele mâine. 

— Foarte bine, Orbon. Spune-i că vin imediat. 

— Am înţeles. 

Soldatul plecă. 

— Ce voiai să spui, Stryke? 

Momentul prielnic trecuse. 

— Nimic. 

Coilla vru să spună iar ceva. Stryke o opri. 

— Mai poate aştepta. Între timp, avem de lucru. Pe urmă trebuie să 
plecăm de-aici. Vine Jennesta. 

Kimball Hobrow urmărea cum se întorc custozii înfrânți în tabără. 

Ştia ce se întâmplase. Plini de sânge şi descurajaţi, călăreţii 
înaintaşi ai regimentului său de custozi îi raportaseră dezastrul de la 
Drogan. Umilinţa de a fi învins de creaturi subumane îl rodea în 
fundul sufletului şi mânia lui nu mai cunoscuse margini. După aceea 
începu să cugete şi să-şi plănuiască mişcarea următoare. 

În cele din urmă, părăsi locul şi se târî la cortul care servea drept 
post de comandă temporar. 

Împovărat de misiunea pe care şi-o asumase şi de gustul amar al 
înfrângerii, mergea adus de spate, iar din ochi îi dispăruse sclipirea de 
oţel. Cu toate astea, îşi păstra ţinuta impresionantă. Era surprinzător 
de înalt şi nefiresc de slab. Veşmântul negru şi jobenul îi dădeau un 
aer şi mai impunător. Faţa i se ridase şi i se înăsprise cu trecerea 
timpului, ca la fermieri, deşi eforturile din ultima vreme îi dădeau o 
culoare bolnăvicioasă. Gura i se întindea subţire cât o linie, iar 
favoriţii cărunţi îi încadrau bărbia ascuţită. Avea o înfăţişare severă, 
neluminată de râs sau de altă emoție mai blândă. 

Dar înfăţişarea şi veşmintele nu aveau importanţă pentru el. 
Hobrow era omul care, chiar dacă ar fi ieşit în lume gol şi numai un 
zâmbet, tot ar fi ieşit la iveală patima rece din sufletul lui. 

— Tată! Tată! 

La vederea fiicei sale stând la intrarea în cort, Hobrow se mai 
înmuie. Se duse la ea şi îi puse mâna pe umăr. 

— Ce se întâmplă, tată? îl întrebă fata. Vin sălbaticii? 

— Nu, o linişti el, nu vin păgânii. Nu ai de ce să te temi, Mercy. 
Sunt aici. 

O conduse în cort şi o aşeză pe-un scaun. 

Mercy Hobrow semăna mai mult cu mama, de care nu vorbea decât 
cu el. Ea nu-ți lăsa deloc impresia că te uiţi la un cadavru. Mai avea 
însă de trecut pragul dintre copilărie şi adolescenţă sau de dat jos din 
grăsimea de pe trup. Cu părul galben ca mierea, ten de porțelan şi 
ochi albaştri limpezi, ar fi semănat cu o păpuşă, dacă pe chip nu i s-ar 
fi citit o anumită rea-voinţă şi gura nu i-ar fi trădat răutatea. 

Faţă de ceilalți oameni de care se înconjura tatăl ei, hainele fetei 
erau pline de zorzoane. Ferindu-se de negru, purta materiale cu 
modele şi chiar câte-o bijuterie simplă. Asta arăta cât de indulgent era 
tatăl său faţă de ea, în comparaţie cu felul în care trata restul lumii. 

— Ne-au învins, tată? întrebă fata, cu ochi mari. Ne-au bătut 
monştrii? 

— Nu, dragă, nu ne-au bătut. Domnul ne-a pedepsit pe noi, nu pe 
suboameni. I-a folosit ca să ne trimită un semn prevenitor. 


— Dar de ce ne trimite Domnul semne prevenitoare? Am fost răi? 

— Nu răi, nu. Dar nu destul de buni. A văzut că nu-l îndeplinim 
porunca destul de sârguincioşi, acum îmi dau seama. Trebuie să fim 
mai harnici. 

— Cum, tati? 

— El vrea să-i facem fărâme pentru totdeauna pe orci şi pe cei ca 
ei, dar şi pe oamenii decăzuţi care s-au aliat cu ei. Am trimis după 
întăriri la Trinity şi mesagerii au plecat la Hexton, Endurance, Ripple, 
Clipstone, Smokehouse şi la toate celelalte aşezări cuvioase şi cu frică 
de Domnul din Centrasia. Când ele îi vor auzi chemarea, vom fi mai 
mult decât o armată, vom porni într-o cruciadă. 

Mercy se înnegri la faţă când auzi de orci. 

— Îi urăsc pe jderii ăia, şuieră ea. 

— Ai şi de ce, copila mea. Bestiile au stârnit cel mai mult mânia 
Domnului. Mi-au distrus planul de a purifica acest tărâm în numele 
Domnului şi au furat relicva. 

— Şi monstrul ăla, piticul, mi-a pus cuțitul la gât. 

— Ştiu. 

Hobrow o strânse pe fată de umăr, într-un gest şi afectuos, şi 
distant. 

— Au de dat socoteală pentru multe. 

O umbră de cruzime se strecură în glasul fetei. 

— Fă-i să moară, tati. 

— Sufletele lor vor arde, îi promise Hobrow. 

— Dar nu ştim unde sunt. 

— Ştim unde au fost ultima oară. Pe lângă Pădurea Drogan, cu 
cealaltă ceată de monştri păgâni, jumătate cal, jumătate om. O să le 
luăm urma acolo. 

— Dacă Domnul urăşte atât de mult rasele inferioare, de ce le-a 
făcut? 

— Ca să ne pună pe noi la încercare, poate. Sau poate că nici nu 
sunt creaţia Lui. Poate sunt rudele Celui-cu-Coarne. Hobrow cobori 
vocea. Creaturile Satanei, trimise să-i pângărească pe cei puri. 

Mercy se înfiora. 

— Domnul să ne păzească, şopti ea. 

— Ne va păzi şi ne va aduce prosperitate, dacă îi răspândim 
cuvântul. Cu sabia şi sulița, la nevoie. Asta e porunca Lui. 

Ochii lui Hobrow se luminară straniu. Fixă un punct de deasupra 
capului. 

— Mă auzi, Domnul meu? Călăuziţi de Tine, vom duce povara 
glorioasă a purității rasei, pe care ne-ai pus-o pe umeri. Înarmează-mă 
cu sabia răzbunării Tale şi cu scutul dreptăţii Tale şi voi arunca văpaia 
mâniei Tale asupra sălbaticilor! 

Fata îl privi cu admiraţie şi respect. 


— Amin, şopti ea. 


— Cur grăsan ce eşti! 

— Băi, nădragi căcaţi! 

Cu pumnii ridicaţi, Jup şi Haskeer se apropiau unul de celălalt, 
nerăbdători să transforme jignirile în lovituri. 

— Pe loc repaus! răcni Stryke. 

Aruncându-şi căutături fioroase, cei doi sergenţi mai aveau puţin şi 
se răzvrăteau. Stryke se vâri între ei cu coatele, îi lovi cu palma peste 
piept şi îi despărţi. 

— Sunteţi ofiţeri în ceata asta sau nu? Ei? Dacă vreţi să rămâneţi 
sergenţi, atunci purtaţi-vă cum se cere unui sergent! 

Cei doi se retraseră încruntați. 

— N-am de gând să vă suport încăierările, le spuse Stryke. Dacă 
aveţi chef de hartă, păstraţi-l pentru duşmani. lar dacă aveţi prea 
multă energie, atunci treceţi la treabă. Sunteţi pedepsiţi. 

Căpitanul le aruncă o privire care le îngheţă protestele. 

— Haskeer, curăţă bălegarul cailor. 

Jup rânji. Stryke se întoarse spre el. 

— Sergent, vezi copacul ăla? Arătă spre arborele cel mai înalt din 
preajmă. Urcă-te în el. Eşti de veghe. Executarea! 

Cei doi plecară pleoştiţi, cu feţele împietrite. 

— N-a ţinut prea mult pacea dintre ei, remarcă Alfray. 

Coilla îl aprobă din cap. 

— Ca în vremurile bune. 

— Cred că le place să fie la cuțite, bănui Stryke. Le dă prilejul să-şi 
verse nervii. Şi nu se întâmplă prea multe acum. 

— Şi răcanii au fost cam agitaţi, raportă Alfray. Nimic grav. 
Ciorovăieli, proteste, lucruri neînsemnate. 

— Nu suntem aici decât de treizeci şi şase de ore, în numele zeilor! 
se plânse Stryke. 

— A fost foarte bine că am avut de lucru la întărituri. Mai devreme, 
sergenţii ar fi plesnit amândoi dacă nu şi-ar fi vărsat nervii. Acum, că 
nu mai avem ce trebălui... 

— Nu îngădui indisciplina numai pentru că s-au plictisit să aştepte 
să se întâmple ceva. 

— Nu sunt plictisiți, Stryke, îl corectă Coilla, sunt frustraţi. Nu ştim 
ce facem mai departe. Tu nu eşti? 

Căpitanul oftă. 

— Ba da, recunoscu el. Habar n-avem ce-o să facem sau unde să 
căutăm ultima stea. 

— Păi, nu mai putem sta mult aici, până hotărâm ceva. Trebuie să 
pornim într-o direcţie. Asta dacă nu cumva ai poftă să schimbi o vorbă 
cu Jennesta. 


— Azi plecăm. Chiar dacă va trebui să dăm cu banul ca să stabilim 
încotro. 

— Şi-o să facem ce, până la urmă? se întrebă Alfray. Rătăcim 
aiurea? Ne petrecem restul vieţii fugind de ea şi de toţi cei care vor să 
ne ia ce avem? 

— Dacă ai o idee mai bună, s-o auzim, se enervă Stryke. 

— Atenţie, îi întrerupse Coilla. 

Se uitară în direcţia arătată de ea. Keppatawn se apropia de ei. 
Piciorul bolnav îşi revenise deja în mare măsură. Îi creştea o piele 
nouă, sănătoasă şi nu mai şchiopăta decât foarte puţin. Emana 
robusteţe din toată ţinuta. 

Când ajunse în dreptul lor, Stryke îl complimentă. 

— Piciorul meu e tot mai bine cu fiecare ceas, se lăudă centaurul, 
deşi nu s-a vindecat complet încă. Hedgestus mi-a spus că la noapte, 
când îl oblojeşte ultima oară, îl va lecui de tot. 

— Mă bucur. 

— Vouă v-o datorez. Le zâmbi şi lui Alfray, şi Coillei. Tuturor. Vă 
rămân dator pentru minunea asta. 

— Nu ne datorezi nimic. 

— Cum merg pregătirile voastre? se interesă centaurul. V-aţi 
hotărât ce faceţi mai departe? Să nu ne credeţi neospitalieri, adăugă el 
repede. 

— Nu vă credem. Dar, ca să fim sinceri, încă nu ne-am ales o 
destinaţie. Totuşi, plecăm astăzi. Ştim că, dacă rămânem aici, 
duşmanii noştri vor deveni şi ai voştri. 

— Mă bucur că înțelegeţi. Armele pe care le-am lucrat pentru voi 
sunt gata şi... 

Îl întrerupse un strigăt. Jup fugea spre ei dând disperat din braţe. 

Stryke îl săgeta din priviri. 

— Nu ţi-am zis să...? 

— Ia uite cine vine, gâfâi piticul. 

Centaurii escortau un grup în luminiş. Patru sau cinci dintre nou- 
veniţi aveau trupul şi mersul inconfundabil al piţuşilor. Trăgeau după 
ei şiruri de catâri şi cai încărcaţi cu desagi, suluri de pânzeturi, saci şi 
scrinuri. 

Răcanii îşi lăsară treburile şi veniră să-i privească, urmaţi de 
Haskeer. Stryke nu-i luă la rost. 

— Vezi? 

Jup făcu semn din cap spre un grup de douăsprezece siluete care 
mărşăluiau în spatele caravanei. Erau orci. 

Jderii se alarmară imediat şi-şi scoaseră iute săbiile. 

— Trădare! bubui Haskeer. 

Keppatawn se întinse şi puse mâna pe braţul cu care Stryke ţinea 
sabia. 


— Nu, prietene. Nu sunteţi în pericol. Negustorii aceştia vin la noi 
regulat. 

Căpitanul jder arătă spre orci. 

— Şi ei? 

— Nu toţi semenii voştri trăiesc în comunităţi mari, ştii asta. Unii 
îşi duc traiul singuri. Sunt gărzi de corp mercenare. Negustorii n-ar 
găsi protecţie mai bună. Ai încredere în mine. 

Stryke vâri încet sabia în teacă, apoi le porunci jderilor să-i urmeze 
exemplul. Cam în silă, mai ales Haskeer, jderii îndepliniră porunca. 

Gărzile de corp priveau scena cu trupurile încordate. 

— E înjositor pentru orci, remarcă Alfray, să se angajeze dădace la 
negustori ambulanți. 

Piţuşii şi centaurii începură să-şi despacheteze marfa. Scuturară 
mătăsuri şi covoraşe, deschiseră cutii, desfăcură saci. Un orc se 
depărta de mulţime şi porni spre ceata jderilor. 

— Vă rog să nu uitaţi că şi ei sunt musafirii noştri, atrase atenţia 
Keppatawn. 

— Nu uităm, îl linişti Stryke. Nu ne luăm la hartă cu ai noştri. 

— Dacă nu se iau ei la harţă cu noi, preciza Coilla. 

Keppatawn se arătă cam speriat, dar nu mai zise nimic. 

Orcul ajunse la ei. Îşi ţinea mâinile departe de arme şi arăta cât se 
poate de sfios. 

— Bun găsit, salută el. 

Stryke îi răspunse. Restul jderilor se mulţumiră să dea din cap 
precauţi. 

— Eu sunt Melox, continuă orcul, şeful grupului nostru. Sunt uimit 
că vă văd aici. 

— Sentimentul e reciproc. Eu sunt Stryke. 

— M-am gândit eu. Jderii, nu? 

— Şi ce dacă? 

— Şi noi am părăsit oastea Jennestei. Nu în ceată. Suntem 
pedestraşi. 

— Cum aţi ajuns aşa? întrebă Alfray cu o undă de dispreţ în glas. 

— Păi, ce să facă un orc dezertor? Tot trebuie să mănânce. Şi, 
oricum, aş putea să vă întreb şi eu acelaşi lucru. Fără supărare. 

— Fără, rosti Stryke. Nu vă judecă nimeni. Trăim vremuri grele. 

— De ce-aţi părăsit-o pe Jennesta? vru să afle Coilla. 

— Din acelaşi motiv ca voi, cred. N-am mai suportat-o. 

— Cu noi n-a fost chiar aşa. Dar rezultatul e acelaşi. 

— Noi credem că procedaţi corect. Ar fi trebuit să se întâmple 
demult. Orcul arătă din cap spre caravană. Slujba asta, am renunţa la 
ea imediat, dacă ne-ai lua şi pe noi cu tine, căpitane. 

— Nu luăm recruți, îi tăie Stryke elanul. 

— Dar de-asta aţi dezertat, nu? Ca să vă împotriviţi Jennestei. Să 


aduceţi lucrurile pe făgaşul de dinainte. 

— Nu. 

— Asta crede toată lumea. 

— Se înşală. 

Se lăsă o tăcere grea. 

— Eşti chemat, o sparse Jup. 

Camarazii orcului îi făceau semne să se întoarcă. 

— Poate stăm de vorbă mai târziu, propuse Melox. 

— Noi plecăm astăzi, îl anunţă Stryke. 

— Aha. Bine. Păi, dacă te răzgândeşti şi vrei să ne iei şi pe noi... 

Orcul se întoarse şi plecă la ai lui. 

— Noroc bun! îi strigă Coilla. Ai fost cam aspru cu el, Stryke. 

— Nu conduc o cruciadă, ţi-am spus. 

— Se vede că nu toată lumea e de acord. 

— Mai vine unul, bubui Haskeer. 

Un negustor se apropia de ei. Keppatawn zâmbi. 

— Pe el chiar trebuie să-l cunoaşteţi. 

Negustorul era scund şi bine clădit, totuşi lăsa impresia că e fragil. 
Avea trăsături mai degrabă feminine, buze groase, uşor ţuguiate, ochi 
visători, piele palidă, foarte fină şi un nas drăguţ, putintel obraznic. 
Urechile mici erau apropiate de cap pe jumătate. Şapca de fetru verde 
nu reuşea să-i acopere claia de păr negru. Tunica şi pantalonii tot 
verzi erau, dar impresia de uniformitate era anulată de centura de 
piele maro lată, cu cataramă lucioasă, şi de o pelerină neagră, cu 
căptuşeală verde. Bocancii de piele fină, înalţi până la glezne şi cu 
marginile lăsate, ca nişte petale, erau cunoscuţi de toată lumea drept 
„bocanci de piţuşi”. 

Nu aveai cum să-ţi dai seama câţi ani are, pentru că toţi 
reprezentanţii rasei lui aveau faţă de copil. Nici vocea nu te ajuta. 
Putea fi a unui copil, chiar dacă a unuia măricel. 

— Keppatawn! exclamă piţuşul. Sunt încântat să te revăd, pungaş 
bătrân ce eşti! Negustorul aproape că ţipa. Şi piciorul tău! Ce bine 
arată! Extraordinar! Trase cu ochiul ca la teatru. Îţi şade bine. 

Râzând, Keppatawn strânse mâinile delicate ale piţuşului, întinse în 
semn de salut. Erau mici faţă de ale lui. 

— Bine ai revenit! Mă bucur că te văd. 

Keppatawn îl plimbă pe musafir primprejur. 

— Ei sunt prietenii mei, jderii. 

— Am auzit de voi, exclamă piţuşul. Nu sunteţi proscrişi? 

— Acesta e Stryke, căpitanul cetei, îi explică Keppatawn. Stryke, el 
e Katz, meşter negustor. 

— Sunt onorat, căpitane. 

Katz întinse o mână flască. 

Năucit, Stryke i-o scutură, dar nu prea tare, de teamă să nu i-o 


rupă. 

— Ăăă... şi eu. 

Fură prezentaţi şi ceilalţi ofiţeri pe rând, iar răcanii, en masse. De 
data asta, Katz se rezumă să dea din cap, nu mai întinse mâna. Lucru 
înțelept, mai ales în ce-l privea pe Haskeer. Arăta de parcă se pregătea 
să i-o smulgă cu dinţii. 

— Ştii, pentru o rasă cu o reputaţie aşa de fioroasă, voi, orcii, nu 
sunteţi răi deloc, gânguri piţuşul. Am descoperit asta cu alaiul meu. 
Grozavi tipi, fiecare în parte. Oricând gata să te ajute, nimic nu-i prea 
greu, cea mai bună apărare pe care poţi s-o cumperi cu bani, 
bineînţeles. Noi, piţuşii, nu suntem războinici din fire, sunt sigur că 
ştiţi asta, şi... 

— Dg’ tu nu mai taci? se burzului Haskeer. 

— Of, bineînţeles, ce neglijent sunt! Vă ţin de poveşti, când voi nu 
vreţi decât să-mi vedeţi marfa. 

— Ce... 

— Ştiu la ce vă gândiţi. Vă întrebaţi cum de-mi permit bunurile 
excelente pe care sunt gata să vi le prezint. Nu vă faceţi probleme. Am 
preţuri atât de rezonabile, încât veţi crede că mă fur singur, şi, ca să 
fiu sincer, cam aşa e şi, chiar dacă preţul cel mai mic e prea mare, 
sunt gata să mă târguiesc. 

— Dar eu nu... 

— Ce anume doriţi? pălăvrăgi Katz ca o moară stricată. Oale? 
Bocanci? O şa? Cele mai fine pături de cai, tesute de mână? Îl împunse 
pe Haskeer în piept cu un deget sfrijit. Ce zici de o măsură de stofă de 
bumbac, cu model înflorat, de cea mai bună calitate? 

— Şi de ce mi-ar trebui mie aşa ceva? 

— Hmm... Păi, în primul rând, ar mai înfrumuseţa uniforma asta 
jalnică. 

Expresia lui Haskeer se schimbă de mai multe ori în vreme ce 
încerca să-şi dea seama dacă fusese jignit sau nu. Ridicând din umeri, 
Jup duse mâna la gură. Coilla găsi ceva extraordinar de interesant la 
propriile-i picioare. 

— Cum... cum merg afacerile? interveni iute Alfray. 

Katz scutură din umeri ca un filosof. 

— Dacă ai vinde pălării, fiinţele s-ar naşte fără cap. 

— Răsare soarele dimineaţa? zise Keppatawn. Toţi negustorii se 
plâng că nu le merge treaba. 

— Vremurile sunt aspre, protestă Katz. Zeii ar trebui să ne dea 
nouă, negustorilor cinstiţi, un răgaz. Oftă. Dar aşa ne e datul, 
bănuiesc. 

Bucuros că Haskeer, care dădea fum pe nas, fusese scos din 
conversaţie, Coilla muşcă momeala. 

— Deci nu crezi în libertatea voinţei? 


— Oarecum. Dar cred că multe dintre faptele noastre sunt stabilite 
dinainte de zei şi de stele. 

— Semnele soarelui? rânji Haskeer dispreţuitor. Astea-s prostii de 
piţuşi. 

Katz ignoră jignirea. 

— Aha, iată un adevărat Ţap-de-Mare. 

— Greşit, mormăi Haskeer. 

— Atunci o Viperă. 

— Nu. 

— Un... Arcaş? 

— Nu. 

— Trubadur, Lup-de-Mare, Scarabeu? 

— Nu, nu şi nu. 

Katz îşi masă tâmplele. 

— Nu-mi spune... hmm... Urs? 

— Tot greşit. 

— Vultur? Cărăuş? 

Haskeer îşi împleti mâinile la piept şi se clătină pe călcâie. 

— Vasilisc? Încornorat? Aha! Da! Am nimerit-o. Taur. Bineînţeles. 
Întotdeauna îmi dau seama. Am har. 

Haskeer bolborosi ceva neinteligibil, dar ameninţător. 

— În orice caz, continuă piţuşul, tu fiind Taur, ştiu că vei aprecia 
avantajele stofelor excelente pe care ţi le pot oferi la numai... 

Haskeer nu mai rezistă. Se năpusti în faţă cu un răcnet şi-l apucă pe 
Katz de gât, ridicându-l de la pământ. 

— Sergent, te rog! strigă Keppatawn. Nu uita că piţuşii... 

Se auzi un zgomot ca şi când ai sfârteca o haină şi din dosul 
negustorului ieşi o flacără galbenă. Răcanii aflaţi mai la distanţă se 
împrăştiară, apoi începură să ţopăie pe iarba fierbinte. 

— ... au darul de a stârni flăcări. 

Haskeer dădu drumul piţuşului şi se retrase repede. Katz rânji 
prosteşte. 

— Ups! Iertare. Stau prost cu maţu' gros. 

Keppatawn interveni. 

— Cred că cel mai bine ar fi să ne vedem de treabă, afirmă el cu 
tact, trăgându-l pe Katz la o parte. 

Ceata şi Haskeer, rămas cu gura căscată, se uitară cum nădragii 
piţuşului ard înăbuşit şi el merge şontâc-şontâc. 

— Cred că au cremene în fund, remarcă Jup admirativ. 


Gelorak duse un deget la gură şi scoase un „sst”. 

La început, Coilla cu ochii mijiţi prin tufele încâlcite, nu desluşi 
nimic. Pe urmă, ființele urmărite se mişcară. 

Erau doi, înalţi cât centaurii, cu muşchi solizi, mai ales în braţe şi 


în picioarele ascunse sub blana neagră flocoasă şi terminate în copite. 
Aveau pieptul gol şi păros, tot precum centaurii sau oamenii cu păr. 
Pe feţele ascuţite creşteau ciocuri şi sprâncene stufoase, ridicate în sus. 
Pletele negre şi creţe se terminau deasupra frunţii în formă de V. Ochii 
pătrunzători sugerau o fire şireată. Una dintre creaturi ţinea strâns 
nişte fluiere din lemn. 

— N-am mai văzut niciunul până acum, şopti Coilla. 

— Satirii sunt o rasă foarte izolată, spuse Gelorak. Nici noi nu-i 
întâlnim decât rareori, deşi îi auzim cântând adesea. 

— E vreo neînțelegere între voi? 

— Nu. Şi ei sunt locuitori ai pădurii şi au acelaşi drept să fie aici ca 
noi. Nu ne deranjăm unii pe alţii. 

Coilla se aplecă în față să-i vadă mai bine şi calcă pe o ramură 
căzută, care pocni sec. Satirii îngheţară. Două perechi de ochi galben- 
verzi, ca de pisică, sclipiră scurt în direcţia lor. Apoi, creaturile 
dispărură cu viteză uimitoare şi aproape fără zgomot. 

— Drace. Îmi pare rău. 

— Nu-ţi fă griji, Coilla. Am avut noroc că i-am văzut. Te poţi 
considera privilegiată. 

Centaurul se uită la petecele de cer prin baldachinul de frunze. 

— A trecut mai mult de-un ceas. Ceata ta probabil e gata de 
plecare. Ne întoarcem? 

Jderiţa încuviinţă din cap zâmbind. 

— Mulţumesc, Gelorak. 

Coilla se tot întreba dacă Stryke hotărâse încotro să o ia. Îşi croiră 
drum prin vegetaţia scundă şi ajunseră la luminiş. 

Jderii îşi strângeau lucrurile. Majoritatea răcanilor se adunase lângă 
armăsari. Stryke, Alfray şi Jup stăteau de vorbă cu Katz. Haskeer se 
ţinea deoparte, privindu-l suspicios pe piţuş. 

Gelorak plecă să îndeplinească o sarcină. Coilla se alătură jderilor. 

Stryke îşi îndesa lucrurile în desagi. 

— Ai hotărât unde mergem? îl întrebă ea. 

— Mi-am zis să o luăm spre nord. 

— De ce într-acolo? 

— De ce nu? 

— Corect. 

Jderiţa se duse la Alfray şi Jup. Stryke se lăsă pe vine şi-şi goli 
săculeţul de la curea, aranjând stelele în faţa lui, pe iarbă. Katz veni şi 
se uită la ele, măcar de data asta în tăcere. După o clipă, deschise 
totuşi gura: 

— Am mai văzut una ca ele. Acum vreo două luni. 

Nimeni nu-l băgă în seamă, cu atât mai puţin Stryke, care era 
preocupat să le aranjeze. 

— Hmm? rosti el. 


— Una din astea, de aici, repetă piţuşul şi arătă spre stele cu vârful 
piciorului. Sau care semăna cu ele. În mâinile oamenilor. 

Stryke ridică ochii. 

— Ce? 

— Era puţin diferită. Dar nu foarte mult. 

— Astea? Stelele? 

— Aşa le ziceţi? Da, una ca ele. 

Katz văzu expresia lui Stryke, apoi îşi luă o mină serioasă şi-i privi 
pe ceilalți. 

— Cu ce v-am greşit? 

Parcă deschise cineva larg porţile haosului. 

Ceata se strânse în jurul lui, asaltându-l cu întrebări. Copleşit de 
asaltul jderilor, Katz rămase cu gura căscată. 

Haskeer îi înghionti pe ceilalţi şi-l apucă de ceafă. 

— Unde? Cine? întrebă el, zguduindu-l pe piţuşul îngrozit. 

— Ai grijă! strigă Alfray. 

— Nu-i îndrepta fundul spre mine! ţipă Jup. 

— Potoliţi-vă toţi! porunci Stryke. 

Haskeer se stăpâni şi-l lăsă pe negustor încet la pământ. Hărmălaia 
se potoli. 

— Îmi pare rău, Katz, spuse Stryke. 

Căpitanul îi împinse pe jderi la o parte, ca să poată respira piţuşul. 
Acesta înghiţi în sec şi-şi trase sufletul. Se frecă la ceafă. 

Gărzile lui alergară spre ceată. Stryke ridică braţele împăciuitor şi 
strigă: 

— E-n regulă! Nicio problemă! Katz? 

— Da, chiţăi piţuşul, făcând semn gărzilor să plece. N-am nimic. 

Soldaţii se opriră şi, după o clipă de ezitare, se împrăştiară în silă. 

Stryke puse o mână pe umărul lui Katz. Piţuşul gemu uşor. 

— N-ar fi trebuit să ne purtăm aşa, dar ce-ai spus tu e foarte 
important pentru noi. Poţi să repeţi? 

Katz încuviinţă din cap. 

— Zici că ai mai văzut una din astea. 

Căpitanul arătă spre stele. 

— Da. Adică una ca ele. Altă culoare şi alt număr de ţepi. Dar 
semăna cu astea. 

— Eşti sigur? 

— A fost acum câteva luni, dar, da, sunt sigur. 

— Unde? 

— La Ruffets View. Ştii unde vine? 

— Oraş Mani, spre sud. 

— Da, în vârful golfului. Se construieşte de zor acolo, mi-am zis că 
ar fi vad bun. 

— Ce fel de clădiri? 

— N-ai auzit? 

— Ce să aud? 

— Au o spărtură. Scapă prin ea energia pământului. E mare de tot. 
Încercau să o astupe cumva, să facă un depozit de magie. 

— Şi au reuşit? 

— Nu ştiu. Când am plecat, încă nu terminaseră. N-o să reuşească, 
după părerea mea. N-a reuşit nimeni. În orice caz, înălţau un fel de loc 
sfânt acolo, un templu, şi în el am văzut steaua. Oamenilor Mani nu 


le-a convenit că am văzut-o, să ştii. M-au scos de-acolo cât ai zice 
peşte. Katz se uită lung la stele. Dar ce sunt astea? 

— Unii le numesc instrumente. 

— Instru... Instrumentele? 

— Ai auzit de ele? 

— Cine n-a auzit? Dar am crezut că-i o poveste. Nu pot fi cele 
adevărate. 

— Noi credem că sunt. 

— Am văzut o grămadă de relicve „adevărate”, chipurile, în toată 
Maras-Dantia. Nu multe s-au dovedit a fi reale. 

— Cu astea e altceva. 

O geană de invidie luci în ochii piţuşului. 

— Dacă astea sunt adevărate, atunci ar însemna o avere pentru 
cumpărătorul potrivit. Dacă mă laşi să fac pe mijlocitorul pentru 
tine... 

— a-ţi gândul, i-o reteză Stryke ferm. Nu sunt de vânzare. 

Evident, Katz nu se împăca deloc cu o asemenea idee. 

— De ce le cauţi, dacă nu vrei să-ţi dai seama de valoarea lor? 

— Valoarea e de mai multe feluri, interveni Coilla. A lor nu se 
măsoară în bani. 

— Dar v-am spus unde s-ar putea afla încă una. Asta nu merită 
nimic? 

— Ba da, răspunse Haskeer cu glas tărăgănat. Rămâi în viaţă. 

Apăru Keppatawn şi orice neînțelegere se stinse. 

— Ce se petrece? vru el să afle. 

— Katz tocmai ne-a spus unde se află încă o stea, îi explică Stryke. 

— Poftim? Unde? 

— La Ruffets View. 

— Ai auzit de o scurgere de magie acolo, Keppatawn? se interesă 
Alfray. 

— Da. De ceva vreme. 

— Nouă de ce nu ne-ai spus? 

— De ce să vă fi spus? N-am avut niciun motiv să vă cred interesaţi 
de ea. Fisurile de acest fel nu mai sunt rare, ca altădată, din păcate, 
acum că oamenii tulbură energia. Se întoarse spre Katz. Eşti sigur de 
informaţia asta? 

— Am văzut ceva care semăna cu ele. Arătă spre stele. Atâta ştiu. 

— Dacă habar n-are de zodiacul soarelui, cum să se priceapă la 
astea? se plânse Haskeer. 

— Poate că nu se pricepe, replică Stryke. Dar e singurul nostru 
indiciu. Ori rătăcim fără ţintă, ori mergem la Ruffets View. Eu pun 
prinsoare pe Ruffets. 

Un murmur de aprobare străbătu ceata. Stryke nu mai avu altceva 
de spus. 


— Se urmăreşte ceva cu instrumentele astea, afirmă Keppatawn. Ies 
la iveală din întuneric. Nu-i o coincidenţă. 

— Greu de crezut, ripostă Alfray. 

— Voi, orcii, aveţi nişte însuşiri admirabile. Dar, dacă nu vă 
supăraţi, nu vă gândiţi decât la lucrurile pe care le puteţi pipăi cu 
mâinile. Şi noi, centaurii, suntem cu picioarele pe pământ, dar până şi 
noi recunoaştem că lucrurile au şi o faţă nevăzută. Mâinile zeilor nu se 
văd, dar ei sunt în spatele multora din faptele noastre. 

— Putem să terminăm cu trăncănitul şi să luăm o hotărâre? stărui 
Jup. 

Stryke începu să vâre pietrele înapoi în sac. 

— Mergem la Ruffets View, spuse el. 


Peste două ceasuri, lăsaseră deja în urmă Pădurea Drogan. 

Ceata avea arme proaspăt ieşite din fierărie, cai odihniţi şi provizii 
de hrană. Pe lângă asta, aveau şi un nou ţel. 

Mergeau în direcţia sud-vest, în linie dreaptă, în josul peninsulei, 
având Golful Calyparr pe partea stângă. În dreapta, stânci scunde 
marcau ţărmul prunduit al oceanului Norantellia cu valuri negre, 
vuind unele peste altele. 

Stryke se tot întreba dacă să le povestească celorlalţi visurile lui. Nu 
spusese nimănui că stelele îi cântaseră. Vorbise din nou cu Haskeer 
despre experienţa lui, deşi sergentul nu pricepea, nici el, nimic din 
toată povestea şi-şi ferecase gura, lucru care nu-i stătea în fire. Parcă 
voia să-şi facă uitată păţania. Dar Stryke se mai alină cu ideea că era 
improbabil ca şi el, şi Haskeer să o ia razna în acelaşi fel. Cu gândul 
acesta în minte, şi având acum şi o destinaţie precisă, se simţea stăpân 
pe situaţie. 

Dar nu de tot. Încă nu-şi explicase visurile. 

Toate acestea îi apăsau cugetul în timp ce călărea. Erau poveri 
destul de grele ca să nu audă când e strigat. 

— Stryke? Stryke? 

— Hă? 

Se întoarse şi o văzu pe Coilla holbându-se la el. Călărind în partea 
cealaltă a ei, Jup, Alfray şi Haskeer îl priveau şi ei. 

— Frai pe altă lume, chicoti jderiţa. La ce te gândeşti? 

— La nimic. 

Era clar că nu vrea să vorbească despre gândurile lui. 

Coilla schimbă subiectul: 

— Ziceam că lui Melox şi celorlalţi trebuie să le vină greu să facă 
munca aceea. 

— Vrei să zici că ar fi trebuit să-i las să ni se alăture. 

— Păi... 

— Nu suntem adăpost pentru hoinari şi rătăciţi. 


— Ei nu sunt aşa, Stryke. Ar fi trebuit să te gândeşti puţin. 

— Nu, Coilla. 

— Ce-o să se aleagă de ei? 

— Şi despre noi poţi să pui aceeaşi întrebare. Nu sunt mama lor. 

— Sunt semenii noştri. 

— Ştiu. Dar unde s-ar fi ajuns? 

— Ai fi condus o răzmeriţă, poate. Împotriva Jennestei, a oamenilor 
şi a celor care vor să ne tragă în jos. 

— Frumos vis. 

— Chiar dacă am pierde, n-ar fi mai bine să murim luptând, 
încercând să schimbăm situaţia? 

— Poate. Dar, în caz că n-ai observat, sunt doar căpitan, nu general. 
Nu eu sunt cel care trebuie să o facă. 

— Tu chiar nu pricepi încotro se îndreaptă lucrurile, nu? se înfurie 
Coilla. Câteodată nu vezi pădurea de copaci! 

— Am destule pe cap cu ceata asta. Se poate lupta altcineva cu 
restul lumii. 

Enervată de încăpăţânarea lui, Coilla tăcu. Alfray îi luă locul: 

— Dacă orcii supăraţi care o părăsesc pe Jennesta sunt, într-adevăr, 
numeroşi, atunci avem o şansă să strângem o armată. După cum se 
petrec lucrurile în ţinutul ăsta, siguranţa şi numărul contează. Cu cât 
mai mulţi, cu atât mai siguri. 

— Şi cu atât mai multă atenţie atragem, ripostă Stryke. Suntem o 
ceată de războinici. Avem libertate de mişcare, putem ataca şi fugi. 
Asta îmi convine mai mult decât să conduc o armată. 

— Dar nu schimbă cu nimic faptul că orcii se aleg întotdeauna cu 
ce-i mai rău. Poate avem noi ocazia să-l schimbăm. 

— Aşa-i, fu de acord şi Haskeer, suntem sacul de bătaie al tuturor. 
Până şi copiilor de om li se spune că suntem monştri. Ne cred nişte 
zdrahoni cu colti. 

— Dacă vrei să te lupţi pentru toată rasa orcilor, n-ai decât, îl 
repezi Stryke. Noi o să ne concentrăm pe ultima stea, chiar dacă 
murim încercând să o găsim. 

— Spune-ne ceva nou, spuse Jup. 

Un sunet îndepărtat, un țipăt ascuţit, jalnic, nefiresc le întrerupse 
discuţia. Li se ridică părul de la ceafă şi li se făcu pielea de găină. Caii 
se ridicară pe picioarele din spate. 

— Ce dracw'... şopti Coilla. 

Alfray lăsă capul pe-o parte, ascultând atent. Pentru el, era limpede. 

— Prevestitoarea de nenorociri. Era o vreme când mureai fără să o 
auzi. 

— Eu acum am auzit-o prima oară, recunoscu Jup, înăbuşindu-şi 
tremuratul. Îmi dau seama de ce se zice că prevede nenorociri. 

— Eu am mai auzit-o o dată, cu nişte ani în urmă. În ajunul uneia 


dintre bătăliile crâncene cu oamenii, spre Carascrag. Şi-a întărit 
renumele. Au murit cu miile. Aşa ceva nu se uită. 

— Acum se aude mai des, rosti Stryke. Dacă te iei după câte se 
spun, lumea o aude tot timpul. 

Li se păru că trecu o veşnicie până când se stinse ţipătul. Îi lăsă 
întristaţi. 

Pe urmă se porni ploaia. Cădeau stropi mari cât perlele, de culoarea 
ruginii şi mirosind a putred. 

— Rahat, se enervă Jup. 

Îşi ridică gulerul şi se cuibări în vestă. 

— Încă un lucru pentru care trebuie să le multumim nemernicilor 
de oameni, spuse Haskeer, urmându-i exemplul. 

Câteva capete se întoarseră în direcţia platformei de gheaţă, spre 
nord, nevăzută, dar prezentă. Ceata îşi continuă drumul nenorocită. 

Într-un ceas, erau toţi uzi leoarcă. Când începură să vorbească din 
nou, cineva pomeni de Adpar şi de şleahta tiranilor. Asta îi aminti 
Coillei de ceva. 

— Am vrut să te întreb ceva, Stryke, dar mi-a tot ieşit din minte. 
Când eram pe tărâmul lui Adpar, la patul ei de moarte, i-ai zis că 
moare din cauza Jennestei. De unde ai ştiut? 

— Are dreptate, zise Alfray. Nu ştim de ce a murit. 

Stryke fu luat prin surprindere. Nu se gândise la asta. 

— Am zis-o... am zis-o ca să smulg un cuvânt de la ea, cred. 

— Dar a mers vrăjeala, nu? I-ai dat un imbold. 

— Nu înseamnă că am procedat bine. Poate că numele Jennestei a 
fost destul să o trezească. 

— Poate. 

— Pesemne devii ghicitor, şefule, sugeră Jup, jumătate în glumă, 
jumătate în serios. Sper să fii mai bun decât mine. 

Stryke nu gustă gluma. 

— Orcii nu... 

O săgeată îi şuieră pe la ureche. Calul său vru să o ia la galop şi 
numai cu greu îl stăpâni. 

— Înapoi! răcni Jup. 

Jderii se răsuciră şi-şi scoaseră armele. 

Un grup de două ori cât ceata galopa în direcţia lor, călare pe iaci 
pitici, cu blană lăţoasă şi ochi plini de ură. Călăreţii erau cam cu o 
treime mai scunzi decât orcii şi îndesaţi la trup. Aveau capete rotunde 
mult prea mari, cu urechi clăpăuge şi ochi mici sub pleoapele 
cărnoase. Nu le creştea păr, în afară de nişte perciuni stufoşi, iar 
pielea lor zdrenţuită bătea în verde. 

— Gremlini? exclamă Haskeer. Lor ce le-am mai făcut? 

— Vrei să mergi şi să-i întrebi? se răţoi Stryke. 

— Se apropie! ţipă Alfray. 


Unii gremlini din primele rânduri aveau arcuri mici şi lansară săgeți 
din goana calului. Câteva trecură peste capetele jderilor. Una se 
înfipse în şaua lui Haskeer. Alta înţepă braţul unui răcan. Vreo doi 
jderi traseră şi ei cu arcurile. 

— La naiba! se înfurie Stryke. La atac! 

Dădu zdravăn pinteni calului şi trecu în fruntea jderilor, care-l 
urmară îndeaproape. Bătuţi de ploaia torențială, toţi mânjiţi cu noroi, 
goniră spre rândurile duşmanilor. 

Cele două tabere se ciocniră cu urlete şi zdrăngănit de metal. Se 
porni o încăierare cu lovituri ample de săbii, vâjâituri de sulițe şi 
zornăituri de scuturi. 

Stryke termină repede cu primul gremlin întâlnit. Ferindu-se de 
lovitura lui greşită, îşi arcui pieptul şi-l azvârli cât colo. Următorul 
care se ciocni de el îi lovi sabia plin de mânie. Amândoi izbiră şi 
tăiară, oţel lovind pe oţel într-un cântec primitiv, strident. Forţa brută 
a lui Stryke învinse apărarea duşmanului. Lovitura următoare îi 
străpunse plămânul. Fără nicio pauză, începu alt duel. 

Năvălind printre doi duşmani, Alfray cobori băţul flamurii la 
orizontală. Îi izbi pe amândoi, destul de sus şi de tare ca să-i doboare 
de pe cai. 

Apoi răsuci iute băţul, la timp să-l blocheze pe al treilea agresor. 
Ferindu-se de lama acestuia, îl străpunse cu capătul ascuţit, iar 
creatura căzu din şa cu maţele scoase. 

Cuţitul aruncat de Coilla cu mâna peste umăr străpunse ochiul unui 
gremlin care dispăru urlând prin gloată. Ţinti alt adversar şi se pregăti 
să arunce alt cuţit, când un gremlin o atacă din lateral. Sabia lui se 
mişca deja, mai-mai să taie nasul jderiţei. Coilla îl prinse de 
încheietura mâinii, strângându-l cu forţa unui pui de urs, apoi îl 
înjunghie. Din trei împunsături iuți şi adânci, îi veni de hac. Cadavrul 
căzu din şa ca un sac de cartofi. 

Unul dintre camarazii celui ucis trecu la atac cu scutul ridicat şi cu 
iataganul spintecând aerul. Coilla se lipi de şa şi trase un picior în 
scut. Se răsuci să evite lama, icnind de efort, şi se împinse cu toată 
puterea ca să-l doboare de pe cal. Gremlinul căzu sub copitele 
nemiloase ale cailor şi iacilor. Nici nu se ridică bine Coilla în şa, că alt 
duşman încercă să facă pe viteazul. Jderiţa îşi smulse sabia. 

Haskeer îşi îngropase spada în măruntaiele unei victime şi o pierdu 
când omorâse primii duşmani. Şi pumnalul tot la fel îl pierduse. Acum 
se ferea şi alerga în zigzag printre duşmani în căutarea unei arme. 

Norocul i se ivi când călări lângă un gremlin care se duela cu un 
răcan. Creatura neatentă fu o pradă uşoară pentru orcul înnebunit de 
vărsarea de sânge. Haskeer se întinse şi-l ridică din şa, apoi răsuci 
gremlinul care se zbătea spre calul său şi-l trânti cu spatele de 
oblâncul şeii, rupându-i şira spinării. Smulse sabia din degetele 


cuprinse de spasme şi zvârli cadavrul. 

Un potrivnic se năpusti asupra lui cu sulița pe orizontală. Haskeer 
se feri, lovi arma şi-o tăie în două. Răsucindu-se iute, izbi la timp 
ceafa groasă a duşmanului, trântindu-l la pământ. Încă doi potrivnici 
îl atacară. Haskeer scoase un strigăt de luptă şi năvăli asupra lor. 

Într-un scurt moment de răgaz, Stryke scrută scena bătăliei. Socoti 
că doborâseră jumătate din duşmani. Răcanii se dovedeau la înălțime 
şi se părea că niciun jder nu încasase răni grave. Încă un efort şi le 
veneau de hac. Căpitanul se avântă în freamătul luptei şi începu 
hăcuiala. 

După alte zece minute de ciocniri crâncene, puseră capăt măcelului. 
Gremlinii care mai aveau în ei putere se retraseră, lăsând în urmă 
cadavrele camarazilor şi iacii morţi împrăștiați pe  pârloaga 
mocirloasă. 

Coilla doborî un gremlin în retragere aruncându-i un cuţit între 
omoplaţi. Stryke goni cu calul la galop până la ea. 

— Mergem după ei? îl întrebă Coilla. 

Căpitanul miji ochii prin ploaie, urmărind călăreţii care fugeau. 

— Nu. Nu avem timp de joacă. 

Îşi făcu mâinile pâlnie la gură şi strigă: 

— Fără urmărire! Rămâneţi pe loc! 

Câţiva răcani care porniseră după duşmani renunţară şi se 
întoarseră înapoi, împrăştiind noroi. Ceilalţi se apucară să verifice 
cadavrele, nu cumva să se prefacă vreunul mort. 

Jup, Alfray şi Haskeer se alăturară lui Stryke şi Coillei. 

— Ce dracu” a fost asta? se întrebă Alfray. 

Stryke clătină din cap. 

— Numai zeii ştiu. Avem răniţi? 

— Nimic grav, la prima vedere. Mă duc să-i pansez. 

— Cred că au fost vânători de recompense, sugeră Coilla. 

— Mai degrabă mercenarii Jennestei, sugeră? Jup. 

— Nu angajezi gremlini pentru treaba asta. Mai degrabă pentru 
recompensă. 

Un răcan le strigă ceva. 

— Ce-i, Hystykk? îi strigă Stryke înapoi. 

— Am dat peste unul viu, domnule! 

Descălecară şi merseră plescăind prin zoaie. 

Alfray sosise deja şi îngenunchease în mocirlă lângă un gremlin 
care lor li se păru tânăr. Avea o rană gravă la piept şi haina mânjită de 
sânge. Râuleţe de sânge se amestecau cu stropii deşi de ploaie. 

Inspira adânc. Stătea cu ochii deschişi şi-şi tot lingea buzele. 

Jup îl luă imediat la întrebări: 

— Ia zi, care-i recompensa? 

Gremlinul se concentra, dar nu-l înţelese. 


— Recompensa ori altceva? De ce ne-aţi atacat? 

Alfray începu să se ocupe de rană. Gremlinul tuşi. Un pârâiaş 
stacojiu i se scurse din colţul gurii, însă reuşi să vorbească: 

— Răzbunare, murmură el. 

— Ce vrei să spui? întrebă Stryke mirat. 

— Răfuială... răzbunare. 

— Pentru ce? Cu ce v-am greşit? 

— Crimă. O rudă. 

— Vrei să zici că l-am omorât pe unul de-al vostru? 

— Am mai omorât vreun gremlin în ultima vreme? se întrebă 
Haskeer cu glas tare. 

Coilla îi făcu semn să tacă. 

— Şi pe cine se zice că am omorât? stărui căpitanul jder, alegându- 
şi vorbele. 

— Clanul meu... unchiul, se bâlbâi gremlinul, respirând tot mai 
greu. Un biet... savant... nevinovat. N-a... meritat. 

Stryke simţi că i se strânge stomacul. 

— Cum îl cheamă? 

Gremlinul se uită lung la el, apoi bâigui: 

— Mobbs. 

Stryke îşi revăzu visul într-o clipă şi-şi aminti cum se crezuse pe 
tărâmul de după moarte. Îi îngheţă sângele în vine. 

— Moşul ăla studios? 

Coilla se aplecă lângă muribund. 

— Te înşeli. L-am întâlnit pe Mobbs, atâta tot. Era teafăr când ne- 
am despărţit de el. 

Nu era sigură că se făcuse înţeleasă. Alfray se străduia din greu cu 
rana. Sângele şiroia în continuare. Stryke îşi reveni: 

— Îmi pare rău că a murit Mobbs. Tuturor ne pare. N-a fost 
duşmanul nostru. Într-un fel, avem motive să-i fim recunoscători. 

Haskeer pufni dispreţuitor. 

— De ce crezi că noi l-am omorât? insistă Stryke. 

Gremlinul de-abia mai respira. 

— Ai noştri... l-au găsit. Ceată de orci... prin preajmă. Stânca 
Neagră. Reuşi să le arunce o privire plină de ură, în ciuda suferinţei. 
Ştiţi bine. 

— Nu! strigă Coilla. Noi l-am salvat, în numele zeilor! 

— Şi ne-aţi urmărit toată vremea asta? se minună Stryke. V-aţi 
obosit zadarnic, prietene. 

— Delorran, zise Coilla. 

— Bineînţeles. El trebuie să fi fost. Stryke oftă. Şi aş pune prinsoare 
că Jennesta n-a pierdut timpul şi-a răspândit zvonul ca să ne 
mânjească numele. Se întoarse spre gremlin. Nu noi am fost. Crede- 
mă. 


Rănitul părea pe altă lume. 

— Aveţi mulţi... duşmani. Nu mai... rezistaţi... mult. 

— Au murit atâţia zadarnic, îi spuse Stryke. Nu mor destui, şi aşa? 

— Vorbe mari... din partea... unui orc. 

— Nu suntem animale fără minte. Dar, dacă-i ataci pe orci, te 
aştepţi să te atace şi ei. Asta facem noi. În ce-l priveşte pe Mobbs, 
crede-mă că... 

Alfray îi puse căpitanului o mână pe braţ şi scutură din cap. Apoi se 
aplecă în faţă şi închise ochii gremlinului. 

Stryke se ridică în picioare. 

— La naiba! Nu aducem decât moarte şi suferinţă. 

— Şi suntem învinovăţiţi pentru toate, adăugă Jup. 

— Bietul Mobbs, zise Coilla. 

— Suntem vinovaţi de moartea lui, îi spuse Stryke. Nu direct, dar 
tot din cauza noastră a murit. 

— Nu-i adevărat. 

— Dovedeşte-mi. 

Jderiţa nu răspunse. Nimeni nu mai zise nimic. 

Pe Stryke îl străfulgera gândul că măcar Delorran plătise. Apoi îşi 
dădu seama că aflase asta într-un vis. Nu-i aşa? 

Ploaia cădea şi mai înverşunată. 

Stropii de ploaie băteau darabana pe pânza cortului. 

Jennesta bătea cortul în lung şi-n lat. Răbdarea nu se număra 
printre calităţile ei şi nu văzuse niciodată rostul să şi-o cultive. 
Convingerea ei era că gloata aşteaptă, iar conducătorii înaintează. 
Dacă pui mâna pe ce vrei, faci progrese. Dar la ceea ce voia ea nu 
putea ajunge. 

Cugeta şi la sărăcirea energiilor pământului, care îi tulbura vrăjile, 
şi la eforturile pe care trebuia să le depună ca să le înlocuiască. 

Frustrarea şi nesiguranța o făceau mai periculoasă ca de obicei. 
Ceea ce, în cazul Jennestei, însemna primejdie mare. 

Cocheta cu ideea să dea o poruncă imposibil de îndeplinit. Una care 
să nu ducă la nimic, decât la irosirea zadarnică a câtorva vieţi şi la 
plăcerea ei de a simţi miros de sânge. Atunci se dădură la o parte 
limbile cortului şi Mersadion intră plin de respect. Se înclină şi vru să 
spună ceva. 

— Suntem gata de plecare? îl întrebă ea, trecând peste formalități. 

— Aproape, Maiestate. 

— Nu suport să pierdem timpul. 

— Armata avea nevoie de odihnă, doamnă, iar animalele de hrană. 

Jennesta cunoştea motivele opririi foarte bine, nu-i trebuia 
explicaţiile lui. 

— Dacă n-ai venit să-mi spui că eşti gata, atunci ce vrei? 

Mersadion ezită înainte de a răspunde. 

— Am veşti, doamnă. 

— Şi, după mutra ta, nu prea bune. 

— E vorba de Stăpâna Dragonilor. De Glozellan. 

— Ştiu cum o cheamă, generale. Ce-i cu ea? 

Bărbatul încercă să-i dea vestea cât mai prudent. 

— Ea şi... încă doi călăreţi cu dragonii lor au... au... părăsit 
serviciul dumneavoastră, Maiestate. 

În vreme ce absorbea vestea, steluțe aprinse sclipiră în ochii ei 
extraordinari. Ochi negri ca smoala. 

— Au părăsit serviciul. 

Rosti propoziţia rar, apăsat. 

— Adică au dezertat. Corect? 

Lui Mersadion i se părea că seamănă întru totul cu o viperă 
încolăcită, gata să muşte. Neavând încredere în cuvinte, înclină din 
cap. 

— Eşti sigur? Regina se stăpâni. Bineînţeles că eşti. Altfel n-ai risca 
să-mi spui. 

Mersadion ştia cât de adevărate sunt vorbele acelea. 


— Nu avem motive să ne îndoim de devotamentul celorlalţi 
călăreţi, Maiestate. 

— Nici de Glozellan nu am avut motive să ne îndoim. 

Jennesta clocotea, punea ceva la cale. Generalul începu să 
vorbească plin de tact ca să o îmbuneze. 

— Dacă aveţi îndoieli, putem să-i înlocuim pe călăreţi. Şi mai avem 
suficienţi dragoni, doamnă, deşi am pierdut trei. În ce priveşte un nou 
stăpân pentru ei, sunt câţiva candidaţi la avansare... 

— Toţi călăreţii de dragoni sunt spiriduşi. Cum să am încredere în 
oricare dintre ei? Se va face curăţenie printre patrulele de dragoni. 

— Maiestate. 

— Mai întâi jderii, pe urmă vânătorii de recompense pe care i-am 
trimis după ei, iar acum Stăpâna Dragonilor mi-au trădat cauza. 
Jennesta îl fixă pe general cu privirea ei de gheaţă. Şi armata mi se 
împuţinează întruna. Cum de am ajuns să fiu înconjurată de atâţia laşi 
şi trădători? 

Era o întrebare la care Mersadion nu avea să îndrăznească vreodată 
să răspundă. Se gândi să o evite prezentându-i altfel lucrurile: 

— Aţi putea considera că vi se purifică oastea, doamnă. Cei rămaşi 
trebuie să fie cei mai credincioşi Maiestăţii Voastre. 

Jennesta râse. Cu capul pe spate, zvârlindu-şi părul negru corb. 
Dinţii albi şi ascuţiţi sclipiră fulgerător. În ochi îi lucea veselia. 

Generalul râse încordat, cu gura închisă. 

Regina se potoli şi, păstrându-şi zâmbetul, vorbi: 

— Să nu crezi că mă distrez, Mersadion, pur şi simplu râd în bătaie 
de joc. 

Generalul îşi reluă expresia precaută de umilinţă. 

— Ştii să vorbeşti foarte diplomat. M-ai face să cred că urciorul pe 
jumătate gol e, de fapt, pe jumătate plin. Se aplecă spre el, uitând să 
râdă. Dar nu eşti decât un orc. Când vine vorba de gândit, te pui cu 
cine nu trebuie. Să-ţi spun eu ţie de ce împute trădarea oastea mea. 
Pentru că ofiţerii nu sunt destul de aspri când aplică disciplina. Iar cel 
mai înalt la comandă eşti tu. 

Numai când lucrurile merg prost, îşi zise Mersadion. 

Jennesta se trase înapoi. 

— Nu tolerez moliciunea. Asta e ultima avertizare pentru tine. 

S-ar fi aşteptat la orice vorbă sau gest din partea ei, dar nu la ceea 
ce urmă. 

Jennesta îl scuipă. 

Lichidul i se scurse pe obrazul drept, pe sub ochi, până la linia 
urechii. Gestul îl şocă şi-l nedumeri în aceeaşi măsură şi nu ştiu cum 
să reacționeze. 

Apoi îşi simţi obrazul cald. Înţepăturile îi cuprinseră toată partea 
dreaptă a feţei. Se strâmbă din cauza senzaţiei neplăcute şi-şi atinse 


pielea cu mâna, dar mai rău îşi făcu. În câteva secunde, începu să ardă 
şi mai tare, de parcă mii de ace fierbinţi i-ar fi împuns carnea. 

Jennesta stătea şi se uita, fascinată şi uşor amuzată. 

Obrazul generalului începu să ardă ca opărit, de parcă i-ar fi 
aruncat cineva vitriol pe faţă. Renunţă la tăcere şi scoase un țipăt. 
Faţa i se băşică. 

Simţi miros de piele arsă. Durerea deveni un chin, apoi nu o mai 
suportă. Urlă. 

— Ultima avertizare, repetă Jennesta, dând greutate cuvintelor. 
Cugetă la asta. 

Îl concedie cu un gest nepăsător. 

Încovoiat de durere, cu o duhoare cumplită ieşind din trăsăturile lui 
schimonosite, Mersadion dibui ieşirea. Printre limbile cortului, 
Jennesta îl văzu cum merge împiedicat la un butoi cu apă. Îl auzi 
urlând. 

Gestul ei fusese doar scânteia din urmă a furiei pe care ar fi putut 
să o arate la auzul veştii despre Glozellan. Se săturase de obstacole, iar 
dacă Mersadion îi mai aducea veşti proaste, avea să plătească cu viaţa. 
Deocamdată se mulțumea să-l înfiereze ca pe un ratat. În adevăratul 
sens al cuvântului. 

Nu măsură timpul cât medită asupra evenimentelor. Se opri când 
sosiră câţiva orci din garda ei personală, făcând un adevărat spectacol 
de slugărnicie. Îi aduseră un prizonier legat în lanţuri; o ofrandă 
pentru a-şi reînnoi forţele, cel puţin temporar. În ciuda furiei, vederea 
creaturii îi stârni curiozitatea. 

Atâtea rase, aşa o poftă de mâncare, atât de puţină vreme... 

Nu mai avusese ocazia să savureze nimfe. Fiinţe ale păşunilor şi 
pădurilor, erau puţine la număr şi ruşinoase, şi rareori se arătau. 
Aceasta era un exemplar deosebit de reuşit. Nimfa, înaltă de aproape 
un metru, le întrecea pe semenele ei. Era suplă, cu pielea 
scânteietoare, luminoasă parcă, şi frumoasă prin delicateţea ei. 

Unii ziceau că nimfele au două inimi. Cât se va strădui să afle dacă 
e adevărat, Jennesta va uita de greutăţi. 


Într-un sfârşit, ploaia se oprise. 

Stryke le dădu voie jderilor să se odihnească puţin, aşezaţi într-un 
loc în care ţărmul Norantelliei erodase parţial golful. Cerul părea mai 
dens în amurg, arătându-şi norii încruntaţi deasupra oceanului negru, 
tulburat de vijelii. 

După ce mâncară, Coilla şi Stryke se îndepărtară de restul cetei. 
Aşezaţi pe păturile cailor şi împărțind o ploscă cu vin primită de la 
centauri, cei doi vorbiră o vreme despre atacul gremlinilor. Dar 
oboseala, aburii băuturii şi, mai presus de toate, dorința de a împărţi 
povara cu altcineva îl copleşiră pe Stryke. Îndreptă conversaţia spre 


visurile lui ciudate. În scurtă vreme, Coilla află totul. 

— Eşti sigur că nu ai fost vreodată în locul pe care-l visezi? îl 
întrebă ea. Undeva în... lumea adevărată, vreau să spun. 

— Da. Nu mai întâlneşti nicăieri aşa vreme. Când am văzut noi 
Maras-Dantia aşa cum ar trebui să fie, aşa cum a fost cândva? 

— Atunci poate că l-ai inventat singur, îndrăzni Coilla. Mintea ta a 
creat ceva ce tu vrei să existe. 

— Ăsta e un alt fel de a spune că sunt nebun. 

— Nu! Nu asta am vrut să zic. Nu eşti nebun, Stryke. Dar, cum 
lumea se duce de râpă, e normal să vrei să... 

— Nu cred că ăsta e motivul. Cum ţi-am zis, visurile astea, sau ce-or 
fi ele, îmi par atât de reale, încât parcă aş fi treaz. Mă rog, aproape 
treaz. 

— Şi o vezi de fiecare dată pe femeia aceea de orc? 

— Da. Dar nu numai că o văd... ne împrietenim, stăm de vorbă, aşa 
cum stau de vorbă cu cineva când sunt treaz. Însă nu tot ce spune are 
înţeles. 

Coilla se încruntă. 

— E cam neobişnuit pentru un vis. Şi n-ai cunoscut-o niciodată? 

— Mi-aş fi amintit, crede-mă. 

— Vorbeşti de parcă ar exista cu adevărat. Sunt doar visuri, Stryke. 

— Oare? Aşa le zic eu, pentru că altfel nu ştiu cum să le numesc. 

— Se petrec numai când dormi, nu? Ce altceva să fie atunci, decât 
visuri? 

— Senzaţia pe care o trăiesc, sentimentul... Stryke scutură din cap, 
negăsindu-şi cuvintele. Nu ştiu cum să o descriu. Ar trebui s-o trăieşti 
şi tu. 

— Hai să ne lămurim, hotărî Coilla, cu spiritul ei practic. Tu ce 
anume crezi că ţi se întâmplă, dacă astea nu sunt visuri? 

— E ca şi când... poate când dorm las garda jos şi asta... lasă ceva 
să pătrundă în mine. 

— Ascultă ce spui. Nu vorbeşti cu înţeles. 

— Nu, aşa-i că nu? Dar ştiu că până la urmă ajung să nu mai vreau 
să dorm. 

— Ai... visurile astea în fiecare noapte? 

— Nu. Şi asta e şi mai rău. Parcă dau cu zarul de câte ori trebuie să 
dorm. 

Coilla îşi cumpăni bine următoarea remarcă: 

— Dacă nu sunt visuri, atunci mai e o posibilitate. Să fie un fel de 
atac magic? 

— Adică mă atacă Jennesta? 

Coilla încuviinţă din cap. 

— M-am gândit la asta, sigur că m-am gândit. Crezi că ar putea face 
aşa ceva? 


— Cine ştie? 

— Dar de ce? Adică ce rost are? 

— Ca să te facă să crezi că eşti nebun. Să planteze seminţele 
îndoielii de care vorbeşti şi să-ţi atace mintea. 

— M-am gândit şi la asta, dar parcă nu-mi vine să cred. Cum ţi-am 
spus, în multe feluri, visurile sunt... plăcute. Chiar mi-au întărit voinţa 
o dată sau de două ori. Cum ar servi asta planurilor Jennestei? 

— Nu zic că e sigur mâna ei, ci că s-ar putea. Cine ştie cum 
funcţionează mintea ei perversă? 

— Poţi fi convinsă că-i perversă. Dar tot cred că ea ar trece la un 
atac direct. 

Stryke studie expresia Coillei şi citi pe faţa ei încurajarea că poate 
să-i spună mai multe. 

— Şi asta nu e tot. 

— Hm? 

— Visurile nu sunt singura ciudăţenie. Mai e ceva. 

Jderiţa păru nedumerită şi temătoare. 

— Ce vrei să spui? 

Stryke inspiră adânc. 

— Povestea aia cu Haskeer şi stelele. A zis că i-au cântat. 

— Din cauza febrei. 

— Eu n-aveam febră. 

Coillei îi trebuiră câteva clipe să se dumirească. În cele din urmă, 
întrebă: 

— Şi ţie? 

— Şi mie. 

— Multe-ai mai ţinut în tine, pe toţi zeii! 

— Tot mai crezi că-s sănătos la minte? 

— Dacă tu eşti nebun, atunci e şi Haskeer. Bagă de seamă... — 
Schimbară zâmbete ironice. — Ce înţelegi prin cântat? Nu găseşti un 
cuvânt mai bun decât al lui Haskeer? 

— Nu prea. E ca şi cu visurile, greu de explicat. Dar cântat e un 
cuvânt bun ca oricare altul. 

Stryke duse mâna la săculeţ. Devenise un gest inconştient, ca 
jucatul cu un talisman. Dacă ar fi fost întrebat de ce face aşa, ar fi 
răspuns că se teme să nu piardă stelele. 

— Trebuie să-mi cer iertare de la Haskeer, spuse Coilla. M-am 
îndoit de el. Toţi ne-am îndoit. 

— Acum îi judec altfel faptele, recunoscu Stryke. Dar nu-i spune. 
Nu spune nimănui ce-am vorbit. 

— De ce nu? 

— Nu i-ar încuraja prea mult, nu? Să aibă un şef bântuit de visuri 
stranii şi cântat de stele. 

— Dar mie mi-ai spus. De ce? 


— Mi-am zis că o să mă asculţi până la capăt. Şi că, dacă mă crezi 
nebun, mi-ai zice-o. 

— Îţi repet, nu cred că eşti nebun. Ţi se întâmplă ceva, asta-i sigur, 
dar mie nu-mi face impresia că ţi-ai pierdut minţile. 

— Sper că ai dreptate, oftă Stryke. Deci ţii totul pentru tine? Ca să 
fie ordine în ceată? 

— Dacă aşa vrei, da. Dar cred că te-ar înţelege. Cel puţin ofiţerii. 
Chiar şi Haskeer. La naiba, mai ales Haskeer. Ăsta nu-i un lucru pe 
care să-l ţii secret la nesfârşit. 

— Dacă începe să-mi afecteze hotărârile de căpitan, îl voi dezvălui. 

— Şi pe urmă? 

— Vedem noi. 

Coilla nu insistă. 

— Dacă vrei să mai vorbim, ştii că te ascult, se oferi ea. 

— Mulţumesc, Coilla. 

Stryke se simţea mai bine scăpat de povară, dar şi cam ruşinat că 
mărturisise ceva ce el considera o slăbiciune. Deşi îl bucura faptul că 
ea nu aşa privea lucrurile. 

Ceilalţi jderi îşi strângeau bunurile şi rulau păturile. Câţiva se 
uitară în direcţia lui Stryke, aşteptând ordine. 

Căpitanul îi dădu urciorul Coillei. 

— Încălzeşte-te cu vin. Va trebui să plecăm din nou. 

Jderiţa trase o duşcă şi i-l dădu înapoi. Când se ridicară în picioare, 
îl întrebă: 

— Ce şanse crezi că avem la Ruffets View? 

— Destul de mari. Cel puţin aşa cred acum. 

— Păi, majoritatea bănuielilor tale s-au adeverit până acum. Cât de 
slabe sunt şansele, tu tot le ghiceşti. Poate că Jup nu se înşală când 
zice că devii prezicător. 

Coilla vorbise plină de speranţă. Ştiau amândoi că orcii nu 
avuseseră niciodată puteri magice. Dar le aminti de taine mai 
complicate, de mistere pe care niciunul nu le considera distractive. 

— Hai să plecăm de-aici, spuse Stryke. 


Călăriră până la lăsarea serii, cu urechile ciulite, ca să surprindă 
orice mişcare duşmănoasă. 

Coilla se pomeni în coada cetei, chiar în faţa observatorilor, lângă 
Alfray. După ce schimbară câteva cuvinte, el privi înainte şi înapoi şi-i 
mărturisi: 

— Mă îngrijorează Stryke. 

Coilla fu luată pe neaşteptate, ţinând seama de discuţia avută cu 
căpitanul, dar nu se arătă şocată, ci doar întrebă „de ce”. 

— Probabil ai observat cât e de închis în sine. 

— E cam distant câteodată, recunoscu ea. 


Alfray o privi sceptic. 

— După mine, nu-i numai asta. 

— E foarte încordat, ştii bine. Şi nu e deloc un conducător prost, 
nu? 

— Ar fi vreo doi nemulţumiţi de el. Alfray se uită fix la jderiţa. Ştii 
că nu fac parte dintre ei. Am văzut mulţi conducători la viaţa mea, 
adăugă el, şi am servit sub o grămadă. Stryke e cel mai bun. 

Coilla înclină aprobator din cap, deşi ea nu avea nici pe departe 
experienţa lui. Şi în clipa aceea îşi dădu seama cât de bătrân e Alfray. 
Cel puţin faţă de restul jderilor. Ştiuse lucrul ăsta dintotdeauna şi se 
miră cât de şocant era să-l conştientizeze, cât de greu cântărea faţă de 
constatarea ei. Primejdia care îi păştea îi apropia pe toţi, ajutându-i să 
se cunoască între ei cu adevărat pentru prima oară. 

— Trebuie să-l sprijinim, spuse Alfray. 

— Sigur că o să-l sprijinim, suntem ceată de războinici. Cea mai 
grozavă ceată de războinici. Până şi nemulţumiţii de care ai pomenit o 
să-l susţină pe Stryke. 

Coilla nu rostise vorbele acelea numai pentru că-şi închipuia că asta 
vrea să audă Alfray. El zâmbi aprobator, satisfăcut. 

Călăriră mai departe, preocupaţi de propriile gânduri şi cam ameţiţi 
din cauza lipsei de somn. Într-un sfârşit, Coilla spuse: 

— Bătălia de care ai pomenit, cea de la Carascrag... 

— Ce-i cu ea? 

— M-a făcut să-mi dau seama cât de puţină istorie cunoaştem. S-a 
pierdut, ca toate celelalte. Dar tu ai văzut atâtea... 

Tăcu, de teamă ca Alfray să n-o ia drept o aluzie la vârsta lui, în 
ultima vreme era cam sensibil când venea vorba de asta. Dar nu citi 
supărare pe chipul său. 

— Da, am văzut, confirmă el. Am trăit în Maras-Dantia în vremuri 
mai bune, în copilărie şi mai târziu, când am mai crescut. Nu era ca pe 
vremea strămoşilor noştri, dar, oricum, mai bine decât acum. Mai 
puţini oameni, iar magia de-abia începea să se stingă. 

— Dar rasele străvechi au luptat împotriva intruşilor. 

— În cele din urmă. Necazul e că marele avantaj al pământului 
nostru e şi cea mai mare slăbiciune a lui. Suntem prea diversificaţi. 
Vechile bănuieli şi duşmănii au întârziat unirea raselor. Unii nici n-au 
văzut ameninţarea până când n-a fost aproape prea târziu. La naiba, 
poate până când a fost prea târziu. 

— Şi de atunci ne-am tot dus de râpă. 

— De aceea e atât de important să păstrăm vii tradiţiile. Alfray îşi 
duse mâna la inimă. Aici, dacă nu altfel. Primul loc în care ne 
respectăm tradiţiile e sufletul fiecăruia dintre noi. 

— E un fel depăşit de a privi lucrurile. 

— Poate. Dar gândeşte-te la camarazii pe care i-am pierdut. Slettal, 


Wrelbyd, Meklun, Darig şi acum Kestix. N-am fost în stare să ne luăm 
rămas bun de la ei cum se cuvine şi asta le face viaţa mai puţin 
măreaţă. 

— N-am avut cum. Ştii că nu e întotdeauna posibil în luptă. 

— Într-o vreme, ar fi fost posibil. Într-o vreme când tradiţiile erau 
încurajate. 

Pe Coilla o uimea pasiunea lui Alfray. 

— N-am ştiut că ţii atât de mult la ele. 

— Tradiţia ne-a ţinut la un loc, iar acum o dăm la o parte, pe riscul 
nostru. E lucrul care ne deosebeşte de alţii, care ne păstrează... aşa 
cum suntem. Gândeşte-te cât de neglijată e Tetrada astăzi, chiar 
dispreţuită de cei mai tineri. 

— Uneori şi eu mă întreb dacă religia ne-a fost de un folos atât de 
mare, să ştii. 

— Să nu mă înţelegi greşit, Coilla, dar a fost o vreme când niciun 
orc cu bun simţ n-ar fi spus aşa ceva. 

— Îi cinstesc pe zei, dar ce-au făcut ei ca să ne apere de necazuri în 
ultima vreme? Şi cum e cu Uni şi zeul lor unic? Ce altceva ne-au adus, 
în afară de nenorocire? 

— La ce te aştepţi de la o zeitate falsă? În ce-i priveşte pe zeii 
noştri, poate că ne ignoră cu cât îi ignorăm şi noi mai mult. 

Coilla nu mai avu ce să spună. Oricum, discuţia lor fu întreruptă de 
strigăte din capul şi coada cetei. Răcanii arătau spre apus. 

Mult dincolo de ocean se desluşea o formă mai întunecată pe cerul 
mohorât, călătorind spre nord. Mătăhăloasă cum era, ascundea stelele 
pe măsură ce înainta şi flutura din aripile zimţate. O scurtă izbucnire 
portocalie din capul creaturii risipi orice urmă de îndoială. 

— Crezi că ne vede? se întrebă Alfray. 

— E foarte departe şi e întuneric, deci am fi greu de zărit. Altceva, 
mai important: e al Jennestei sau al lui Glozellan? 

— Dacă e duşmănos, o să aflăm cât de curând. Urmăriră dragonul 
cu privirea până când se pierdu în zare. 

Blaan stătea cu picioarele încrucişate şi cu limba atârnată în colţul 
gurii, în timp ce se scărpina în creştetul capului cu tăişul unui cuţit. 

În apropiere, Lekmann se folosea de o ramură ca să amestece într-o 
oală înnegrită care atârna deasupra unui foc vesel. Aulay stătea întins 
pe pătură, cu spatele proptit de şa, încruntându-se cu un ochi la cerul 
zorilor. 

Roua umezea încă iarba. Apa din golf curgea leneş pe lângă ei, 
ceața se ridica în răcoarea dimineţii. În apropiere se ghicea Pădurea 
Drogan, dar se aflau suficient de departe de ea ca să nu fie zăriţi de 
patrulele de centauri plecate în cercetare. 

— Când dracu” ne mişcăm? mârâi Aulay, scoțând aburi din gură. 

Îşi freca locul în care încheietura se unea cu cilindrul metalic care-i 
ţinea loc de mână. 

— Când am terminat, îi răspunse Lekmann. Suntem aproape, 
socotesc eu, şi nu putem să dăm năvală pur şi simplu. Trebuie să fim 
atenţi când îi atacăm pe orci. 

— Ştiu, Micah. Vreau doar să aflu când. 

— Curând. Acuma economiseşte-ţi respiraţia ca să sufli în haleală. 

Amestecă în fiertură. Lichidul bolborosi şi emană un miros oribil. 

— Mâncăm acuma, Micah? glăsui Blaan, cu ochii la oală. 

— Ai grijă, cap pătrat a descoperit potolul, mormăi Aulay sarcastic. 

Lekmann îl ignoră. 

— Da, Jabeez. Adu-ţi castronul. 

Începu să împartă mâncarea. Îi dădu o farfurie lui Aulay. Acesta şi- 
o aşeză pe genunchi şi începu să mănânce din ea cu cuțitul. 

— Poşircă, se plânse el, ca de obicei. 

Blaan îşi înfulecă porţia cu degetele pe care şi le lingea printre 
îmbucături. Aulay se strâmbă scârbit: 

— Bleah! 

— Îţi place să fie lângă tine la bătaie, îi aminti Lekmann. 

— Nu-nseamnă că trebuie să-l văd când mănâncă. 

Se întoarse cu faţa la pădure. 

Blaan pricepu în sfârşit că vorbesc despre el. 

— Hei! protestă el cu gura plină şi bărbia lucind de grăsime. 

— Musafiri! strigă Greever. 

Aruncă farfuria la pământ. Ceilalţi făcură la fel. Se ridicară de 
îndată în picioare, cu armele pregătite. 

Un pâlc de călăreţi venea pe drumul de la Drogan. Erau oameni, în 
număr de şapte. 

— Cine crezi că sunt? 

— Nu-s custozi, asta-i sigur, Greever. Numa’ dacă nu şi-au dat 


straiele la spălat. 

Veşmintele călăreţilor nu se deosebeau prea mult de ale vânătorilor 
de recompense. Purtau pantaloni de piele, cizme şi veste de lână 
groasă, toate ponosite. Cei mai mulţi se fereau de frig cu piei. În vârful 
capului aveau coifuri şi acoperământ de zale. Erau slabi, bărboşi, 
îmbătrâniţi de vreme şi se apărau cu multe feluri de arme. 

— Ar putea fi tâlhari, zise Lekmann când se apropiară străinii. Deşi 
n-am auzit să umble prin părţile-astea. 

Aulay scuipă. 

— Asta ne mai lipsea, nişte afurisiţi de pungaşi. 

— Ce facem? vru să ştie Blaan. 

— Îi luăm cu binişorul, îl lămuri Lekmann. Nu uitaţi că obţinem 
mai multe cu vorba dulce decât cu sabia. Pe lângă asta, şansele sunt 
de partea lor. 

— Crezi? întrebă Aulay. 

— Stai calm, Greever, şi lasă-mă pe mine să vorbesc. Dacă se 
ajunge la bătaie, urmaţi-mi exemplul, şi ţineţi săbiile alea ascunse. Aţi 
priceput? 

Se puseră de acord. Aulay acceptă planul în silă. 

Călăreţii îi zăriseră deja şi încetiniră. Erau prudenţi, dar se apropiau 
fără gânduri viclene. Când ajunseră în dreptul celor trei, Lekmann 
rânji şi-i salută: 

— Bun găsit! 

Doi-trei oameni salutară dând din cap. Un tip voinic, cu barbă mare 
şi plete lungi, dezlânate, fu singurul care deschise gura: 

— Bun găsit şi vouă. 

Vorbea cu glas aspru şi cam brutal. 

— Cărui prilej datorăm plăcerea? 

— Niciunuia. Ne vedem de treburile noastre. 

— Şi care-ar fi acelea? întrebă Lekmann, cu acelaşi rânjet larg. 

— Vânăm proscrişi. 

— Serios? 

Aulay avea o căutătură fioroasă, dar nu spuse nimic. Blaan urmărea 
scena cu obişnuita sa privire lipsită de expresie. 

— Da, zise căpetenia călăreţilor. Voi? 

— Suntem fermieri. Mergem să cumpărăm nişte vite dincolo de 
Drogan. 

Tâlharul îi măsură de sus până jos. La fel făcură şi câţiva dintre 
tovarăşii lui. Lekmann spera că nu ştiu prea multe despre agricultură. 

— Nu sunteţi vârâţi în prostia aia cu Mani sau Uni, nu? 

— Nu, prietene. Afurisite fie amândouă. Nu vrem decât să ducem 
un trai liniştit. La ferma noastră, adăugă el îndatoritor. 

— Bine. Se uită lung la Aulay şi Blaan. Prietenii tăi sunt cam tăcuţi. 

— Sunt oameni simpli, de la ţară, explică Lekmann. 


Duse mâna la faţă ca să nu-l vadă Blaan, trase cu ochiul conspirativ 
şi adăugă în şoaptă: 

— Zdrahonul e cam prost, dar nu-l băgaţi în seamă. 

— După cât de zdravăn pare, poate să dărâme o uşă cu capul. 

— Nu, e blând. Îşi drese glasul. Aşadar, vânaţi proscrişi. Nu cred că 
vă putem ajuta cu cine ştie ce. 

— Numai dacă n-aţi văzut nişte orci prin părţile astea. 

Aulay şi Blaan se crispară. Lekmann îşi controla reacţia. 

— Orci? Nu. Dar dacă după ticăloşii ăştia umblaţi, noi n-avem 
nimic împotrivă. Făcu un gest larg spre focul de tabără. Vă invităm să 
mâncaţi cu noi. Avem apă proaspătă şi nişte vin. 

Tâlharii schimbară priviri. Căpetenia luă o hotărâre, încurajată 
poate de numărul lor mare. 

— Sunteţi foarte amabili. Acceptăm invitaţia. 

Descălecară. Lekmann le oferi urcioare cu vin şi îi pofti să se 
servească din mâncare. Le luară pe primele, dar la mâncare nu se 
înghesuiră, după ce se uitară în oală. Aulay şi Blaan rămaseră pe loc. 
Niciunul dintre tâlhari nu le acordă prea multă atenţie. 

— Mai spuneţi-ne câte ceva despre orcii pe care-i urmăriţi, spuse 
Lekmann, încercând să pară neinteresat. 

— Sunt o adunătură disperată şi însetată de sânge, aşa zice toată 
lumea, vorbi căpetenia. Trase o duşcă din urcior. O ceată de 
războinici. Îşi zic jderi. 

Lekmann se rugă din tot sufletul ca niciunul dintre tovarăşii lui să 
nu se dea de gol. Avu noroc. 

— Urmăriţi o ceată întreagă? 

— Noi suntem cam jumătate din trupa noastră. Ceilalţi îi caută pe- 
acolo. Arătă din cap spre golf. Cred că suntem chiar mai tari decât ei. 

— Orcii ăştia-s renumiţi de înfricoşători când vine vorba de luptă. 

— O exagerare, zic eu. 

— Şi-aţi dat de ei? 

— Încă nu. Noaptea trecută am crezut că i-am găsit, dar erau nişte 
gremlini care goneau pe cai de ziceai că le luase fundul foc. 

— Pari convins că orcii ăştia-s pe-aici. 

— Au fost văzuţi, şi nu o dată. 

— Răsplată bogată? 

— Foarte. Căpetenia îl privi de parcă i-ar fi trezit o vagă bănuială. 
De ce? Vreţi să încercaţi şi voi să-i prindeţi? 

Lekmann reuşi să râdă. 

— Cum, noi? Socoteşti că ni-s de-ăia care se iau la bătaie cu orcii? 

Căpetenia îi studie pe toţi. 

— Acuma, că tot vorbeşti aşa, nu. Râse şi el. Nu prea semănaţi cu 
nişte vânători de recompense, băieţi, nu? 

Oamenii ceilalţi găsiră ideea atât de caraghioasă, încât se puseră şi 


ei pe hohotit. Arătară cu degetul spre cei trei şi-i luară în bătaie de joc 
compătimitori şi neciopliţi. Lekmann râse. Până şi Aulay făcu un efort 
să-şi dezvelească dinţii stricaţi într-un rânjet clar prefăcut. Pe urmă se 
porni şi Blaan, zguduindu-şi umerii şi tremurând din fălci până când 
începură să-i curgă lacrimi. 

Zorile se lăsară peste cei şapte bărbaţi care râdeau unii de alţii cu 
gura până la urechi. 

Apoi din vesta lui Blaan căzu ceva, ricoşa şi se opri la picioarele 
căpeteniei. Fără să se oprească din râs, Blaan îl urmări cu privirea. 

Obiectul maro închis era un cap de orc scâlciat. Căpetenia se făcu 
neagră la faţă. 

Lekmann îşi scoase iute sabia. 

— Ce? întrebă căpetenia. 

Lama îi străpunse rapid coastele. Bărbatul rămase fără aer, cu ochii 
holbaţi. Pe urmă căzu, înecându-se cu sânge. Câţiva dintre oamenii lui 
încă râdeau când îşi dădură seama ce se întâmplă. 

Cu sabia întinsă, Lekmann se repezi direct la alt tâlhar. Blaan dădu 
năvală printre ceilalţi, croindu-i cu pumnii. Aulay ataşă iute o sabie la 
cilindrul din braţ, apoi înşfacă un pumnal cu mâna cealaltă. Tâlharii 
se străduiră să se apere scotocind nedumeriţi după arme. 

După ce dobori încă unul, Lekmann trecu la al treilea. Acesta însă 
opuse rezistenţă. Îşi scosese deja sabia şi, în loc să fie ciopârţit, încinse 
o încăierare. Cei doi schimbară lovituri, tâlharul apărându-se furios, 
însă era limpede că Lekmann se pricepea să lupte mai bine. 

După ce îi zdrobi primei victime şira spinării într-o îmbrăţişare de 
urs, Blaan îi azvârli cadavrul cât colo. Îl asalta imediat alt potrivnic şi- 
i trase un pumn în tâmplă. Parcă ar fi lovit furnica o stâncă. Se dădu 
înapoi clătinat şi-şi frecă încheieturile degetelor. Blaan trecu la atac cu 
mâinile enorme strânse şi-i trase una în piept de-i trosniră oasele. Cu 
faţa schimonosită de durere, bărbatul căzu ca o marionetă cu sforile 
tăiate. Blaan începu să-l calce în picioare. 

Tulburaţi de hărmălaie, caii tâlharilor mai întâi ţopăiră panicaţi, 
apoi ţâşniră şi se împrăştiară de-a latul golfului. 

Aulay îşi smulse sabia din burta victimei care se prăbuşi la pământ. 
Un alt tâlhar îi luă locul, mârâind de furie şi ridicând toporul. Poate că 
era o armă înfricoşătoare, dar Aulay ştiu să profite de avantajul 
distanţei. Se feri de izbitură, întinse sabia şi spintecă braţul tâlharului. 
Acesta scoase un urlet şi atacă din nou. Aulay se retrase repede, se lovi 
de oala cu mâncare şi-i trase un şut. Pe urmă îşi reveni, păcăli 
apărarea celuilalt şi-l străpunse în inimă. 

Lekmann pară ultimele atacuri obosite ale duşmanului pe care-l 
obosise deja. În clipa următoare îi smulse sabia şi-i tăie gâtul. Tâlharul 
căzu în genunchi, se clătină şi se prăbuşi cu faţa în jos, într-un şuvoi 
de sânge. 


Aulay şi Lekmann îşi studiară rodul muncii — cadavrele cu 
membrele împrăştiate în poziţiile groteşti în care numai moartea le 
poate aduce. Apoi se uitară la Blaan. Stătea în genunchi, cu capul 
ultimului tâlhar în strânsoarea braţului său. Îi rupse gatul dintr-o 
smucitură. Se ridică şi veni poticnindu-se către ei. 

Aulay îi aruncă o căutătură cruntă, dar nu-i zise nimic. 

— Ai auzit? Lekmann clocotea de indignare. Ai auzit ce-a zis 
nemernicul ăla? Se încruntă la cadavrul căpeteniei. Ce tupeu, să-i 
vâneze pe jderi! Sunt orcii noştri! 

Aulay îşi ştergea sabia. 

— Ţi-am zis eu c-ar fi trebuit să plecăm mai devreme. 

— Nu începe, Greever. Acuma hai să terminăm treaba. 

Începură să prade cadavrele. Ciordiră bani, fleacuri şi arme. Blaan 
găsi o coajă de pâine mucegăită într-un buzunar. Îşi îndesă bucăţi din 
ea în gură în timp ce scormonea prin straturile de haine. Aulay îşi găsi 
o pereche de cizme pe măsura lui, mai noi decât ale sale, şi le smulse 
din picioarele fostului proprietar. 

Lekmann jefuia morţii tot bolborosind ceva despre putreziciunea 
morală din ziua de azi. 

— Ia priviţi! exclamă Blaan, scuipând firimituri de pâine. 

Ridică un pergament rulat. 

— Ce zice? 

Lekmann îşi aminti atunci că Blaan nu ştie să citească. 

— Dă-l aici, îi ceru pocnind din degete. 

Smulse pergamentul şi-l desfăşură. Dădu din buze încruntat câteva 
clipe, până pricepu rostul cuvintelor. 

— E o copie a proclamaţiei date de Jennesta, în care zice că jderii-s 
proscrişi şi dă recompensă babană, bla, bla, bla. 

Cocoloşi pergamentul şi-l azvârli cât colo. 

— Se răspândeşte zvonul, fir-ar al dracului! mârâi Aulay. 

— Da. Haideţi, ăştia n-au venit singuri, iar noi avem concurenţă. 
Nu ne permitem să mai zăbovim pe-aici. 

Rostogoliră cadavrele în râu. Apa le purtă leneşă în valuri înroşite. 

Cei trei bărbaţi nu observară însă că, în timp ce trudeau, erau 
urmăriţi de o siluetă nemişcată care stătea mai departe, pe drumul 
spre Drogan. Era înaltă şi suplă, cu plete castanii, şi purta o mantie 
albastră fâlfâindă. Călărea un bidiviu alb ca neaua. 


Nu găsise decât haos. 

La asta se şi așteptase Jennesta după ce o omorâse pe sora ei cu 
vrăji şi-i zguduise tărâmul din temelii. Totuşi, sperase ca jderii să fie 
tot acolo. Acum îi era tot mai limpede că plecaseră. 

Urmări din caleaşca marginea Mlaştinii Scarrock în timp ce ultimii 
ei pedestraşi se întorceau obosiţi după ce scotociseră ţinutul nyadd. O 


ceaţă subţire ca supa atârna deasupra mlaştinii şi duhnea a vegetaţie 
putrezită. Piscurile crestate de pe 

Insulele Mallowtor, aflate mai la distanţă, se scăldau într-o pâclă 
groasă şi de-abia se desluşeau. 

Jennesta nu se aştepta la noutăţi de la soldaţii întorşi din 
recunoaştere. Nu avură ce să-i raporteze altceva decât scurte ciocniri 
cu ce mai rămăsese din roiul de războinici al lui Adpar şi că văzuseră, 
ici-colo, merzi rătăciţi. 

Dacă nu primea vreo veste bună în curând, furia ei avea să-şi scoată 
capul din nou. 

Se întoarse către priveliştea din spatele ei, unde poposise armata. 
Un dragon aterizase între masele de soldaţi şi caleaşca ei. Generalul 
Mersadion, pe spatele calului, stătea de vorbă cu călăreţul dragonului. 
Într-un sfârşit, termină de vorbit şi se întoarse la ea în galop. 

Salută scurt şi raportă: 

— S-ar putea să avem veşti despre ei, doamnă. 

— Zău? 

Jennesta se uită lung la el. Jumătatea dreaptă a feţei se ascundea 
sub un bandaj cu tampon, legat bine, ca să nu cadă. I se făcuse o gaură 
pentru ochi. În unele locuri, la marginea bandajului, se vedea carnea 
opărită. 

— Explică. 

— Un grup care se potriveşte descrierii jderilor a fost văzut lângă 
Pădurea Drogan mergând spre sud, de-a lungul golfului. 

Îi vorbea cu o răceală uşor de înţeles, dar plin de respect. 

— Cât de sigură e informaţia? 

— Au fost văzuţi noaptea, Maiestate, deci poate că ochiul 
privitorului s-a înşelat. Însă sunt şanse să fie adevărată şi se potriveşte 
cu rapoartele primite din regiunea aceea. 

Jennesta întoarse capul spre dragon. Îşi deschidea aripile, gata să-şi 
ia zborul. 

— Călărețul e de încredere? 

— După cât l-am ameninţat, cred că da. Oricum, dacă le-ar fi trecut 
prin cap să se răzvrătească, pur şi simplu nu s-ar fi întors. Aveţi şi 
supuşi credincioşi, doamnă. 

— Ce impresionant, replică Jennesta pe un ton absolut sarcastic. 
Dar, dacă chiar au fost jderii, medita ea, încotro s-ar fi îndreptat? 

— Sunt vreo două-trei aşezări în vârful golfului, doamnă, destul de 
mici. Cea mai mare e Ruffets View. E Mani, cred. Deci, Maiestatea 
Voastră va fi bine primită acolo. 

— Mă doare în cot dacă sunt bine primită sau nu. N-au decât să se 
alieze cu mine, dacă au chef. Dacă se află că îi adăpostesc pe jderi, 
sunt duşmanii mei. Alianţele sunt făcute ca să fie încălcate, dacă aşa 
îmi cere interesul. 


— Avem Mani printre soldaţii noştri, doamnă, îi aminti generalul. 
— Atunci vor fi puşi la încercare, nu? Organizează prostimea, 
generale. Plecăm la Ruffets View. 


Mult în urma oștirii se întindea un crâng amărât, deşi era onorat cu 
numele de pădure. În el se aciuise un grup ilegal, atent la patrule a 
căror singură misiune era să prindă dezertori. Număra peste douăzeci 
de membri, toţi orci. 

Cel mai mare în rang dintre cei prezenţi, aşa cum o dovedeau 
tatuajele de pe obraji, era un caporal. Caporalul avea un plan. 

— Şi dacă trebuie să dăm ocol armatei, tot ajungem primii la golf, 
dacă ne mişcăm repede şi fără prea multe poveri. Pe urmă o ţinem de- 
a lungul coastei mai tot drumul spre Ruffets View. 

— Suntem siguri că jderii sunt acolo? întrebă un răcan agitat. 

— Aşa se aude. Aşa a raportat un călăreț de dragoni acum vreo 
două ceasuri. Am fost de faţă, l-am auzit cu urechile mele. 

— Nu-i uşor lucru să dezertezi, spuse un alt glas şovăitor. E de-a 
dreptul periculos s-o laşi pe Jennesta. 

— Mai periculos decât să rămâi cu ea? ripostă caporalul. 

Se auzi un murmur aprobator. 

— Aşa este! exclamă o voce. Ia gândiţi-vă ce i-a făcut generalului! 

Alţii lungiră şirul de plângeri. 

— Şi la execuţii! 

— Porunci fără rost şi misiuni sinucigaşe! 

— Bătăi cu biciul! 

— Gata, gata! Caporalul le făcu semn să se potolească. Îi cunoaştem 
cruzimile cu toţii. Întrebarea e ce vom face. Rămânem aici şi ne dăm 
viaţa pentru cauza ei sau ne alăturăm lui Stryke? 

— Dar ce ştim noi despre Stryke ăsta? strigă primul răcan. De unde 
ştim că va fi un conducător mai bun? 

— Vorbeşte cu judecată. Pentru că e de-al nostru şi s-a dovedit mai 
deştept decât slugoii Jennestei. Dacă nu vrei să vii, treaba ta. După 
cum văd eu că stă treaba, viaţa noastră nu-i deloc viaţă de orc. Că 
murim aici, că murim acolo, tot aia e. Majoritatea ostaşilor dădeau 
aprobator din cap. Măcar aşa avem prilejul să lovim şi noi! 

— În Jennesta şi în oameni! exclamă un orc. 

— Întocmai! încuviinţă caporalul. Şi nu vom fi ultimii care se 
adună sub flamura lui Stryke. Ştiţi câţi alţii şoptesc că vor să plece la 
el? Fi, bine, a venit vremea să trecem la fapte! 

— Crezi că-i adevărat că l-au trimis zeii să ne elibereze? se auzi un 
glas piţigăiat. 

Caporalul îşi plimbă privirea peste chipurile răcanilor. 

— Nu ştiu. Dar socotesc că e o mană cerească, indiferent cum a 
ajuns la noi. Haideţi să-l sprijinim! 


Vorbele caporalului îi convinseră pe toţi. Hotărârea lor era luată. 
— Il urmăm pe Stryke! urlă caporalul. 
— Il urmăm pe Stryke! urlă şi mulţimea de răcani. 

Întuneric beznă. Nimic nu auzi, nimic nu atingi, nimic nu miroşi. 
Neantul. 

O lumină cât un vârf de ac. Crescu repede. Atât de repede, de parcă 
zbura afară dintr-un puț cu viteză ameţitoare. 

ÎL copleşiră senzațiile. 

Strălucire, o briză plăcută pe piele, mirosul ierbii după ploaie, clipocitul 
apei. 

Îşi dădu seama că se ţine de ceva. Privind în jos, văzu că are un baston 
în mâini. Şi călca pe scânduri de lemn solid. Nedumerit, înălță capul. 

Se afla aproape de capătul unui debarcader din lemn, care se prelungea 
într-o întindere nemărginită de apă curată. Soarele arunca pete de lumină 
pe valurile timide, scânteind puternic. Pe malul celălalt al apei se înşirau 
copaci cu frunziş des, iar în spatele lor se ridicau dealuri blânde şi, mai 
departe, munţi albaştri, cu crestele ascunse de nori pufoşi. Ciripit plăpând 
de păsărele înfrumuseţa ziua perfectă. 

— Trezeşte-te, visătorule. 

Se răsuci imediat. 

Era acolo. Dreaptă, mândră, minunată, purtând o pălărie sclipitoare, cu 
pană neagră, proptindu-se în propriul baston, oferindu-i un zâmbet rece. 

El vru să spună ceva. 

Imediat, ea luă poziţie de luptă. Îndreptă bastonul spre el, ţinându-l în 
dreptul umărului, ca pe-o suliță, cu braţele depărtate. Stătea cu trupul gata 
de atac. 

Primi lovitura atât de brusc, că nici n-o prevăzu. 

Numai din instinct ridică şi el bastonul, întins ca să blocheze 
următoarea lovitură deosebit de puternică. 

Era uluit. 

Ea se retrase, învârti bastonul ca să-l aducă în poziţie orizontală, şi 
atacă din nou. Pară şi el încă o dată cu mânerul, simțind forța izbiturii în 
muşchii încordaţi ai braţelor. Aplecându-se, ea încercă o lovitură joasă, la 
talie, însă fu suficient de rapid să o devieze. 

— Trezeşte-te! îl îmboldi ea jucând din picioare ca să nu fie atinsă. 

Zâmbea larg şi îi sclipeau ochii. 

Atunci pricepu el că atacul nu era neprovocat. Fata îi făcea onoarea, 
foarte mare în rândul orcilor, unui duel amical. Deşi, pentru orice altă 
rasă, ideea unui duel prietenesc sau prefăcut nu ar însemna nimic. La orci 
nu era neobişnuit ca întrecerile prieteneşti să se termine cu oase rupte sau 
chiar cu moarte, câteodată. 

— Nu te mai opune şi începe să lupţi! strigă ea, confirmându-i bănuiala. 
Nu-i distractiv dacă tu numai te aperi! 

Răspunzând doar în defensivă, riscase s-o jignească. Acum se lăsă prins 


de spiritul duelului. 

Sări în faţă şi încercă să o lovească la picioare. Dacă ar fi reuşit, ea s-ar 
fi răsturnat. Dar sări sprintenă, eliberă mânerul bastonului şi-i întoarse 
imediat lovitura. Rată, dar numai pentru că Stryke avu noroc, nu pentru 
că ar fi făcut o manevră foarte dibace. 

Se învârtiră unul în jurul celuilalt, cu genunchii îndoiţi, aplecându-se ca 
să nu fie o ţintă prea uşoară. 

Ea încercă o lovitură înaltă la cap. El contră cu capătul bastonului, 
riscând să-l rupă. Bastonul fetei tremură la impact. El îi ţinti imediat 
mijlocul şi i-ar fi tăiat răsuflarea dacă ea nu ar fi parat. 

Fata răspunse cu o ploaie de lovituri grele care îl obligară să-şi 
răsucească bastonul precum jonglerul măciucile ca să se ferească. O pauză 
de o secundă îi dădu lui prilejul să treacă iar în ofensivă, dar la atacul său 
energic ea răspunse parând cu nemaipomenită iuţeală şi îndemânare. 

Se depărtară unul de celălalt. 

Lui Stryke începu să-i placă. Ardea de focul luptei, ascuţindu-şi mintea 
şi iuțind pasul. Fata era un adversar uluitor, tot ce putea spera un orc de la 
un partener de luptă. 

Începu iar atacul. El izbi. Ea se feri şi se răsuci. Bastoanele răsunară de 
lovituri şi contralovituri. El îşi croia cale liberă, ataca, se retrăgea. Ea se 
ferea cu agerimea iepurelui, pe urmă răspundea cu toată puterea. Se 
luptară de-a lungul şi de-a latul debarcaderului, pocnindu-şi bastoanele, 
şarjând, obligându-se să dea înapoi. 

Atunci fata vru să-l izbească de sus în umăr. El se feri. Bastonul zdrobi 
unul dintre stâlpii verticali ai debarcaderului şi se rupse. 

O prinse de încheietura mâinii şi începură amândoi să râdă. 

Fata aruncă bastonul rupt care troncăni pe scânduri. 

— Egalitate? propuse ea. 

El încuviinţă din cap, azvârlindu-şi propria armă. 

— Eşti un maestru în lupta cu armele, zise ea printre gâfâituri. 

— Iar tu eşti un războinic tare priceput, îi întoarse el complimentul. 

Se priviră cu respect înnoit. Se simţi atras în mod deosebit de muşchii ei 
umezi şi broboanele de transpiraţie de pe frunte. 

Clipa fermecată se stinse. 

— Ţi-ai atins scopul? întrebă ea. Sarcina de care îmi spuneai, care 
înseamnă atât de mult pentru tine? 

— Nu. Multe piedici se ridică pe cărarea mea. Prea multe, cred eu. 

— Le poţi ocoli. 

Altfel vedea el lucrurile. 

— Orcii înfruntă obstacolele. 

— E-adevărat. Dar uneori pana e mai puternică decât sabia. 

Pe faţa lui se citi clar nedumerirea. 

Se auzi un plescăit discret. Un peşte portocaliu cu auriu, cu mustăţi 
negre, înota aproape de suprafaţa apei. Mirosi trestia care creştea sub 


debarcader. 

Fata făcu semn din cap spre el. 

— Uite o fiinţă care nu cunoaşte limitele lumii ei şi e fericită în 
ignoranta ei. 

Îngenunche şi-şi plimbă mâna prin apă. Peştele fugi. 

— Fii ca un peşte, iar ceea ce îţi stă în drum nu va fi altceva decât apă. 

— Nu ştiu să înot. 

Ea râse cu glas tare, dar nu în bătaie de joc. 

— Numai atât vreau să-ţi spun: gândeşte-te în ce măsură eşti mai bun 
decât un peşte. 

Cât Stryke medita la vorbele ei, ea se ridică şi adăugă: 

— De ce îmi laşi impresia de nepământesc de câte ori ne întâlnim? 

— Ce vrei să spui? 

— Parcă eşti pe altă lume. Eşti aici, dar nu eşti. Întâlnirile noastre îmi 
rămân în memorie mai mult ca visuri decât ca realitate. 

Ar fi vrut să ştie exact la ce anume se referă fata şi să-i spună că şi el 
are aceeaşi impresie. Dar alunecă înapoi în neant. 


Se trezi cu o tresărire. 

Ţinea hăţurile în mână. Călărea cu ceata pe drumul spre Ruffets 
View. 

Era pe la jumătatea unei dimineţi cu cer noros şi ploua mocnit. 

Scutură din cap, apoi îşi frecă puntea nasului între arătător şi 
degetul mare. 

— Te simţi bine, Stryke? 

Coilla călărea lângă el. Părea îngrijorată. 

— Da. Puțin cam... 

— Alt vis? 

Stryke dădu afirmativ din cap. 

— Dar n-ai închis ochii niciun minut. 

Îl cuprinse nedumerirea. 

— Eşti sigură? 

— Poate nici atât. Câteva secunde. 

— Mi s-a părut... mult mai lung. 

— Ce-ai visat? întrebă Coilla şovăitoare. 

— Fata... era acolo. Stryke era încă ametit. Mi-a spus nişte lucruri 
pe care le-am înţeles cât de cât... dar nu complet. Îi surprinse privirea. 
Nu te uita aşa la mine. 

Coilla ridică braţele să-l potolească. 

— Sunt doar puţin nelămurită, atâta tot. Ce-ai mai visat? 

Stryke încruntă din sprânceană, şocat de amintiri. 

— Mi-a spus că-i par... ireal. 

Neavând altceva mai bun de zis, jderiţa replică: 

— Păi, de ce să nu existe visuri în visuri? 


Asta era prea complicat pentru Stryke. 

— Şi ne-am întrecut într-o luptă prietenească, adăugă el. 

Coilla ridică din sprâncene, conştientă că, în anumite ocazii, o astfel 
de luptă însemna un flirt. 

— Ştiu la ce te gândeşti. Dar e vorba de cineva dintr-un vis! 

— Poate că ai creat femeia perfectă, îndrăzni Coilla precaută. În 
mintea ta. 

— Da, iar asta sigur dovedeşte că-s în toate minţile, ripostă Stryke 
ironic. 

— Nu, nu, nu. Nu asta am vrut să spun. Într-un fel, e de înţeles. Nu 
ţi-ai găsit până acum nicio pereche. Puţini dintre noi şi-au găsit, cu 
traiul pe care îl duc. Dar nu-ţi poţi nega... dorinţele naturale la 
nesfârşit. Aşa că ţi se întâmplă în vis. 

— Cum te poţi gândi la o unire cu cineva care nu există? Dacă nu 
cumva sunt pe jumătate nebun. 

— Nu eşti, crede-mă. Poate că femeia asta din vis e ceea ce vrei, nu 
ceea ce poţi avea. 

— Mie nu mi se pare aşa. Şi, totuşi... Nu ştia cum să explice. Să-ţi 
zic un lucru care zău că mă scoate din sărite. Niciodată nu reuşesc să 
aflu cum naiba o cheamă. 


Se scurseră câteva ceasuri liniştite. 

Mai pe după-masă, Stryke trebui să poruncească încă o oprire, ca 
să-şi refacă provizia de apă şi mâncare pentru ultima parte a călătoriei 
la Ruffets View. Fură trimise grupuri să vâneze şi să pescuiască. Alţii 
primiră sarcina să strângă lemne, rădăcini şi fructe. 

Coilla nu primi nicio îndatorire. Stryke o trase bine la o parte de 
ceilalţi şi se aşezară amândoi lângă un desiş, în partea dinspre ocean a 
golfului. 

— Ce este? întrebă jderiţa, crezând că Stryke vrea să-i vorbească iar 
despre visele lui. 

— Am observat ceva mai devreme. Nu ştiu ce să cred. 

Duse mâna în sacul de la centură şi scoase stelele, apoi le aşeză una 
lângă alta în faţa lor, pe iarbă. 

— Mă uitam la ele şi... Hai să văd dacă mai reuşesc o dată. 

Luă steaua de culoarea nisipului, cu şapte spiţe, de la Homefield, 
apoi pe cea albastră cu patru spiţe, de la Scratch. Cu privirea foarte 
concentrată, apropie artefactele. Se jucă cu ele un minut-două. 

— Nu ştiu dacă... Se auzi un declic înăbuşit. Aha! Uite! 

Stelele se uniseră, ţinute la un loc de spiţe, deşi era greu de înţeles 
cum. 

— Cum ai făcut asta? întrebă Coilla. 

— Nu sunt sigur, ca să fiu sincer. 

Îi dădu şi ei stelele împreunate. 


Nici de aproape nu reuşi jderiţa să descopere mecanismul care unea 
cele două obiecte. Totuşi, ele se îmbucau perfect, încât părea să fi fost 
gândite ca unul singur. 

— Nu se poate, murmură ea, răsucindu-le în palmă. 

— Ştiu. Ai impresia că nici n-ar trebui să se poată, nu? 

Jderiţa încuviinţă pierdută, absorbită de mister. 

— Cine le-a creat trebuie să fi fost tare deştept. 

Nici ea nu crezu ceea ce tocmai spusese. Nu mai întâlnise un 
artizan atât de priceput. Jucându-se cu ele, întrebă: 

— Şi se despart la fel de uşor? 

— Trebuie să le scuturi puţin şi să ai putere. Poate pentru că nu ştiu 
eu cum se desprind. 

Stryke întinse mâna dreaptă şi Coilla îi puse stelele în palmă. 

— Dar se potrivesc, nu? De parcă pentru asta au fost plămădite. Nu- 
i doar o întâmplare, aşa-i? 

— Nu, nu cred. Jderiţa nu-şi putea lua ochii de la ele. Şi ai 
descoperit din întâmplare că se unesc? 

— Cam aşa ceva. Cum ţi-am zis, mă uitam la ele şi, dintr-o dată... 
am ştiut. Mi s-a părut evident. 

— Ai talente ascunse. Mie nu mi-ar fi trecut prin cap. 

Coilla se uita întruna la instrumente. Unite cum erau, parcă sfidau 
logica. 

— Dar oare ce înseamnă unirea lor? 

Stryke scutură din umeri. 

— Nu ştiu. 

— Bineînţeles, ţi-ai dat seama că, dacă se potrivesc două... 

— ... se potrivesc şi celelalte. N-am avut timp să încerc. 

— Ai acum. 

Stryke întinse mâna, apoi se răzgândi. Îl oprise un foşnet din tufele 
de sub ei. Se ridicară amândoi în picioare. 

Tufele se dădură la o parte şi din ele, la nici doi metri, apăru o 
siluetă. 

— Tu! strigă Coilla, ducând imediat mâna la sabie. 

— Ce dracu”! tună Stryke. 

— Ţi-am promis că o să ne mai întâlnim, îi aminti Micah Lekmann. 

— Perfect, clocoti jderiţa, recăpătându-şi echilibrul. Acum pot să-mi 
termin treaba. 

Vânătorul de recompense îi ignoră ameninţarea şi privi stelele. 

— Ce frumos din partea voastră să le pregătiţi pentru mine! 

— Dacă le vrei, vino şi ia-le! replică Stryke cu glas de gheaţă. 

— Ai auzit, Greever? strigă Lekmann. 

Al doilea om ieşi din tufe şi veni lângă Stryke şi Coilla. O lamă 
zimţată îi proteja mâna artificială, iar în cea bună ţinea un cuţit. 

— Ce-i asta? rânji Coilla. O adunare de ticăloşi? 


Aulay îi aruncă foc din priviri. 

— Vezi, Greever? zise Lekmann. Dezbină şi învinge. 

Arătând spre Coilla cu vârful săbiei, Aulay vorbi răguşit: 

— E vremea să plăteşti, bestie. 

— Oricând eşti gata, Chiorule. Sau Ciungule? Sau Fără-ureche? 

Aulay fierbea de furie. 

— Ăla prost unde-i? întrebă Stryke. 

— Celălalt prost, îl corectă Coilla. 

Alte tufe se dădură la o parte şi Blaan îşi făcu apariţia dintre 
frunzele dese. Căra un ciomag zdravăn din lemn uscat, cu măciulie din 
ţepuşe. 

Niciun alt jder nu se vedea prin preajmă. 

— Nu vrem decât să vă luăm capul, vorbi Lekmann cât se poate de 
firesc, şi apoi să le luăm pe ele. Arătă spre stele. Aşa că haideţi să nu 
facem prea multă hărmălaie, ce ziceţi? 

— Nici prin cap să nu-ţi treacă, îi zise Coilla. 

Armele alunecară din tecile unsuroase. Stryke şi Coilla se aşezară 
spate în spate; jderiţa alese să stea cu faţa la Aulay. Stryke îi luă pe 
Lekmann şi Blaan. 

Vânătorii de recompense atacară. 

Stryke izbi sabia amenințătoare a lui Lekmann. Armele zornăiră 
rapid, o dată, de două ori, de trei ori. Omul se retrase scurt, iar jderul 
prinse prilejul să se răsucească iute şi să-l pocnească pe Blaan în 
stomac. Matahala se îndoi de la mijloc şi mai că rămase fără suflare. 
Stryke îşi ciocni iar sabia de a lui Lekmann. 

O încăierare furtunoasă, cu patru arme, se stârni în partea Coillei. 
Ca să fie pe potriva adversarului, se înarmase cu sabie şi cuţit. Acum 
se angajase într-o ploaie de lovituri şi contralovituri. Săbiile se arcuiră 
deasupra capetelor şi ameninţară măruntaiele. Împunsăturile fură 
evitate prin fandări laterale, izbiturile fură deviate. Lamele se ciocniră 
şi Coilla zvârli din bocanc precum măgarul din copită şi-l izbi pe om 
în fluierul piciorului. Acesta ţopăi înapoi, furia lui izbucnind într-o 
revenire rapidă, gata să taie gâtul jderiţei, însă ea îi devie atacul şi 
răspunse fără întârziere. 

Blaan îl înghesuia din nou pe Stryke. Ferindu-se de sabia lui 
Lekmann, jderul se răsuci şi-i tăie calea zdrahonului cu sabia. Rată la 
mustață, dar reuşi să-l ţină puţin la distanţă. Pe urmă trecu iar la 
agresorul cu spadă. 

Aulay înfrunta curajos lama fulgerătoare a Coillei şi-i străpunse 
apărarea. O lovitură de cuţit dată cu reverul mai-mai că atinse faţa 
jderiţei, care avu norocul să scape şi de atacul primit la piept, îşi 
reveni şi reacţiona cu o combinaţie care-l obligă pe adversar să bată în 
retragere. Cât acesta încă nu-şi recăpătase echilibrul, ea sări în faţă şi-i 
trase o lovitură de sabie care ar fi trebuit să-l spintece în două. Însă nu 


reuşi decât să-i taie mâna artificială, împrăştiind scântei albastre şi 
sporind furia omului. 

Stryke fu nevoit să aleagă. Amândoi adversarii erau destul de 
aproape ca să-l rănească serios şi trebuia să hotărască pe care dintre ei 
să-l elimine mai întâi. Blaan hotărî în locul lui. Ciomagul lui coborî 
într-un arc şi i-ar fi zdrobit capul jderului, dacă acesta nu l-ar fi păcălit 
cu jocul de picioare. Lama lui ţâşni ca o viperă şi străpunse braţul lui 
Blaan, care scoase un urlet mai mult de furie decât de durere. 

Coilla şi Aulay luptau pe picior de egalitate. Loveau cu toate 
puterile, cotropind adversarul ca să-i spargă apărarea, amândoi arşi de 
setea de sânge. 

Profitând că Stryke e ocupat cu Blaan, Lekmann se lansă într-o suită 
de lovituri. Jderul se ţinu tare pe poziţie, respingând fiecare atac. Pe 
urmă dădu el năvală asupra lui şi-l împinse înapoi pas cu pas. Avea 
şanse mari să-l omoare, însă i le ruină Blaan. Cu sângele şiroindu-i din 
rană, răsucind ciomagul, matahala se vâri iar în luptă. Stryke îl izbi 
din lateral. Rată, dar tot reuşi să-l împingă în tufe. 

Blaan se pregătea să se încaiere din nou, când se cutremură din tot 
trupul. Se îndepărtă de tufe cu paşi ţepeni şi cu ochi aprinşi. Încă un 
pas şi i se dezvălui soarta. 

Avea un topor înfipt în spinare. 

Luptătorii înţepeniră locului. Coilla şi Aulay, Stryke şi Lekmann 
bătură în retragere şi rămaseră cu gura căscată când Blaan încerca să 
se târască spre ei. 

Haskeer ţâşni din tufişuri şi risipi vraja. Jup şi câţiva răcani îl 
urmară îndeaproape. 

Lekmann şi Aulay se întoarseră şi-o luară la fugă, uluiţi de soarta 
lui Blaan. Tăişul toporului îi intrase adânc între omoplaţi şi pe spate i 
se scurgeau pârâiaşe rubinii, dar el tot mergea. Mânios, îl ţintea pe 
Haskeer. Reuşi să-şi ridice ciomagul. Năpustindu-se înainte, vru să-i 
crape capul sergentului orc. 

Haskeer şi Stryke acţionară deodată. Unul îl străpunse pe Blaan cu 
sabia în piept, celălalt în coaste. Apoi îşi eliberară armele din trupul 
uriaşului şi se uitară cum se prăbuşeşte greoi, cu capul în faţă. 
Pământul se zgudui. 

În tufe se produse agitaţie. Urcaţi pe cai, Aulay şi Lekmann o luară 
la goană pălind în stânga şi-n dreapta orcii care-i urmăreau pe jos. 
Stryke şi Haskeer se aruncară la o parte şi călăreţii trecură printre ei. 
Coilla aruncă un cuţit din fugă. Arma vâjâi pe lângă umărul lui Aulay. 
Vânătorii de recompense dădură pinteni cailor şi fugiră de mâncară 
pământul de-a lungul golfului. 

— Mergem după ei? întrebă Coilla printre gâfâituri. 

— Până când ajungem noi la cai, sunt deja duşi, socoti Stryke. Lasă- 
i să plece. Îi prindem noi altă dată. 


— Poţi să pui rămăşag, replică jderiţa. 

Stryke adună stelele, apoi se întoarse spre Haskeer. 

— Bună treabă, sergent. 

— Plăcerea mea. Oricum, îi eram dator. 

Sergentul merse la cadavrul lui Blaan, se propti cu piciorul de 
spatele lui şi smulse toporul. Apoi se aplecă şi-i curăţă lama cu 
smocuri de iarbă. 

Jup se apropie şi el şi cercetă îndelung muntele de om. 

— Viermii o să aibă parte de-o masă pe cinste azi. 

— În golful ăsta se îngrămădeşte tot mai multă lume, se plânse 
Coilla. 

— Da, o aprobă Stryke, se pare că avem o groază de peţitori pe 
urmele noastre. 

— Şi să nu cumva să crezi că o să ne meargă mai bine, îi preveni 
Jup. 

Se însera când ceata ajunse la Ruffets View. 

Ghiciră apropierea aşezării când zăriră o coastă de deal cu o pantă 
foarte înclinată. În suprafaţa de calcar fuseseră crestate desene: un 
dragon stilizat, un vultur cu aripile deschise şi o clădire obişnuită, cu 
pilastri în faţă. Desenele erau proaspete, contururile luceau în lumina 
amurgului. 

Aşezarea se întindea într-o vale mică, aproape de țărm. Un afluent 
şerpuia pe lângă ea şi o platformă de lemn fusese construită pe malul 
de partea taberei. De ea erau legate câteva canoe şi pirogi. 

Apropiindu-se cu precauţie, ceata ajunse la un deal de pe care se 
vedea aşezarea. Stryke puse doi răcani să grijească de cai, pe urmă îi 
conduse pe restul jderilor în vârful dealului. 

De-a lungul anilor, Ruffets View ocupase mai toată valea. Era o 
aşezare apărată de ziduri. Suporturi de lemn înalte înconjurau 
comunitatea care se întindea. Ici-colo, scoteau capul peste ziduri 
câteva turnuri de pază, ca nişte colibe ridicate la rang de palat. Se 
vedeau mai multe porţi, toate deschise. 

— Nu par să se creadă ameninţaţi, observă Coilla, arătând spre 
porţi. 

— Dar aşezarea e clar gândită ca să fie apărată, zise Stryke. Nu-s 
chiar proşti. 

— E-un loc al naibii de ciudat, hotărî Jup. 

Ceea ce văzură înăuntrul perimetrului întărea părerea piticului. Un 
şir de cioburi compactate se alinia de-a lungul zidurilor, pe interior. 
Pe partea opusă erau nişte cocioabe şi locuinţe umile, majoritatea din 
lemn, câteva din piatră, ardezie şi chiar împletitură de nuiele. Altele 
păreau clădiri de locuit, dar ceva mai răsărite decât construcţiile de pe 
marginea interioară. 

În mijlocul aşezării se aflau priveliştile cele mai neobişnuite. Acolo 
erau trei luminişuri alăturate, foarte întinse. În cel din stânga trona a 
doua clădire ca înălțime din Ruffets View: o piramidă de piatră mai 
înaltă decât zidurile exterioare. În loc să aibă vârful ascuţit, o 
încorona un platou şi fortificaţii scunde. Stropii de ploaie căzuţi nu 
demult sclipeau pe marginile piramidei. 

În spaţiul nivelat din dreapta ei se ridica o clădire neterminată. 
Partea de sus a scheletului de lemn se vedea printre schele. Dedesubt, 
faţada fusese zidită probabil din marmură gri cu alb. Se înălţau stâlpi. 
Era limpede că desenul pe care-l văzuseră mai devreme aducea vag cu 
ea. Îşi ziseră că e templul amintit de Katz. 

Dar priveliştea din luminişul central, cel mai mare, le tăie jderilor 
respiraţia. 


Zona era încercuită de bolovani uriaşi, albăstrii, majoritatea grupaţi 
câte doi. Cât o casă de înalţi, sprijineau câte doi un al treilea, aşezat 
orizontal. Îţi dădeau impresia unei suite de arcade înalte şi înguste. 

— Cât le-o fi luat să le ridice? se minună Alfray. 

— Oamenii sunt nebuni, declară Haskeer. Ce risipă! 

Alţi bolovani, mai scunzi, dar tot masivi, zăceau în interiorul 
cercului, fără să urmeze un tipar anume. Coilla studie îndelung ceea 
ce se afla în mijloc. 

— Uimitor, şopti ea. 

— N-ai mai văzut din astea? o întrebă Alfray. 

Jderiţa scutură din cap. 

— Nici eu, zise Jup. 

— Eu am mai văzut una sau două, recunoscu Alfray, dar nu aşa de 
mari. 

În centrul cercului se aflau alţi bolovani albăstrii, zece la număr, 
aşezaţi în formă de pentagramă. 

Din mijlocul lor ţâşnea un izvor fierbinte de magie. 

Era tăcut şi scânteia ca un curcubeu vertical, dar părea făcut din 
aburi şi din cauza asta se ondula şi dansa. Marginile unduioase 
sclipeau într-o paletă de culori schimbătoare, puţin mai închise. Aerul 
din preajmă se tulbura ca într-o zi toridă. 

Jderii rămaseră fără cuvinte în faţa spectacolului nemaivăzut. În 
cele din urmă, Jup spuse: 

— Probabil că magia e foarte puternică aici, dacă ţâşneşte atât de 
multă şi umple pământul. 

— Dar trebuie refăcută neîntrerupt, îi aminti Alfray. Aparține 
pământului, îl hrăneşte, nu trebuie să se scurgă din el. 

În aşezare se foia o mulţime de oameni, toţi cu un scop anume. Se 
buluceau pe străzi, conduceau cai, mânau căruţe, făceau comisioane. 
Mai mulţi roiau în jurul templului, lucrând lemnul şi piatra, făcând un 
zgomot de-abia auzit. 

Coilla se întoarse către Stryke. 

— Ce facem? 

Căpitanul era fascinat de incredibilul flux magic, dar reuşi să-şi 
desprindă privirea de la el. 

— Păi, cei de-aici sunt Mani. Ar trebui să fie mai primitori cu rasele 
străvechi. 

— Vorbeşti de oameni, îi reaminti Haskeer. Nu te poţi baza pe 
faptele lor. 

— Haskeer are dreptate, fu de acord Alfray. Dacă se hotărăsc să ne 
primească cu duşmănie? 

— Avem două posibilităţi, socoti Stryke. Fie sunt prietenoși, şi 
atunci ne putem târgui cu ei pentru stea, fie sunt duşmănoşi, şi atunci 
nu avem cum să înfrângem atâta amar de oameni. Aşa că putem la fel 


de bine să fim deschişi şi să intrăm în aşezare cu steagul alb. 

Coilla încuviinţă din cap. 

— Sunt de acord. La urma urmei, Katz a intrat acolo. Aşa că cel 
puţin piţuşii sunt bine-veniţi. 

— Dar nu uita ce-a spus Katz, interveni Jup. Construiesc templul ca 
să protejeze steaua. Dacă se dau atâta peste cap pentru asta, nu cred 
că vor să se despartă de ea prea uşor. 

— Aşa-i, zise Alfray. N-o să-i păcălim cu câţiva saci de cristal. 

— Uite încă o idee, propuse Coilla. Dacă ţin atât de mult la steaua 
lor, cât de înţelept e să ne plimbăm printre ei cu încă patru? 

— Păi, n-o să strigăm în gura mare că le avem, o asigură Stryke. 

— Nu, dar ce-i opreşte să ne percheziţioneze cu forţa? 

— Poţi să laşi stelele cu doi jderi aici, Stryke, propuse Alfray. 

— Nu-mi prea convine. Nu că n-aş avea încredere în orice membru 
al cetei. Numai că oricine ar rămâne cu ele ar putea fi atacat de o 
forţă mai numeroasă. Prefer să le iau cu mine. 

Coilla îşi zise că nu acesta era motivul, ci pur şi simplu Stryke nu se 
putea despărţi de ele, dar îşi ţinu gura. 

— Tu chiar vrei totul sau nimic, nu? 

Stryke nu-i răspunse. 

Vorbi Haskeer: 

— Tot aşa s-a întâmplat şi la Trinity, nu? De ce nu putem să 
procedăm ca acolo? 

— Nu, refuză Stryke. Acum e altceva. La Trinity erau pitici şi Jup s- 
a putut amesteca printre ei. Vede cineva pitici acolo, jos? Nu. Deci e 
clar că nu mai sunt alţi peşti ca noi printre care să ne învârtim fără 
griji. 

Poate că jderilor li se păru ciudată comparaţia, dar îşi ţinură 
părerea pentru ei. 

— Şi-atunci, care-i planul? 

— Eu zic că, dacă porţile sunt deschise şi nu se văd patrule, cei de 
jos încearcă să trăiască în pace. Să coborâm la ei. Să-i spionăm puţin. 
Să vedem cum sunt oamenii. 

— Şi să încercăm să le ciordim steaua, îl completă Jup pe căpitan. 

— Dacă trebuie. Dacă nu vor s-o dea la schimb sau să asculte de 
glasul raţiunii. 

— Rațiunea e de partea noastră? întrebă piticul maliţios. 

— Vreau să mai chibzuiesc la asta, le spuse Stryke jderilor. Se uită 
la cer. Ori intrăm chiar acum, înainte de a se întuneca, ori aşteptăm 
până în zori. Eu zic să aşteptăm. 

Ceilalţi văzură că şeful lor luase deja o hotărâre. O acceptară. 
Alfray însă îl avertiză pe Stryke: 

— Ai zis chiar tu că e multă mişcare prin părţile astea. Nu e bine să 
zăbovim prea mult. S-ar putea să ne trezim că vin duşmanii să ne ia 


gâtul. 
— Ştiu. O să punem pază dublă şi cine doarme o să doarmă 
iepureşte. 


Pe alt deal, Kimball Hobrow era stăpânit de însufleţire şi plin de 
elan. 

„... mărşăluind sub flamura Domnului nostru Atotputernic!” urlă el. 

Răcnete explodară din multe glasuri la auzul vorbelor sale. 

Hobrow stătea lângă Mercy, scăldat în licărele trimise de lumina 
tainică a torţelor care-l încadrau. În faţa celor doi se întindea o armată 
uriaşă, un ocean de feţe omeneşti şi de făclii ridicate. Custozii lui 
alcătuiau primele rânduri, mândri de poziţia lor. 

— Ceasul izbăvirii noastre e aproape!, promise Hobrow mulţimii. Ne 
trebuie doar voinţă, fraţii mei, să mergem înainte şi să-i nimicim pe păgâni! 
Să zdrobim oasele acelor Mani disidenţi şi ale păgânelor rase străvechi! Iar 
eu am această voinţă! 

Încă un val de urale se înălță spre el. Lăncii şi steaguri împunseră 
aerul. 

— Eu am această voinţă şi Domnul creaţiei mi-a dat umeri laţi, ca s-o 
port pe ei! 

În toiul uralelor, Hobrow scrută mulţimea şi făcu un adevărat 
spectacol din asta. Avea de partea lui o gloată de lepădături şi custozi, 
Uni din tărâmuri îndepărtate care au răspuns la chemarea lui, şi o 
mână de clanuri de pitici. Dar pe toţi îi însufleţea Duhul Sfânt. În 
afară de pitici, care veniseră pentru bani. 

— Avem mulţi duşmani, avertiză Hobrow, căci ciuma neagră a 
ticăloşiei e peste tot! Chiar în timp ce vă vorbesc, o asemenea nenorocire 
ne-a luat-o înainte în cruciada noastră spre Ruffets! O cunoaşteţi! E Târfa 
din scripturi, vipera din Regatul pământesc al Domnului! Dar, împreună, o 
vom pune la pământ! 

Gloata îşi slobozi încuviințarea în huiduieli ca bubuitul de tunet. 

— Suntem mulţi şi vom fi şi mai mulţi! Mărşăluim înainte pentru 
viitorul raselor noastre! Trebuia, cel puţin deocamdată, să-i includă şi 
pe ticăloşii de pitici. Pentru copiii noştri! Ridică braţul ca să îndrepte 
ochii gloatei spre privirea nenorocită a lui Mercy. Pentru sufletele 
noastre nemuritoare! 

Hărmălaia care cuprinse armata scula şi morţii din somn. 


Trei-patru sute de cadavre de oameni umpleau câmpul de luptă, pe 
lângă nenumărați cai şi animale de povară. Căruţe răsturnate, unele 
cuprinse de flăcări, zăceau ca nişte insulițe în vârtejul măcelului. 

Jennesta privea spectacolul neinteresată, în timp ce soldaţii ei se 
plimbau printre morţi la lumina torţelor, jefuind şi ucigându-i pe 
răniţi. 


Mersadion, cu faţa bandajată, o invită să sărbătorească mica 
victorie. 

Regina nu avea niciun chef. 

— Blestemaţi să fie! Tâmpiţii ăia care-au năvălit peste noi n-au 
făcut decât să ne întârzie. Nimic nu e mai important decât ceata şi 
instrumentele. 

Uitând de sine, folosise un cuvânt pe care nu-l mai rostise până 
atunci faţă de el. Generalul îşi formase o idee despre însemnătatea lui, 
dar se strădui să nu se arate. 

— Cu ultimele puteri, unul din duşmani a spus, doamnă, că armata 
aceasta merge să se unească cu alta, mai mare, de Uni. 

— Unde? 

— N-am reuşit să aflăm, doamna mea. Dar credem că nu departe de 
aici. 

— Atunci sporeşte siguranţa, întăreşte paza. Fă ce ai de făcut. Nu 
mă deranja cu prostiile astea. Se înfurie brusc. Du-ne odată la Ruffets 
View! 

ÎI concedie dintr-un gest. Mersadion se îndepărtă în noapte, 
hrănindu-şi propria furie crescândă. 

Un pârâu curgea în apropiere. Jennesta smulse o torţă din suport şi 
se duse la mal, ca să mediteze în linişte. 

Torta, înfiptă în pământ lângă ea, arunca scântei pe apa întunecată. 
După o vreme, Jennesta observă că reflexiile torţei căpătau contur tot 
mai clar. Desenul de la suprafaţa apei se schimbă brusc, devenind mai 
strălucitor. Apa şi focul se uniră într-un vârtej. 

Mai degrabă resemnată şi plictisită decât surprinsă, Jennesta privi 
cum se încheagă un chip. În urma morţii lui Adpar, nu era nevoie de 
un mediu pretenţios dacă Jennesta şi sora ei rămasă în viaţă voiau să 
stea de vorbă. Problema era că amândouă se putea contacta foarte 
uşor. 

— Tu-mi lipseai, Sanara. 

— Nu te poţi ascunde de consecinţele faptelor tale. 

— Ce ştii tu despre faptele mele, măi, lingură-n toate? 

— Ştiu că ticăloşia ta a omorât-o pe sora noastră. 

Jennesta îşi zise că, dacă i s-ar ivi ocazia, şi-ar omori şi a doua soră. 
Asta şi avea de gând. 

— Ar trebui să te bucuri de ce-am făcut. Am împuţinat numărul 
tiranilor din lume. Astfel de lucruri sunt cele care te încântă, nu? 

— Ipocrizia ta mă lasă fără suflare. Nu-ţi dai seama că mulţi te 
consideră pe tine tirana tiranilor? 

Jennesta îşi luă o mină flatată. 

— O, serios? 

— Ştii foarte bine că eşti cel mai cumplit despot. 

— Mai rea decât unica zeitate stupidă a Uni? Mai dură decât 


urmaşii zeului aceluia neiertător? 

— Acum te asemuieşti cu zeii? 

— Ştii ce vreau să spun. Oricum, unde sunt dovezile că blestematul 
ăla de zeu Uni există? 

— Ai putea întreba acelaşi lucru despre zeii raselor străvechi. 

— Acum cine se aşază pe sine deasupra zeilor? întrebă Jennesta 
ironică. Dar, ia zi, ai venit numai ca să mă ocărăşti? Am treabă, să ştii. 

— Îi goneşti până şi pe cei care vor să te ajute. 

Îi goneşti pe toti. 

— Sunt încă destul de puternică pentru a obţine ce trebuie. 

— Poate. Şi bănuiesc că ar trebui să fiu mulţumită că, în timp, 
sprijinul tău îşi va pierde vlaga. 

— Voi obţine ce doresc cu mult înainte de asta şi atunci nu voi mai 
avea nevoie de adepţi cu trup. 

— Au intrat şi alţii în joc, jucători mai puternici. Iar printre ei s-ar 
putea să se numere şi cineva de care ar trebui să te temi. 

— Cine? se răsti Jennesta. Cine ar îndrăzni? Uni, Mani, fanatici 
religioşi? Sau orcii ăia pe care-i caut? O ceată de fugari care nici 
măcar nu îndrăznesc să mi se opună? Sălbaticii ăia tâmpiţi? 

— Îi dispreţuieşti, dar, până acum, au reuşit mai multe decât tine în 
întreprinderea asta. 

— Ce vrei să spui? 

— Am spus destule. 

— Au mai mult decât un instrument acum, asta e, nu? 

Jennesta nu se strădui deloc să-şi ascundă disprețul din voce. 
Sanara nu răspunse. 

— Tăcerea ta spune tot, surioară. Ar trebui să-ţi mulţumesc. Acum 
ştiu că, dacă-i prind pe jderi, voi fi mai bogată decât am crezut. Au 
făcut ei treaba în locul meu. 

— Te joci cu moartea şi pedeapsa veşnică. 

— Asta-i tot? Eu sunt stăpâna lor, Sanara, a amândurora, şi nu mi-e 
frică de niciuna. 

— Vom vedea. Dar de ce să produci atâta suferinţă? Mai ai timp să 
te îndrepți. 

— Of, du-te şi cântă pe la alţii, plângăcioasă nenorocită! 

— Să nu spui că nu te-am avertizat. 

— Mi-ai luat vorba din gură, rosti Jennesta ameninţător, apoi îşi 
flutură mâna prin apă şi întrerupse legătura cu sora ei. 

Recunoscu în sinea ei că a-i pregăti Sanarei aceeaşi soartă ca lui 
Adpar nu va fi la fel de simplu. Protecţia Sanarei era mult mai greu de 
străpuns. Dar se hotărî să-şi treacă această sarcină cât mai sus pe lista 
cu treburi urgente. 


Stryke şi ceata lui erau încă pe deal când se crăpă de ziuă. 


Soarele care răsărea trimitea săgeți spre clădirile de dedesubt. 
Păsările ciripeau. 

Cei care dormiseră cu rândul începeau să se trezească. Stryke nu 
lipise geană de geană. Nici Coilla nu prea dormise. 

— Nu se odihnesc niciodată? se minună ea, arătând cu capul spre 
aşezarea oamenilor. 

Aceştia se foiau cu treburi, chiar la ora aceea. Duceau materiale cu 
căruciorul la templu şi ridicau schelele. 

— Sunt foarte harnici, îi zise Stryke. Au lucrat la construcţie toată 
noaptea. 

Şi în afara porţilor se vedeau oameni. Unii pe jos, alţii călăreau de-a 
lungul zidurilor. Jup vorbi printre căscaturi: 

— Deci se pare că au totuşi patrule. 

— Ar fi proşti să n-aibă, mormăi Haskeer. 

Alfray se întinse. 

— Ai hotărât ce-o să facem, Stryke? 

— Mergem la ei deschişi şi paşnici. 

— Dacă aşa zici tu. 

— Eşti cam nesigur. 

— Toţi suntem, puţin, îi spuse Coilla căpitanului. Ne lăsăm la 
îndemâna norocului, dacă lucrurile nu merg bine. 

— Ce altceva putem face? Aşa cum v-am zis... 

Stryke se uită peste umăr în jos, pe deal, departe de aşezare, cu o 
expresie concentrată. 

— Ce-i? Ce s-a întâmplat? îl întrebă Coilla. 

— Stryke? interveni şi Alfray. 

— Vine cineva. 

Haskeer se holbă la el. 

— Hă? 

Atunci îi văzură. Un grup mare de călăreţi mergeau spre vale. 

— Pe toţi zeii! exclamă Jup. Trebuie să fie vreo două sute. 

Coilla îşi duse mâna streaşină la ochi. 

— Şi sunt orci. 

— În numele Celor Patru, chiar sunt orci, confirmă Alfray. Ce crezi 
că vor, Stryke? 

— Dacă ne-a părăsit norocul, e altă oaste de-a Jennestei, trimisă în 
căutarea noastră. 

— Ne-au văzut, îi anunţă Stryke. 

Câţiva călăreţi scuturau din scuturi şi săbii. 

— Nu par duşmănoşi, zise Jup. 

— Dacă n-o fi o capcană, avertiză Haskeer. 

— Ţi-am zis eu, Stryke! Ai văzut în viitor! 

— Ce vrei să zici? 

Stryke era cam stânjenit. 


— Ai ştiut că vin înainte de a-i vedea noi. N-au făcut zgomot? Aşa 
că de unde-ai ştiut? 

— Am avut o... presimţire. Căpitanul ştia că toţi ochii sunt 
îndreptaţi asupra lui. Ce s-a întâmplat, voi nu vă încredeţi niciodată în 
instinct? 

Alfray arătă din cap spre călăreţi. 

— Nu-i momentul pentru asta. Ce facem cu ei? 

Stryke oftă. 

— Cobor la ei. Tu şi Coilla veniţi cu mine, împreună cu patru 
răcani. 

Se întoarse spre Jup şi Haskeer. 

— Voi doi sunteţi la comandă până ne întoarcem. 

Poate că vreunul dintre jderi îşi zise că-i o idee proastă, dar nu 
comentă nimeni. 

Stryke, Coilla şi Alfray coborâră dealul, luându-i pe Orbon, Proog, 
Vobe şi Finje în drum. 

Ajunseră la poalele dealului odată cu orcii călăreţi. Aceştia arătau 
paşnici. Mulţi zâmbeau. Stryke crezu că le vede pe două dintre gărzile 
lui Katz de la Drogan. 

Un caporal din primul rând părea că-i conduce pe orci. Îi salută: 

— Eu sunt Krenad. Bun găsit! Tu eşti Stryke, nu? 

— Şi ce dacă? 

— Tu eşti cel cu care am venit să ne unim. 

— Nu adun ostaşi. 

Expresia caporalului îşi mai pierdu din încântare. 

— Ascultă-l până la capăt, Stryke, şopti Coilla. 

Căpitanul vorbi din nou, de data asta mai împăciuitor: 

— De unde sunteţi? 

— De peste tot, căpitane. Cei mai mulţi dintre noi au dezertat din 
oastea Jennestei. Restul ni s-a alăturat pe drum. Şi mai vin şi alţii, nu 
încape îndoială. 

— De ce? De ce stăruie atâţia să mă urmeze? 

— Eu aş fi zis că-i de la sine înţeles, domnule, răspunse caporalul 
nedumerit. 

— De unde aţi ştiut unde suntem? interveni Alfray. 

— De la Jennesta, într-un fel. 

— Ce? se miră Coilla. 

— Vine încoace cu armata ei. Una mare de tot. Şi nu toţi războinicii 
pe care îi conduce îi sunt necredincioşi, ca noi. Nici pe departe. 
Călătorind cu puţine poveri, am întrecut-o. V-a prins urma de-o vreme 
şi v-a zărit unul dintre călăreţii ei de dragoni. 

— Păi, ştiam că se îndreaptă spre Drogan, recunoscu Alfray. 

— Odată ce-aţi fost văzuţi coborând de-a lungul golfului, Jennesta 
s-a hotărât să ocolească pădurea, explică iute Krenad. 


— Măcar centaurii au scăpat de ea, zise Coilla. 

— O, ea pe voi vă vrea. Rău de tot. Şi asta nu-i tot. 

Jderiţa ridică o sprânceană. 

— Alte veşti proaste? 

— După ea mai vine o armată, tot aici. Sunt Uni, aşa credem noi. 
Amândouă oştile trebuie să ajungă aici într-o zi, două. 

— Rahat, aşa e, mormăi Coilla. 

Se întoarse către Stryke. 

— Nu-i poţi goni. Nu cu Jennesta şi naiba ştie cine e pe urmele 
noastre. 

Căpitanul nu ştia sigur ce să facă. 

— Suntem la capătul unei peninsule, dacă n-aţi observat, interveni 
Alfray. Dacă vom fi nevoiţi să scăpăm din închisoarea asta, nu ne 
strică puţin ajutor. 

Stryke chibzui la vorbele caporalului. 

— Hai, îl îndemnă Coilla. Logica militară singură îţi spune că aşa e 
bine. 

— Bine, se înmuie el. Deocamdată. Dar, până când punem lucrurile 
la punct, sunteţi sub comanda mea, caporal, ai înțeles? 

— Să trăiţi! Asta şi vrem. 

— Când începem să ne batem? se auzi un glas din mulţimea de 
orci. 

— Nu am de gând să ne luptăm! protestă Stryke. Apoi se adresă 
celor patru răcani jderi. Găsiţi-le un loc ostaşilor. Krenad, primeşti 
ordine de la ei ca şi cum ţi le-aş da eu. S-a înţeles? 

Krenad încuviinţă din cap. Stryke se întoarse şi începu să urce 
dealul, urmat de Coilla şi Alfray. 

— Fir-ar să fie, mormăi el. Cu aşa o oaste mare, Mani vor crede că 
am venit să-i atacăm. 

Coilla scutură din cap. 

— Nu neapărat. Nu dacă ne ducem la ei acum şi le explicăm 
situaţia. Le vorbim deschis, aşa cum ai spus. 

— Poate că sosirea orcilor e mâna providenței, remarcă Alfray. 

Stryke îi aruncă o căutătură fioroasă. 

Jderiţa zâmbi. 

— Mi se pare că te-ai pomenit conducător, fie c-ai vrut, fie că nu, 
Stryke. 

Căpitanul privi înapoi, la războinicii nerăbdători. 

— Nu vreau să mi se întâmple beleaua asta. 

— N-ai de ales. Acum trebuie să-i faci faţă. 

Pe jos, cu steagul alb în mână, Stryke se îndrepta spre porţile 
aşezării. Coilla, Alfray şi Jup veneau în spatele lui. Haskeer fusese 
lăsat la conducerea forţelor din afară. 

Douăsprezece gărzi Mani apărură la poartă când ajunse grupul lui 
Stryke. Purtau toate veste maro închis, pantaloni în carouri şi cizme 
de piele. Toate aveau săbii, iar două sau trei îşi trecuseră arcurile 
peste braţe. 

— Bun găsit! salută Stryke. Venim cu gânduri paşnice. 

Un ostaş cu bandă verde pe braţ era şeful. 

— Veniţi în pace, şi tot în pace vă vom primi şi noi, răspunse el, 
parcă citind dintr-un protocol. Schimbă tonul ceremonios şi întrebă: de 
ce aţi venit? 

— Să vorbim cu conducătorul vostru. 

— Nu avem un singur conducător. Avem un consiliu alcătuit din 
bătrâni, militari şi preoţi. Hotărârile se iau în comun. 

— Foarte bine. Atunci putem vorbi cu cineva din consiliu? 

— Nu refuzăm audienţe fără motiv, dar spuneţi-mi cu ce treabă aţi 
venit. 

— Nu vrem decât să fim apăraţi de zidurile voastre cât ne odihnim, 
înainte de a merge mai departe. 

— Aveţi o armată mare cu voi şi sunteţi orci. Chiar aveţi nevoie de 
protecţie? 

— Şi orcii trebuie să doarmă, iar acum vremurile sunt tulburi. Nu 
ameninţăm pe nimeni, îţi dau cuvântul meu. Suntem gata să ne 
predăm şi armele. 

Asta înclină balanţa în favoarea jderilor. 

— Cred că un orc nu face prea uşor o asemenea ofertă, spuse 
ofiţerul. Vă puteţi păstra armele. Dar vă previn că viclenia e 
întâmpinată cu forţă. 

Arătă spre unul din turnurile de pază, apoi spre altul, de partea 
opusă a porţilor. În ele stăteau câţiva arcaşi cu arcurile întinse. 

— Mişcările voastre vor fi urmărite. Arcaşii au ordin să tragă la 
orice semn de violenţă. Zâmbi uşor, parcă cerându-şi scuze. Înţelegeţi 
de ce e nevoie să ne luăm măsuri de precauţie. 

— Desigur. Aşa cum am zis, vremurile sunt tulburi. 

Ofiţerul înclină din cap, pe urmă îi conduse în aşezare. 

— Am început bine, murmură Coilla. 

Stryke nu apucă să-i răspundă, că le ieşi în faţă un alt comitet de 
primire: doi oameni, probabil bătrânii, şi un militar ţeapăn, ale cărui 
trei benzi verzi de pe braţ îi indicau rangul superior. Unul dintre 
bătrâni făcu un pas în faţă. 


— Eu sunt consilierul Traylor. Acesta este consilierul Yandell. 
Salutări. Comandantul Rellston ne conduce armata. 

Comandantul nu rosti o vorbă şi nu scoase nici măcar un zâmbet. 
Din câte îşi dădeau seama orcii când venea vorba de oameni, era în 
floarea vârstei, avea câteva fire cărunte pe cap şi o barbă deasă 
blondă. Ţinuta, maniera şi trăsăturile aspre îi dezvăluiau traiul de 
soldat. Îi scruta pe orci cu ochi severi. 

Stryke îşi aminti unde se află şi răspunse: 

— Salutări. Eu sunt Stryke. Ei sunt ofiţerii mei. Vă mulţumim că ne- 
aţi primit cu căldură. 

Rellston pufni. 

— Sunteţi jderii, nu? 

Nu era chiar o întrebare. Stryke ştia că n-are rost să mintă. 

— Da. 

— Am auzit că aţi provocat necazuri în mai multe părți. 

— Nu căutăm necazuri şi, atunci când le-am provocat, le-am 
provocat printre Uni. 

Nu era întru totul adevărat, dar nu se făcea să fie absolut sincer. 

— Poate, replică Rellston sceptic. Daţi-mi voie să vă spun că noi nu 
încurajăm necazurile. Încercăm să trăim paşnic şi ne respectăm 
vecinii, dar, la apusul soarelui, vrem să fim lăsaţi în pace. Oricine se 
încaieră, mai ales dacă e de altă... rasă, are de-a face cu noi. 

Stryke se bucură că nu-l luase pe Haskeer cu el. Numai zeii ştiau 
cum ar fi reacţionat la îngâmfarea şi aroganţa comandantului. 

— Nu am venit cu gânduri rele, vă asigurăm. 

Cu gândul la stea, îşi zise că mintea cel puţin pe jumătate. 

— Ce vreţi de la noi? 

— Nimic care să vă facă rău. 

— Anume? 

— Nu vrem decât să ne odihnim într-un loc sigur. Nu vă cerem nici 
măcar mâncare sau apă. 

— Totuşi, acesta nu e un adăpost de caritate. 

— Nu uitaţi că luptăm pentru aceeaşi cauză. 

— E discutabil. 

Stryke nu muşcă momeala. În orice caz, comandantul avea 
dreptate. Înainte să se mai spună ceva, li se alăturară încă doi oameni, 
o femeie şi un băiețel. 

Femeia era înaltă şi slabă, cu păr negru lung, cu şuviţele lucioase 
prinse într-o cordeluță cu pietre preţioase opalescente. Piele de 
culoarea piersicii, ochi albaştri-verzui. Se asortau cu haina lungă 
prinsă în curea şi modelul cizmelor din catifea fină. Avea un chip 
sincer şi părea prietenoasă. Din câte ştiau orcii şi piticii despre 
asemenea lucruri, trecea drept frumoasă printre semenii ei. 

Traylor spuse: 


— Ea este Krista Galby, înalta noastră Preoteasă. 

Stryke se prezentă. Ea îi întinse mâna. Gestul mai că-l făcu să 
tresară, neobişnuit cum era cu manierele oamenilor. Dar i-o luă cu 
grijă, atent să nu-i strângă prea tare degetele suave şi frumoase, şi i-o 
scutură. Mâna era moale şi caldă, cu totul altfel decât atingerea 
zdravănă, umedă şi lipicioasă a mâinii de orc. Ştiu să-şi mascheze bine 
dezgustul. 

— Aceştia sunt câţiva dintre faimoşii jderi, o informă Traylor pe 
preoteasă. 

— Nu mai spune! zise ea. Aţi umplut de sânge câteva nasuri în 
ultima vreme. 

— Numai cele care s-au băgat în ciorba noastră, spuse Coilla. 

Krista râse. Natural, deloc forţat. 

— Bine spus! Deşi, desigur, nu sunt de acord cu comportamentul 
violent. Dacă nu e bine justificat, adăugă ea. 

Coilla, Alfray şi Jup fură prezentaţi sub privirile dezaprobatoare ale 
lui Rellston. După aceea, Krista mângâie capul băiatului, ciufulindu-i 
părul de abanos şi făcându-l să zâmbească timid. 

— EL e fiul meu, Aidan. 

N-aveai cum să te îndoieşti că era fiul ei, chiar dacă erai orc. 
Moştenise bunătatea mamei şi trăsăturile ei atrăgătoare. Stryke socoti 
că împlinise şapte-opt anotimpuri. În plus, observă că Krista Galby se 
bucura de autoritate în aşezare. Ceilalţi, până şi comandantul, în felul 
său urâcios, se purtau respectuos cu ea. 

— Care e scopul vizitei voastre? întrebă ea. 

Stryke nu apucă să-i răspundă, pentru că atunci vorbi pentru prima 
oară consilierul Yandell: 

— Stryke şi ai lui doresc protecţia noastră. Se uită la Rellston. 
Comandantul are însă rezerve în privinţa asta. 

— Are dreptate să fie prudent când e vorba de siguranţa noastră, 
răspunse cu tact preoteasa, şi îi suntem, ca întotdeauna, recunoscători 
pentru vigilenţa lui. 

Stryke bănuia că e martor la un conflict hotărâtor între forţele 
spirituale şi cele temporale ale locului. Îşi zise că preoteasa se 
descurcă foarte bine. 

— Dar eu nu văd niciun motiv să ne îndoim de bunele intenţii ale 
musafirilor noştri, continuă ea, şi e o regulă a comunităţii noastre să 
primim cu căldură pe cei care vin la noi fără gânduri rele. 

Cei doi bătrâni înclinară din cap aprobator. 

— Le-aţi permite să stea aici oricât? întrebă Rellston. 

— Le voi permite să beneficieze de obiceiul înrădăcinat, 
comandante, şi să se bucure de ospitalitatea noastră timp de o zi. Voi 
răspunde pentru ei. Îţi convine, căpitane? 

— Nici nu ne trebuie mai mult, confirmă Stryke. 


Bătrânii se scuzară, spunând că au multe de supravegheat, şi 
plecară. 

Rellston zăbovi. 

— Aveţi nevoie de escortă, doamnă? întrebă el fără ocolişuri. 

— Nu, comandante, nu e necesar. 

Bărbatul le aruncă jderilor o ultimă căutătură încruntată şi plecă şi 
el. 

— Vă rog să-l iertaţi pe Rellston, rosti preoteasa. E un bun militar, 
dar îi lipseşte... să zicem că nu ştie să comunice cu celelalte rase. Nu 
toţi suntem aşa. 

Coilla schimbă subiectul. 

— E foarte multă activitate aici. Putem afla ce se întâmplă? 

Înalta Preoteasă arătă spre izvorul magic, al cărui fum se ridica 
deasupra acoperişurilor. 

— Tot ceea ce facem ţine de el. 

— Când a început? vru să ştie Alfray. 

— A fost o scurgere neînsemnată când s-a aşezat aici comunitatea 
noastră. Eu aveam vârsta lui Aidan pe atunci. E motivul pentru care 
întemeietorii ei au ales acest loc. Numai în ultima vreme s-a lărgit 
crăpătura cât o vedeţi acum. 

— Probabil că atâta energie scăpată face rău pământului, remarcă 
Jup. 

— Foarte rău. Dar nu am găsit nicio cale de-a o astupa. Aşa că am 
apelat la altă soluţie. 

— Şi care ar fi aceea? 

Preoteasa îi privi cântărind parcă răspunsul în minte. 

— Vă voi arăta, se hotărî ea. Aidan, du-te înapoi la lecţii, îi spuse 
fiului său. 

Era clar că băieţelul ar fi preferat să rămână, dar se supuse privirii 
ei insistente. Fugi pe străzile aglomerate ale aşezării. 

Krista îi îndreptă pe jderi în direcţia opusă. Pe drum, Jup şopti: 

— Numai o zi... 

Stryke înclină scurt din cap. Ştia foarte bine că trebuie să se mişte 
repede ca să-şi atingă țelul într-un timp atât de scurt. 

Înalta Preoteasă îi conduse în inima aşezării. Pe drum, jderii fură 
obiectul curiozităţii, dar nu ostilităţii locuitorilor. Apoi o luară pe o 
cărare care ducea la templul pe jumătate construit. 

Era o clădire impresionantă, chiar neterminată. Materialul pentru 
faţadă era marmură, cum bănuiseră jderii, iar stâlpii care încadrau 
intrarea, şase la număr, erau înalţi cât stejarii. Un şir de trepte late 
duceau la o uşă dublă, păzită de suliţaşi. Interiorul era luminat cu 
felinare şi torţe şi se ghicea materialul acela preţios, sticla colorată. 
Sute de bărbaţi şi femei intrau şi ieşeau din clădire şi urcau pe 
schelele care o învăluiau. Căruţe aliniate aşteptau să li se descarce 


marfa. 

— Îmi pare rău, spuse Krista, dar nu permitem nimănui să intre, 
decât celor care participă la construcţie. Vizitatorii n-ar face decât să 
încetinească lucrul. 

Stryke suspectă că nu acesta era motivul. 

— E o realizare uimitoare, se minună Alfray, întinzând gâtul să 
vadă cupola neterminată a acoperişului. 

— Suntem foarte mândri de ea, rosti preoteasa. Ştiţi ceva despre 
sistemul nostru de aici? 

Jup vorbi în numele tuturor: 

— Doar că sunteţi Mani şi, ca noi, sunteţi devotați adevăraţilor zei, 
şi respectaţi Natura. 

— Aşa este. Dar aici, în Ruffets, am adăugat şi tradiţiile noastre 
celor vechi. Credinţa noastră este că Creaţia funcţionează ca o triadă. 
Privind lucrurile independent de religie, aşa ne conducem, hotărârile 
principale fiind luate de un consiliu care reprezintă Cetăţenii, Militarii 
şi Preoţii. Tot o triadă ne susţine şi viaţa spirituală: Armonia, 
Cunoaşterea şi Puterea. Arătă cu capul spre templu. Aceasta este 
Cunoaşterea. Haideţi să vă prezint Armonia şi Puterea. 

Intrigaţi, jderii o urmară pe o stradă spre sud. 

Ajunseră în luminişul din mijloc şi la cercul din bolovani albaştri. 
De aproape, mărimea lor te impresiona şi mai mult. 

Însă izvorul magic era şi mai impresionant. 

— Energia e foarte puternică aici, spuse Jup. Foarte puternică. 
Aproape că îi simt gustul. 

Şi Stryke o simţea, parcă ar fi supt o bucată de metal. I se făcuse 
pielea de găină şi-i ţiuiau uşor urechile. Dar orcii nu erau sensibili la 
magie şi nici Alfray, nici Coilla nu comentară că ar simţi vreun efect, 
aşa că preferă să tacă. 

— Aceasta este Armonia, le explică preoteasa. Bolovanii au o 
anumită... proprietate. Recunosc că nu prea ştim care, însă ştim că 
atrag şi orientează energia pământului — arătă spre piramidă -— care 
apoi se duce acolo, la Putere, unde e depozitată. 

— Şi voi aţi făcut asta? întrebă Jup. 

O undă de tristeţe trecu peste chipul Kristei. 

— Nu încă. Dar cred că nu mai avem mult. Energia pământului e o 
forță misterioasă. Ştim atât de puţine despre ea. 

— Poate că e un motiv în plus să o lăsaţi în pace. 

— De acord, ştiu că noi, cei care am venit aici, suntem cauza 
problemei. Sau, mai degrabă, Uni şi faptul că se amestecă în liniile 
puterii. 

— N-am vrut să vă jignesc. 

— Nu mă simt jignită. Dar, credeţi-mă, noi măcar încercăm să 
vindecăm pământul şi să-i redăm puterea. Ne simţim răspunzători 


pentru ceea ce au făcut oamenii în general. 

— Atunci asta e o treabă care trebuie sprijinită, chibzui Alfray. 

— Noi credem că toate rasele pot trăi la un loc şi lucra armonios cu 
Natura. Ştiu că e un vis absurd în vremurile de acum. 

— Cam aşa e, doamnă, aprobă piticul. 

— Dar nu e un motiv să nu încercăm, interveni Coilla. Toţi avem un 
vis de împlinit. 

Krista pricepu tâlcul vorbelor ei. 

— Păi, sper ca voi să vă împliniţi visul, oricare ar fi acesta, rosti pe 
un ton sincer. 

Pentru jderi, un om înţelegător era o raritate. Niciunul din ei nu 
ştia cum să reacționeze. 

— Ce-i viaţa fără visuri? se întrebă Coilla. 

Krista îi zâmbi. 

— Aşa gândim şi noi. 


În afara aşezării, ceilalţi jderi şi orcii dezertori începură să-şi piardă 
răbdarea. Se mai potoliră când nişte gărzi Mani, însoţite de câţiva 
cetăţeni, veniră să le ţină de urât şi să le aducă mâncare şi bere. Dar 
ostaşii tot erau frustraţi că trebuie să aştepte. 

Aşteptarea lor se apropia de sfârşit, dar ei nu ştiau. 

Una dintre santinelele de pe vârful dealului vecin începu să strige şi 
să dea din mâini ca apucată. Ţipară şi celelalte. Erau puţin prea 
departe, iar vântul bătea prea supărător ca să se audă ce strigă. 

Haskeer se întoarse către unul dintre răcanii din apropiere. 

— Ce tot zbiară, Eldo? 

— Habar n-am, domnule. 

Cu palma la ureche, Haskeer ascultă din nou. Cum tot nu pricepu 
nimic, începu să strige înapoi. Santinelele renunţară şi o luară la 
goană în josul pantei. 

Primul sosit de-abia îşi mai trăgea sufletul: 

— Călăreţi. O groază... de ei. Vin... vale. 

— Ce sunt? ţipă Haskeer. 

— Cămăşi... negre. Cu sutele. 

— Rahat! Oamenii lui Hobrow! Krenad! Vino-aici! 

Caporalul alergă la el. 

— Am crezut că ai zis că sunt în urma Jennestei! 

— Aşa erau, sergent! 

— Vrei să zici că vin Uni? se băgă în vorbă o gardă Mani. 

— Da, îi răspunse Haskeer. Custozi de la Trinity. 

— Drace! Trebuie să-i ducem pe toţi înăuntru şi să dăm alarma. 

— Exact. Eldo, Vobe, Orbon! Treceţi-i pe toţi dincolo de porţi, fuga 
marş! 

Cât răcanii împrăştiară porunca, ostaşul Mani spuse: 


— Trebuie să intrăm fără cai! Dacă intrăm călare, răspândim 
panică! 

— Ce? 

— Oamenii mei vor crede că îi atacați! explică el nerăbdător. 

— Am priceput. 

Haskeer îşi duse palmele la gură. 

— Mergeţi pe lângă cai! Nu-i călăriţi! Mergeţi pe lângă cai! 

Urmă o goană nebună spre porţi. 


Stryke şi Krista discutau cum e mai bine să aducă înăuntru ostaşii 
care-l aşteptau, când auziră hărmălaie în depărtare. Atunci sună un 
clopot. Unul câte unul, altele începură să bată în aşezare. 

— Alarmă! exclamă preoteasa. Suntem atacați! 

— Dar cine... începu Coilla. 

Sosirea comandantului călare îi tăie vorba. 

— Ce e, Rellston? strigă Krista. Ce se întâmplă? 

— Uni! Se apropie în mare viteză! Se încruntă spre jderi. Mie îmi 
sună a trădare! 

— Nu! protestă Stryke. De ce am complota cu Uni? Nu avem nimic 
de-a face cu atacul. 

— Aşa zici tu. 

— Foloseşte-mi mintea, comandante! interveni Krista. Dacă 
musafiri noştri ne-ar fi ostili, nu s-ar prezenta aici ca ostatici. 

— Sunt îmbrăcaţi în negru oamenii ăştia? se interesă Alfray. 

— Da, răspunse Rellston. 

— Custozi. Adepții lui Kimball Hobrow. 

— Hobrow? repetă Krista. 

— ÎI cunoaşteţi? întrebă Coilla. 

— Bineînţeles. Unul dintre cei mai de neînduplecaţi Uni. Şi adepţii 
lui sunt fanatici. 

— Nouă ne spui? zise Jup. 

— Haideţi! se răsti Stryke. La porţi! 

— Stai! urlă Rellston. Eu răspund de siguranţă aici! 

— Suntem războinici de meserie. Vă putem ajuta! 

— N-avem timp de ceartă! le aminti Krista. Lasă-i pe orci să ne 
ajute, comandante. Eu trebuie să merg la templu. 

Preoteasa fugi. 

Cu o expresie dezgustată pe chip, Rellston îşi întoarse calul şi goni 
cu el la galop. Ceata alergă la porţi. 

După câteva minute,  descoperiseră că majoritatea orcilor 
pătrunseseră deja în aşezare, deşi unii mai întârziau. Se adunase o 
mulţime de Mani cu armele gata de luptă. Oamenii şi orcii se pregătiră 
să închidă porţile. Haskeer era în toiul agitaţiei, punând la punct 
apărarea. 


Proog ieşi din mulţime şi îi raportă lui Stryke: 

— Domnule, oastea lui Hobrow! Patru, poate cinci sute. Chiar în 
spatele nostru. 

Orcii încă intrau şuvoi pe porţile care începură să se închidă. Sosi 
Krenad. 

— N-ai zis că Jennesta ajunge mai întâi? îl luă la rost Stryke. 

— Ori e reţinută, ori asta e o oaste trimisă înainte de Uni. 

— Mai contează? se plânse Coilla. Oricum ne atacă! 

Stryke pricepu şi începu să împartă porunci. Printre ele, îi ceru lui 
Krenad să-şi desfăşoare oastea de dezertori. 

Primii douăzeci-treizeci de custozi îşi făcură loc prin porţile pe 
jumătate închise. Apărătorii se împrăştiară. Unii sparseră mulţimea cu 
săbii şi lănci. 

— Pe ei! urlă Stryke. 

Se năpustiră asupra grămezii de custozi când porţile se închiseră, în 
sfârşit, în faţa unei mase de Uni. Apărătorii, majoritatea pedestraşi, 
avură multă bătaie de cap cu cei care reuşiseră să intre. 

Haskeer adoptă o soluţie directă. Ridică un butoi şi-l azvârli peste 
următorul călăreț care trecu pe lângă el. Îl lovi în plin, zdrobindu-l de 
pământ. Butoiul se sparse într-o explozie de aşchii şi scoabe. Vinul 
roşu îi stropi pe toţi cei din preajmă. 

— Ce risipă, se enervă Jup. 

Cu un cuţit între dinţi, se urcă pe un butoi frate cu celălalt. Se 
apropie un custode. Piticul sări pe el. Căzură amândoi la pământ, 
încleştaţi în luptă. Jup îi făcu felul cu cuțitul. Pe urmă se ridică şi 
căută altă victimă. 

Coilla prinse frâiele unui cal fără stăpân şi se urcă iute în şa. Cu 
sabia scoasă, se îndreptă spre un Uni care hărţuia doi suliţaşi. Acesta 
se întoarse spre ea. Schimbară trei-patru pase până reuşi să-l rănească. 
Custodele căzu şi suliţaşii săriră să-i vină de hac. Coilla smulse repede 
hăţurile calului rămas fără stăpân şi-l ţinu până când Stryke se urcă pe 
el. Pe urmă trecură la atac separat. 

Prima victimă, uşoară, a căpitanului fu un Uni pe care-l pocni în 
şale, eliberând încă un cal. Următoarea opuse mai multă rezistenţă. Se 
înfruntară pe caii care se răsuceau şi se cabrau. În cele din urmă, 
Stryke îşi îngropa sabia în pieptul duşmanului. De data asta, bidiviul 
acestuia ţâşni, purtând cadavrul într-un pâlc de Mani care-l traseră jos 
fără ceremonie. Unul dintre ei sări în şa şi plecă la vânătoare. 

Alfray se pomeni hăituit. Un custode năvăli asupra lui cu sulița. O 
devie, îndreptându-se înapoi, spre perete. Deodată, doi orci apărură şi 
se năpustiră asupra călăreţului. Îl atacară, ferindu-se de sulița jucăuşă, 
până când custodele îşi pierdu echilibrul. Căzu pe solul dur, cu sabia 
unui răcan la gât. 

Jup doboriî un custode dintr-o aruncătură de cuţit norocoasă. 


Haskeer îl trase pe altul din şa şi-l burduşi până-l lăsă fără suflare. 

Tot mai mulţi Uni pieriră şi, în câteva minute, invadatorii erau 
morţi sau pe moarte. 

Stryke îşi adună ofiţerii. 

— Ăsta a fost atacul de deschidere, le spuse el. La întâmplare, 
probabil. Trebuie să ne ocupăm de siguranţa aşezării înainte de a se 
organiza restul custozilor. 

Clopotele sunară a doua alarmă. Se auzi un tumult îndepărtat. Un 
răcan pe care nu-l ştiau fugi la ei să le dea vestea: 

— Agitaţie la porţile din vest! N-au reuşit să le închidă la timp! 

— Krenad! strigă Stryke. Jumătate din oamenii tăi vin cu mine! Tu 
rămâi cu ceilalţi şi păziţi porţile astea! 

Mani alergau deja spre apus. Din direcţia aceea se ridica zarvă 
mare. Alte clopote sunară. 

— Lucrurile o să scape de sub control dacă nu acţionăm rapid! urlă 
Alfray, suind pe un cal furat. 

Haskeer şi Jup aveau şi ei armăsarii lor. Pedestraşii orci alergară 
spre ei en masse. 

— Cu toate forţele, înainte! porunci Stryke, dând zdravăn pinteni 
calului. 

Îşi conduse ostaşii la locul hărmălaiei. 

Mica armată de orci zgudui străzile aşezării, adunând locuitorii din 
goana armăsarilor. Stryke şi ofiţerii lui călăreau. Cu excepţia câtorva, 
orcii alergau. 

Goana lor spori confuzia, pentru că mulţi locuitori din Ruffets View 
nu ştiau din cine este formată această forţă necunoscută. Tot la câţiva 
metri, Mani care alergau alături de orci trebuiră să se pună chezaşi 
pentru ei. 

Când ajunseră la porţile de la apus, le găsiră larg deschise. 

O bătălie crâncenă se dădea la intrare, cu mult mai mulţi custozi 
decât la celelalte porţi. Majoritatea apărătorilor erau pedestraşi, deşi 
unii Mani împrăştiau călare noianul de cadavre. Comandantul Rellston 
era unul din ei. Sabia lui se vedea lovind în sus şi în jos deasupra 
mulţimii. 

Tot mai mulţi duşmani se revărsau înăuntru. Oamenii încercau 
zadarnic să închidă porţile. Aşa cum stăteau lucrurile, năvălitorii, fiind 
aproape egali ca număr cu apărătorii, mai aveau puţin şi-i dominau. 

— Care-i planul, şefu”? întrebă Jup. 

— la jumătate din ostaşi şi luptaţi-vă cu Uni de-aici. Eu merg cu 
jumătatea mea la celelalte porţi. 

Stryke ceru să i se aducă cei mai buni călăreţi orci şi le spuse: 

— Luaţi caii noştri. Treaba noastră ne-o putem face şi pe jos. Ţinta 
voastră e cavaleria Uni? Aţi priceput? 

Răcanii încălecară şi se pregătiră de atac. 

— Coilla! Haskeer! strigă Stryke. Voi veniţi cu mine la porţi! Alfray, 
tu mergi cu Jup! Acum adunaţi soldaţii! 

Un custode împărțea lovituri în stânga şi-n dreapta, încercând să 
închidă o poartă. O săgeată zbură deasupra mulţimii şi-l doborî. Cei 
care-l văzură mort strigară de bucurie. 

Cu un număr mult mai mare de orci, majoritatea neobişnuiţi cu noii 
comandanţi şi disciplina cetei, organizarea dură câteva minute 
preţioase. Până la urmă, Jup reuşi să-şi împartă cei cincizeci de răcani 
în cinci grupuri. El va conduce unul, Alfray, altul. Comandanți 
experimentați le primiră pe celelalte trei. 

Piticul îi mărturisi bătrânului războinic că îl îngrijora să lucreze cu 
ostaşi necunoscuţi. 

— Dar sunt orci! Te poţi baza pe ei. 

— Nu m-am îndoit de asta niciodată. Dar nu-i cunosc. Dacă sunt 
printre ei dintre cei care urăsc piticii? 

Pe Alfray mai să-l umfle râsul. 

— Nu-ţi fă griji. Sunt noi, dornici să-ţi facă pe plac. O să se dea pe 
brazdă. 


Cei şaizeci de orci ai lui Stryke fură aranjaţi în triunghi cu vârful 
înainte. Toată vremea, Stryke le băgă în cap ideea că singurul lucru pe 
care trebuia să se concentreze erau porţile. 

Când terminară organizarea, Stryke strigă: 

— Nu atacați până nu-mi auziţi porunca! 

Se împinse cu coatele în partea din faţă a formaţiei de luptă, cu 
sabia şi pumnalul scoase. Haskeer şi Coilla stăteau lângă el. 

Căpitanul strigă ordinul şi începu o operaţiune în două etape. 

Prima cerea ca Jup şi Alfray să obosească opoziţia. 

Cele cinci grupuri ale lor pătrunseră în încăierare din cinci direcţii. 
De la bun început descoperiră că cheltuiau la fel de multă energie 
eliminându-i pe Mani din calea lor ca atunci când se băteau cu ţintele 
lor. 

Grupul lui Alfray nu întâlni prea multă opoziţie la început. Asta 
pentru că pierduse câteva minute ca să ajungă la primul pâlc de Uni 
care luptau sălbatic. Şi, odată ajunşi la ei, Alfray văzu că, în spatele 
lor, chiar la porţi, pedestraşi Uni năvăleau înăuntru. Inamicul era 
periculos de aproape de a echilibra sorții bătăliei. Jderul trecu la 
împuţinarea lor. 

Calul unui custode îşi făcu drum până la Alfray şi călăreţul alese să 
tabere pe el cu lovituri. Jderul nu prea avu ce face, decât să se apere 
cu scutul. 

În vreme ce căuta o deschidere ca să contraatace, alţi Uni se 
alăturară celor dinăuntru, ciocnind săbiile ridicate ale ostaşilor din 
spatele lui. 

Hotărârea şi abilitatea lui Alfray îl ajutară să spargă apărarea 
custodelui. Lama lui spintecă braţul întins al acestuia. Atât fu de 
ajuns. În clipa următoare, un orc de-al lui Alfray îl trecu pe om prin 
suliță, doborându-l de pe cal. Al doilea călăreț fu înfrânt de greutatea 
a şase răcani furioşi. 

Nu se mai vedea niciun călăreț în faţă, dar era plin de pedestraşi. 
Lui Alfray îi convenea. Echilibra situaţia. 

Se pregătea să-şi aleagă o ţintă din mulţime, când fu ales chiar el. Îl 
asalta un individ bine clădit şi cu o privire deosebit de răutăcioasă, 
înarmat cu sabie şi bardă. 

Alfray bloca prima izbitură cu barda. Pară sabia şi întoarse lovitura. 
Între timp, văzu că grupul lui se angaja în luptă corp la corp. Prin 
hărmălaie, îi auzea pe Uni lăudându-şi zeul şi rugându-se stăruitor la 
el. 

Înfruntarea cu Uni nu-i ceru bătrânului jder prea multă fineţe. Era 
un concurs de lovituri bazate pe forţă şi rezistenţă. Dar Alfray îşi luase 
un scut şi asta îi dădea un avantaj. Tăiau şi ciopârțeau, izbeau în 
săbiile duşmane, încercând să-şi doboare potrivnicii prin lovituri 
zdravene. 


Alfray îşi simţea bătrâneţea, lucru care nu-l bucura deloc, câtă 
vreme încăierarea era abia la început. Nici nu se gândi bine la asta, că 
se şi învioră, începu să dea în duşman mai hotărât, mai de sus. Uni 
începeau să bată în retragere. Alfray bloca cu scutul o lovitură dată 
de-a curmezişul, pe urmă se lansă el la atac şi-l păli pe agresor în 
coaste. Nu-i făcu o rană prea gravă, dar durerea îi tulbură acestuia 
concentrarea. 

Uni încercă să-şi adune forţele şi reuşi să răspundă la atac destul de 
vioi, dar îl părăsea vlaga. Alfray descoperi că e mai uşor să se ferească 
de următoarele lui pase şi să aştepte prilejul să-i spargă apărarea. 
Şansa i se oferi când omul se lansă într-o lovitură prea amplă şi prea 
de sus. Jderul ţâşni şi izbi barda cu scutul, făcând-o inutilă. Apoi 
străpunse cu sabia inima custodelui. 

În jurul lui, ciocnirile erau în toi. Când se retrase de lângă victimă, 
un răcan căzu cu capul sfărâmat. Nu era dintre jderi. 

Alfray înfruntă un alt năvălitor. 

O pasăre sau o santinelă din turn ar fi observat, poate, un tipar în 
haosul de dedesubt. Ar fi văzut grupul lui Alfray în mijlocul 
busculadei şi pe al lui Jup paralel cu el. Restul de trei grupuri s-ar fi 
văzut măcelărind gloata încăierată în mai mică măsură. Dar toţi îşi 
croiau drum neînduplecaţi spre inima putredă a încleştării. 

Stryke îşi tinu ostaşii pe loc, aşteptând prilejul potrivit. 

Nici trupa lui Jup n-o ducea mai bine decât ceilalți. Îşi văzu 
camarazii căzând. Fiecare pas înainte îl plăteau scump, fiecare 
duşman era doborât cu mult efort. 

La unison cu doi de-ai lui, reuşi să evite sulița năprasnică a unui 
custode călare şi să-l tragă din şa. Tovarăşii lui îl omorâră. Jup vru să 
prindă frâiele calului, dar animalul speriat ţâşni şi zdrobi sub copite şi 
Mani, şi Uni. Surprins de un om care căuta un cal, se ridică pe 
picioarele din spate şi pocni cu copitele în pieptul victimei nenorocite. 
Pe urmă se pierdu în învălmăşeală. 

Nu era timp să se îngrijoreze de pierderea calului. Trupa lui Jup fu 
prinsă în ciocniri cu alţi călăreţi, iar pedestraşii Uni se avântară şi ei 
în bătălie. 

Doi fanatici în uniforme negre, înarmaţi cu săbii, se apropiau de 
pitic. Camarazii lui nu-l puteau ajuta; trebuia să se descurce singur cu 
ameninţarea. Nu aşteptă sosirea primului duşman. Scoase un strigăt de 
luptă şi năvăli asupra lui, izbind sălbatic. Custodele trecu imediat la 
apărare. Între timp, tovarăşul lui pândea pe la margini o cale de-a 
învinge ofensiva nedomolită a lui Jup. 

Aproape că o găsi când piticul, ferindu-se de o izbitură, se 
împiedică, mai-mai să cadă. Al doilea Uni sări la el cu sabia la 
orizontală, ca să-l străpungă. Jup devie lama şi, graţie instinctului agil, 
îi tăie gâtul dintr-o mişcare. 


Primul custode nu întârzie să caute răzbunare. 

Încercă o lovitură la picioare, gândind să-l schilodească. Jup săltă 
într-o parte şi scăpă ca prin urechile acului. Pe urmă se repezi la 
custode rotind sabia în aer, lăsând-o să guste sânge. Bărbatul Uni se 
tinu tare, Jup îl lăsă o clipă, dar i-ar fi fost mai bine dacă nu l-ar fi 
lăsat. Un joc de sabie ameţitor întoarse situaţia împotriva lui. Până la 
urmă, piticul lovi de-a curmezişul peste faţă, crestând fără milă. 
Custodele urlă şi capul îi căzu înainte. O izbitură scurtă în ceafă, dată 
de sus, îl trimise în braţele morţii. 

Jup nu a avut timp nici să-şi tragă sufletul, că îl şi momi alt 
duşman. 

Stryke alese cel mai potrivit moment să-şi introducă formaţia în 
luptă. Strigă o poruncă. Scuturile fură ridicate. Cu Haskeer în dreapta 
şi Coilla în stânga, îi lansă pe toţi ai lui în bătălie. Îi îmbrânciră şi-i 
dădură la o parte pe aliaţii Mani care le stăteau în drum. Măcelăriră 
orice Uni. Formaţia lui de orci avea misiunea cea mai grea. Trebuia să 
pătrundă în mijlocul inamicilor năvălitori, să le vină de hac şi să preia 
controlul porţilor. Stryke se întrebă dacă şaizeci de orci sunt destui 
pentru asta. 

Porni să-şi îndeplinească țelul ca un armăsar legat la ochi, 
spintecând orice uniformă neagră în drum. Haskeer şi Coilla luptau 
lângă el ciopârţind, spintecând, înjunghiind. Ca un monstru tepos de 
neoprit, formaţia triunghiulară tăie în bariera de carne; lăsară în urmă 
birul morţii şi trupuri mutilate. Stryke nu putea spune cu sinceritate 
că victimele făceau parte numai din rândul duşmanilor. 

Ajunseseră la jumătatea drumului şi avansau tot mai greu, când 
zăriră o scenă interesantă. 

Comandantul Rellston. 

Se bătea călare, dar nu mai rezista mult, învăluit cum era de un 
pâlc de Uni care mai aveau puţin şi-i veneau de hac. 

Stryke luă iute o hotărâre pe care cu altă ocazie nu ar fi luat-o. 
Cunoştea însă valoarea unui comandant, fie el şi habotnic. Planul lui 
presupunea o mică schimbare de direcţie, mai spre centrul porţilor. 
Dădu o poruncă scurtă şi răstită. 

Se bucura că are lângă el doi ofiţeri de încredere şi că-i poziţionase 
pe alţi jderi în puncte cheie din formaţie. Se putea baza pe ei să 
schimbe direcţia şi să fie sigur că îl urmează ceilalţi. 

Ca o navă azvârlită pe un ocean de sânge şi carne schilodită, 
formaţia luă încet noul curs. Putea fi deja prea târziu pentru Rellston. 
Era asaltat de mai mulţi invadatori decât reuşea să înfrunte şi numai 
norocul îl salvase de la moarte. 

Formaţia năvăli, împingând la o parte şi prieteni, şi duşmani. În 
cele din urmă, ajunse la comandant şi începu să-i ciopârţească 
agresorii. În clipa aceea, calul lui căzu cu capul zdrobit de o bardă. 


Rellston dispăru în bătălia haotică. Stryke, Haskeer şi Coilla începură 
să lovească în Uni, cu spatele acoperit de ceilalţi. 

Comandantul stătea mai mult pe vine şi nu făcea decât să se apere 
cu scutul. 

Doborând rapid posibilii ucigaşi, Stryke şi Coilla îi făcură loc lui 
Haskeer. Sergentul se întinse, îl apucă pe comandant de ceafă şi-l 
ridică în picioare. Mai mult târându-l, Rellston fu mutat în formaţia 
care-i oferea cât de cât apărare. Era mânjit cu sânge şi palid, dar 
înclină din cap a mulţumire când formaţia continuă să avanseze. 

După şase paşi făcuţi cu mare greutate, asupra Coillei se năpusti 
una dintre cele mai mari nenorociri care se pot întâmpla cuiva dintr-o 
formaţie în atac. 

O clipă de neatenţie o făcu să nu observe sabia care o rată la 
mustață. Se aplecă, se dădu înapoi şi-şi pierdu echilibrul. Lumea se 
învârti cu ea şi se trezi separată de camarazi. Formaţia, imposibil de 
oprit, avansa. Destul de încet, dar tot nu reuşi să o ajungă din urmă. 

Trei Uni se repeziră la ea, cu sânge proaspăt pe săbii. 

Coilla nu pierdu vremea cu primul. Îi devie sabia şi-l potopi cu 
lovituri încrucişate. Ceilalţi doi o asaltară cu viteză amenințătoare. 
Lovi oblic lama unuia şi izbi în scutul celuilalt. 

Un duel năprasnic se termină cu un custode la pământ, scuipând 
sânge. Cel rămas încercă să se răzbune. Coilla se răsuci în faţa lui şi 
pară cu un zdrăngănit răsunător. La următorul schimb de lovituri, 
custodele se trezi cu abdomenul spintecat. Căzu în genunchi, cu 
mâinile pe burta din care-i curgeau măruntaiele. 

Jderiţa privi în jur. Capătul formaţiei de-abia se mai vedea. Nu era 
departe, dar o despărţeau de ea rânduri-rânduri de luptători. Şi alţi 
Uni veneau spre ea. Prea mulţi. 

Îi veni o idee nebunească, îşi zise „ce mama naibii!” şi o puse în 
aplicare. 

Străbătând în fugă scurta distanţă dintre ea şi omul cu maţele 
scoase, se folosi de umărul lui căzut ca de-o trambulină. Omul urlă, 
abandonat în gura morţii. Înălţimea câştigată îi dădu suficient spaţiu 
să treacă peste capetele gloatei. Căzu peste formaţie, scăpând ca prin 
minune de vârful săbiilor şi al suliţelor ridicate, şi ateriza cu zgomot 
pe un scut. I se întinseră mâini ca s-o ajute să coboare. Cu răsuflarea 
tăiată, îşi croi drum până în faţă. 

— Frumos din partea ta să apari, comentă Stryke ironic. 

În scurtă vremea, primele rânduri din formaţie se întâlniră cu trupa 
lui Jup, care lupta din stânga lor. Se amestecară şi atacară împreună 
ultimul pâlc de Uni care se bătea să intre pe poartă. Primiră ajutor de 
la arcaşii aflaţi în turnul cel mai apropiat. Dar săgețile zburau şi din 
afară înăuntru. 

Îşi dădură seama de poziţia lor periculoasă când un răcan primi o 


săgeată în cap şi căzu fără viaţă. 

Stryke alese douăzeci de ostaşi şi puse câte zece la fiecare poartă. 
Odată ce aceştia se alăturară ostaşilor Mani care se străduiau să le 
împingă, porţile începură să se mişte câte doi-trei centimetri. Cu un 
efort suprem, ultimii invadatori fură obligaţi să dea înapoi. Apoi 
auziră ecoul unei bubuituri. Un drug de lemn masiv fu imediat trecut 
prin suporturile de fier, ca să asigure porţile. De partea cealaltă se 
porniră să izbească pumni şi săbii. 

Mai rămăseseră invadatori între ziduri, dar erau izolaţi şi puţini la 
număr. Îşi găsiră sfârşitul în foarte scurt timp. 

Jup se lăsă pe poartă cu transpiraţia curgându-i pe faţă. 

— Era gata s-o încasăm, rosti el printre gâfâituri. 


Peste un ceas-două, Stryke şi Coilla urcau pe o cărare care ducea la 
zidul exterior al aşezării Ruffets View. Şi câţiva Mani stăteau pe el, 
mai la distanţă, scrutând priveliştea din spatele fortificațiilor. Orcii o 
cercetară şi ei, încercând să socotească mărimea oştirii care-i 
împresura. Ocupa un teritoriu întins. Sute de oameni se căţăraseră în 
vârful dealurilor vecine, chiar şi pe acela pe care se aflaseră orcii 
înainte. Stryke şi Coilla căzură de acord că duşmanii erau între 
cincisprezece şi douăzeci de mii, cam cât populaţia aşezării, dacă nu 
mai mulţi. 

Jos, în oraş, se desfăşura un ceremonial Mani. Se concentra pe 
izvorul fierbinte, care de-abia se vedea prin găurile din clădiri şi pe 
deasupra lor. Siluetele se conturau într-o strălucire stranie, se ţineau 
de mână şi li se umflau hainele. În spatele lor, templul se înălța în 
razele luminii blânde. 

Stryke nu era mulţumit. 

— Apărarea porţilor a fost un dezastru, se plânse el. Am pierdut 
şaptesprezece orci. Numai zeii ştiu câţi Mani au murit. Plus răniții. N- 
ar fi trebuit să se întâmple ce s-a întâmplat. 

— Locuitorii nu sunt luptători, spuse Coilla. Armata lor nu cred că 
are mai mult de zece la sută din populaţie. Nu sunt ca noi. Nu ştiu ce 
înseamnă războiul. Nu-i poţi învinovăţi. 

— Nu-i învinovăţesc. Zic doar că pentru orice treabă ai nevoie de 
uneltele potrivite. Nu tai untul cu ciomagul. 

— Au visul lor. 

Coilla se întrebă dacă folosise cuvântul potrivit, ţinând seama că 
Stryke... Dar el nu reacţiona. 

— Pentru ei, altceva nu contează, adăugă jderiţa. 

— Ar trebui să înveţe că visele trebuie apărate. Stryke scrută din 
nou oastea duşmană. Dacă nu e deja prea târziu. 

— Şi noi cum ieşim din rahatul ăsta? 

— Am putea, pur şi simplu, s-o ştergem. Poate am reuşi. 


— Fără stea? Îi lăsăm pe oamenii ăştia să lupte singuri? 

— Chiar e asta problema noastră? 

— Ne-au oferit ospitalitate, Stryke. 

— Nu ne mai rămâne decât să-i amestecăm pe ai noştri printre ei şi 
să-i ajutăm să-şi pună la punct apărarea. 

— Pune orci santinele prin aşezare, speculă Coilla. Împarte-ne în 
cinci sau şase unităţi şi comandăm fiecare cate una. 

Stryke încuviinţă din cap. 

— Va trebui să-l convingi pe Rellston, îi aminti jderiţa. 

— S-ar putea să se încăpăţâneze, dar sper că nu-i atât de prost. 
Dacă are în el măcar câteva picături de sânge de ostaş, va înțelege că e 
necesar. 

— Şi ar trebui să conteze că l-am salvat. 

— Poate. Dar e om, nu? 

— Mie îmi place de Krista, recunoscu Coilla. Şi n-ai să mă auzi 
spunând asta despre un om prea des. Am întâlnit şi specimene rele din 
rasa ei. 

Aruncă o privire dincolo de zid. 

— Ce porcărie! Nu plănuisem să ne blocăm într-un asediu. 

— Aveam un plan? Uite, trebuie să ne facem aliaţi unde putem. 
Măcar suntem blocaţi în locul în care e steaua. 

— De unde să ştim? N-am văzut-o. 

Stryke făcu iarăşi gestul automat de a-şi duce mâna la săculeţ. 

— Îl cred pe Katz. lar templul acela se construieşte ca să 
adăpostească ceva. 

— Dacă au mutat steaua în altă parte de când a fost el pe-aici? 

— Nu vom şti niciodată dacă nu ne străduim să aflăm. 

— Cum? Pătrundem în templu şi întrebăm? 

— Vreau să-mi dai voie să intru în el şi să verific. 

— E riscant. 

— Ştiu. Dar când a contat foarte mult riscul în acţiunile noastre din 
ultima vreme? 

— Bine, spuse Stryke precaut. Dar numai la momentul potrivit, şi 
numai cât să arunci o privire. Acum sigur nu e. 

— Evident, ripostă Coilla sec. 

Jderiţa îşi permise să se bosumfle pe comentariul inutil al lui Stryke 
şi tăcu. 

După un timp, cei doi cercetară îndelung din nou armata duşmană. 


În afara aşezării Ruffets View, în porţiunea cea mai lată a văii, 
Kimball Hobrow se plimba printre rândurile oștirii sale, cu Mercy 
alături. Oamenii îi primeau cu urări de bine şi cu rugăminţi la 
Domnul. 

— Eşecul primului atac e o dezamăgire, îi mărturisi el fiicei sale, 


dar măcar le-am provocat pagube păgânilor. Domnul a fost bun. Ne-a 
adus aici înaintea Târfei. 

— Şi jderii sunt înăuntru. I-a adus în faţa dreptăţii noastre, tati. 

— A dreptăţii Lui, Mercy. După cum tot a Lui e voinţa ca noi să 
nimicim cuibul ăsta de viermi de pe pământul Lui bun. Când vom da 
foc acestui loc, va răsări prima rază de lumină prin care anunţăm tot 
acest tărâm că cei drepţi au trecut la fapte. Apoi îi lăsăm pe 
suboameni să fie cu băgare de seamă. 

Fata bătu fericită din palme, încântată de plan ca un copil. 

— La nevoie, vom construi maşini de asediu ca să pătrundem în 
aşezare. 

Ajunseră la o trupă de custozi adunaţi în jurul unui loc de 
pedeapsă. Oamenii se dădură la o parte la vederea lor. Un bărbat era 
legat cu membrele desfăcute, cu faţa în sus, pe un cadru de biciuit. Pe 
spatele lui gol şiroiau dungi însângerate. 

— De ce se face vinovat acest om? îl întrebă Hobrow pe custodele 
cu biciul. 

— Laşitate, stăpâne. A fugit din bătălia cu localnicii aşezării. 

— Atunci are noroc că rămâne în viaţă. 

Hobrow ridică vocea ca să-l audă toţi. 

— Ascultaţi-mă bine! Aceeaşi soartă îl aşteaptă pe oricine va 
înfrunta voinţa Domnului! Să înceapă pedeapsa. 

Custodele reluă biciuirea. Mercy vru să mai rămână ca să vadă 
spectacolul. Tatăl ei nu voi să-i strice plăcerea. 

Cu cât studia mai mult apărarea aşezării, cu atât îşi dădea seama 
mai bine cât de slab e protejată. 

Se plimba pe străzile din Ruffets View împreună cu comandantul 
Rellston. Omul nu-şi schimbase deloc firea ursuză, dar măcar acum se 
purta frumos cu orcii care ajutau la întărirea apărării. lar Stryke 
recunoscuse în sinea lui că îl admira, atât cât putea admira un om. 
Gândeau la fel în probleme de ordin militar. 

Ceea ce îl şocă pe Stryke fu însă faptul că socoteala Coillei — doar 
zece la sută din populaţie alcătuia forţele armate - era, probabil, 
optimistă. Războinicii experimentați erau clar în minoritate acolo. 

Ajunseră la un grup de douăzeci-treizeci de cetăţeni care se 
antrenau în perechi la lupta cu bastoanele. Îi instruia un ostaş. Nu-i 
trebui jderului mai mult de un minut să-şi dea seama că erau novici, 
în cel mai bun caz, şi nepricepuţi, în cel mai rău. 

— Vezi cu cine lucrez? se plânse Rellston. 

— Mi-a fost clar de când am intrat aici, cu excepţia oamenilor tăi. 
Cum de s-a ajuns aşa? 

— N-a fost niciodată altfel. Moştenire de la ctitori. Aşezarea a fost 
întemeiată pe principiul armoniei şi până şi cei care aleg viaţa de 
soldat îl respectă. Dar vremurile s-au schimbat. A fost dintotdeauna 
greu, însă în ultimii ani primejdia a crescut. Forţele noastre militare 
nu s-au dezvoltat ca să facă față amenințării. Iar noul templu absoarbe 
atâtea rezerve: forță de muncă, bani. Acum mă tem că plătim pentru 
asta. 

Fusese cel mai lung discurs auzit de Stryke din gura lui. 

— Ţinutul e tot mai periculos pe zi ce trece, încuviinţă jderul. Dar 
acum trebuie să vedem ce putem face pentru a avea şanse să trecem 
de primejdie. Am vrut să propun să-mi împart oastea în cinci sau şase 
părţi cu conducător separat. Aşa ne răspândim priceperea printre 
oamenii aşezării. 

— Le-ar da locuitorilor un pic de curaj, da. Hm... Bine. Spune-mi 
dacă pot să ajut cu ceva. 

— Poţi să mă ajuţi cu ceva acum. 

— Cu ce anume? 

— Spune-mi unde o găsesc pe înalta Preoteasă. 

— Nu-i niciun secret. Du-te în spatele templului. O să vezi două 
case în drum chiar vizavi. Ea locuieşte în prima. 

Stryke îi mulţumi comandantului şi se despărţiră. 

Jderul îi urmă indicaţiile şi găsi uşor casa. Era întinsă şi rezistentă, 
din materiale durabile, dar se gândi că asta e datorită rangului ei. Nu 
fu nevoit să se apropie de uşă. Clădirea avea o grădiniţă cu pereţi 


scunzi într-o parte şi Krista Galby lucra în ea. Copilul ei se juca în 
apropiere. Femeia îl văzu pe Stryke venind şi îl salută. 

— Bun găsit, salută la rândul lui. Deranjez? 

— Nu. Krista se şterse de pământ pe mâini. Îngrijesc plantele pentru 
spirit, ca pentru orice altceva. E bine să ţii legătura cu pământul pe 
vremuri ca ale noastre. Ai vreo veste? 

— Nu tocmai. Uni se organizează afară. Aşteaptă momentul 
atacului, presupun. 

— Nu avem nicio şansă să plece? 

— Nu-i probabil. 

— Şi sunt aici din cauza voastră? 

Întrebarea îl luă prin surprindere. 

— Aăă... Dacă aşa e, îmi pare rău. Nu aşa am plănuit, îţi jur. 

— Te cred. Nu te învinuiesc pentru nimic, căpitane. Numai că... 
Preoteasa îşi privi băiatul. Urăsc războiul. Da, ştiu că uneori e necesar. 
Nu sunt atât de naivă încât să cred că nu ar trebui să ne apărăm. Dar 
războiul e de obicei o prostie, absurd şi inutil. Sper să mă ierţi că-ţi 
jignesc meseria. 

— Unii o numesc artă. Stryke zâmbi subţire. Nu mă supăr. Noi, 
orcii, suntem născuţi pentru război, dar nu ne mândrim cu suferinţa 
sau nedreptatea provocată altora, deşi mulţi nu cred asta. 

— Eu cred. Ştii, eşti primul membru al rasei tale cu care stau de 
vorbă. Orcii respectă Tetrada, nu? Pe Cei Patru? 

— Mulţi dintre ei. 

— Iartă-mi curiozitatea. La urma urmei, sunt Înaltă Preoteasă a 
Adepţilor Căii Mani şi e normal să mă intereseze subiectul. Tu respecţi 
Tetrada? 

Încă o întrebare care îl puse pe Stryke în încurcătură. 

— Cred... cred că da. Aşa am fost crescut. Toţi am fost crescuţi aşa. 
În ultima vreme, nu m-am prea gândit la asta. 

— Poate că ar trebui să te gândeşti mai des. Zeii ne alină în vremuri 
grele. 

— Ai mei nu ne-au alinat mai deloc în ultimul timp. 

Se simţi o umbră de amărăciune în glasul jderului, care şi pe el îl 
miră. Încercă să schimbe subiectul. 

— Ce-a păţit tatăl lui Aidan? 

— Trebuia să păţească ceva? 

— Nu-l văd pe-aici. 

— A murit. Într-unul din conflictele interminabile cu Uni. Pentru 
ceva atât de neînsemnat, încât ar fi distractiv, dacă el n-ar... Krista 
alungă amintirea. 

— Îmi pare rău dacă ţi-am provocat suferinţă. 

— Nu-i nimic. S-a scurs vremea de atunci. Ar fi trebuit să-mi treacă. 

Stryke îşi aminti de ce venise la ea şi-l trecu un fior de remuşcare. 


— Cu toţii pierdem ceva, cândva, spuse el. 

Împotriva voinţei lui, jderul se cutremură din tot trupul. Krista băgă 
de seamă. 

— Ţi-e frig? 

— Nu. Doar că... 

— Ai avut senzaţia, vorba ceea, că păşeşte cineva peste viitorul tău 
mormânt? 

— Cam aşa ceva. 

— Ți s-a mai întâmplat de când eşti aici, la Ruffets? 

— De ce-mi pui întrebările astea? Pur şi simplu m-a trecut un fior. 

— Mie mi se întâmplă foarte des. E din cauza energiei care scapă 
din pământ. Îmi face pielea de găină sau mi se scurge transpiraţia pe 
piele. 

O descriere exactă a senzaţiei lui Stryke. 

— Dar nu se întâmplă tuturor, continuă Krista, numai celor 
sensibili. Energia curge prin mine, o simt tot timpul. Majoritatea 
oamenilor, majoritatea raselor străvechi nu cred că simt asta. 

— Vrei să zici că sunt... sensibil? 

— Imposibil. Orcii nu au afinități cu magia, nu? N-au puteri 
magice. Din cauză că voi nu absorbiți energia, credem noi, aşa cum 
fac multe alte rase. Dacă nu cumva... 

— Dacă nu cumva ce? 

— i se ascut vreodată simţurile? Vezi în viitor, poate? Ai vise 
prevestitoare? 

Krista avea o intuiţie extraordinară şi asta îl stânjenea pe Stryke. 

— Ai, nu? stărui ea. Te trădează faţa, deşi e greu să-ţi citesc 
virtuțile pe ea. 

Jderul îşi încruntă fruntea brăzdată. 

— Unde baţi? 

— Ai putea fi o curiozitate, ca mine. Sunt de mai multe feluri. În 
cazul meu, curiozitatea e că simt fluxul. Fluxul magiei. 

— Nu înţeleg. 

— Din când în când, în toate rasele se naşte un număr mic de 
indivizi speciali. Au o... ciudăţenie numai a lor. De obicei, ciudăţenia 
asta are de-a face cu energiile pământului. Câteodată e un har absolut 
necontrolat. Astfel de indivizi sunt cunoscuţi drept ciudăţenii. Mulţi 
înţelepţi au cugetat la misterul lor. Unii îi consideră abateri rare de la 
normal. Mutaţii. 

— Asta nu înseamnă monştri? 

— Numai pentru mintea ignorantă, care ţine cu dinţii de 
conformitate. Ca Uni, mai ales banda lui Hobrow, care văd în asta o 
monstruozitate ce trebuie nimicită. 

— Ai făcut mare lucru dintr-un simplu fior. 

Krista zâmbi. 


— Sunt şi alte semne. Ciudăţeniile, se zice, sunt mai inteligente 
decât alţii, de exemplu. Nu întotdeauna -— au existat şi savanţi idioţi — 
dar de obicei. 

— Şi ce motiv ţi-am dat să mă crezi mai deştept? 

— Faptele tale. 

— Sunt un soldat de rând. 

— Cred că ai putea fi mult mai mult, căpitane. Ai deja un renume, 
să ştii. Până şi noi am auzit de tine şi că mulţi te-ar urma. Ciudăţeniile 
ajung deseori conducători. Sau mântuitori. 

— Nu sunt niciuna, nici alta. Nu vreau adepţi. 

— Mi se pare că i-ai atras deja. Ori asta, ori cetele s-au înmulţit 
considerabil. 

— N-a fost alegerea mea. Nu i-am rugat să se ţină de mine. 

— Poate că aşa vor zeii. Ar trebui să înveţi să te pleci în faţa voinţei 
lor, Stryke. 

— Dar cu voinţa mea cum rămâne? N-am niciun cuvânt de spus? 

— Voința noastră e la fel de importantă ca a zeilor, pentru că o 
folosim ca să le îndeplinim planul. Krista se gândi o clipă. Experiențele 
stranii prin care treci... — citi pe chipul lui Stryke că vrea să le nege — 
pe care zici că nu le-ai avut... au început nu demult? 

— Poate că am avut unu-două... vise neobişnuite. Stryke se miră că 
le recunoaşte în faţa ei. Dar cred că te înşeli, adăugă el degrabă. Ţi-am 
zis, sunt soldat, nu mistic. 

— Dacă au început nu demult, continuă Krista, ignorându-i 
protestele, şi n-ai mai simţit că eşti ciudat înainte, înseamnă că le-a 
declanşat ceva. Sau a încurajat ceea ce exista deja în tine din naştere. 
Bineînţeles, m-aş putea înşela, preciza ea zâmbind. 

— Trebuie să plec, îi spuse Stryke. 

— Sper că nu din cauza vorbelor mele. Pentru că, dacă am dreptate, 
curiozitatea ta nu ar trebui să fie considerată un lucru rău. E ori 
povară, ori binecuvântare; depinde de tine. 

— Nu e din cauza vorbelor tale, o asigură Stryke. Trebuie să ajut la 
întărirea apărării. 

— Ar trebui să mai vorbim despre asta. Neprimind răspuns, 
preoteasa întrebă: de ce ai venit? 

— Fără motiv. Aşa, în trecere. 

Jderul plecă înfiorat de remuşcare a doua oară. Dar măcar i-a dat 
destul timp Coillei să verifice templul fără ca preoteasa să meargă 
acolo. 


Coilla ar fi trebuit să fi intrat şi ieşit deja din templu. Ea nici măcar 
nu intrase. Din cauza gărzilor. 

Stryke fusese de acord că era prilejul cel mai potrivit. Pentru prima 
oară, nu se mai lucra la templu din cauza atacului şi nu se mai foiau 


muncitori în preajma lui. Jderul se dusese la Krista Galby ca s-o ţină 
de vorbă, nu cumva să apară în templu pe neaşteptate. Putea fi 
singura şansă a Coillei. Dacă n-ar fi fost afurisitele de gărzi... 

Erau patru şi patrulau pe rând. O pereche rămânea la poartă, 
cealaltă făcea un tur, apoi se schimbau între ele. Coilla stătea de-un 
ceas ghemuită incomod în nişte tufe din partea cealaltă a templului, 
urmărind gărzile şi supraveghind trecătorii. Dacă nu găsea o cale de a 
intra, trebuia să renunţe la misiune. 

Nici nu-şi termină bine gândul, că se şi ivi momentul prielnic. Veni 
schimbul gărzilor. Se adunară la baza scărilor şi soldaţii de gardă până 
atunci veniră să-şi salute înlocuitorii. Uşile rămaseră neapărate. Dacă 
jderiţa se mişca foarte repede, ferită de umbre, ar putea ajunge în 
lateralul scărilor şi sări imediat în clădire. Dar ar fi fost de-ajuns ca 
unul dintre ostaşii care bârfeau să se întoarcă şi s-o vadă, pentru ca 
jocul să se încheie. Un risc mare, pe care trebuia să şi-l asume atunci 
sau niciodată. 

Şi-l asumă. Aplecată cât mai jos, iute de picior ca iepurele, ţâşni din 
ascunzătoare şi traversă strada. Sări două-trei scări deodată. Ajunse la 
uşile care, din fericire, erau într-o zonă umbrită. O trecu un fior de 
groază la gândul că ar putea fi încuiate. Dar de ce să se încuie, doar 
erau păzite. Mânerul rotund de fier, cât pumnul ei de mare, se răsuci 
fără piedică. Împingând uşa numai atât cât să se strecoare înăuntru, o 
închise în urma ei. 

Rămase nemişcată, în linişte perfectă, şi ciuli urechile, nu cumva să 
fie cineva înăuntru. Neobservând nimic periculos, îşi plimbă ochii de 
jur împrejur. Nu ardeau lumini sau felinare, însă pătrundea lumină 
prin acoperişul deschis, ferestrele mari şi o porţiune înaltă dintr-un zid 
neterminat. Cam întuneric, dar te descurcai. 

Coilla desluşi mobilierul, inclusiv rândurile de bănci şi partea din 
faţă a altarului. Fuseseră construiți câţiva pilaştri, mai înalţi şi mai 
subţiri decât cei de-afară, probabil ca să sprijine acoperişul. Unul 
singur, mai scund, însă gros cât roata de căruţă, se afla în dreptul 
altarului, lângă o fereastră bătută în scânduri. Jderiţa se duse acolo şi 
văzu un obiect aşezat pe vârful lui plat, astfel încât să poată fi admirat 
din bănci. Pentru că de jos nu-şi dădea seama ce era, se urcă pe altar 
ca să vadă mai bine. 

Găsise steaua. Nu-i desluşea amănuntele, dar ghici că e roşie şi are 
cu siguranță mai multe spiţe decât celelalte. 

Atât trebuia să ştie jderiţa deocamdată. Coborî de pe altar şi lipăi 
spre uşă. O deschise şi o crăpă cu mare, mare grijă. Apoi împietri. 
Două santinele stăteau la doi metri de ea. Mai rău, la baza scărilor, 
celelalte două stăteau de vorbă cu Înalta Preoteasă şi comandantul 
Rellston. Implorând zeii să nu fie văzută, închise uşa şi se furişă înapoi 
în templu fără zgomot. 


Trebuia să gândească repede. Cercetă cu privirea clădirea masivă. 
Nu văzu decât o singură şansă de scăpare, deloc simplă. 

Merse la altar şi se caţără din nou pe el. Chiar dacă stătea pe 
marginea lui, tot nu putea ajunge la pilastrul cu cap neted, dar îşi zise 
că ar putea sări pe el dacă îşi lua puţin avânt. Ar trebui să se agate cu 
mâinile de marginea stâlpului, iar şanţurile de pe suprafaţa lui să fie 
destul de adânci ca ea să aibă unde-şi sprijini picioarele. Două mari 
semne de întrebare. 

Se mută în capătul îndepărtat al altarului, ochi bine ţinta, inspiră 
adânc şi ţâşni. În fugă, îi trecu prin cap că stâlpul nu e fixat şi poate 
cădea când se agaţă de el. Toate gărzile din aşezare ar năvăli înăuntru. 

Norocul fu de partea ei. Se agăţă cu mâinile de marginea de sus. O 
dureau, dar rezistă. Căută sprijin cu bocancii pe canelură. Stâlpul nu 
căzu, cum se temuse. Pe urmă trebui să se caţere până reuşi să ajungă 
cu paşi nesiguri pe suprafaţa netedă, înghesuindu-se lângă stea. Căci 
era, într-adevăr, steaua căutată, nu încăpea îndoială. Aşa cum bănuise, 
avea culoare roşie şi nouă spiţe. 

Preţ de-o clipă, jderiţa fu ispitită să o ia. Până la urmă, învinse 
raţiunea. 

Nu scăpase încă. Pasul următor era să ajungă de pe stâlp pe 
fereastra mascată de scânduri, care, din fericire, avea pervaz lat. 
Trebuia să facă un salt la fel de lung ca precedentul, dar nu mai avea 
cum să-şi ia avânt. N-avea de ce să mai stea pe tânjală. Sări cu muşchii 
încordaţi. Ajunse pe pervaz, dar nu lipsi mult să cadă. Năucită, crezu 
că alunecă. Se salvă prinzând cu palmele cadrul ferestrei. 

Îşi luă un cuţit şi începu să scoată cuiele dintr-o scândură. Noroc că 
fuseseră bătute dinăuntru. Trecu o veşnicie până le desfăcu. Se aştepta 
să le vadă pe gărzi sau pe Preoteasă intrând din clipă în clipă. Într-un 
sfârşit, dădu scândura la o parte şi zări, uşurată, schelele de afară. 
Scoase scândura afară prin crăpătură, apoi se strecură şi ea. Nici asta 
nu se dovedi o treabă uşoară; de-abia avu loc să se furişeze. 

Rămase aplecată pe schele, sperând să nu fie observată. Pe urmă 
trebui să fixeze scândura la loc, ca să nu pară că se dăduse o spargere. 
Când termină, scrută strada, nu văzu pe nimeni şi cobori degrabă. 

În timp ce se topea printre umbre cu un oftat de uşurare, Coilla îşi 
jură că nu se va face niciodată spărgătoare. 


Din goana caleştii, Jennesta arunca stolului resturi de carne crudă. 

Mâncătoarele de hoituri tăbărau pe ele şi ţipau ascuţit, prinzând 
bucăţile din aer şi înghiţindu-le fără să le mestece. 

— Nu-i aşa că-s minunate? se entuziasma ea. 

Mersadion mormăi o banalitate şi scrută harpiile. Nu găsea nimic 
adorabil în pielea neagră, aripile încreţite, ca de liliac, şi fălcile cu 
colţi tăioşi ale monştrilor. Dar nu-şi permitea să o contrazică pe 


stăpâna lui. 

Nu mai avea bandaje şi îl deprima rana vizibilă. Cicatricele 
băşicilor îi brăzdau toată partea dreaptă a feţei, schimonosindu-i 
obrazul. Semăna cu o lumânare topită pe jumătate. 

Jennesta însă se mândrea cu opera ei şi stăruise ca generalul să 
călărească în partea stângă a caleştii, ca s-o admire. 

— Ştii, medita ea cu glas tare, am fost puţin supărată ceva mai 
devreme când ne-am certat, din cauză că i-am lăsat pe Hobrow şi Uni 
să ajungă la Ruffets View înaintea noastră. 

Mersadion ar fi hohotit la felul în care se exprimase pentru a-şi 
descrie comportamentul turbat. Dacă n-ar fi ţinut la viaţa lui. 

— Dar încep să văd partea bună a lucrurilor, adăugă ea. 

— Doamnă? 

— Ai auzit vreodată expresia şobolani prinşi în capcană, generale? 
Faptul că mare parte din oastea duşmanilor noştri sunt blocaţi în 
capătul peninsulei aceleia e un avantaj pentru noi. 

— Şi, pentru a proceda corect, Mani din Ruffets View ar trebui să se 
alieze cu noi împotriva lor. 

— Numai dacă îmi convine. Acum n-am niciun chef să înghit 
prostiile altora. 

Generalul se întrebă când avusese vreodată chef de asta. 

— Încă un lucru bun, continuă Jennesta, e că am aflat de la tine că 
acolo s-ar găsi dezertorii dintre rândurile mele. Vom tăia de îndată 
capetele mai multor şerpi, Mersadion. Cum e oastea noastră față de 
cea pe care o vom înfrunta? 

— E mai mare decât cea Uni, Maiestate. Dacă veţi dori să ne batem 
şi cu Mani, am putea să facem față forţelor lor combinate. 

Mersadion spera din tot sufletul să nu se ajungă acolo. 

Jennesta tăcu, visând la un măcel încântător. Poate chiar la bătălia 
finală, care să-i confirme măiestria. Mai presus de toate, se desfăta cu 
gândul că îi va prinde din urmă pe jderi. 

Bucăţile de carne se terminaseră. Harpiile începură să ceară altele, 
stârnind un adevărat tărăboi. 

— M-am plictisit de ele, hotărî Jennesta. Cheamă arcaşii. 


Coilla se întâlni cu Stryke la unul din şirurile de barăci pe care le 
distribuise Rellston orcilor. Jup, Alfray şi Haskeer erau şi ei acolo. 
Stryke vru să-i povestească discuţia cu Krista, dar nu de faţă cu alţii, 
aşa că o lăsă pe altă dată. 

Coilla nu pierdu vremea şi-i raportă imediat: 

— Ai avut dreptate, e aici. Am trecut prin chinurile iadului ca să 
mă conving. 

— Îmi povesteşti mai târziu. Cum arată? 

— Roşie, cu nouă spiţe. 


— E uşor de luat? întrebă Alfray. 

— Păi, da, odată ce-ai intrat în templu. E aşezată pe un pilastru. 
Însă locul e păzit. Iar să o scoatem afară din aşezare... 

— Ce ne facem, Stryke? o întrerupse Haskeer. 

— Nu ştiu. Trebuie să gândim un plan. 

— Oamenii de aici nu vor rezista mult în faţa armatei Uni. Eu zic să 
înşfăcăm steaua şi să o tundem. 

— Atacaţi şi de locuitorii din Ruffets, şi de armata de-afară? Unde 
ţi-e capul? 

— În plus, zise Coilla, oamenii de aici nu merită să-i furăm. Nu ne- 
au făcut niciun rău. 

Haskeer îi aruncă o căutătură urâtă, dar tăcu. 

— Deocamdată, supraviețuirea noastră depinde dacă scăpăm din 
asediu, chibzui Stryke, şi vom avea nevoie de ajutor pentru asta. Dacă 
şi când vom putea pune mâna pe stea, o vom lua. 

— Mi se pare corect, îl aprobă Alfray. 

— Mai e şi altceva de discutat, şefu'? întrebă Jup. Ni se va simţi 
lipsa dacă mai întârziem. 

— Încă un lucru, îi răspunse Stryke. 

Căpitanul avea o expresie curioasă, jumătate temătoare, jumătate 
agitată, la prima impresie. Jderii erau intrigaţi. 

Scoase stelele una câte una şi le aşeză pe masă. Pe urmă le luă pe 
cele două pe care reuşise să le unească şi le puse lângă celelalte. 

— Ce naiba? se miră piticul. 

Întinse mana şi ridică perechea unită. Jderii se strânseră în jurul 
stelelor şi le cercetară, unul mai uluit decât celălalt. 

— Coilla ştie deja despre asta, recunoscu Stryke. Am aşteptat 
momentul potrivit să vi le arăt şi vouă. 

— Cum ai reuşit? vru să ştie Alfray. 

— Nu-i uşor de explicat. Dar priviţi. 

Căpitanul luă stelele împreunate, apoi o alese pe cea gri, cu două 
spiţe, de la Dragon. Concentrându-se, începu să se joace cu ele. 

— Ce face? mormăi Haskeer. 

— Sst! şuieră Coilla. 

Preţ de-un minut, se uitară nedumeriţi cum Stryke tot învârteşte 
stelele în tăcere. 

— Aşa! zise el într-un sfârşit, arătându-le rezultatul efortului său. 

Toate trei stelele erau împreunate într-un artefact pe care nu se 
ghicea urmă de îmbinare. Trecură dintr-o mână într-alta. 

— Eu nu pricep, mărturisi Jup. Nu văd cum de se unesc, totuşi... 

Stryke încuviinţă din cap. 

— E ciudat, nu? 

— Cum ai făcut? repetă Alfray. 

— La început, doar m-am jucat cu ele. Pe urmă a fost ca şi cum... 


am văzut că se pot îmbina. Oricare dintre voi şi-ar fi dat seama, 
probabil, dacă s-ar fi gândit destul. 

Alfray se holba la obiectul nou format. 

— Nu sunt aşa convins. N-am priceput care-i şmecheria. 

— Nu-i nicio şmecherie. Probabil au fost menite să se îmbine. 

— De ce? întrebă Haskeer, privind suspicios stelele. 

— Nu ştiu, după cum nu ştii nici tu. 

— E de la sine înţeles că toate se pot împreuna, rosti Jup. Ai 
încercat, Stryke? 

— Da, când am avut timp. N-am reuşit să le unesc decât pe cele 
trei. A patra nu vrea în ruptul capului. Poate avem nevoie de a cincea 
ca să meargă. 

— Dar ce înseamnă asta? Odată ce sunt împreunate, la ce folosesc? 

Şi dacă Stryke cunoştea răspunsul, nu era menit să-l afle şi ceilalţi. 

Sunară clopotele de alarmă. 

— Rahat, înjură piticul. S-au întors. 

Oraşul gemea de cai care galopau şi oameni fugind. Căruţele se 
înclinau pe la colţuri, plutoane de apărători alergau spre poziţiile 
defensive, civilii împărțeau arme din cărucioare. 

Stryke şi ofiţerii lui, împreună cu câteva zeci de răcani, goniră spre 
punctul de adunare din umbra piramidei. Ceilalţi orci veniseră deja 
acolo sau erau pe drum. Răcnind ca să acopere zarva, Stryke îi împărţi 
în cinci grupe, fiecare cu aproximativ patruzeci de ostaşi. El, Alfray, 
Coilla, Haskeer şi Jup le conduceau pe primele cinci. Caporalul 
Krenad primise comanda celei de-a şasea. 

Cu încuviințarea lui Rellston, trupele primiră anumite zone pe care 
să le apere ajutaţi de Mani, dar independent de ei. Dar aveau voie să 
se mişte. Puteau merge să dea o mână de ajutor acolo unde apărarea 
trebuia întărită. 

— Atenţie la turnurile de pază! le aminti Stryke. De acolo vi se dă 
semnalul când e nevoie de voi! Şi clopotele dau semnale! 

Nu era un sistem perfect, dar era cel mai bun, ţinând seama de 
împrejurări. 

— Nu vă părăsiţi poziţia dacă nu v-o cere comandantul! adăugă 
jderul căpitan. 

Unul câte unul, comandanții ridicară braţul pentru a arăta că sunt 
pregătiţi. 

— Pe poziţii! răcni Stryke. 

Trupa Coillei trecu pe lângă a lui. 

— Noroc, îi şopti ea. 

Cele şase trupe porniră spre poziţiile lor împrăştiate. A lui Stryke 
era la zidul de la apus. Asta îi convenea. Va sta cu faţa la corpul 
principal al armatei duşmane. 

Ajunse acolo în câteva minute şi începu imediat să-i îmboldească pe 
răcani să urce pe numeroasele scări mobile spre poteca de sus. Pe 
urmă se caţără şi el pe o scară şi pierdu o clipă aranjându-şi ostaşii pe 
poziţii. Gangul era deja ocupat de sute de ostaşi Mani. Stryke îşi 
amestecă orcii cu mare grijă printre oameni. Zări un tânăr ofiţer Mani. 

— Ce se petrece? 

— Vedeţi şi dumneavoastră. Se tot grupează şi regrupează de două 
ceasuri. lar acum, asta. 

Arătă din cap. 

Stryke văzu nu o armată, ci patru. Uni se împărţiseră în trupe de 
câteva mii fiecare şi se îndreptau spre aşezare. În spatele fiecărei trupe 
veneau căruţe acoperite. Cele de pe flancuri se abătură din drum, 
probabil ca să înconjure aşezarea. 

— Ne vor lovi din mai multe părţi deodată, îi spuse ofițerului. 


— Şi au şi rezerve, arătă omul cu degetul. 

Alte mii de ostaşi rămaseră în tabăra inamică, în capătul îndepărtat 
al văii. 

— Procedează cu cap, remarcă Stryke. Îşi plimbă privirea de-a 
lungul parapetelor. Avem căruţe cu apă în apropiere? 

— Nu sunt sigur. 

— Cred că ar trebui să fii. Focul e unul din cele mai mari dezastre 
într-o asemenea situaţie. 

Ofiţerul plecă să rezolve problema. 

Dedesubt, armatele divizate se apropiau. Era formată fiecare din 
două treimi infanterie şi o treime cavalerie. Pedestraşii impuneau 
ritmul de înaintare, deci avansau încet. Dar era ceva în mişcarea lor 
greoaie care îi făcea să pară mai neînduplecaţi şi mai ameninţători. 

Stryke străbătu gangul, verificând ca trupa lui să fie în ordine. Dădu 
peste doi răcani jderi şi se bucură că-i vede acolo. 

— Noskaa. Finje. 

Cei doi îi răspunseră la salut. 

— Ce credeţi că vor încerca, domnule? îl întrebă Finje. 

— Dacă nu pui la socoteală hăituiala de aseară, acesta e primul atac 
hotărât. Cred că o să procedeze ca la carte. Trupe solide la porţi şi 
scări pentru ziduri. 

— Dar sunt fanatici religioşi, domnule, remarcă Noskaa. Nu se ştie 
cum vor acţiona. 

— Observaţia ta e demnă de laudă, ostaş. Întotdeauna să te aştepţi 
la ceva neaşteptat. Dar, într-un asediu, părţile nu au prea multe 
soluţii. Noi suntem aici, ei, acolo. Treaba noastră e să menţinem 
situaţia aşa cum e. 

— Da, domnule! strigară cei doi în cor. 

— Nu scăpaţi din ochi turnurile de pază, le reaminti căpitanul, şi 
ajutaţi-i pe Mani de câte ori puteţi. Dacă nu încălcaţi vreun ordin de-al 
meu, adăugă. 

Răcanii încuviinţară în tăcere. 

Stryke îşi reluă inspecția. Când o termină, nu mai avu ce face decât 
să privească înaintarea duşmanilor, alături de miile de aliaţi ai săi. 

În următoarele două ceasuri, cele patru corpuri de armată Uni îşi 
luară poziţiile, cu faţa la cele patru puncte cardinale ale aşezării. Asta 
însemna că Stryke şi camarazii lui se uitau în jos la o masă de soldaţi. 
Cei de pe parapete şi de la sol îşi rânjeau dispreţuitor şi-şi aruncau 
jigniri. 

Stryke patrula pe potecă, împărțind bătăi prietenești pe spate şi 
vorbe încurajatoare. 

— Uşurel, băieţi... nu vă pierdeţi cu firea... ţineţi-vă tare... apăraţi- 
vă unul pe altul... 

Pe urmă se făcu linişte de mormânt. Un şir de sunete piţigăiate se 


ridicară din armatele atacatoare, scoase de fluiere din trestie. 

— Ăsta-i semnalul lor! urlă Stryke. Fiţi gata să-i respingeţi! 

Atacatorii scoaseră un vuiet asurzitor şi se năpustiră din toate 
părţile asupra aşezării. Apărătorii dădură şi ei drumul ţipetelor de 
luptă şi începu asediul. 

Prima prioritate era să-i oprească pe duşmani să se urce pe ziduri. 
Mulţi arcaşi duseră greul, lansând sute de săgeți în infanteria 
năvălitoare. Scuturile se înălțară, deviindu-le. Dar multe îşi nimeriră 
ţinta. Soldaţii căzură străpunşi în ochi, în gât, în piept. Cei mai 
ghinionişti din primele rânduri fură acoperiţi de ploaia de săgeți şi 
căzură sub copitele cailor din spate. Căzură şi cai, trântindu-şi 
călăreţii, şi ajunseră victimele sulițelor dese. 

O trupă de arcaşi inamici, câteva sute, ridicară arcurile către cer şi- 
şi lansară propriul roi de săgeți peste ziduri. 

— Săgeţi! răcni Stryke. 

Cine putu, se adăposti degrabă. Zeci de săgeți asaltară zidul, 
omorând şi rănind, dar cele mai multe îşi ratară ţinta şi căzură în 
aşezare. Rezerviştii şi ajutoarele civile se pomeniră asaltaţi. Bărbaţi, 
femei şi cirezi de animale se prăbuşiră sub ploaia ucigătoare. Oamenii 
fugeau să se adăpostească, unii ţipau. Grupurile de vindecători ţâşniră 
spre cei răniţi. 

Stryke auzi clopotele asurzitoare răsunând de pretutindeni. Ridică 
ochii spre cel mai apropiat turn de pază, dar niciuna dintre santinele 
nu încerca să dea vreun semnal. Aveau şi ei de furcă din cauza zecilor 
de arcaşi potrivnici care voiau să-i doboare. Jderul rămase pe loc. 

Îşi dădu seama că se ghemuieşte lângă tânărul ofiţer Mani, care 
arăta îngrozit. 

— Primul asediu? îl întrebă Stryke. 

Alb la faţă, ofiţerul răspunse mişcând din cap, prea speriat ca să 
vorbească. 

— Şi ei sunt la fel de înspăimântați ca noi, dacă asta te ajută cu 
ceva. Şi nu uita că viaţa oamenilor tăi depinde de tine. 

Tânărul mişcă iar din cap, dar mai hotărât, i se păru jderului. 

— Probabil că n-o să se întâmple altceva decât schimbul de săgeți 
în minutele următoare, îi explică el. Încearcă să ne ţină culcaţi ca să se 
poată apropia şi urca pe ziduri. 

Arcaşii Mani ştiau amănuntul. Se ridicau din când în când şi-şi 
lansau săgețile, apoi iarăşi se fereau, ca să pună altele în arcuri. 

— Putem să-i ţinem la distanţă? întrebă ofiţerul. 

— Nu. Numai dacă ambele părţi au o rezervă nesfârşită de săgeți. 
Şi, chiar dacă ar avea, ofiţerii lor le vor porunci să urce zidurile cât de 
curând. 

Stryke privi în jos, la aşezare, şi văzu că se apropie o căruţă cu apă, 
trasă de boi. De fapt, era un butoi pe patru roţi, cu şiruri de găleți de 


lemn atârnate de el. Săgeţile loveau când pe el, zdrăngănind, când pe 
lângă el. Două străpunseră spinările boilor care se lăsară în jos de 
durere. 

Ţipete răsunară de pe parapete, pe lângă al lui Stryke. 

— Aduc scările! strigă un glas. 

Stryke înfruntă ploaia de săgeți şi aruncă o privire dincolo de zid. 
Sute de ostaşi grupaţi câte doi alergau cu scări spre fortificaţii. Sub 
ochii lui, căzură cel puţin trei. Însă numărul lor şi atacul nestăvilit al 
arcaşilor însemna că mulţi vor reuşi să treacă de ziduri. 

Se întoarse spre ofiţer şi-l ţintui cu privirea. 

— Singura noastră şansă e să ne asigurăm că reuşesc să urce cât se 
poate de puţini. Şi o mână de arcaşi provoacă un dezastru, dacă sunt 
hotărâți. Auzi strigătele de luptă ale agresorilor, menite să-ţi îngheţe 
sângele în vine. lar oastea asta e foarte hotărâtă. 

Pe parapete apărură vârfurile scărilor clătinându-se, în timp ce 
oamenii care le ţineau de jos se străduiau să proptească de pereţi. 
Arcaşii Mani, acum şi suliţaşii, îi luară la ţintă. Erau foarte vulnerabili 
şi căzură cu zecile. 

Însă, inevitabil, jumătate din scări se izbiră de perete, vizibile 
deasupra parapetului. Apărătorii se apucară să le îndepărteze. Una 
trosni lângă ofiţer şi Stryke. 

— Hai! îi strigă jderul tânărului. 

Merseră iute la ea şi-o prinseră de suporturile verticale, apoi, cu 
toată puterea, o azvârliră cât colo. Nu era nimeni pe ea. Se uitară cum 
cade şi împrăştie ostaşii din preajmă. 

Duşmanii urcau pe tot mai multe scări. Şiruri de Uni se înghesuiau 
pe ele cu săbiile scoase şi scuturile ridicate. Stryke şi ofiţerul se 
grăbiră să ajute la răsturnarea lor. Trei-patru duşmani se cățăraseră 
deja până la jumătatea primei scări la care ajunseră ei. Ajutaţi de doi 
răcani, reuşiră să o împingă de la perete. Se clătină scurt în poziţie 
verticală, apoi se prăbuşi în urletele duşmanilor, cu ei cu tot. 

N-aveai timp să-ţi tragi sufletul. Tot mai multe scări se fixau de 
ziduri şi apărătorii care nu azvârleau proiectile sau săgeți alergau de 
la una la alta. Stryke ştia că acelaşi lucru se petrece în toată aşezarea, 
dar spera să nu apară un punct slab, care să ofere duşmanilor şanse 
mai mari. 

Aşa cum bănuise, primul Uni ajunse în vârful zidului şi vru să 
treacă dincolo. Jderul se duse la el şi-i crestă faţa. Bărbatul căzu cu un 
urlet, se lovi de tovarăşii lui de pe treptele de mai jos şi se prăbuşiră 
toţi grămadă. 

Alt cap de Uni îşi făcu apariţia, apoi altul şi altul. În câteva 
secunde, peste douăzeci ajunseră în vârf şi păşiră în gang. Trebuiau 
eliminaţi. Stryke se izbi de unul, îi pară lovitura trimisă de-a 
curmezişul şi-i scoase măruntaiele. Bărbatul căzu în aşezare. O sabie 


şuieră peste capul jderului. Se răsuci şi-l doborî pe agresor, 
aruncându-l peste zid. Tânărul ofiţer se bătea şi el şi nu se lăsa. 

Îi veni de hac adversarului şi trecu la următorul. Stryke îşi văzu de 
potrivnicul lui. 

Poteca gemea de încăierări şi de cadavre de Uni. Mani şi orcii 
săreau strigând de la înălțime. O scară se ivi într-o porţiune de zid 
neapărată. Un apărător Mani, mai mult un băiat decât bărbat, se 
repezi la cel care sări de pe ea. Duşmanul îl întrecea în forţă. Ofiţerul 
văzu ce se întâmplă şi fugi să-l ajute. Un schimb sălbatic de lovituri îi 
dovedi că nici el nu era mai breaz. După trei-patru pase, bărbatul Uni 
străpunse pieptul ofițerului. Tânărul Mani căzu. Invadatorul se 
întoarse iar spre băiat. 

Stryke veni în fugă şi-l asalta pe cotropitor. Îi sparse apărarea cat ai 
zice peşte şi-i luă piuitul, îngenunchind lângă ofiţer, îşi dădu seama 
imediat că e mort. 

— Rahat! şuieră el. 

Băiatul se uita la ei. 

— Fă-ţi datoria! îi strigă jderul. 

Băiatul se întoarse la luptă. Un răcan surprinse privirea lui Stryke 
şi-i răspunse din cap. Plecă să-i fie umbră puştiului. 

Căpitanul jder îşi recupera sabia şi zdrobi primul cap de duşman 
care-i ieşi în cale. 


Coilla lupta de partea cealaltă a aşezării, ajutând la apărarea 
zidului opus. 

Ocupa o poziţie asemănătoare cu a lui Stryke. Scările se loveau de 
parapet. Cârligele de prindere zburau peste marginea zidului. Vreo 
zece Uni ajunseră pe potecă şi fură întâmpinați cu vârful săbiilor. 

Coilla încheie lupta cu un duşman străpungându-i gâtul. Trecu 
imediat la următorul şi-i atacă scutul cu sălbăticie. Se opri când un 
răcan îl păli pe adversarul ei din spate. 

În timp ce jderiţa se retrăgea, un vas de ceramică se ciocni de 
perete şi se sparse în gang. Uleiul din el se aprinse imediat şi flăcările 
cuprinseră scândurile. Alt vas ateriza în gang, chiar lângă ea. 

— Pe dinţii diavolilor! strigă. Aduceţi apă aici sus! 

Lupta continua, în ciuda focului. Câţiva Mani şi orci încercară să-l 
stingă cu pături în timp ce se fereau de săgeți. Atunci sosiră pompierii 
aşezării şi formară un lanţ. Găleţi cu apa fură urcate pe scările 
interioare, golite şi apoi aruncate înapoi. 

Coilla îi lăsă să-şi facă datoria şi, evitând flăcările, atacă un nou 
rând de invadatori. Îl dobori imediat pe unul care călărea zidul. 
Următorul, trecu de zid şi-i opuse rezistenţă, dar nu reuşi să facă faţă 
furiei şi iuţelii jderiţei şi primi o lovitură în inimă. Al treilea zbură 
urlând înapoi peste zid, cu pumnalul ei în piept. 


Coilla nu ştia cât aveau să reziste. 


La porţile de la apus, scena atacului din ziua precedentă, Haskeer 
era în mijlocul furtunii. Lupta se încinsese pretutindeni pe ziduri şi 
auzea zgomot de bătălie şi la celelalte porţi, dar aici nu se întâmpla 
nimic. Singurele semne de ostilitate erau izbiturile în uşa pe care o 
păzea, date mai degrabă cu barde şi pumni decât cu berbecul. 

Sergentul nu scăpa din ochi turnurile de pază, sperând să primească 
un semnal care să-l ducă şi pe el în focul luptei. Până acum, nu 
primise niciunul. 

— Ce noroc pe mine, să fiu a cincea roată la căruţă, Liftin, 
bolborosi el nervos. 

— Da, nu-i cinstit, domnule sergent, îl aprobă răcanul. 

— Ce dracu-i cu ticăloşii ăia de Uni? Nu-s în stare să dărâme o 
poartă şi să se bată zdravăn? 

— Nişte tâmpiţi, pufni Liftin. 

Un obiect pluti deasupra zidului şi se îndreptă spre ei — unul din 
bidoanele duşmanilor, cu fitilul arzând mocnit. 

Haskeer se lumină la faţă. 

— Aşa mai merge! 

Urmăriră traiectoria bidonului în timp ce mulţimea se împrăştia. 
Căzu cam la cinci metri în faţa lor şi nu luă foc. 

— Pe dracii dracilor! gemu Haskeer. 

— Poate avem noroc data viitoare, nu, domnule sergent? îl 
compătimi Liftin. 

Clopotul din turnul de pază începu să bată. Santinelele dădeau 
semnalul. 

— În sfârşit, oftă Haskeer. Adună-ţi jumătate din ostaşi, Liftin, şi 
preia comanda aici. De mine e nevoie într-un punct fierbinte. 

— Am înţeles, răspunse răcanul posac. 


Alfray era pe alt zid. În afară de asta, trecea prin aceleaşi încercări 
ca Stryke şi Coilla. Invadatorii săreau peste metereze şi el cu ai lui se 
dădeau peste cap să-i omoare. 

Caporalul îşi concentra atenţia pe un zdrahon cu perciuni care voia 
să-i separe capul de trup. Îşi urmărea scopul cu un topor cu două 
tăişuri, dar orcul avea alte gânduri. Şi o armă mai uşor de manevrat. 
Sabia lui fulgeră pe sub garda agresorului nu o dată, ci de două ori. 
Bărbatul se clătină şi se prăbuşi. Un răcan îi smulse toporul şi se 
repezi la alt Uni. 

Pe Alfray îl dureau mâinile şi picioarele şi se simțea deja frânt. Dar 
îşi alungă oboseala şi izbi un nou pâlc de custozi. La unison cu doi 
răcani, îi împinse către zid. Unul căzu peste el. Ceilalţi doi fură 
doborâţi pe loc. 


Caporalul se întoarse, îşi şterse fruntea cu dosul palmei şi văzu fum 
negru înălțându-se de pe zidul Coillei. 


Jup fusese chemat să lupte cu focul în partea dinspre apă. 

Acolo era o poartă mică, pe care trebuia să o apere trupa lui 
Krenad, dar lucrurile scăpaseră de sub control. Uni o loviseră cu o 
căruţă aprinsă. Poarta era pe jumătate deschisă şi pe jumătate aprinsă, 
iar duşmanii se strecurau pe rând înăuntru printr-o crăpătură. 

Îngustimea intrării fu de ajutor celor dinăuntru. Însemna că 
invadatorii nu-şi puteau stabili un cap de pod, câtă vreme apărătorii îi 
nimiceau imediat ce intrau. Grămezi de cadavre, mai ales de Uni, 
înconjurau poarta. Dar invadatorii năvăleau cu atâta forță, încât era 
greu să-i blochezi pe toţi. 

Jup şi jumătate din trupa lui îşi sporiră şansele când reuşiră să 
astupe crăpătura. Piticul rezolvă problema trimițând o formaţie de 
ostaşi cu scuturi aşezaţi în triunghi să oprească potopul de duşmani. 
Alţi treizeci primiră ordin să împingă afară căruţa şi să încuie poarta. 
Ceilalţi ostaşi ai lui Jup şi Krenad stinseră focul şi-i vânară pe Uni care 
intraseră deja. 

Era cam riscant şi nesigur, dar invazia Uni fu oprită. 

Lui Jup i-ar fi prins bine un răgaz. Nu avu parte de el. Clopotul din 
turnul de pază apropiat dădu alarma şi santinelele îi semnalizară 
înspăimântate următoarea lui destinaţie. 


Stryke răspunsese şi la un strigăt de ajutor. 

Până la urmă, incidentul, petrecut în partea de miazănoapte, fu 
uşor de înfruntat. Era nervos că fusese trimis după cai verzi pe pereţi, 
dar bucuros că luase cu el numai zece ostaşi. Nu îndrăzni să ia mai 
mulţi din confruntarea de pe zid. 

Acum se întorcea înapoi cu toată viteza, alături de răcanul Talag, 
lângă el, şi de ceilalţi, în spatele lui. Când cotiră spre un grup de 
clădiri şi ajunseră pe porţiunea ce ducea la postul lor, zăriră agitaţie în 
faţă. 

Un Uni singuratic călărea spre ei, vânat de o gloată furibundă. 
Probabil că intrase printr-una dintre porţile sparte şi scăpase cumva de 
apărătorii ei. Acum gonea de rupea pământul şi biciuia coastele 
bidiviului cu hăţurile. 

Pe la jumătatea drumului dintre călăreț şi trupa lui Stryke, cineva 
încercă să traverseze strada. Era un copil. 

Căpitanul îl recunoscu pe Aidan Galby. 

Orcii strigară la băiat, la fel şi mulţimea. Călărețul nu se opri şi nici 
nu se abătu de la drum. 

ÎI lovi pe băiat şi-l rostogoli ca pe-o păpuşă zdrenţuită. Aidan se 
tăvăli de-a curmezişul drumului şi se opri cu faţa la pământ, în faţa 


unei clădiri. 

Izbitura îl încetini pe călăreț, dar nu-l opri din goană. Până să dea 
iar pinteni bidiviului, jumătate din trupa lui Stryke se repezi la el. 
Talag ajunse primul la el. El şi alţi doi smulseră calul de frâie. Însă 
Talag simţi gustul furiei bărbatului Uni, care izbi de sus cu sabia şi-i 
spintecă gâtlejul cu o lovitură sălbatică. 

Stryke se năpusti în faţă şi-l apucă de pulpana mantalei, doborându- 
l. Apoi îl străpunse cu sabia în inimă. Îi dădu drumul şi se răsuci spre 
Talag. Îi ghici soarta dintr-o privire. 

Se întoarse în fugă la băiat. Fără îndoială, fusese grav rănit. 
Leşinase şi respira greu. Stryke ştia că nu era înţelept să muţi un rănit, 
dar trebuia să-l ducă pe puşti la un vraci priceput. Încetişor, ridică 
trupul căzut cu faţa în jos. 

Noskaa apăru în gangul de deasupra şi-l strigă. 

— Preiei comanda până mă întorc! îi strigă înapoi căpitanul, apoi o 
luă la goană cu băiatul în braţe. 


16 


Stryke fugi prin învălmăşeală strângând băiatul la piept. Aşezarea 
răsuna de furia măcelului. De pe metereze cădeau întruna trupuri. 
Focurile înnegreau cerul. Părăsi marginea exterioară şi o luă spre 
centrul aşezării, pe străzi înguste, ocolind sau îmbrâncindu-i pe 
oamenii cuprinşi de agitaţie. 

În cele din urmă, ajunse la casa Kristei. Se transformase în spital de 
război. Purtătorii de tărgi stăteau la coadă să-i aducă pe cei loviți, iar 
răniții care mergeau pe picioare se înghesuiau la intrare. Când văzură 
pe cine duce Stryke în braţe, se dădură imediat la o parte. 

Jderul năvăli în clădire şi o găsi gemând de răniţi. Se improvizaseră 
paturi în toate camerele şi pe coridoare. Cei cu răni mai uşoare stăteau 
jos şi se aplecau pe jos cât erau îngrijiţi. Se ocupau de ei femeile 
ordinului Mani. 

— Înalta Preoteasă! zise el brutal. Unde e? 

Novicele şocate arătară cu degetul spre o cameră cu paturi pline. 
Stryke merse imediat înăuntru. Krista stătea în capătul celălalt şi 
îngrijea rana unui ostaş. Ridică privirea şi-l văzu. Faţa i se strâmbă, 
ochii i se căscară de şoc şi groază. 

— Ce s-a întâmplat? ţipă ea, fugind să-şi ia copilul. 

Stryke îi explică degrabă. 

Ea îl culcă pe băiat pe o saltea de paie liberă şi-l strigă: 

— Aidan! Aidan! 

Se întoarse spre Stryke. Îi pierea culoarea din obraji. 

— Ar fi trebuit să fie aici. Nu înţeleg. Era... 

— Cred că a fost prins în învălmăşeală şi fugea spre tine când s-a 
întâmplat. Cât de grav e? 

— Nu mă pricep destul ca să-mi dau seama. Dar nu arată bine. 

Sosiră vindecătorii, conducându-se după agitaţie. Erau vraci Mani, 
cu cădelniţe cu tămâie şi cataplasme. Adunându-se în jurul bolnavului, 
începură să-l pipăie şi să se sfătuiască. Nu păreau prea optimişti. În 
ochii lui Stryke, nici prea pricepuţi. Dar îşi ţinu părerea pentru el. 

Se uită la Krista. O copleşea disperarea tăcută. 

Jderul se strecură afară neobservat. Odată ieşit din casă şi din 
înghesuiala de la uşă, începu să fugă. 

Se duse la zidul unde Alfray ajuta apărarea. Porţiuni din el 
mocneau de la flăcările stinse nu demult şi haosul nu încetase. Dar 
scăzuse numărul atacatorilor. Stryke îşi zise că măcelul e pe terminate. 
Împingându-se prin mulţimea apărătorilor, îl găsi, în sfârşit, pe 
caporalul lui la un capăt al potecii. Îşi ştergea sabia de sânge. Era tot 
mânjit şi pe haine. La fel şi Stryke, după cum observă. 

— Stryke? Ce s-a întâmplat? 


— Copilul lui Krista Galby. A fost rănit. 

— Cum aşa? 

— L-a lovit un cal. Un Uni rătăcit în aşezare. E grav, din câte mi-am 
dat seama. 

— Ce răni are? 

— Era leşinat când l-am văzut ultima oară. Cred că a primit lovituri 
în piept şi-n coaste. 

— Sângerează? Are răni? Piele zdrelită? 

— Sunt sigur că nu. N-am văzut urme de sânge. Respira greu. 

— Hm... Cum e îngrijit? 

— Nu ştiu. Ei, au venit nişte vraci Mani când am plecat eu. Ştii tu 
soiul lor. Cântări şi tămâie. 

— Trebuie să facă mai mult pentru el. 

— Că fac sau nu, mie nu mi-au inspirat încredere, mărturisi Stryke. 
Tu te-ai mai ocupat de asemenea lovituri, nu-i aşa? 

— De nenumărate ori. Din căzături şi încăierări. Cam jumătate 
supraviețuiesc. Dar nu pot să spun cât de grav e fără să-l văd. 

— M-am socotit că au nevoie de un doctor priceput. 

— Dar sigur că va fi cel mai bine îngrijit, dacă e fiul Înaltei 
Preotese, nu? 

— Poate. Dar pe învălmăşeala asta? Mă îndoiesc. Nu vrei să vii să-l 
cauţi? 

— Ce-o să spună că vine cineva din afară, orc, pe deasupra, să-şi 
vâre nasul în treaba lor? 

— Cred că preoteasa se va bucura de orice ajutor. Şi că ai mai 
multă experiență decât cei de-aici. Răniţii primesc îngrijire simplă; 
sigur ai observat şi tu. 

Alfray căzu pe gânduri. 

— Asta n-are nimic de-a face cu steaua, nu? 

— Ce vrei să spui? 

— Oare nu te gândeşti că, dacă îl ajutăm pe fiul ei, Înalta Preoteasă 
ne va fi destul de recunoscătoare ca să... îmi dau seama că nu la asta 
te-ai gândit. lartă-mă. N-a fost frumos din partea mea. 

— Să ştii că nu era vorba de asta. E doar un ţânc. Războiul ăsta nu 
e vina lui. E ca pruncii nevinovaţi de orci şi de alte rase care au 
suferit. 

— Mulţi dintre ei de mâna oamenilor, replică Alfray cinic. 

— Nu de a celor de aici. Vii? 

— Da. Caporalul studie situaţia de pe zid. Văd că e linişte pe-aici. 
Cred că se pot lipsi de mine. 

Dădu comanda unui ostaş capabil. Apoi luară doi cai pentru drumul 
de întoarcere. 

Casa Kristei era tot aglomerată. Se aduceau parcă mai mulţi răniţi. 
Cei doi orci îşi făcură loc cu coatele, ignorând protestele de care 


Stryke nu avusese parte când venise cu copilul de om. Răzbiră până în 
camera din spate, păşind peste răniţi, dându-se la o parte din faţa 
celor care scoteau morţii înveliţi în cearşafuri. 

Vindecătorii şi oamenii Mani sfinţi din jurul lui Aidan se făcuseră, 
din doi, patru. Murmurau vrăji şi ardeau ierburi. Krista însăşi stătea în 
genunchi lângă băiat, cu capul în mâini, disperată. La sosirea orcilor, 
toţi ochii se întoarseră către ei. Se uitară lung şi dezaprobator la 
hainele pătate de sânge şi feţele lor aspre. 

Stryke şi Alfray se apropiară de pat. 

— Cum se simte? întrebă cel dintâi. 

— Nicio schimbare, răspunse Krista. 

— Îl cunoşti pe caporalul meu, Alfray. Are foarte multă experienţă 
cu asemenea lovituri pe câmpul de luptă. Te superi dacă pune câteva 
întrebări? 

Ochii femeii luciră. 

— Nu. Nu, sigur că nu. 

Vindecătorii nu se arătară la fel de mulţumiţi, dar nu o contraziseră 
pe înalta Preoteasă. 

— Care e părerea voastră? îi întrebă Alfray. 

Doctorii schimbară priviri cu tâlc. La început, parcă şovăiră să-i 
răspundă. Apoi unul dintre ei, cel mai în vârstă şi mai mustăcios, 
vorbi în numele tuturor: 

— Băiatul are răni pe dinăuntru. Îi sunt zdrobite măruntaiele. 

Explică de parcă se adresa unui copil înapoiat. 

— Şi cum îl îngrijiţi? 

Vindecătorul bătrân păru jignit de întrebare. 

— Îi punem comprese, ardem anumite ierburi, ca să le inhaleze 
proprietăţile, răspunse el, cam indignat. Şi ne rugăm zeilor, desigur. 

— Ierburi şi rugăciuni? Astea merg până la un moment dat. Dar se 
cere şi ceva mai practic. 

— Eşti vindecător? Ai studiat arta leacurilor? 

— Da. Pe câmpul de luptă. Dacă mă întrebaţi de cărţi şi de vreme 
pierdută la picioarele unui bătrân, nu. 

Bătrânul pufni batjocoritor. 

— Bătrâneţea aduce înţelepciune. 

— Cu tot respectul, ripostă Alfray, deşi pentru Stryke era clar că nu 
simte niciun fel de respect, aduce şi o privire îngustă asupra lucrurilor. 
Vorbesc pentru că am cunoştinţe. Cum zicem noi, orcii, nu mai sunt la 
prima tinereţe. Nici voi. 

Vindecătorul păru insultat. Colegii lui erau, fără îndoială, 
scandalizaţi. Căutând sprijin în autoritatea Kristei, cel mai în vârstă i 
se adresă: 

— Doamnă, zău, e prea de tot. Cum vă aşteptaţi de la noi să... 

— Lasă-l pe Alfray să-l consulte pe băiat, Înaltă Preoteasă. Ce ai de 


pierdut? 

Bătrânul vindecător nu se lăsă. 

— Dar, doamnă... 

Krista îi tăie avântul: 

— E vorba de fiul meu. Dacă ceea ce are de spus caporalul Alfray îl 
ajută, vreau să-l aud. Dacă nu, puteţi să continuaţi voi îngrijirea. Vă 
rog să vă daţi la o parte. 

Cu priviri ofensate îndreptate spre orci şi mormăind în barbă, cei 
patru vindecători făcură loc. Se mutară în capătul celălalt al camerei 
şi începură să-şi vorbească în şoaptă. 

— Mai întâi trebuie să-l consult, spuse Alfray. 

Preoteasa încuviinţă în tăcere. Caporalul se aplecă deasupra 
băiatului şi trase pătura care-l învelea. Băiatul avea încă pe el o 
cămaşă. Alfray scoase un cuţit. 

Kristei i se tăie răsuflarea şi duse mâna la gură. Orcul îi zâmbi 
liniştitor. 

— Vreau doar să văd în ce parte a fost lovit. Nu vă îngrijoraţi. Am 
crezut că a fost cercetat deja, adăugă el şi aruncă o privire la 
vindecătorii absorbiți în sfatul lor tainic. 

Alfray tăie cămaşa lui Aidan şi-i dezveli torsul. Cuţitul se întoarse în 
teacă. Orcul pipăi încet pieptul şi părţile laterale ale băiatului. Arătă 
spre pete negre şi albastre care începeau să coloreze pielea. 

— Se formează nişte vânătăi. Semn bun. Nu sunt răni deschise şi nu 
curge sânge. Şi asta poate fi un semn bun. Apoi pipăi zona coastelor. — 
S-ar putea să aibă o ruptură aici. Respiră greu, dar regulat. Şi pulsul e 
regulat, deşi slab. Ridică pleoapele copilului. Ochii ne spun multe 
despre umorile corpului. 

— Ai fiului meu ce-ţi spun? 

— Că e grav rănit. Dar nu atât de grav încât să plătească cu viaţa. 

— Îl poţi ajuta? 

— Cu permisiunea dumneavoastră, pot încerca. 

— O ai. Ce vei face? 

— Mai întâi, trebuie bandajată cum trebuie zona loviturii, ca să 
eliminăm şocul pe care l-a suferit la impact. Dar înainte de toate, zona 
trebuie spălată, ca să nu apară vreo infecţie. Ajută şi balsamurile pe 
care le am eu. 

— Pot face asta. 

— L-ar ajuta mult. Când e în stare, aş vrea să bea şi o infuzie din 
plante. Cele pe care le folosesc eu în scopuri practice. Încă o aluzie la 
vindecătorii morocănoşi. Acestea, plus odihna, sunt sfaturile mele. 

Alfray o impresiona pe Krista. 

— Sfaturile tale sunt binevenite. Hai să-ncepem. 

— Pot ajuta cu ceva? întrebă Stryke. 

Alfray îi făcu semn că se descurcă singur. 


— Lasă-ne. 

Concediat fără comentarii, Stryke se strecură afară. Se întoarse pe 
stradă şi trase adânc aer în piept, ca să-şi limpezească puţin capul de 
duhoarea morţii şi suferinţei. 

Oamenii alergau în toate părţile, împrăştiind zvonul că ultimul atac 
era pe cale să fie respins. 

— Duşmanii se retrag! îi strigă un tânăr din fugă. 

Deocamdată, îşi zise Stryke. 


Nu-i mai atacă nimeni în următoarele ore. La lăsarea serii, 
apărătorii căzuseră într-un fel de apatie încordată, doborâţi de 
oboseală. Afară, armata se regrupa. Nimeni nu credea că va mai 
încerca un asalt. 

Stryke, Alfray, Coilla, Jup şi Haskeer stăteau împreună pe un zid, 
urmărind-o cu privirea, alături de alţi mii de ochi. 

Haskeer era în toiul unei cuvântări violente, aşa cum obişnuia el să 
ţină: 

— Nici măcar nu-i lupta noastră, nu? Arătă cu degetul spre 
aşezarea de dedesubt. La urma urmei, tot oameni sunt, aşa-i? Ce-au 
făcut pentru noi, în afară de faptul că l-am pierdut pe Talag? 

Regretul după camaradul pierdut îl împărtăşeau toţi. 

— Unul dintre cei mai vechi din ceată, le aminti Alfray. 

— Am avut noroc că n-am pierdut mai mulţi, spuse Coilla. Tare aş 
vrea să nu mai vezi celelalte rase aşa cum ne văd cele mai multe din 
ele pe noi. 

— Te-ai schimbat, ripostă Haskeer. Ultima oară când am vorbit, nu- 
ţi păsa de oameni mai mult decât mie. 

— Asta nu-i întru totul adevărat şi o ştii. În fine, am ajuns să-mi 
dau seama că viaţa e mai complicată. Poate că e formată din fiinţe 
rele şi fiinţe bune şi la dracu” cu rasele. 

— Până la un punct, o atenţiona Alfray. Să nu ne pierdem 
identitatea. E prea importantă. 

— Sunt unele rase cărora nu le pasă că-şi înlocuiesc identitatea cu 
alta, comentă Haskeer, uitându-se la Jup. 

Era o aluzie clară la pitici şi viclenia lor. 

— În numele zeilor, nu mă lua iar cu asta! se plânse Jup. Vrei să nu 
mă mai învinuieşti pentru tot ce face rasa mea? De parcă eu aş fi 
direct răspunzător. 

— Da, Haskeer, termină, îl avertiză Stryke. Ne ajunge că avem deja 
o bătălie de purtat, nu ne mai trebuie încă una. 

— Nu vom mai putea respinge încă un atac ca acesta, atâta lucru 
ştiu, bolborosi Haskeer. Nu cu oamenii de aici. 

— Au entuziasm în ei, recunoscu Coilla. Asta nu-i puţin lucru. 

— Entuziasmul în luptă e mai important. 


— Eşti prea dur cu ei. 

— Cum ţi-am zis, sunt oameni. 

Schimbul de cuvinte luă sfârşit când se ivi o siluetă în vârful scării 
din interiorul aşezării. Era Krista Galby. Păşi pe potecă ridicându-şi 
poala hainei, ca să nu şi-o agate. 

O salutară, Haskeer cu mai puţină căldură. Părea mai înveselită. 

— Am venit să vă spun că Aidan se simte mai bine, le spuse ea. S-a 
trezit şi mă recunoaşte. Şi respiră mai uşor. Se întoarse către Alfray. 
Ţie trebuie să-ţi mulţumesc pentru asta. Nu ştiu dacă te voi putea 
răsplăti vreodată. 

— Nu e necesar. Mă bucur că băiatul îşi revine. Dar tot mai are 
nevoie de îngrijire, încă o săptămână sau două. Voi trece pe la el mai 
târziu. 

— Mulţumesc. Krista zâmbea. Zeii l-au ajutat pe fiul meu. Şi tu. 

— Poate că Alfray merită singur laudele de data asta, zise Stryke 
ironic. 

— Nu-ţi bate joc de zei, îl avertiză Alfray. Nu e înţelept. Eforturile 
mele nu ar fi dus la nimic dacă ei nu ar fi vrut. 

Stryke arătă din cap spre armata invadatoare. 

— Oare ei îi mulţumesc zeului lor sau îl blestemă? 

— Eşti sceptic, căpitane? întrebă Krista. 

— În ultima vreme, nu mai ştiu cum sunt, ca să fiu sincer. 
Întâmplări ca acestea prin care trecem noi îi ameţesc pe orci. 

Nimeni nu ştiu ce replică să-i dea. 

— Am spus că nu ştiu dacă vă voi putea răsplăti vreodată. Dar, 
dacă îmi stă în putere să vă îndeplinesc vreo dorință, vă rog să mi-o 
spuneţi. 

— Ce-ar fi să ne dai steaua? îi scăpă lui Haskeer. 

Ceilalţi îi aruncară priviri ucigătoare. 

— Steaua? La început, Krista păru nedumerită. Apoi o ajută 
intuiţia. Vrei să spui instrumentul? 

— Instr... ce? întrebă Jup nevinovat. 

— Instrumentul. E o relicvă religioasă. Da, chiar arată ca o stea 
oarecare. La ea vă referiţi? 

Jderii nu mai putură nega. Coilla interveni repede: 

— A vrut să întrebe dacă o putem vedea. 

— De unde ştiţi că avem un instrument? Nu facem un secret din 
asta, dar nici nu ne lăudăm cu el. 

— Ne-a spus un negustor pe care l-am cunoscut pe drum. Katz. Un 
piţuş. 

— A, da, mi-l aduc aminte. 

— Ne-a trezit interesul pentru stea, continuă Coilla, sperând că nu 
înrăutăţea lucrurile. Ne-am promis că, dacă ajungem vreodată la 
Ruffets View, vom încerca să o vedem, încheie ea cam 


neconvingătoare. 

— Din câte îmi aduc aminte, Katz nu prea s-a interesat de ea. De 
fapt, a abuzat de ospitalitatea noastră intrând în templu, deşi i-am 
interzis. A trebuit să-i cerem să plece. 

— N-am ştiut. 

— Instrumentul e foarte important pentru noi. Înseamnă mult 
pentru oamenii mei şi pentru zei. Vi-l arăt cu plăcere oricând doriţi. 
Dar, cu tot respectul, n-aş fi zis că o ceată de războinici e interesată de 
o relicvă religioasă. 

— A, păi nu ne plac doar bătaia şi hărmălaia, spuse Jup. Suntem şi 
amatori de cultură. Ar trebui să ascultați poeziile lui Haskeer o dată. 

— Nu mai spune! Aşadar, aveţi talente ascunse. Mi-ar plăcea să le 
ascult. 

Haskeer se holbă la ea. 

— Ce? 

O clipă grea cât pământul, jderii avură impresia că voia să le audă 
pe loc. 

— Deci, instrumentele şi poezia, continuă ea. Aşteptăm cu 
nerăbdare. 

— Da. Ar fi... o plăcere, spuse Stryke, deloc convins. 

— Avem multe treburi de făcut. Trebuie să plec. Îţi mulţumesc din 
nou, Alfray. Tuturor vă mulţumesc. 

O urmăriră cum coboară şi străbate străzile. 

— Eşti un idiot, Haskeer! izbucni Coilla. 

— Dacă nu ceri, nu primeşti. 

Jup îşi spuse şi el părerea: 

— Eşti cretinul cretinilor, Haskeer. 

— Du-te şi te spânzură. De ce-a trebuit să-i zici că scriu poezie, 
stârpitură? 

— Of, tacă-ţi fleanca. 

— Măcar ştim că se gândeşte să se despartă de stea, vorbi Alfray. 

— Da, aprobă Coilla. Dar mulţumită lui cap pătrat ăsta — arătă spre 
Haskeer — ne-am dat arama pe faţă. 

— Nemernicul ăla de Katz ar fi putut să ne spună că a fost alungat, 
se plânse Jup. Acuma ce ne facem? 

— Dormiţi, dacă mai avem atâta minte, îi sfătui Stryke. Eu asta am 
de gând. Toţi ar trebui să faceţi la fel, cât mai aveţi ocazia. 

— Şi să profităm de ea la maximum, adăugă Jup amărât. S-ar putea 
să fie ultima. 

Ştia că stă lângă el. Scrutau oceanul împreună. 

Un vânt jucăuş le flutura hainele şi le răcorea obrajii. Soarele se 
înălţase în vârful cerului şi ziua era toridă. Stoluri de păsări albe ca neaua 
zburau peste insule îndepărtate. Se adunară şi ele în vârful de la apus al 
peninsulei. 

Nu simţea nevoia să vorbească, iar ea tot tăcerea o prefera. Lăsară pur 
şi simplu întinderea infinită de apă calmă să le curețe şi să le aline spiritele. 

Într-un sfârşit, deşi nu se saturaseră de admirat priveliştea — probabil nu 
s-ar fi săturat niciodată — se întoarseră. Părăsindu-şi punctul de observaţie 
de pe stâncile calcaroase, coborâră uşor pe păşunea unduioasă, în curând, 
iarba verde ca smaraldul, presărată ici-colo cu buchete de flori de culoarea 
aurului, le ajunse până la glezne. 

— Nu-i aşa că-i un loc splendid? îl întrebă fata. 

— N-am văzut altul mai frumos, răspunse el, şi am călătorit mult. 

— Atunci probabil că ai vizitat multe ţinuturi tot aşa de fermecătoare. 
Tărâmul nostru nu e deloc lipsit de minunile naturii. 

— Nu e tot aşa acolo de unde vin eu. 

— Ai mai spus asta. Recunosc însă că nu ştiu pe unde-ar fi locul de care 
spui. 

— În vremuri ca acestea, mărturisesc sunt şi eu. 

— Nu te laşi de ghicitori, îl tachina ea, scuturând din pleoape. 

Zâmbetul îi lumină trăsăturile bine conturate. 

— Nu o fac intenţionat. 

— Te cred, sincer. Dar ai puterea de a te elibera de misterul care te 
bântuie. 

— Cum? 

— Vino să-ţi duci viaţa aici. 

Ca prima dată când aducea vorba despre asta, el simţi un fior de 
încântare şi un dor nestins. În parte datorită bogăției pământului, în parte 
datorită ei şi a rolului pe care sugera că l-ar juca în viaţa lui. 

— Ispita e mare. 

— Ce te opreşte? 

— Cele două obstacole care îmi apar întotdeauna în cale. 

— Şi anume? 

— Misiunea pe care aş lăsa-o neîndeplinită în... ţinutul meu natal. 

— Şi celălalt? 

— E, poate, cel mai greu de învins. Nu înţeleg cum ajung şi cum plec din 
acest loc. Niciun fel de control. 

— Învinge-l pe primul şi îl vei învinge şi pe al doilea. Ai puterea asta. 
Voința ta poate triumfa, dacă o laşi. 

— Nu văd cum. 


— Dar nu pentru că nu ai căuta soluţia, pun rămăşag. Nu uita de 
oceanul din spatele nostru. Dacă ar fi să-ţi umpli căuşul palmei cu apă din 
el şi să meditezi la asta, crezi că oceanul n-ar mai exista? Uneori nu vedem 
pădurea de copaci. 

— Ca de obicei, vorbele tale îmi ating o coardă sensibilă, dar nu-mi dau 
seama care. 

— Îşi vei da până la urmă. Respectă-ţi obligaţiile, ca un adevărat orc, şi 
se va deschide o cale din tărâmul tău spre al meu. Ai încredere în mine. 

— Am. El râse. Nu ştiu de ce, dar te bucuri de încrederea mea. 

Începu şi ea să râdă. 

— Şi e chiar aşa de rău? 

— Nu. Nici vorbă. 

Tăcură amândoi. 

Păşunile se întindeau acum pe un versant mai înclinat, iar el observă că 
se îndreaptă spre o vale înconjurată de dealuri blânde, deşi unul avea 
panta mai abruptă. 

În mijlocul vegetației luxuriante se cuibărea o tabără. Zece-douăsprezece 
locuinţe rotunde din stuf şi încă vreo şase clădiri lunguieţe cu grajduri. Nu 
existau fortificaţii de apărare, şanţuri împotriva incendiilor sau bariere. Se 
vedeau orci, cai şi vite. 

Nu-şi amintea să mai fi văzut tabăra, dar îi trezi o amintire care nu 
voia să iasă la suprafaţă. 

În timp ce se apropiau de ea, Stryke întrebă: 

— A avut locul acesta un zid exterior vreodată? 

Fetei mai că-i veni să râdă. 

— Nu. Nu a fost necesar niciodată. De ce întrebi? 

— Am simţit... Nu ştiu. Are nume? 

— Da. I se zice Galletons Outlook. 

— Eşti sigură? Nu i s-a spus niciodată altfel? 

— Normal că sunt sigură! Cum altfel să-i spună? 

— Nu-mi aduc aminte. 

Vorbind de nume, uită de mister pentru moment. 

— E un lucru pe care sunt hotărât să-l aflu de data asta, îi spuse ferm 
fetei. 

— Şi care să fie acela? 

— Numele tău. Tu îl ştii pe-al meu. Eu nu l-am aflat niciodată pe al tău. 

— Cum de am lăsat noi să se întâmple aşa ceva? Zâmbi. Mă cheamă 
Thirzarr. 

Stryke îl repeta de mai multe ori în şoaptă, apoi spuse: 

— Foarte frumos. Nu-l uiţi uşor, ţi se potriveşte. 

— Ca al tău, Stryke. Mă bucur că îţi place. 

Lui Stryke i se păru că a câştigat o mică bătălie, chiar dacă mai 
neînsemnată şi, preţ de-o clipă, îşi savura victoria. Dar când îşi aruncă 
ochii din nou la tabăra de pe fundul văii, aceeaşi amintire îi tulbură 


ascunzişurile minţii. Tot nu reuşi să se concentreze asupra ei. 

Coborâseră panta şi mai aveau puţin până la tabără. Sentimentul pe 
care nu reuşea să-l denumească prindea puteri. În scurtă vreme, intrară în 
aşezarea modestă. Nimeni nu le dădu atenţie, decât vreo doi orci care 
fluturară din mână către tovarăşa lui. Către Thirzarr, se corectă el. 

Străbătură luminişul fără să-i oprească nimeni, ocolind colibe şi 
grajduri. Apoi, spre capătul de la apus al taberei, Thirzarr se opri şi arătă 
cu degetul. Stryke văzu că-i indică un bazin, perfect rotund, cu apă 
scânteietoare. Fata se duse într-acolo, iar el o urmă. 

Se aşezară la marginea lui. Ea îşi trecu mâna prin apă, fermecată de 
atingerea ei fină. Stryke era preocupat de amintirea care nu voia să iasă la 
suprafaţă. 

— Bazinul ăsta... rosti el. 

— Nu-i aşa că-i superb? Datorită lui s-a ridicat aşezarea. 

— Am impresia că l-am mai văzut. Şi nu doar bazinul, ci toată 
aşezarea. 

— Ți-ar fi şi mai cunoscut dacă ar fi să te stabileşti aici. Dacă ar fi să 
vii la mine. 

Ar fi trebuit să fie un moment de încântare. Din păcate, Stryke simţi un 
gust amar. Pentru prima oară în tovărăşia ei, se tulbură. Fiecare amănunt 
pe care-l zărise, pe care îl vedea acum, îi răscolea mintea. Bazinul. Malul 
abrupt de acolo, care ar fi trebuit să fie împodobit cu desene. 

Amintirea îl izbi ca vijelia. 

Sări în picioare şi strigă: 

— Cunosc acest loc! 


Sări în picioare, trezit într-o clipă. 

Trecură câteva clipe până se obişnui cu împrejurimile, îşi aminti 
treptat că se afla într-o baracă din Ruffets View, singur, aşteptând să 
atace din nou armata din spatele zidurilor. 

Respiră adânc de câteva ori ca să alunge visul şi să revină cu 
picioarele pe pământ. 

Dar ceea ce nu reuşi să alunge fu imaginea locului pe care îl 
vizitase, dacă „vizitase” era cuvântul potrivit. 

Pentru că se afla chiar în locul respectiv. 

Soarele se târa leneş deasupra orizontului, dar nu-l întâmpină nicio 
pasăre cu ciripitul ei. 

Lumina palidă, rece, arunca umbre lunguieţe de pe dealurile 
răsăritene, dar nimic nu putea ascunde tabăra întinsă a lui Hobrow. 
Corturile şi trupele de pază fremătau de activitate. Doctorii îi îngrijeau 
încă pe răniții din ziua anterioară, dar Uni se pregăteau de un nou 
atac, îmboldiţi de custozii în uniforme negre. Erau peste tot, 
îndemnând călăreţii şi pedestraşii să se alinieze în formaţie. Nu conta 
că unii purtau bandaje pline de sânge şi că jumătate din ei nu 


apucaseră să mănânce. 

Hobrow însuşi nu avea poftă de mâncare. Stătea pe o pantă de lemn 
uşor înclinată, bine apărat de săgețile păgânilor din Ruffets. Deşi briza 
aducea miresme îmbătătoare ale mâncărurilor gătite pe foc, singura 
foame pe care o simţea era să îndeplinească misiunea primită de la 
Domnul. 

Lângă el, Mercy îngenunche, şoptind cu fervoare: 

— Amin! 

Hobrow îşi termină rugăciunea şi puse o mână pe umărul fetei. 

— Vezi, draga mea? Vezi cât de slabă e apărarea lor? Cât de puţini 
apărători au? Astăzi, Domnul îi va arunca în mâinile noastre şi vor 
cădea în faţa săbiilor noastre ca vârful ierbii ameninţat de coasă. 

O clipă, stătură unul lângă altul, ignorând agitația miilor de soldaţi. 
De acolo, aşezarea Mani părea o jucărie, casele aduceau cu nişte 
cuburi din ale căror coşuri se înălțau fuioare de fum, desenând linii de 
cărbune în lumina azurie a dimineţii. 

— Trebuie să ştie că sunt condamnaţi, tată, spuse Mercy. Cum să 
reziste împotriva noastră? 

— Îi orbeşte propria ticăloşie. Vezi cum îşi aruncă în aer aburii 
hidoşi cloaca aceea? 

Nici nu avea cum să nu vadă. În mijlocul aşezării, templul pe 
jumătate construit sclipea pe sub schele, dar fata nu observă clădirea. 
Lângă ea, ţâşnind deasupra micii comunităţi, forţa pământului 
scânteia veselă în toate culorile pe care şi le închipuia Mercy. 

Foarte îndrăzneață, fata spuse: 

— Cât de cinstită pare faţa răului! Aş fi crezut că atâta frumuseţe 
numai de la Domnul poate veni. 

— De la Domnul Minciunilor, poate. Nu te lăsa amăgită, copila 
mea. Mani sunt corupți în fața Domnului şi a omului. Iar astăzi, 
Domnul îi va trimite în iad, aşa cum merită. 


În mijlocul aşezării, haosul de-abia mai putea fi stăpânit. 

Ultimele flăcări fură stinse, deşi mirosul de ars atârna greu în aer şi 
funinginea îi mânjea pe pompierii istoviţi. Trăseseră din greu toată 
noaptea ca să învingă văpăile stârnite necontenit de bidoanele 
aruncate de Uni. Bazinul din piaţa apropiată de porţile de 
miazănoapte scăzuse asaltat de găleţile pompierilor. Acum se umplea 
la loc încetul cu încetul, reflectând pe suprafaţa lui flăcările 
muribunde, negre şi stacojii. Bubuituri sălbatice răsunau din palisada 
în care scânduri de lemn astupau găurile. Le răspundea zăngănitul 
fierarilor care reparau arme. Copiii alergau cu braţele pline de săgeți 
pentru santinelele de pe potecă. 

Încă preocupat de ceea ce numea revelaţia din vis, Stryke traversă 
obosit piaţa ca să se întâlnească cu Rellston. Văzu o familie de oameni 


în picioare, ţinându-se de mână în jurul unui rug funerar. Copila cea 
mai mică urla pentru că focul îi ardea faţa arsă, plină de băşici, iar 
puştiul cel mai mare, care nu împlinise mai mult de zece anotimpuri, 
îşi strângea gura într-o linie subţire fermă, deşi urmele de lacrimi 
scurse pe obrajii murdari îi dezvăluiau suferinţa. O bătrână de lângă 
văduvă nu se mai oprea din tuşit din cauza fumului care se învolbura 
în jurul pieţei. 

Stryke îl văzu pe Rellston, la fel de obosit ca el, sărind într-o parte 
când o căruţă apăru hurducăind de după un colţ. Ducea un morman 
uriaş de morţi la rug. Comandantul se opri să discute cu un bărbat 
care avea un bandaj însângerat la umăr, apoi veni direct la căpitanul 
jderilor. 

— Vrei să bei ceva cu mine, Stryke? îl întrebă el, neaşteptat de 
prietenos. 

Stryke i se alătură. 

— Unde mergem? 

— La zidul care dă spre apă. Vreau să văd cum merg reparaţiile. 

Omul merse mai departe, înghiontind mulţimea de pe stradă. Se 
uita întruna după orc, apoi întorcea capul, de parcă nu ştia ce să-i 
spună. 

Stryke nu avea de gând să-l ajute. 

Până la urmă, omul i se adresă cu glas stânjenit: 

— Voi aţi făcut totul, să ştii. Tu şi ceata ta. Noi nu suntem obişnuiţi 
cu un război atât de mare. Dacă nu aţi fi fost voi, n-am fi rezistat până 
acum. Mulţumesc. 

Stryke primi mulțumirile cu o înclinare a capului. 

— Dar tot te întrebi dacă Uni v-ar fi atacat dacă noi n-am fi fost 
aici. 

— După cât de îndârjiţi sunt, tot ne-ar fi atacat, mai devreme sau 
mai târziu. Hobrow ăla e un fanatic. 

Soarele se înălțase de-un deget deasupra orizontului, un glob 
portocaliu răutăcios. Rellston miji ochii la astru printre fuioarele de 
fum. 

— Cât crezi că mai e până la asediul următor? 

— Imediat ce şi-au terminat rugăciunea, bănuiesc. Ce planuri ai? 

Ajunseră la zid. Comandantul Mani se aplecă pe sub o pătură care 
atârna în loc de uşă, pe un cadru înnegrit. Uşa devenise o grămadă de 
cenuşă care se lipea de tălpi. Rellston scutură din umeri. 

— Să facem ce-am făcut până acum. Şi să ne rugăm. 

— Asta-i foarte bine, zise Stryke gânditor, dar trebuie să facem mai 
mult. În timp, asediatorii câştigă avantaj faţă de asediați. 

Rellston păşi peste doi-trei ostaşi de sub comanda lui, adormiţi pe 
podea, şi luă o sticlă scoasă dintr-un dulap. Nu se mai obosi să caute 
pahare, trase o duşcă din lichidul tare şi-i dădu sticla orcului. 


— Avem fântânile noastre. Câtă vreme nu suntem călcaţi în 
picioare, ne descurcăm. 

— Da, dar nu aveţi provizii nesfârşite de hrană. 

Orcul se trânti pe un scaun şi arătă din cap spre peretele palisadei, 
vizibil printr-o fereastră. 

— Ei rezistă. 

Comandantul Mani nu-şi putu ascunde disperarea. 

— Zeii ştiu că nu ne mai permitem pierderi ca acelea de ieri! Iar 
duşmanii au destui oameni ca să ne atace noapte de noapte. Ce putem 
face? 

— Încă nu ştiu. Dar trebuie să apară o soluţie. Între timp, pot să-ţi 
dau o sugestie? 

— Dă-i drumul. Nu sunt obligat s-o aplic. 

— Ai pregătit brigăzile cu găleți pentru atacul următor? 

— Normal. 

— Atunci pune o echipă să adune ulei de bucătărie, alifie de 
topoare, orice ia foc. Pune-o într-un vas cu o cârpă drept fitil şi ne 
luăm revanşa. 

Rellston rânji, arătându-şi dinţii albi pe faţa mânjită de funingine. 

— Să luptăm cu foc împotriva focului, vrei să spui? 

— Întocmai. După ce i-au făcut oraşului tău azi-noapte, nu cred că 
locuitorii lui se vor împotrivi din cauza vreunui obstacol moral. Când 
revin duşmanii, le aruncăm şi noi în cap oale aprinse. 

— Necazul e, zise Rellston ştergându-şi rânjetul de pe mutră, că tot 
sunt mai mulţi ca noi. Şi nu au cu ei femei şi copii care le mănâncă 
proviziile. 

Comandantul se ridică anevoie. 

— Mai bine să mă îndrept spre poziţia mea. În curând ne trezim iar 
cu ei pe cap. 


Stryke se caţără pe zidul care dădea spre tabăra principală a lui 
Hobrow. Îi zări pe Uni îngenuncheaţi. Se vedea şi Hobrow, în picioare 
pe o colină, cu braţele ridicate, însă jderul nu auzi ce spune din cauză 
că briza uşoară şi sărată îi purta cuvintele în depărtare. Ştia că nu 
aduc nimic bun pentru orci sau Mani. 

Din punctul său de observaţie, căpitanul jder îşi zări ofițerii prinşi 
într-o discuţie aprinsă. Haskeer dădea din mâni şi Coilla făcea gesturi 
împăciuitoare, dar când îl văzură pe Stryke, porniră năvală spre el. 
După toate câte se întâmplaseră, câţiva Mani tot se dădură mult la o 
parte din calea lor. 

Stryke cobori şi le ieşi în întâmpinare. Începură să vorbească toţi 
deodată: 

— Gura! se răsti el. Ultimul lucru de care am nevoie e să vă certaţi 
voi. Aruncă o privire spre o baracă dărăpănată. Aici. Trebuie să stăm 


de vorbă. 

Cu Alfray stând la pândă printr-o crăpătură din uşă, ofiţerii jderi se 
înghesuiră în umbrele păzite de pânze de păianjeni. 

— Mai întâi, vorbi Stryke încet, e clar că oraşul nu va rezista. 
Jumătate din locuitori habar n-au să lupte, iar Hobrow şi-a adunat toţi 
adepţii. Aveţi vreo idee? 

Jderii se uitară unii la alţii. 

— Luptăm, zise Coilla. Ce altceva să facem? 

— Întocmai. Ce altceva? 

Cuvintele lui Stryke răsunară grele în atmosfera murdară. 

Jup întrebă încet: 

— Ce vrei să spui? 

— Vreau să spun că i-am putea lăsa să se descurce singuri. Cât 
oamenii se vor lupta unii cu alţii, nu vor avea timp să vină după noi. 

— Adică să găsim o cale de scăpare cât ei sunt ocupați? întrebă 
Haskeer. Mie îmi sună bine. 

Coilla şuieră: 

— Doar nu vorbeşti serios! N-am fi avut nicio şansă în faţa 
custozilor lui Hobrow dacă n-ar fi fost ei. Nu-i putem părăsi acum. 

— Gândeşte-te la asta, o îndemnă Stryke. Ştiu că Mani sunt aliaţii 
noştri, deocamdată. Dar ce crezi că se va întâmpla dacă ultima stea 
ajunge pe mâna lui Hobrow? 

Jup sări ca ars. 

— Cui îi pasă de stea? se enervă el. Avem patru, nu-i aşa? Nu ţi-e 
destul? Sau trebuie să ne pierdem viaţa? 

Stryke îl săgeta din ochi. 

— Stai jos şi ţine-ţi gura. Nu ţi-e clar că steaua are putere? E legată 
de magia pământului. Dacă Hobrow pune laba pe ea, atunci pune 
mâna şi pe putere. 

— Fie asta, zise Alfray de la postul lui de lângă uşă, fie o va 
distruge. Dar mai degrabă vom fi ucişi în afara aşezării, înfruntând 
întreaga oaste Uni. Şi eu niciodată n-am sprijinit trădarea oamenilor 
alături de care am luptat. 

— Ascultaţi, zise Haskeer, în timp ce piticul îşi relua locul în cerc, 
sunt oameni, nu? Da, ne-au primit frumos, ne-au oferit mâncare şi 
adăpost, dar mai multă nevoie au ei de noi, decât noi de ei. Dacă ar fi 
fost invers, ar lua de la noi şi i-ar durea-n cot. Ştii că aşa ar face. Asta-i 
firea lor. 

Coilla se gândi la implicaţiile din spatele cuvintelor lui Stryke. 

— Adică te-ai hotărât că furăm steaua şi cu asta, basta? 

Stryke răspunse cu o înclinare afirmativă a capului. 

— Deocamdată, rămânem aici şi luptăm. Când prindem ocazia, 
luăm steaua şi ne facem nevăzuţi pe întuneric. 

Unul câte unul, jderii încuviinţară, unii mai în silă decât alţii. 


Alfray era cel mai nefericit, deşi vedea şi el că Ruffets View nu avea 
şanse de supravieţuire. 

Înăbuşindu-şi propria vină, Stryke vorbi: 

— Coilla, tu ai fost în templu. Crezi că ai putea fura steaua? 

— Dacă n-am de ales. N-ar trebui să fie mare lucru. La urma urmei, 
nu au timp să păzească templul câtă vreme aşezarea lor e asediată, 
nu? 

— Ascultaţi, rosti Alfray, părăsindu-şi postul şi privindu-l pe Stryke 
cu ochi scânteind a supărare. Dacă ne furişăm de aici, ce ai de gând să 
faci cu recruţii? Doar n-o să-i părăseşti, pur şi simplu, nu? Mi-ar veni 
foarte greu să cred Stryke cel pe care îl ştiu eu ar face aşa ceva. 

— Nu, Alfray, nu voi proceda aşa. Sunt orc, iar orcii au grijă de ai 
lor. O să-i anunţăm şi pe ei, nu te teme. 

— Nu mă tem, spuse bătrânul caporal. Eu însă nu părăsesc pe 
nimeni, atâta tot. 

— Nici eu, Alfray. Nici eu. Aşa că ceea ce vreau să... 

Clopotele începură să tragă alarma. Oamenii strigau de pe zidul 
îngrăditurii. 

Orcii săriră ca arşi şi ţâşniră spre uşă. În aceeaşi clipă, un bidon 
aprins explodă pe acoperişul de trestie de deasupra lor. Paie şi lemne 
aprinse căzură potop la podea, umplând cabana de fum alb. 

Stryke sări în faţă, trăgând-o pe Coilla din calea unui lemn aprins. 

— Haideţi să ieşim de-aici. 

Ploaia de foc nu mai contenea, ţinută sub control numai de arcaşii 
postați de Rellston pe ziduri şi de brigăzile cu găleți dinăuntru. 
Adăpostindu-se pe sub streşini, jderii se grăbiră să-şi reia poziţiile. 
Când ferindu-se într-o parte, când aplecându-se, tocmai se pregăteau 
să se despartă, când o santinelă strigă dintr-un turn de pază. 

— S-au oprit! Se retrag! 

— Poate ca să nu-şi lovească propriii ostaşi, zise Stryke. 

Apoi se cutremură, zguduit de o senzaţie necunoscută. Coilla nu 
observă nimic. 

— Ai văzut? îl întrebă ea pe căpitan. 

În toiul atmosferei încordate, la un pas de a începe bătălia, Înalta 
Preoteasă murmura incantaţii în jurul izvorului magic. În aceleaşi 
haine albastre, deşi cam pătate acum, ocolea încet fântâna cu lumină- 
curcubeu, de mână cu un lanţ de adepţi. În jurul ei, rufoase şi istovite, 
un grup de femei de toate vârstele urmăreau ritualul. Chipurile li se 
colorară pe rând în roşu, verde şi galben când începură şi ele să 
murmure. 

— Ce fac? întrebă Jup. 

— Încearcă să întoarcă magia împotriva armatei Uni, îi răspunse 
Stryke fără să gândească. 

Oare de unde ştia? se mirară jderii. 


— Deh, avem nevoie de tot ajutorul primit, bodogăni piticul. 

Stryke încercă să se detaşeze de sentimentele stranii care îl 
tulburau. 

— N-am nimic împotrivă să fie cerut ajutorul zeilor, încercă el să-şi 
păstreze sarcasmul, dar sunt momente când sabia e o călăuză mai de 
nădejde. 

Coilla îi puse mâna pe braţ. 

— De ce nu le spunem că avem celelalte stele? 

Stryke păru năucit. 

— De ce le-am spune? 

Jderiţa ridică din umeri, aproape stânjenită, dacă aşa ceva ar fi fost 
posibil la ea. 

— Dacă sunt atât de puternice pe cât se spune, poate ne vin în 
ajutor. 

— Crezi că cineva de aici ştie ce să facă cu ele? 

Jup scoase o grimasă. 

— Noi habar n-avem ce să facem cu ele. 

Stryke se luptă să-şi ţină firea. Vibraţiile din trup nu-l lăsau să 
gândească. Jderii îl priveau nerăbdători, în vreme ce Krista şi femeile 
cu care se ţinea de mană invocau mai departe Treimea. Îşi dori să-i fi 
povestit Coillei ce-i spusese preoteasa despre posibilitatea ca el să fie o 
ciudăţenie. 

Revenind conştient cu picioarele pe pământ când se îndreptă de 
spate, inspiră adânc şi zise: 

— Cred că e mai bine să ţinem stelele pentru noi. 

— Dar de ce? 

Coilla strigă mai tare decât ar fi vrut. Câteva femei o săgetară din 
priviri. 

— Nu ne-au adus decât necazuri până acum, adăugă ea pe un ton 
mai potolit. 

— Nu vreau să risc să cadă în mâinile oamenilor Uni, răspunse 
Stryke. 

Jderiţa se uită la el ciudat. 

— Eşti sigur că, de fapt, nu vrei să le împărţi cu nimeni? După 
părerea mea, eşti foarte posesiv când vine vorba de ele. 

— Da! spuse Haskeer. Nici măcar să le ating nu mă mai laşi. 

Jup îi rânji obraznic celuilalt sergent. 

— Nu, de când ai luat-o razna. 

— la mai slăbeşte-mă, auzi? A fost din cauza oamenilor şi bolii lor 
nenorocite, pricepi? 

Înainte să mai deschidă gura altcineva, glasul Kristei deveni atât de 
ascuţit, că de-abia se mai auzi. Pe Stryke, sunetul îl străpunse ca un 
cuţit. Preoteasa şi femeile ei se clătinau în faţă şi în spate, cu o 
expresie luminată de extaz. 


— Cum pot suporta ţipătul ăla? şopti Jup. 

Alfray vorbi, alungând vraja care-l învăluia pe Stryke. 

— Crezi că o să aibă efect? 

Bătrânul orc făcu un gest spre imnul nepământesc intonat de Krista. 

— La dracu”, sper că da, spuse Jup. Lupta-i luptă, pricep, dar m-am 
săturat până peste cap să ne hărţuiască toată lumea. 

O senzaţie de optimism neobişnuit străbătu ceata. 

Atunci clopotele sunară din nou alarma. 

— Mai vine o armată! ţipă un glas. 

— Fir-ar al naibii! 

În liniştea care se lăsă dintr-o dată peste locul sfânt, vorbele lui Jup 
răsunară mai tare decât ar fi vrut el. 

Repezindu-se la ziduri, orcii se înghesuiră pe potecă. Atât cât 
reuşiră să bată cu privirea, văzură soldaţi mărşăluind, cai zvârlind din 
copite, steaguri fluturând. Dar, din cauza fumului scos de focurile care 
ardeau încă în Ruffets şi a celor aproximativ cinci sute de focuri 
aprinse de duşmani în aer liber, nu vedeai la mai mult de câţiva metri. 
Totuşi, nu era nevoie să vadă bine ca să-şi dea seama că armata 
asediatorilor îşi dublase numărul. 

Cu ochi mijiţi, cu hainele la gură, ca să nu se înece, jderii urmăriră 
valurile nesfârşite de oameni şi cai care se unduiau negre peste 
vârfurile dealurilor. Când avangarda nou-veniţilor ajunse la tabăra 
Uni, ariergarda nici măcar nu se ghicea. Un roi infinit acoperea ţinutul 
de la un capăt de orizont la celălalt. 

Disperat, Stryke închise ochii. 

Haskeer îşi recapătă primul vocea: 

— Şi acuma chiar c-am dat de belea. 

Subit, tabăra Uni fu cuprinsă de ţipete. Tuşind, Coilla remarcă: 

— Nu prea-mi sună a reuniune veselă. 

Jup începu să ţopăie, neobişnuit de voios. 

— Sunt Mani! Priviţi, se văd orci, cu sutele! Mani au venit să 
oprească asediul! 

— Ai dreptate! se bucură şi Coilla. Îi atacă pe Uni din spate. 

— Uite şi pitici! arătă Jup cu degetul către primii semeni de-ai lui 
pe care îi vedea după atâta vreme. O mare de ei! 

Haskeer rânji. 

— Şi ce dacă? N-o să facă nicio ispravă dacă nu sunt plătiţi bine. 

Jup îl apucă de gât. 

— Zice cine, băşină de capră? 

Stryke îi despărţi înainte ca Haskeer să poată riposta. 

— N-avem timp de asta. Chiar nu vede nimeni a cui armată e? 

Alungând scânteile focului împrăștiate de vânt, jderii scrutară 
valurile de căldură sclipitoare. 

— Nu ştiu, se hotărî Coilla. Nu-mi pasă. Sunt mai mulţi decât noi şi 
asta-i tot ce contează. 

Stryke se propti de palisadă. 

— E mâna zeilor. Trebuie să coborâm şi să dăm o mână de ajutor. 


Ruffets View fremăta de activitate. Rellston striga ordine când în 
stânga, când în dreapta, când în mijloc. Oamenii alergau să le 
îndeplinească şi, în scurt timp, se adunară toate forțele. Pedestraşii se 
împingeau prin mulţime ca să se alinieze pe străzile de lângă poarta 
de la miazănoapte. Între timp, călăreţii puneau şaua pe cai şi plecau 


roind din grajduri ca să se adune lângă bazinul din piaţă. 

Comandantul aşezării avea o misiune grea: să trimită locuitori pe 
ziduri, în timp ce pe alţii îi lăsă să stingă focurile care încă făceau 
prăpăd în zonele mai sărace, cu case construite din lemn. 

Stryke se înghionti prin mulţime. Bine-ar fi fost să nu le fi cerut 
orcilor recruți să se adune la bazin. Era o hărmălaie teribilă acolo. Se 
feri când un cal se sperie din cauza tărăboiului şi se împinse cu umerii 
până la marginea apei murdare. 

Nu se miră când constată că, până şi în piaţa aglomerată, oamenii 
lăsară loc liber în jurul caporalului Krenad. Două sute de războinici 
orci ajungeau pentru a impune respect oricăror fiinţe. 

— Gata de bătaie, caporal? 

Chipul dezertorului se destinse într-un zâmbet larg. 

— Mult mai bine aşa, decât pitiţi între zidurile astea împuţite. Dacă 
e vorba de atac, eu sunt orcul cel mai potrivit. 

Trebuiră să ţipe ca să se audă. O linişte suspectă se lăsă peste 
adunare. 

Încălecând un cal adus de Krenad, Stryke află din ce cauză. Înalta 
Preoteasă Krista Galby se plimba prin piaţă. În ciuda îmbulzelii, 
locuitorii tot găsiră o cale să-i facă loc. 

Senină, Krista schimbă două vorbe cu comandantul Rellston, apoi 
se îndreptă spre jderi. Stryke îşi îndemnă calul în față ca să o 
întâmpine. 

Preoteasa îi puse mâna pe picior şi îl privi în ochi. 

— Odată ce a simţit cineva puterea pământului, ea va creşte în el, 
murmură ea. Mai devreme sau mai târziu, pământul nu se va lăsa 
tăgăduit. 

Dintr-odată, preoteasa renunţă la tonul sobru. Cu sclipiri exaltate în 
ochi, îşi îndreptă ţinuta. Deşi nu ridică vocea, vorbele ei răsunară în 
piaţă: 

— Să ştie fiecare dintre voi că luptă pentru ţinutul nostru. Aşa că 
ținutul vă va întări, vă va aduce puterea pământului în inimi. 
Deschideţi-vă în fața puterii pământului. Să ştiţi că vântul este 
respiraţia pământului şi că luptăm pentru bunăstarea ținutului. Pentru 
că ţinutul nu v-a negat. Prea mult a vărsat lacrimi din cauza 
cotropitorilor. Acum, că puterea pământului pluteşte deasupra 
capetelor voastre — un nor de flăcări artificiale ţâşni strălucitor mai sus 
ca altădată, din întâmplare sau pentru că aşa trebuia — spiritul vostru 
se va înviora, în viaţa aceasta sau în cea viitoare, iar binecuvântările 
Căii Mani vor sta deasupra voastră şi în faţa voastră. Le veţi găsi în 
spatele vostru şi la dreapta şi la stânga voastră, ca să vă păzească şi să 
vă ferească, şi să vă apere ca pe fiinţele ținutului. 

Ridică mâna într-un gest grațios de binecuvântare. Apoi se pierdu 
în mulţime. 


Porunca lui Rellston sparse tăcerea: 

— Deschideţi porţile! Pas alergător! 

Încadrat de Coilla, Jup, Alfray şi Haskeer, Stryke îşi strunea calul 
numai cu forţa muşchilor. 

Piaţa se umplu încă o dată de zarvă. Sub acoperirea ei, Coilla spuse: 

— Dacă ţi se întâmplă ceva, toate stelele se vor pierde deodată. 
Împarte-le cu noi Stryke. 

— Nicio şansă. 

Auzind refuzul automat, jderiţa ridică bărbia încăpăţânată. 

— Trebuie să stea împreună, Coilla adăugă el, stăruitor. Nu ştiu de 
ce, dar aşa trebuie. 

Primele coloane de oameni ajunseseră la poartă. 

— Ori asta, ori eşti prea posesiv ca să le scapi din mână, zise Coilla. 


Aflată în siguranţă în mijlocul armatei sale, Jennesta cerceta 
îndelung priveliştea din caleaşca de pe vârful dealului. 

O bătălie crâncenă se dădea în faţa aşezării sordide, fumegânde. 
Prinşi între laturile abrupte ale văii, blocaţi de adepţii ei şi de oamenii 
ăia jalnici şi orcii renegaţi, fanaticii lui Hobrow înaintau cu îndârjire. 

Jennesta râse. 

— Sunt vrednici de milă, nu-i aşa, Mersadion? 

— Da, doamna mea. 

Fără să-şi dea seama, generalul duse mâna la obrazul băşicat şi plin 
de cicatrice. 

— Dar sunt totuşi douăzeci de mii, adăugă el. 

Ochii reginei sclipiră a rău. 

— Şi asta înseamnă... 

— ... că... veţi avea parte de o victorie răsunătoare, doamna mea. 

— Îmi plac victoriile răsunătoare. Şi ar trebui să-ţi placă şi ţie, 
generale. Pentru că, dacă nu obţii una, îţi iei adio de la viaţă. M-am 
exprimat clar? 

Mersadion se înclină ca să-şi ascundă ura pe care-o simţea în suflet. 

— Foarte clar, doamnă. 

— Bine. Atunci pregăteşte un atac din trei părţi. Vreau ca oamenii 
tăi să fie gata pentru un asalt frontal. Ce? Aveai de gând să-mi pui la 
îndoială ordinele? 

— Nu, doamnă. Niciodată. 

— Perfect. Nu trebuie să ne lăsăm duşi de val, aşa-i că nu? Orcii să 
se urce pe creasta de acolo, ca să atace acoperiţi de copaci. Piticii să se 
suie în vârful dealului din stânga. Când oamenii simulează un atac, 
proştii ăia de Uni nu vor fi în stare să se răspândească lateral, ca să-i 
încercuiască. Dar unii vor fi atraşi în faţă şi atunci flancurile noastre le 
vor ataca pe ale lor. Vezi cât de simplu e? 

Sigur că vedea. 


— Genial, doamnă. 

— Sigur că-i genial. Jennesta zâmbi la marea de sulițe sclipitoare şi 
săbii de dedesubt. Şi, dacă tot vorbim despre asta, vreau să dai drumul 
harpiilor să zboare imediat ce gloata aia de Uni a trecut la atac. 

Ce-a mai rămas din ele, îşi zise generalul, plecând să transmită 
poruncile. De ce i-o fi plăcând reginei să aţâţe harpiile între ele nu-şi 
putea închipui. Deşi posibilitatea nebuniei nu putea fi trecută cu 
vederea. 

Din fericire, Jennesta era încântată. Entuziasmată. Chiar 
copilăroasă, la gândul oceanului de sânge care urma să se verse. Trase 
de frâie şi porni cu caleaşca cu coase la roţi spre primele rânduri ale 
avangărzii. Odată ajunsă pe poziţie, îi ordonă lui Mersadion să dea 
semnalul de atac. 

Pas cu pas, caii se năpustiră înainte, câştigând elan. Convinsă că 
arată superb, toată numai o scânteiere în soare, Jennesta se repezi 
asupra inamicului, târându-şi armata după ea ca pe-o mantie de 
giuvaiere. 

Avea să fie o victorie uşoară. 


Kimball Hobrow nu-şi credea ochilor. Cu câteva minute în urmă 
fusese în fruntea unei forțe de asediu care întrecea cu mult gloata de 
păgâni din aşezarea aia nenorocită. Nu putea pierde. Chiar îi 
compătimise pe proştii ăia de Mani, întinşi în faţa lui ca popicele, 
aşteptând ca voia Domnului să-i dărâme ca dovadă a puterii Sale. 

Iar acum înfrunta nu o armată, ci două. Armate în fata cărora 
oastea lui părea o adunătură venită la picnic. 

— Ce facem, domnule? îl întrebă custodele lac de transpiraţie din 
faţa lui. 

— Voia Domnului, răspunse Hobrow, afişând o expresie calmă, în 
ciuda primilor fiori de panică din piept. 

— Este o încercare, tată? întrebă şi Mercy, ridicând spre el privirea 
inocentă. 

— Da, fiica mea. 

Hobrow îl săgeta din ochi pe custode când pământul începu să se 
zguduie sub caleaşca Jennestei. 

— De ce? Crezi că Domnul ne-a părăsit? Atât de slabă e credinţa ta? 

— N... Nu, domnule. 

— Sigur că nu. Îi vom ucide pe aceşti necredincioşi. Numele 
Domnului va răsuna glorios de-a lungul vremurilor. El este cu noi, 
cum să pierdem? 

Custodele nu-şi găsea cuvintele. Scutură din cap când Hobrow dădu 
binecuvântarea în aerul fierbinte. 

— Du-te înapoi la locul tău, omule! Fă voia Domnului! 

Hobrow şi-l scosese deja din minte. Le făcu semn la doi din cercul 


său de apropiați. 

— Am o veste proastă pentru voi, îi anunţă. Ştiu că de-abia 
aşteptaţi să luaţi parte la masacrul sfânt, dar Domnul are alte planuri 
pentru voi. 

Cei doi afişară mine cu adevărat îndurerate. 

— Care sunt acelea, stăpâne? întrebară ei în cor. 

— Păziţi-o pe fata mea ca pe ochii din cap, căci nu ne-a poruncit 
Domnul să-i păzim pe cei nevinovaţi? 

Cei doi încuviinţară în tăcere, şocaţi de sarcina primită. 

— Duceţi-o într-un loc sigur. 

Hobrow se îndoi de spate. Trupul său ciolănos aduse cu o pasăre 
bizară când se aplecă să o sărute pe Mercy pe frunte. Ea plecă din cap 
supusă, dar el dispăruse deja. 

O privire fu îndeajuns ca Hobrow să-şi dea seama că oastea de 
calici din Ruffets View nu aduna mai mult de câteva sute de fiinţe. O 
vedea deja pe Târfă venind spre el într-o volbură de aur şi oţel. 
Rândurile din faţă ale oştirii ei se ciocniră de suliţaşii Uni cu o forţă 
care cutremură pământul. Preţ de-o clipă, o zări pe regină urlând ca 
turbată când un armăsar se înţepase într-o armă mortală. 

Zâmbind în sinea lui, Hobrow sări în şa şi galopă în încăierare. Cum 
putea fi atât de proastă? 

Când a mai trecut o cavalerie de aşa un zid solid de suliţaşi? 
Domnul era cu el, fără îndoială. Avea să fie o victorie uşoară. 


În timp ce puhoiul Jennestei izbea în primele rânduri de Uni, 
Stryke conduse unitatea de cavalerie orcă în spatele lor. 

Deşi urcau dealul — nu era cea mai bună tactică într-un asalt — 
adversarii se nedumeriră. Soldaţii lui Hobrow trăseseră o singură serie 
de săgeți care nu-şi prea nimeriră ţinta. Le era şi mai greu să 
socotească distanţa dacă ţintele urcau. 

— Cred că arcaşii de frunte ai lui Hobrow sunt puşi la încercare, 
rosti Coilla, lăsându-se cât mai aproape de gâtul calului pe care alerga. 

— Io nu mă plâng, replică Haskeer. 

Jderii şarjară. Fumul se subţia pe măsură ce se îndepărtau de 
Ruffets, dar bătălia de deasupra ridica atâta praf, încât parcă se lăsase 
ceața. Iarba căpătase o nuanţă cenuşie, până şi soarele părea un glob 
palid spânzurat la jumătatea cerului. Totuşi, zgomotele bătăliei nu 
conteniră, iar pământul însuşi tremura sub tropotul copitelor. 

Stryke privi în dreapta. Aşa cum stabilise cu Rellston, cavaleria lui 
se lansa spre flancul lui Hobrow de pe o pantă lină. Călăreţii Uni se 
aflau undeva deasupra, ascunşi de potopul nestatornic de luptători. 
Jderii ştiau deja că duşmanii îşi vor păstra cavaleria drept front de 
luptă principal împotriva neaşteptatei oşti de Mani. 

Plecaţi cu câteva minute mai înainte, pedestraşii lui Rellston 


începeau să se alinieze de-o parte şi de alta. Soldaţii din faţă se apărau 
cu săbii scurte, în vreme ce camarazii lor mânuiau lăncii lungi. Din 
spatele lor şuierau rânduri-rânduri de sulițe. Năvăliră în flancurile 
potrivnicilor. Unii reuşiră să se apere cu scuturile, dar alţii fură 
străpunşi, iar corul de răcnete îi făcu pe Stryke şi Coilla să rânjească 
de plăcere ca nebunii. 

Încă cincizeci de metri mai aveau călăreţii orci până să zdrobească 
rândurile de Uni. Douăzeci... zece... 

Exact deasupra capetelor lor se auziră hohote de râs demonice. 
Năuciţi, jderii ridicară ochii şi se dădură înapoi îngroziţi. 

Douăsprezece creaturi înaripate apărură din norul de praf şi se 
lăsară peste ostaşii Uni, împietriţi. Arcaşii lui Hobrow nici nu ştiură 
ce-i lovi. Harpiile plonjau printre ei din spate, târau prin aer corpuri 
care se zbăteau turbate şi pe urmă le azvârleau peste camarazii lor. O 
ploaie de sânge sinistră cădea peste oameni şi pământ deopotrivă. 

Numai o mână de arcaşi pricepu ce se întâmplă. Luaţi pe 
neaşteptate, zvârliră câteva săgeți în sus, dar cele mai multe căzură 
aiurea şi făcură mai multe victime printre Uni decât printre harpiile 
care se ascundeau croncănind în spatele norului de praf. 

Prea târziu ca să mai oprească năvala, Stryke se trezi că doboară de 
pe cal un băiat cu gura căscată de uimire. Băiatul căzu sub copitele 
nestăvilite şi ţipă, dar foarte scurt. Apoi jderul izbi şi spintecă, se 
aplecă şi pară. 

Acum că orcii spărseseră apărarea Uni, soldaţii lui Rellston 
pătrunseră şi ei. Ostaşii lui Hobrow se adună în pâlcuri dese, luptând 
pentru viaţa lor. Din când în când, o harpie plonja după câte-o altă 
victimă, împrăştiindu-i membrele spintecate peste tovarăşii ei copleșiți 
de groază. 

Rezultatul era inevitabil. 

— Parcă înţepi peşti într-un butoi! ţipă Haskeer în timp ce rotea 
sabia în vârtejuri însângerate. 

— Da, gâfâi Jup, presărând şi el cărarea cu victime. Parcă suntem 
nişte ucigaşi. 


Pe câmpul de luptă care se încinse deasupra părţii celei mai înguste 
a văii, Jennesta fierbea. Da, garda ei personală se năpustise asupra 
suliţaşilor şi-i respinse pe Uni cu ferocitate, dar caleaşca ei tot se 
răsturnase şi-i murise un cal. 

— Fă ceva! răcni ea către Mersadion, în timp ce se ridica anevoie în 
picioare. 

— Da, doamna mea. 

Cu blestemul pe buze, generalul alergă după altă caleaşcă. 

Îndată ce vizitiul încetini ca să audă poruncile comandantului său, 
Mersadion săltă în caleaşca şi-l zvârli în iarba culcată la pământ. Alte 


două căleşti veneau imediat în spatele lui. Fără să arunce măcar o 
privire la ele, generalul îl lăsă pe vizitiul căzut să fie sfârtecat de 
lamele fixate în butuci. 

Ştia că, la rândul ei, Jennesta ar proceda la fel cu el. Regina sări 
peste solul brăzdat, biciuindu-şi caii să o ia la galop. 

Mirosul de sânge îi ajunse în nări, îl simţea fremătându-i în tot 
corpul, trezindu-i setea din străfunduri. Mână direct către locul liber 
în care muriseră sulițaşii şi năvălii în focul bătăliei. Restul gărzii ei 
personale se grăbi să o ajungă din urmă. 

Încetini brusc. Nu era bine să o ia prea mult în faţa oamenilor ei. 
Roti caleaşca şi o opri, apoi deschise ochii larg, a mirare. 

O adiere rătăcită împrăştiase, doar pentru o clipă, praful. Limpede 
ca lumina zilei, regina văzu că, în fundul văii, o oaste din aşezare 
străpunsese ariergarda Uni. 

O oaste în care luptau orci. 

Poate nu însemna nimic. La urma urmei, şi ea avea orci, iar în 
Maras-Dantia era plin de ei. 

Totuşi, poate însemna ceva. Poate că îi găsise pe dezertorii 
nemernici, până la urmă. 

Solzii palizi ai Jennestei scânteiară când soarele îi lumină zâmbetul 
scurt. 


În busculada din faţa porţii de la miazănoapte, grupuri de Uni 
luptau mai departe cu îndârjire, nevrând să moară fără să ia cu ei cât 
de mulţi Mani. Nu puteau fi mai mult de două-trei mii rămaşi în 
fundul văii, dar îşi vindeau scump pielea. 

Vlăguit peste poate, Stryke se opri să-şi tragă sufletul. Lupta era 
cumplită, îi era cald şi transpirase, în ciuda aerului rece. Din fericire, 
harpiile dispăruseră; fie străpunse de săgeți, fie zburaseră de unde 
veniseră. Îl tulburase apariţia lor. Din câte ştia, nu atacaseră soldaţii 
din Ruffets View. De unde ştiau să-i atace numai pe Uni? Că tot veni 
vorba, habar n-avea cum de apăruse fără veste cealaltă armată Mani. 

Jderul îşi zise că nu era decât o reacţie de-a lui la fanatismul lui 
Hobrow. Vru să bea apă, apoi înjură când văzu că pierduse plosca în 
bătălie. Din fericire, stelele erau la locul lor. Coilla îşi struni calul 
lângă el. 

— Pe toţi zeii! Sunt gata să ucid pentru un gât de bere, zise şi se 
şterse pe frunte de sânge şi transpiraţie. 

— S-ar putea s-o faci, de nevoie. Trebuie să fie de băut în tabăra 
lor. Să sperăm că ajungem acolo înaintea ăstora care-i înfurie pe zei. 

Stryke dădu pinteni calului, lăsându-și capul pe spate din cauza 
avântului. Coilla se uită după el şi ţâşni la fel de sălbatic. 

Apoi îl văzură pe Krenad. Atârna cu capul în jos, cu un picior prins 
în scara şeii, în timp ce calul lui gonea înspăimântat, ţopăind printre 


rânduri de luptători sparte. 

Stryke îl păli pe agresorul lui Krenad cu sabia din lateral, iar Coilla 
fugi după caporal. Reuşi să ajungă în faţa armăsarului şi să-l oprească. 
Când îl ajută pe orc să se ridice, constată bucuroasă că mai găsi 
puterea să-i mulţumească, deşi tremura tot. 

Strigătul lui Rellston îi atrase ca un magnet. Câteva sute de Uni se 
refugiaseră într-o adâncitură ascunsă după un desiş. De acolo ieşeau, 
atacau şi fugeau înapoi în adăpostul oferit de arbuştii spinoşi. 

Krenad încălecă şi îi dădu lui Stryke o sticlă cu un lichid 
necunoscut. Avea gust stătut, dar îl învioră. Jderul îşi plimbă ochii 
primprejur şi-l văzu pe Alfray venind spre ei din ceaţă. 

Brusc, bătrânul războinic se opri de parcă îi răsărise cineva în cale. 
Nu un duşman, ci o persoană cu care nu avea nimic. Stryke îi văzu 
expresia buimacă. Urmărindu-i privirea, i se păru că zăreşte o sclipire 
albă. Un armăsar alb şi un călăreț cu plete castanii, subţire, dar 
viguros. 

Serapheim? 

Năluca se pierdu în ambuscadă. 

— În regulă, rosti Stryke, nereuşind să-şi ascundă fiorul superstiţios. 
Vreau o băutură adevărată. Hai să vedem ce ascund ticăloşii ăia de 
Uni acolo jos. 


Soarele coborâse, iar trupele lui Hobrow fuseseră obligate să se 
retragă. 

Un tâmpit dăduse foc desişului cu câteva ceasuri în urmă şi-i gonise 
pe Uni, dar ameninţa să ardă pe oricine se încumeta să treacă pe 
acolo. Frunzele ardeau mocnit purtate de vânt şi aprindeau mici focuri 
în locuri neaşteptate. Câteodată, fumul era atât de gros, că ar fi 
sufocat şi un dragon. Bătălia se prelungise toată ziua, Uni pierduseră, 
dar ea continuase cu aceeaşi încrâncenare. 

Jderii şi recruţii lui Krenad stăteau unii lângă alţii, mulţi în 
picioare, toţi pătaţi de sânge. Cei mai norocoşi erau mânjiţi de sângele 
altora. 

Pe măsură ce amurgea, un vânt se porni să vâjâie prin vale în drum 
spre apă. Spulberă mantaua de fum suficient ca orcii să vadă de la 
cine primiseră ajutorul neprevăzut. 

Jennesta. 

— În numele zeilor! exclamă Haskeer exact când Stryke rosti 
numele reginei. 

Jderilor nu le scăpă ironia sorții. Şi nici Jennestei. Le arunca priviri 
ucigătoare de pe platforma unde-şi oprise caleaşca. 

Cât de departe era, jderii tot ştiau că Jennesta turbează de mânie. O 
siluetă cât o jucărie, pe panta dealului, ridică braţul, ca aruncând o 
suliță invizibilă. 


Stryke şi ai lui se împrăştiară. Văzuseră destule vrăji de-ale ei ca să 
ştie că avea la dispoziţie sfere de energie distrugătoare. 

N-ar fi trebuit să se sperie. Încă o pală de vânt neaşteptată trase la 
loc perdeaua de fum între ei şi regină. 

— Nu vă îngrijoraţi, vorbi Coilla cu dispreţ. Nu-şi va risca preţioasa 
făptură în bătălie. Acum haideţi să-l găsim pe criminalul ăla de şef Uni 
şi să ne cărăm naibii de-aici. 

Kimball Hobrow stătuse în spatele oamenilor lui ziua întreagă. 
Patrulase dintr-un loc într-altul şi-i îmboldise cu rugăciuni disperate. 
Se ţinuse de ei ca umbra tot drumul de înaintare şi la fiecare pas făcut 
în retragere. Acum se ascundea în spatele unei căruţe răsturnate, tot 
strigându-le îndemne răguşite. 

Dintr-o dată, se pomeni că nu mai are pe cine să susţină. Cel din 
urmă custode se prăbuşi cu un oftat de oboseală. Ca un copil pe cale 
să adoarmă, omul îşi dădu ultima suflare când soarele se cuibări în 
spatele unei creste de deal. 

Tabăra se adunase într-o parte a văii. Ar fi trebuit să fie în 
siguranță, pitită cum era într-o adâncitură mărginită de copaci, un loc 
paşnic pentru un tată care face popas acolo împreună cu fiica lui. Dar 
el nu-şi văzuse fata de ceasuri întregi. Numai Domnul ştia unde e. 

Pentru prima oară, Hobrow se întrebă dacă Domnului chiar îi pasă 
de el. 

Conducătorul Uni se ghemui mai tare, ignorând aşchiile din lemnul 
căruței, care îi intrau în palmă. Sabia şi-o pierduse de mult, o scăpase 
când o gloată de sălbatici se repezise la trupa lui de viteji. Acum nu 
mai avea cu ce să se apere. 

Surprinse cu privirea doi suboameni care se furişau printre ruinele 
taberei sale. Purtau uniforma Târfei celei Scârboase. Când sus, când 
jos, smulse o pătură zdrenţuită din grămada din căruţă şi şi-o trase 
peste cap. Poate dacă se făcea mic de tot şi nu mişca, avea să scape 
nevăzut. 

Încercând să-şi ţină respiraţia, Hobrow îşi auzi bătăile inimii ca 
ropotul de copite. Oare nu le aud şi ei? De-acum îi era limpede că-l 
jignise profund pe Domnul şi că Domnul îl părăsise. Nu împlinise el 
voia Sa? Nu fusese destul de sârguincios? 

Pesemne că nu. 

Cele două creaturi atacară pe neaşteptate. Smulseră pătura şi-l 
apucară pe Hobrow, care clipi în ultimele raze de lumină ale zilei. 

— Doamne, zdrobeşte-i pe aceşti păgâni care îndrăznesc să 
profaneze instru... 

Unul din orci îl pocni peste cap. Hobrow rămase cu răsuflarea 
tăiată. Când realiză ce se petrece, îl auzi pe cel mai gras spunând: 

— Oare nu găsim nimic de ciordeală? 

Orcul mai înalt cotrobăi în grămada căzută din căruță. Aruncă o 
carte sfântă în luminiş şi se şterse de vestă pe degete. 

— Nimic. Numa” o droaie de prostii. 

Hobrow se ridică într-un cot. 

— Nu poţi spune aşa ceva! exclamă înspăimântat. 


Grăsanul îl pocni cu dosul palmei şi-i sparse buza. 

— Tocma' am zis, creier muced. Vorbeşti cam mult. 

— Hai să-i tăiem limba! Am chef să trag un râs. 

Hobrow se trase înapoi şi zvârli din picioare furios. Până să-şi dea 
seama orcii ce face, el se vârâse deja sub fundul de lemn al căruţei 
distruse. 

Orcul mai înalt ridică resturile sparte şi se întinse după el. Hobrow 
se făcu mic sub scândurile rupte şi se trase ca să nu-l ajungă orcul. 

Zadarnic. Nepăsător, grasul îl pocni cu mânerul toporului peste 
genunchi. 

— Nu te mai juca de-a v-aţi ascunselea, pungă de puroi. 

Hobrow urlă: 

— Lăsaţi-mă să plec! Sunt servitorul Domnului. Nu-mi puteţi face 
rău. Vocea i se transformă în smiorcăit. Vă rog, nu-mi faceţi rău! 

Grăsanul îl prinse de părul cândva pieptănat şi-l trase afară. Îl 
ridică în picioare pe bărbatul care se aduna de frică şi-l scutură ca pe- 
o zdreanţă. 

— la uite, îi zise tovarăşului său când o pată se răspândi pe 
pantalonii lui Hobrow. S-a pişat pe el. 

Hobrow închise ochii, simțind că rezultatul umilinţei finale începea 
să se răcească şi să i se lipească de coapse. Tâlharul de orc îl trase 
deoparte. Hobrow se lovi zdravăn de roata căruţei. 

— Crezi că merită să-l ducem la Maiestatea Sa, Hackrash? întrebă 
grăsanul. 

Orcul mai înalt se uită la slujitorul Domnului cu dispreţ. 

— Nooo! Nu poate fi cineva important. N-are vână nici cât o 
meduză. 

Scufundat în ruşine, Kimball Hobrow nici nu simţi cuțitul care-i 
străpunse inima. 


Când se întunecă, soldaţii Jennestei se întoarseră în tabără. Urlete 
nepământeşti se înălţau deasupra câmpului de luptă învăluit de 
umbre. Mişcări furişe îi trădau pe Uni care voiau să scape fugind peste 
creastă. Stryke nu ştia că Mercy Hobrow se află printre ei. Avea cu 
totul alte griji pe cap. 

— Am face bine să punem mâna pe stea şi s-o ştergem, hotărî el. 
Acolo sus e Jennesta. Nu vreau să fiu prin preajma ei mâine 
dimineaţă. 

— De ce ne ajută? se miră Jup. 

— Nu ne ajută. Pur şi simplu scapă de Uni. Pe noi ne vrea. Coilla? 
Eşti de-acord? 

— Normal! Şovăi când Alfray îi bandajă tăietura de la umăr. Doar 
că... Ştii tu, nu mi se pare că-i cinstit să furăm de la aliaţi. Nu prea 
suntem înconjurați de prieteni, nu crezi? 


— Ne sunt datori, declară ferm Haskeer. Gândeşte-te că ne luăm 
recompensa. 

— O, de-a dreptul încântător! Deci acuma trebuie să jefuiesc 
templul aliaţilor noştri. 

O trupă de călăreţi istoviţi trecu pe lângă ei agale în drum spre 
porţile aşezării. 

— Ascultă, vorbi Stryke. Oamenii ăştia nu au nicio şansă. Când 
Jennesta o să intre aici mâine dimineaţă, vrei să pună mâna pe un 
lucru care poate să fie un izvor de putere? 

Vorbele căpitanului hotărâră situaţia. Ceata coborî spre Ruffets 
View, unii şchiopi, alţii vlăguiţi. 

Alfray îl trase de mânecă pe Stryke. 

— L-ai văzut pe... pe Serapheim ăla în luptă? 

Căpitanul şovăi. 

— Nu sunt sigur. Aşa mi s-a părut, dar... 

— Dar spui numai prostii, îi termină Haskeer vorba. Ce să caute un 
făcător de poveşti într-o bătălie? Acuma hai să mergem acolo jos şi să 
vedem cât de recunoscători vor să ne fie oamenii ăia. 


În spatele porţilor, uralele se înălţară ca un zid. Cineva le puse 
ulcioare în mâini. Alţii le oferiră bucăţi de carne şi pâine. Oamenii 
ţopăiau de bucurie, cântau, petreceau sau se rugau, fiecare cum avea 
chef. 

În mijlocul unui cerc de torţe de lângă bazin, Krista Galby strălucea 
pură ca flacăra de lumânare. Lângă ea, cu braţul întins ţeapăn, ca o 
praştie, de bandajul verde, comandantul Rellston se proptea de 
peretele scund, mort de oboseală. În timp ce orcii îşi dădeau ifose, cei 
doi conducători Mani îi strigară. 

— Primeşte, te rog, încă o dată, Stryke, toată recunoştinţa mea, 
rosti Krista. Nu ne-am fi putut apăra fără voi. 

Rellston înclină băţos din cap. 

— Permite-mi să-ţi mulţumesc şi eu. Bănuiesc că nu l-ai văzut pe 
porcul ăla de Hobrow, nu? 

— Nu. 

Stryke vru să plece, dar comandantul, hotărât să-şi dreagă purtarea 
neîncrezătoare de la început, porunci alte stacane cu bere. Era prima 
oară când jderii refuzau băutura. 

Îndată ce reuşiră să plece fără să supere pe nimeni, se îndreptară 
spre coloana de lumină orbitoare de pe deal. Ceata lui Krenad îi 
urmări cum se îndepărtează, azvârlind remarci despre orci care nu-s în 
stare să ţină la băutură. Haskeer nu fu singurul care ar fi vrut să le 
şteargă rânjetele cu palma. 

Cum tot oraşul chefuia, zona din jurul templului era pustie. Jderii 
nu aşteptară invitaţie. Mergând la pas spre uşa templului, atacară pe 


nepusă masă. Era ultimul lucru care s-ar fi aşteptat gărzile. Căzură 
fără să opună rezistenţă. 

— Leagă-i, porunci Stryke cu strângere de inimă, care însă nu-l 
împiedică să dea năvală în templu. 

Jderii se opriră în prag. O lampă sfinţită lumina pilastrul. Steaua 
licărea necontenit. 

Coilla oftă şi se pregăti să repete acrobaţiile din ziua precedentă. 

— La dracu! cu asta! mârâi Haskeer. 

Se aruncă asupra stâlpului şi-l doborî. Acesta trosni pe podeaua de 
lemn de răsună tot templul. Cum toată lumea benchetuia, numai jderii 
auziră pocnitura. 

Stryke urmări steaua cu multe spiţe rostogolindu-se pe podea, 
săltând puţin, ca acelea din visul lui. Dacă vis fusese. O ridică repede 
şi-o vâri în săculeţ, alături de surorile ei. 

— Perfect, spuse el. Acum s-o tulim de-aici. 


Ajunseră deja la grajduri când Coilla îl întrebă: 

— N-ai de gând să vorbeşti cu Krenad şi cu recruţii? 

Stryke aruncă şaua pe cal mai tare decât ar fi trebuit. Animalul 
protestă zvâcnind într-o parte. 

— Şi-au luat soarta în mâini, la fel ca noi. Au vrut libertate. Acum 
sunt liberi. Ce fac e numai treaba lor. 

Strânse tare de chinga şeii. 

— Nu şi dacă Jennesta vine aici dimineaţă, îi reaminti Alfray. O să-i 
jupoaie de vii. 

— Ce vrei să fac? Să ascund o armată întreagă de orci? Ascultaţi, 
nici mie nu-mi place situaţia asta, dar nu mi se pare că avem de ales. 

— S-ar cuveni măcar să-i avertizăm, stărui caporalul. 

Jup îl susţinu. Dar, Coilla vorbi fără ocolişuri: 

— Tot mai eşti speriat că ai putea atrage adepţi? 

— Şi ce dacă sunt? Stryke se răsuci ca să o străpungă din priviri. N- 
am zis niciodată că vreau să mă bat cu Jennesta! Nici cu altcineva. Nu 
vreau decât să scap întreg din locul ăsta. Îl las pe alt ticălos să fluture 
steagul. 

Alfray îşi exprimă dezgustul: 

— Deci îl laşi pe Krenad pe mâna blândei Jennesta? Nu eşti orcul 
pe care l-am crezut. 

Stryke îşi lipi obrazul de al lui. 

— Greşeşti. Exact asta vreau să spun. Sunt căpitanul unei cete de 
războinici, atât. Tu eşti cel care încearcă să mă transforme în altceva. 
Coilla, du-te şi caută-l pe Krenad. Nu, stai, mă duc eu. Cine ştie ce 
tărăboi sunteţi în stare să faceţi din asta! 

ÎI găsi pe şeful recruţilor cântând cântece deşucheate într-o 
cârciumă. 


— Vino-aici, îl chemă el aspru. 

Krenad era prea fericit — şi prea beat — ca să se ridice de pe butoiul 
pe care stătea călare. 

— Ce s-o-mplântat? bolborosi el. 

Stryke îl târî afară şi-l vâri cu capul într-un butoi cu apă până când 
ochii dezertorului îl priviră clar. 

— Aşa. Acuma-i mai bine. Ascultă, Krenad. În caz că n-ai observat, 
căpetenia celeilalte armate care a venit aici azi e Jennesta. 

— Nooo. Imposibil. A fost un om tâmpit cu o pălărie subţire. 

Stryke îi băgă iar capul în apă până când Krenad începu să 
bulbucească turbat. 

— Nu el, idiotule! Cealaltă armată Mani. Cea de pe deal. Cu 
harpiile. Îţi aminteşti? 

Krenad se trezi dintr-odată. 

— Da, domnule. Când ne retragem, domnule? 

— Noi ne retragem acum. Voi vă retrageţi când vreţi. 

— Adică ne despărţim şi ne întâlnim mai târziu? 

— Nu. Uite ce e, caporal, să nu crezi că n-am apreciat efortul vostru 
în bătălie. Dar îţi explic pentru ultima oară: nu iau recruți. N-am luat 
niciodată. Nici mâine, când ne-am îndepărtat cât am putut de târfa aia 
ucigaşă, nu iau recruți. Fiecare orc pentru sine. Ai priceput? 


Mai târziu, în aceeaşi noapte, pe dealurile îndepărtate, când stelele 
se pregăteau să se stingă, privirea pe care i-o aruncase Krenad îl 
bântuia încă pe căpitanul jderilor. 


Când soarele răsărea sfios deasupra zidului palisadei, Krista Galby 
stătea înmărmurită în templu. 

Una dintre gărzi, cu o durere de cap teribilă, murmura: 

— ... şi n-am putut face nimic. 

Preoteasa rămase tăcută clipe lungi, cu ochii la pilastrul răsturnat. 
Într-un sfârşit, glăsui cu un oftat: 

— Nu-mi închipui că i-a văzut cineva plecând în timpul petrecerii, 
dar bănuiesc că merită să întrebăm. 

Tăcu, străduindu-se să-şi controleze expresia feţei. Vorbi ca în vis, 
mai mult cu sine decât cu bărbaţii de lângă ea: 

— Trebuie să o găsim şi să o aducem înapoi. Am construit templul 
ca să o adăpostim. Este rostul vieţii mele, cum a fost şi al mamei mele 
înaintea mea, şi al tuturor preoteselor, de când s-a stabilit Ruffet aici. 
De fapt, dacă el nu ar fi găsit steaua în bazin, nici nu s-ar fi aşezat aici. 

Tulburat de liniştea nefirească, soldatul cu durerea de cap întrebă: 

— Să-i spun comandantului să adune o trupă? 

Krista îl privi fix. 

— Nu. Nu vrem să fie pedepsită ceata lui Stryke. Nu, după ce l-a 


salvat pe Aidan. 

Îşi pierdu vocea, dar şi-o regăsi mai puternică: 

— Adună toate gărzile templului care mai pot călări. lar mie 
pregăteşte-mi iapa. 

Bărbatul se îngrozi. 

— Nu poţi pleca, Înaltă Preoteasă! Fără stea, avem nevoie de tine 
mai mult ca niciodată. 

— Cine altcineva le poate explica de ce ne trebuie? Nu înţelegi? 
Trebuie să plec. 


În mai puţin de jumătate de ceas, Krista era în piaţă, în faţa porţii 
de la miazănoapte. Desigur, o femeie rămasă văduvă cu o zi înainte 
jelise la fereastra ei. Mult după încheierea petrecerii, văzuse o ceată, 
cam treizeci de orci, plecând călare, cu copitele cailor învelite să nu 
tropăie. Garda de la poartă nu-şi amintea decât că a venit cineva şi i-a 
oferit o băutură, pe urmă l-a pocnit în moalele capului. 

Krista îşi îmbrăţişa fiul cu dragoste. Deşi nu putea încă merge prea 
mult, bătrâna lui doică rugase un constructor de la templu să-l ducă în 
braţe la mama lui. 

— Să fii cuminte, Aidan şi să o asculţi pe Merrilis. Vrem să ne 
recăpătăm puterile, nu-i aşa? 

Băiatul se agăţă de braţul ei. 

— Nu pleca, mamă. Rămâi cu mine. Se întâmplă lucruri rele afară. 

— Dar şi lucruri bune. Şi am gărzile acestea de nădejde alături. Nu 
te îngrijora, dragul meu. Mă întorc cât ai zice peşte. 

Krista se adresă doicii bătrâne şi tâmplarului voinic: 

— Aveţi grijă de el cât lipsesc. Aidan, sufletul meu, poţi să rămâi 
aici şi să te uiţi cum intră regina călare. Aşa-i că ţi-ar plăcea? 

Şeful gărzilor de la templu veni şi-i dădu frâiele unei iepe roşcate, o 
mândreţe de animal. Krista Galby îi trimise un sărut fiului său. 

Pe urmă ieşi pe poartă urmată de gărzi, ca urmărită de un val negru 
de furtună. 


Caleaşca Jennestei era împodobită cu flori. 

Poruncise să se scoată lamele rotitoare. Nu se făcea să-şi sperie 
potenţialii supuşi tăindu-le picioarele. Acum saluta din cap şi zâmbea 
regeşte la oamenii de rând aliniaţi la marginea drumului spre porţile 
aşezării mizerabile. Cum se numeşte, că iar a uitat? A, da, Ruffets 
View sau aşa ceva, un nume siropos. Deşi nu găsea absolut nimic 
romantic în adunătura de cocioabe jegoase, atât de îndepărtate de 
reşedinţa ei. În spatele Jennestei venea o parte din oastea ei, numai ca 
să le amintească cine e. 

Bărbaţii aclamau, fetele aruncau flori târzii, ale căror petale roşii 
sau galbene ca bronzul fură imediat zdrobite în noroi. Jennesta se uita 


pieziş la Mersadion, ţeapăn în şa lângă ea, cu obrazul aproape 
vindecat. Măcar vedea şi el că ţărănoii ăştia nespălaţi ştiau să 
cinstească o regină. 

O rază de soare ţâşni spre pământ şi sărută norul vrăjit, aţâţându-i 
focul. Privirea Jennestei fu atrasă către cer. La vederea puterii 
neasemuite, ochii îi luciră vicleni. Slăbi hăţurile şi caii începură să 
meargă la pas. 

Fornăitul animalelor o trezi la realitate. Aproape de poartă, o ceată 
de călăreţi îndrăzni să i se pună în cale. Fără o vorbă, o luară la galop 
nebun şi nici nu se uitară la ea. 

Însă din spatele porţilor se auziră ovaţiile locuitorilor care o văzură 
venind pe regină. Jennesta se forţă să zâmbească şi pătrunse în 
aşezarea cu toată pompa şi fastul cuvenit. 

Chiar în mijlocul pieţei era un bazin mocirlos, înconjurat de un zid 
scund. În faţa lui, un bărbat călărea un armăsar care lucea de atâta 
ţesălat. În ciuda ovaţiilor frenetice, el afişa, mai presus de toate, o 
căutătură fioroasă. 

Rellston se trezi din visare cu o tresărire şi se înclină din talie. 
Jennesta îşi dădu seama că zâmbetul lui era tot atât de forțat ca al ei. 
Însă Rellston îi cunoştea renumele. 

— Bine aţi venit! rosti comandantul fără entuziasm. Şi vă 
mulţumesc pentru ajutorul sosit la timp. 

Mersadion mişcă scurt din cap în direcţia reginei. Rellston pricepu 
aluzia. 

— Maiestate, adăugă el. 

— O nimica toată, răspunse Jennesta, cu glas de miere otrăvită. 
Aveţi o trupă de orci pe-aici? Aş vrea să le... mulțumesc personal. 

— Am avut. Maiestate. Dar au plecat. 

— Ce trist, şuieră regina. Nu cumva au spus unde se duc? 

— Nu, Maiestate. Au plecat în toiul nopţii. 

Mersadion îşi trase calul într-o parte, crezând că Jennesta va erupe 
ca un vulcan. 

Nu se întâmplă nimic. Cu un efort supranatural, regina rosti printre 
dinţi: 

— Şi unde e Înalta Preoteasă? De ce nu a venit să mă întâmpine? 

Rellston se băţoşi mai tare în şa. 

— M-a însărcinat să vă transmit recunoştinţa ei, Maiestate. Dar mă 
tem că a trebuit să plece... cu o treabă. O treabă urgentă. 

Regina îşi plimbă maliţioasă privirea în jur. Dintr-odată din 
mulţime ieşi un bărbat vânjos cu un copil în cârcă. Deloc înfricoşat, 
spre deosebire de cretinii care se holbau la el ca viţelul la poarta nouă, 
băiatul era o fiinţă încântătoare, cu plete negre. Părea prea fudul ca să 
fie copilul cuiva neînsemnat. 

— Şi cine e ştrengarul de pe umerii zdrahonului? întrebă ea acră. 


Rellston răspunse în silă: 

— E fiul înaltei Preotese, Maiestate. 

— Nu mai spune! Serios! 

Comandantului nu-i plăcu deloc pofta cu care îl privi Jennesta 
brusc pe băiat. I se întoarse stomacul pe dos când o văzu cum îi 
zâmbeşte lasciv lui Aidan, ca o curtezană angajată. 


Pitit în crângul din capul văii stătea un bărbat înalt, slab dar 
musculos, călare pe un cal. 

De-o parte şi de alta a lui, cete de Uni se târau printre arbori fără 
să-l vadă. Nu-l vedeau nici cercetaşii trimişi la întâmplare de 
Mersadion ca să-i elimine pe posibilii inamici scăpaţi cu viaţă. 

Pletele castanii ale bărbatului scânteiau în jocul razelor de soare. 
Absorbit de gânduri, urmărea gloata care aclama intrarea triumfală a 
Jennestei în Ruffets View. 

Îşi răsuci calul alb ca neaua şi se făcu nevăzut în pădure. 


20 


Scârbit, Rellston urmărea cum Jennesta băleşte după băiat. 

Se simţise obligat să-i ofere ospitalitate în hanul cel mai puţin 
oropsit din piaţă. Dar conversaţia nu prea curgea şi ea nu se atinsese 
de pocalul cu mied oferit de hangiu. Aidan însă era încântat să fie 
centrul atenţiei Maiestăţii Sale. Totuşi, pe măsură ce trecea după- 
amiaza, micul bolnav convalescent începu să caşte. 

Jennesta se întoarse către el şi-l întrebă cu răceală în glas: 

— Te plictisesc, nu-i aşa? 

— Nu, Maiestate! Cred că eşti grozav de frumoasă. 

Jennesta nu-şi mai încăpu în piele. 

Aidan căscă din nou. 

Ca să împiedice o izbucnire de-a reginei, Rellston interveni: 

— Iertaţi-l, Maiestate. Nu şi-a revenit încă de la loviturile primite 
acum două zile. A fost rănit atât de grav, încât o vreme am crezut că 
nu va supravieţui. 

Jennesta îi făcu semn să plece pocnind din degete a dispreţ şi nici 
nu catadicsi să întrebe cum de şi-a revenit atât de repede. Într-adevăr, 
constată Rellston, nici nu se mai interesă de băiat când acesta nu se 
mai uită la ea printre căscaturi. 

Ofensat că era pus într-o situaţie ridicolă, comandantul observă: 

— Se pare că soldaţii dumneavoastră n-au avut noroc să găsească 
obiectele de care aţi pomenit, doamnă. Nu doriţi să gustaţi din masa 
noastră sărăcăcioasă? 

Jennesta se uită la el de parcă tocmai s-ar fi târât dintr-o hazna. 

— Nu prea cred, răspunse ea înfumurată, apoi se ridică atât de 
repede, încât trânti scaunul pe podeaua hanului. Mă voi întoarce la 
armata mea. Un comandant bun se îngrijeşte de soldaţii lui. 

Rellston se înclină ironic, dar ea nu-l văzu. Plecase deja. 

Îndată ce caleaşca ei dispăru din vedere, comandantul dădu frâu 
liber nerăbdării şi frustrării. La nevoie, s-ar furişa din Ruffets. Ar face 
orice. Dar nu o putea lăsa pe Înalta Preoteasă apărată numai de o 
mână de oameni. 


Mai târziu, în aceeaşi după-masă, o ceată de treizeci de călăreţi 
rufoşi încetiniră caii la pas. 

În faţa lor cobora o pantă lină, dar animalele erau prea obosite ca s- 
o străbată mai repede. 

Stryke privi apele murdare, leneşe, ale Golfului Calyparr din 
dreapta lui. O briză sălcie îi mângâie nările. La niciun kilometru de ei 
se întindea Oceanul Norantellia, dar încă nu-l vedeau, fiindcă se aflau 
în spatele unei ridicături scunde, acoperite de arbuşti pitici. Asta 


însemna că mai aveau câteva ceasuri bune până la Pădurea Drogan. 
Stryke înjură şi descăleca pentru ca armăsarul să se poată odihni şi 
porni pe jos în susul dealului, udat de ploaia rece şi deasă. 

— Ce-i acolo? şopti Coilla, arătând spre nişte umbre iute mişcătoare 
din faţa lor. 

— Uni, bănuiesc, răspunse Haskeer. A naibii vreme! Nu văd la doi 
paşi. 

— Nu cred că au cai, zise şi Jup. 

— Foarte bine! se bucură Haskeer. Aşa le trebuie ticăloşilor, să 
meargă prin ploaia pe care au coborât-o asupra noastră. I-aş omorî pe 
toţi, dacă ar fi după mine. 

— N-avem timp de-aşa ceva, îl informă Stryke obosit. 

Într-un sfârşit, ajunseră pe creastă şi încălecară din nou. La trap, 
înconjurară un loc în care stâncile ieşeau din pământ. 

Stryke trase brusc de frâie. Vreo douăzeci de soldaţi de-ai lui 
Hobrow mergeau răzleţi de-a curmezişul drumului, dar jderii nu mai 
avură nervii să se încaiere cu ei. Cu săbiile scoase, se pitiră în spatele 
tufişurilor ude. Soldaţii îşi văzură de drum. 

Înconjuraţi de duşmani din toate părţile, jderii merseră cât putură 
de repede. Cu cât înaintau, cu atât dădeau mai des peste custozi 
deznădăjduiţi. De vreo două ori, Jup, trimis în cercetare, le făcu semn 
să se ascundă de cete de orci despre care nu aveau cum să ştie dacă 
erau recruți sau credincioşi Jennestei. 

Până la urmă, când un amurg posac luă locul zilei, Stryke îşi opri 
calul. Se depărtaseră de urmăritori. La nord se întindea neagră liziera 
Pădurii Drogan. Din când în când, o lună palidă ieşea ruşinoasă de 
după nori. 

De teamă să aprindă focul şi cum n-ar fi găsit ce să aprindă, jderii 
se aşezară să-şi tragă sufletul până la lăsarea nopţii. În curând, aerul 
serii tresărea de sforăituri. Mai răsuna şi câte-o palmă, când cel 
adormit dădea după insectele ţiuitoare, dar santinelele nu observară 
nicio creatură amenințătoare. 

Pentru că nu reuşi să aţipească, Stryke coborî în golf. O vreme stătu 
pe mal, aruncând pietre în apă. Din cauza zgomotului apei curgătoare, 
n-o auzi pe Coilla venind în spatele lui. Îşi dădu seama de prezenţa ei 
numai când jderiţa se trânti lângă el şi-şi îmbrăţişa genunchii. 

— Şi acum ce urmează, Stryke? Mergem până la Pădurea Drogan şi- 
l rugăm pe Keppatawn să ne primească din nou? 

— Poate. Nu ştiu. 

— Nu văd unde altundeva am putea merge, cu Jennesta scotocind 
capătul ăsta de golf. 

— Totuşi, sugeră Stryke, acela ar fi primul loc în care ne-ar căuta. 
Pe toţi zeii! Habar n-am ce să facem. 

Coilla aruncă şi ea o piatră. Căzu cu un „pleosc” în apă. 


— Ce e mai important pentru tine? 

— Să rămân în viaţă, cred. 

— Şi stelele? Nu te mai interesează? 

— Cine ştie? Aş vrea să nu fi început niciodată aventura asta. 

Stryke se propti de un bolovan pe care crescuse muşchi. 

Două pietre loviră apa deodată. După un timp, Coilla se întoarse 
spre el. 

— Ce-ai vorbit cu Krista cât am stat eu în templu? 

— Nimic. 

— Aţi stat unul cu altul jumătate de oră şi n-aţi vorbit nimic? Nu 
cred. 

— Mi-a zis că s-ar putea să fiu o curiozitate, recunoscu el cu 
jumătate de gură. 

— O ce? 

— Un orc care simte magia. 

Scoase stelele din săculeţ şi le aruncă dintr-o mână-ntr-alta sub 
privirile Coillei. 

— Nu-i normal. Iartă-mă, uită ce-am spus. I-ai povestit de visurile 
tale? 

— N-a fost nevoie. După părerea ei, sunt nişte semne... mă rog. 

— Te-ai gândit că e de vină cristalul? 

— Cristalul? Bineînţeles. O vreme asta am crezut. Acum sunt sigur 
că nu e. 

Jderiţa schimbă subiectul. 

— Ce ne facem? repetă ea. 

— Habar n-am. 

Stryke se juca cu stelele, trei îmbinate, două separate. Apoi se 
plictisi şi le împinse îmbufnat în iarbă. 

O vreme, cei doi orci le studiară în lumina lunii. Niciunul nu ştia 
cum să le unească pe toate. Spiţele le împreunau într-un mod care 
sfida legile naturii. Masa aceea ca un păianjen avea ceva ciudat în ea, 
ceva ce amintea de infinitate. 

Stryke începu iar să le răsucească. Imediat, steaua de la Ruffets 
View se lipi de celelalte cu un clinchet surd. 

Coilla fu impresionată. 

— Cum ai reuşit? 

— N-am idee. 

Stryke încercă să o potrivească şi pe cea de la Trinity, aşezarea lui 
Hobrow. 

— Dă-mi-le mie, i le ceru, până la urmă, Coilla şi i le smulse din 
mână. 

Dar nici ea nu avu noroc. 

Într-un sfârşit, Stryke renunţă şi puse stelele la loc. 

— Cred că ar fi mai bine să ne întoarcem. Ceilalţi se vor îngrijora 


din cauza noastră. 

Nu făcuseră nici zece paşi, când două siluete ieşiră dintr-o 
ascunzătoare şi le blocară calea. Micah Lekmann şi Greever Aulay. 

— V-aţi făcut un obicei din asta, le spuse Coilla. 

— Ce frumos, zise Lekmann, cu sabia în mână. Doi iubiţei la 
randevu. 

— Tacă-ţi fleanca, Micah, se răţoi Aulay. De ce vorbeşti, când poţi 
să ucizi? 

Şi el ameninţa rotind vârful săbiei, în vreme ce orcii îşi traseră 
spadele. 


Pe malul Golfului Calyparr începură două dueluri. 

Lekmann simula un atac şi trase o lovitură joasă, însă orcul sări 
peste lamă şi se răsuci să-l izbească în genunchi. Lekmann se feri într- 
o parte, gata să-şi piardă echilibrul. Reverul lui Stryke ţinti spinarea 
curbată, dar omul pară cu sabia. Alunecă pe lama orcului şi o împinse 
într-un vârtej scânteietor. 

Între timp, Coilla sări în spate când Aulay scoase un obiect de sub 
haină. Apoi se uită, uluită, cum îşi desface cilindrul metalic de la 
încheietură prin răsucire şi fixează în locul lui un cuţit periculos. Se 
repezi la el, dar Aulay îi pară sabia cu pumnalul lung pe care îl scoase 
brusc din cealaltă mânecă. 

— O să-ţi fac felul, târfă. 

— Cu sau fără celălalt ochi? ripostă jderiţa, ratând la mustață să-i 
cresteze obrazul. 

Aulay se năpusti la ea într-o explozie de furie. Talpa lui ateriza pe 
un petec de iarbă neregulat şi, în cădere, sabia lui izbi un bolovan 
ascuns şi se rupse lângă mâner. 

Coilla izbi în braţul întins. Sângele ţâşni imediat. Nici materialul 
din care era croită haina nu reuşi să oprească şuvoiul. 

Aulay răcni încă o dată. Ridicându-se anevoie în picioare şi 
retrăgându-se, îşi smulse cuțitul din ciot şi înfipse în locul lui un cârlig 
cu două capete, din acela pe care atârnă măcelarii carcasele de 
animale. 

— Asta-i pentru Blaan! ţipă el şi spintecă aerul din faţa ei. 

Coilla îl lăsă să rateze, apoi sări şi-l apucă de antebraţ. Luat prin 
surprindere, Aulay cedă când jderiţa îi răsuci cârligul în burtă şi-i 
scoase măruntaiele, apoi îl mai răsuci o dată. 

— Şi asta-i pentru tine, pungă de puroi. 

Faţa lui Aulay împietri într-o expresie de uluire absolută în vreme 
ce viaţa i se scurgea din trup. 

Între timp, Stryke încerca să-l împingă pe Lekmann spre apă. 
Terenul neregulat mai degrabă îl încurca decât îl ajuta şi orcul era 
prea obosit ca să tot ţopăie. Odată ce nimeri o porţiune mai netedă, 


şarjă sălbatic. Cu sabia reflectând luna de gheaţă, făcu praf apărarea 
bărbatului îndesat. 

Lekmann încetă să răspundă, de-abia respirând. Dar Stryke se 
săturase. Sări în faţă şi se pocni în coapsă cu mâna liberă. Zgomotul 
distrase atenţia adversarului doar o clipită, destul cât să-i vâre sabia în 
coaste. 

Orcul îi puse piciorul în piept şi împinse. Lama ieşi din carne şi 
Lekmann căzu în apă cu un pleosc. Laţele negre şi unsuroase plutiră în 
jurul capului său întors cu nasul în valurile mici. 

Când îl privi ultima oară, Lekmann plutea dus de curent, iar din 
trup îi curgeau şuvoaie mai întunecate decât apa. 

Luându-se de umeri reciproc, cei doi orci porniră clătinat spre 
camarazii lor. 

— M-am săturat de clipe liniştite, murmură Coilla. 


Mai aveau puţin şi ajungeau în tabăra friguroasă şi umedă, când 
Stryke o împinse pe neaşteptate în tufişuri. Jderiţa nu auzi nimic din 
cauza vântului, dar începea să aibă încredere în presimţirile lui. 

În câteva clipe, o ceată de călăreţi îşi opriră goana vijelioasă 
încercuindu-i din toate părţile pe orcii pe jumătate adormiţi. 
Santinelele nu avură ce face. Stryke îşi zise că orcii lui s-au cam lăsat 
pe tânjală, dar nu asta îl frământa acum. 

Din ascunzătoare, el şi Coilla o auziră pe Krista Galby: 

— Unde e? întrebă ea fără să piardă timpul. 

— Unde-i ce? făcu Haskeer pe deşteptul. 

— Scuteşte-ne de prostii! strigă şeful gărzii templului. 

Descăleca, dar nu-şi mişcă sabia niciun deget de la gâtul lui 
Haskeer. 

— Jarno, îl avertiză preoteasa, orcii aceştia au fost aliaţii noştri. Au 
luptat cot la cot cu noi. Bătrânul acela a salvat viaţa fiului meu. 

Ridică braţele de-o parte şi de alta a corpului, apoi le lăsă jos, 
obosită. 

— Nu vreau să vă fac rău. Dar aţi luat un obiect care ne aparţine. E 
important pentru noi, e temelia credinţei noastre. 

Nimeni nu scoase o vorbă. Vântul îşi purta jelania nepământească 
prin luminiş. În tufişuri, Coilla şi Stryke se simţiră apăsaţi de vină. 

— Avem nevoie de ea, adăugă preoteasa. 

Liniştea stânjenitoare se prelungi. Rellston îşi pierdu răbdarea. 
Ajunsese din urmă pâlcul preotesei cu câteva ceasuri înainte, iar acum 
o sută de oameni se agitau în jurul jderilor. Încordarea apăsa pe 
umerii tuturor. Comandantul descăleca şi merse la Jup şi Haskeer, 
dominându-i. 

Ferit de frunzele maronii îngheţate, Stryke îi şopti Coillei: 

— Ştiam eu că n-ar fi trebuit să ne oprim. 


Coilla mişcă din cap spre scena din faţa lor. 

— De ce nu-l ţine în frâu pe Rellston prietena ta? 

— Poate că nu reuşeşte. Dacă ar fi vrut să omoare pe cineva, ar fi 
făcut-o până acum. Hai să mergem să vorbim cu ea până când Rellston 
nu scapă de sub control. 

Ieşiră din frunzişul încâlcit. 

Când îi văzu, Krista le spuse cu voce de gheaţă: 

— Mi-aţi făcut bine de două ori. Acum vă fac şi eu un bine. Daţi-mi 
instrumentul şi comandantul nu vă va pedepsi pentru furtul lui. 

— Şi dacă am nevoie de ele? ripostă Stryke, pentru ca imediat să-i 
vină să-şi taie singur limba. 

— De ele? repetă Krista. Ai mai multe? 

— De asta aveam nevoie de al vostru, nu-ţi dai seama? 

Ridică ochii spre ea, încercând să-i citească expresia feţei în lumina 
slabă a lunii. 

— Nu, nu-mi dau seama. 

Nu Krista vorbise, ci Rellston. Se apropie de Stryke şi îl sfredeli din 
priviri. 

— Dacă ai şi altele, nu-ţi trebuie steaua noastră. Dă-ne-o înapoi 
acum. Lipi vârful săbiei de pieptul jderului. Am ştiut eu că n-ar fi 
trebuit să mă încred în tine, orc ratat. 

— Potoleşte-te! insistă Krista. Se întinse şi îndepărtă uşor sabia de 
la pieptul lui Stryke. Sunt sigură că putem rezolva problema 
prieteneşte. 

— Eu nu, mârâi Rellston, de-abia stăpânindu-şi furia. 

În jurul lor, jderii auziră zgomot de săbii scoase şi descălecat. Orcii 
se pomeniră învăluiţi de orăşenii duşmănoşi. 

Începură să-şi scoată şi ei armele. 

— Nu fi mai prost decât trebuie, Stryke, rosti comandantul. N-aveţi 
cum să învingeţi. Suntem mai mulţi. Dă-ne obiectul. Dacă nu, te oblig. 

— Serios? se înfurie Haskeer. Tu şi care armată? 

— Asta, creier de bibilică, strigă un om din spatele lui. 

Un răcan dădu un țipăt când se trezi îmbrâncit de-un om. Îl 
îmbrânci şi el. Încăierările stăteau gata să înceapă. 

— Terminaţi! strigă Krista. Terminaţi! 

— Potoliţi-vă! ţipă Stryke, încercând să liniştească atmosfera. 

Un zdrăngănit scurt de săbii îi acoperi vorbele. Strigă mai tare: 

— Ne cunoaşteţi! Am luptat alături de voi. Chiar credeţi că nişte 
nepricepuţi ca voi ne pot doborî? 

Rellston înjură şi se alese cu o privire cruntă de la preoteasă. 

— Pe loc repaus, băieţi, porunci. Lăsaţi-i să plece, deocamdată. 

— Jderi, pe loc repaus, ordonă şi Stryke. 

Sabia îi atârna în mână, gata să atace în orice clipă în timp ce 
acoperea retragerea cetei sale. 


Mai toţi se făcuseră nevăzuţi în noapte, când unul dintre oamenii 
lui Rellston strigă dintr-odată: 

— Nu-i putem lăsa să scape! După ei! 

În secunda următoare se dezlănţui haosul. 

— Nu omorâţi pe nimeni decât dacă nu aveţi de ales! ţipă Stryke. 

Caii jderilor erau în spatele soldaţilor Mani, n-aveau cum să ajungă 
la ei. 

— Haideţi să plecăm de-aici! răcni iar căpitanul lor. 

Se aruncă în tufe cu spatele, ferindu-se de crengile care atârnau din 
copaci şi încercând să nu calce pe ramuri putrede. Pământul îmbibat 
de apă le aducea un avantaj; stratul gros de noroi înăbuşea orice 
sunet. Cu simţurile cât se poate de încordate, îşi urmări ceata 
bazându-se pe instinct. 

Era speriat. Dar o scoase la capăt. În curând trecu de perdeaua 
subţire de copaci. 

Se pomeni pe o pajişte deschisă şi, în lumina scăzută care prevestea 
zorii, văzu urmele de paşi mai întunecate mânjind iarba argintată de 
ploaie. Săltând după ele, ajunse în vârful unei movile şi-i văzu pe 
ultimii jderi căutând să se ascundă în spatele unui alt desiş. 

O luă la fugă pe panta lină şi se furişă printre copaci. 

— Ar trebui să fim în siguranţă aici o vreme, zise el printre 
gâfâituri. 

— Serios? bombăni Haskeer din umbrele pătate, la distanţă de un 
braţ. Ia uită-te acolo. 

„Acolo” era capătul celălalt al păduricii. Iar dincolo de el se 
întindea Golful Calyparr, cenuşiu, neîndurător. 

Stryke se răsuci în jurul său. Din toate părţile, în afară de una, 
apele se revărsau peste micul promontoriu pe care stăteau ei. Iar Mani 
traversau năvalnic pajiştea spre ei, cu Rellston în frunte. 

— Şi-acuma ce facem? strigă Haskeer frustrat, înotăm? 

— Cască gura aia mare a ta şi bea apa, mârâi Jup. 

Uitând de soldaţii de la Ruffets View care veneau în goană spre ei, 
cei doi trecură la schimburi de priviri sfredelitoare. 

Coilla cedă. 

— Numai tu eşti de vină, tu şi stelele tale afurisite! ţipă ea la Stryke 
şi se năpusti cu cuțitul, crestându-i săculețul de la centură. 

Săculeţul se rupse. Stryke văzu, cu încetinitorul parcă, instrumentul 
separat, cel cu cinci spiţe, răsucindu-se prin aer. Încercând să ţină 
sacul cu o mână, se aruncă în faţă. Prea târziu. Împreunarea de patru 
stele se rostogoli şi ea afară. O atinse doar cu vârfurile degetelor şi o 
trimise de-a dura într-un luminiş îngust. 

Când Mani dădură năvală în pădurice, Stryke văzu că steaua verde 
separată ţopăie, ricoşând de pe stratul dur de iarbă. 

Nici el, nici ceilalţi orci nu observară silueta mustind de apă care se 


târa din golf la marginea păduricii. 

Când Stryke întinse mâna ca să prindă steaua separată, o lovi prea 
tare şi-o trimise în zbor exact lângă celelalte patru, care se rostogoleau 
ca un bulgăr. 

Mai mult ghici decât auzi clinchetul. Misterul se întregise. 

În clipa aceea, realitatea dispăru în altă lume. 

Întuneric. 

Stryke simţi un frig atotstăpânitor şi o gheară în stomac, ca şi cum 
ar fi alunecat la nesfârşit. Urechile îi ţiuiau prea tare ca să audă vreun 
sunet. Întinse mâna să se agate de ceva, dar nu avu ce să apuce. 

Nimic sub picioare. 

Absolut nimic. 

Ateriza brusc. 

Căzu în faţă, cu mâinile pe o suprafaţă rece şi orbitoare. Şocul îl 
ajută să-şi revină. 

Zăpadă. 

Zăpadă, sub o pătură de nori atât de joasă, aproape la fel de albă ca 
suprafaţa de sub picioarele lui. Acum fusese noapte, acum era în plină 
zi. La miazăzi atârna foarte aproape de orizont un disc albicios, 
probabil soarele. 

Panica ameninţa să-l copleşească. 

Strigă, dar nu se auzi nici pe sine. Se îngrozi că surzise. Atunci veni 
spre el răgetul. Un vânt rece şfichiuia în jurul lui, cu gând să sfâşie 
hainele. Cu ochii mijiţi, desluşi siluetele ghemuite şi întunecate ale 
celorlalţi jderi. 

Ridicându-se clătinat în picioare, se simţi împins de vijelie. Luă în 
palme stelele preţioase, pe care le scăpase a doua oară. Apoi se 
îndreptă anevoie spre Jup şi Coilla, care făceau eforturi să stea în 
picioare. Se ţineau unul de altul şi îl întrebară amândoi deodată „Unde 
suntem?” şi „Unde sunt ceilalţi”, pe lângă alte lucruri. 

În curând apărură poticnindu-se şi jderii ceilalţi. Se adunară într-o 
depresiune lină din apropiere care îi ferea de furia vijeliei. Fuioare de 
zăpadă spulberată le zburau deasupra capetelor şi trebuiau să strige ca 
să se facă auziţi. 

— Ce dracu” se întâmplă? urlă Stryke. 

— Bănuiesc că pe calota de gheaţă. 

Lui Stryke îi clănţăneau dinţii de frig. 

— Ce? Cum? 

Coilla încerca zadarnic să se încălzească strângându-şi braţele în 
jurul trupului. 

— Lasă gâlceava filosofică. Problema e cum facem să nu murim 
îngheţaţi. 

Câţiva răcani reuşiseră să pună mâna pe nişte pachete şi dricale 
înainte de a fugi de Mani. Alţii, însă, precum Stryke şi Coilla, fuseseră 
prea ocupați să pareze atacul oamenilor. Nici dacă împărțeau păturile 
şi hainele de rezervă nu le ajungeau. 

— Jup, reuşi Stryke să rostească printre buzele aproape amorţite de 


ger, te simţi în stare să cauţi un punct mai înalt? Să-ţi faci o idee pe 
unde ne aflăm? 

— S-a făcut, şefu'! 

Piticul porni împleticit prin frigul muşcător. Înghesuindu-se unii 
într-alţii ca să-şi ţină de cald, jderii încercară să-şi dea seama ce se 
întâmplase. 

— Stelele alea date naibii sunt de vină! mormăi Coilla. 

— Dacă ele au fost, atunci ne-au ajutat să nu fim tăiaţi în bucăţi, 
sublinie Alfray. 

— Da, ca să murim îngheţaţi aici, interveni Haskeer amărât. Unde-o 
fi „aici”. 

— Trebuie să fie câmpia de gheaţă din nord. Soarele urma să apară 
la sud de noi, dar nu-mi dau seama dacă e dimineaţă sau seară. 

Duse mâna cu degete ţepene şi învineţite la săculeţ, dar îşi aduse 
aminte că jderiţa i-l despicase, aşa că-şi îndesă stelele în vestă, 
sperând să nu cadă pe ele dacă se împiedică. Măcar îşi găsi mănuşile 
vârâte la curea. 

— O să aflăm cât de curând, spuse Alfray. Dacă nu murim până 
atunci. ÎI străbătu un gând lugubru. Dacă asta e răzbunarea Jennestei? 
Exact aşa îi stă ei în fire să se răzbune. 

— Nu. Răspunsul ferm al Coillei tremură odată cu umerii ei 
scuturaţi de frig. Dacă ar putea face asta, atunci de ce nu ne-a adus pe 
toţi înapoi în tabăra ei, ca să pună mâna pe noi? Şi pe stele? 

— N-are rost, hotărî Stryke. Nu avem pe ce să ne bazăm 
presupunerile. Îşi strânse mai tare vesta pe trup, un gest complet 
nepotrivit pentru locul acela. Cum stăm cu proviziile? 

Cotrobăiră repede prin bunurile salvate şi găsiră câteva felii de 
carne uscată, coji de pâine şi două sticle de băutură. Prea puţin pentru 
douăzeci şi patru de fiinţe flămânde. 

Încercând să-şi ascundă dezamăgirea, Stryke arătă spre unul din 
răcanii cu pătură. 

— Du-te sus şi vezi ce s-a întâmplat cu Jup, Calthmon. 

În silă, răcanul înainta cu greu prin nămeţi. Mai avea puţin şi-l 
dobora vântul, când ajunse la buza depresiunii. Nu trecu mult şi se 
întoarse urmat de Jup. 

Piticul se lăsă pe vine, îşi frecă braţele şi-şi vâri mâinile la 
subsuoară. 

— E plin de crevase, bâigui el printre clănţăniturile dinţilor. Unele 
au punți de zăpadă peste ele care nu rezistă la greutatea unui orc. Dar 
cred că am văzut un drum până acolo jos. Arătă din cap spre partea 
care credea Stryke că e sud-estul. Noi suntem foarte sus. 

În timp ce vorbea, aburii ieşiţi din gură i se cristalizară pe barbă. 

— Mai e ceva pe-aici? îl întrebă Stryke. 

— Eu n-am mai văzut nimic. Nici urmă de fum sau cai. Mi s-a părut 


că desluşesc mişcare la un moment dat. Nu ştiu ce-o fi fost, dar s-a 
ţinut bine la distanţă. 

— Oricine are creier cât de cât s-ar speria de tine, îi zise Haskeer. 

Jup nu catadicsi să răspundă înţepăturii. Faptul în sine îi arătă lui 
Stryke cât de tare îi afecta frigul. 

— Bine, rosti el. Primul lucru pe listă e să scăpăm dracului de pe 
platforma asta de gheaţă şi să găsim un adăpost. 

Porniră câte doi şi câte trei, Jup deschizând cărarea. 

În scurtă vreme văzură numai pete în faţa ochilor din cauza albului 
strălucitor. Şchiopătând, înotând prin troiene îngheţate înalte cât un 
stat de orc, înaintară spre est, călăuzindu-se după punctul sudic. Trecu 
o veşnicie până când ajunseră la o movilă de pe care să vadă cam pe 
unde sunt. 

În spatele lor, la nord, domnea ghețarul ameninţător prin 
nemărginirea lui. Se întindea de la un capăt al orizontului la celălalt, 
un monument de prostie a oamenilor care distruseseră Maras-Dantia. 
Chiar de la distanţă, jderii avură impresia că se prăbuşeşte peste ei, 
gata să-i zdrobească în orice moment. Sub ochii lor, o porţiune din el 
căzu cu o bubuitură de tunet. Nori de zăpadă se învolburară prin aer, 
iar blocurile mai grele probabil că săriră la un kilometru depărtare. 

Începură să coboare în grabă faţa sudică a movilei. Nu peste tot era 
zăpadă întărită. Un bloc uriaş de granit era prins în capcana 
gheţurilor. Călcară pe terenul solid, însă alunecos din cauza 
promoroacei îngheţate. Mai mergând, mai alunecând, blestemară tot 
drumul până la un platou care nu era la mai mult de cincizeci de 
metri deasupra tundrei îngheţate. 

Se opriră să-şi tragă sufletul. Stânca îi ferea de colții vântului de la 
miazănoapte. Pe lângă asta, ascundea vederii zidul uriaş de gheaţă. 
Măcar atât, şi tot era foarte bine. 

Dedesubt, într-o cotitură dintre doi ghețari foarte întinşi, terenul 
era mai neted, mai presat, pesemne de greutatea gheții care înainta. 
Era gri din cauza stratului de licheni şi crestat, pe ici, pe colo, de 
pâraie negre împletite între ele, care de la distanţă păreau fire de aţă. 
La orizont se desluşea neagră o linie subţire — o pădure? Greu de spus, 
când îţi bate soarele-n ochi. 

— Dacă reuşim să ajungem acolo jos, zise Stryke, bătând din palme 
ca să-i pună sângele în mişcare, poate găsim un adăpost. Căldură. 
Orice. 

— Dacă e foarte bine spus, mormăi Haskeer. Sunt orc, nu o 
blestemată de capră neagră. 

Însă coborâşul nu fu atât de uşor pe cât li se păru. De nenumărate 
ori ajunseră la o fundătură, o porţiune atât de abruptă, încât îşi ziseră 
că nu vor reuşi s-o coboare niciodată. 

— Mi se pare mie, întrebă Coilla în timp ce studiau un nou 


obstacol, sau aveţi şi voi impresia că suntem urmăriţi? 

— Aşa“i, rosti Jup şi se frecă la ceafă. 

Întrebat şi el, Stryke confirmă senzaţia Coillei. 

— Poate că e omul zăpezii, încercă jderiţa să-i mai înveselească. 

— Nu există decât în poveşti, declară Alfray ferm. Noi, de leopardul 
zăpezilor trebuie să ne ferim. Are colții cât pumnalul. 

— Multam. Chiar voiam să aflu. 

Se târâră mai departe în tăcere o vreme. 

— Văd că Jup e un cercetaş tare priceput, ca de-obicei, bodogăni 
Haskeer când fură obligaţi să dea înapoi din nou. 

Drumul se îngustase, aglomerat de orcii care tot schimbau direcţia. 
Cu toate acestea, Jup reuşi să se lipească cu spatele de stâncă, făcând 
loc altora să treacă, până când Haskeer ajunse în dreptul lui. Piticul îl 
apucă de ceafă. 

— Crezi că te descurci mai bine, pungă de puroi? 

Haskeer se scutură. 

— Şi un orb pe un cal şchiop s-ar descurca mai bine. 

— Ia pofteşte tu în locul meu. 

Cu Haskeer în frunte, porniră iar la drum, dar tot li se păru că nu 
vor mai ajunge niciodată pe câmpia pustie. Un răcan alunecă şi scăpă 
de la moarte numai pentru că-l prinse de vestă un camarad. După 
aceea înaintară numai agăţaţi de hainele vecinilor. 

Soarele se deplasa jos pe linia cerului, nu cobora de la zenit. Greu 
de spus dacă merseseră o zi întreagă sau numai jumătate de zi. Sigur 
era însă că se lăsa noaptea şi aducea cu ea un pâlc de nori. Soarele 
dispăru după el, furând din lumina amurgului. Începu o ninsoare fină, 
înţepătoare. 

— Asta ne mai lipsea, se plânse Jup. 

În cele din urmă, coborâră movila. Haskeer sări ultimii câţiva metri 
şi ateriza cu zgomot, icnind. În curând se foiau toţi pe teren drept, la 
adăpostul ghețarului, cu speranța deşartă că-i va feri de vânt. 

— Aţi văzut? zise Jup. O lumină, acolo? 

Arătă spre sud, către marginea limbii de gheaţă. 

— Nu se mai vede nimic. Poate ţi s-a părut, rosti Haskeer. 

Piticul ripostă: 

— Nu mi s-a părut. Am văzut-o! 

Stryke se vâri între cei doi înainte să se încaiere. 

— Poate s-a reflectat lumina? Nu strică să verificăm. Nu ţin 
neapărat să înnoptăm afară, dacă nu-i necesar. Aşteptăm jumătate de 
oră. Vreau să ne oprim undeva înainte de lăsarea nopţii. 

Pe neaşteptate, ghețarul trosni asurzitor. Un bloc de gheaţă cât o 
casă începu să plutească sub tălpile lor. Orcii o luară la fugă pe 
tundră, alunecând şi potienindu-se. Într-un sfârşit, la o distanţă sigură 
de crăpătură, se opriră. Alfray, vlăguit, rămase puţin în urmă. 


— Suntem în siguranţă, gâfâi Haskeer. 

— Nici vorbă, îl contrazise Alfray. Priviţi! 

Se uitară în direcţia arătată de el. O haită de creaturi mari cât leii 
venea în fugă spre ei. Cu blana lor albă, erau aproape invizibile în 
amurg. 

— Adunarea! porunci Stryke şi o luă iute spre Alfray. 

Văzându-l pe Stryke cum se năpusteşte, Alfray se întoarse. 
Priveliştea ar fi îngheţat sângele oricui în vine. Cinci fiare fură gata să- 
l apuce cu colții ca paloşul, de culoarea fildeşului. 

Stryke scoase un strigăt şi roti sabia. Leopardul din frunte tresări şi 
rată saltul. Se duse de-a rostogolul, sprijinindu-se în gheare ca să salte 
în picioare. 

Fără să-şi ia ochii de la monstru, Stryke urlă: 

— Pe aici! 

Nu avu timp de explicaţii, pentru că îi dădeau târcoale alţi doi 
leoparzi, căutând prilejul potrivit să atace. Celelalte animale se 
răsuciseră şi acum hăituiau ceata. 

Stryke şi Alfray se dădură înapoi, dar una dintre fiare săltă în 
spatele lor. Cea mai mică se prefăcu că atacă. În aceeaşi clipă, 
masculul dominant trecu la atac. Distras, Stryke fu gata să-i cadă în 
ghearele desfăcute, dar îşi scoase sabia la timp. Din laba din spate a 
leopardului ţâşni sânge şi animalul se retrase răgind. 

Deocamdată, leoparzii se învârteau în aşa fel încât să nu-i ajungă 
săbiile. 

Între timp, Coilla îi îndemnă pe orci să se adune la un loc. Trei 
animale se apropiau încet, şerpuind, de cercul defensiv. Animalele 
aveau de înfruntat un zid de metal, dar blocară orice tentativă a 
jderilor de a-i salva pe Stryke şi Alfray. 

Conducătorul haitei îl atacă din nou pe Alfray. Îşi înfipse ghearele 
în mâneca lui, trântindu-l. Dar Stryke reacţiona şi lovi cu sabia. Vârful 
armei zgârie coasta animalului şi o dâră stacojie coloră blana de 
culoarea smântânii. Leopardul se depărta dintr-un salt. 

Stryke riscă o privire spre jderi. Erau prea departe ca să-i vină în 
ajutor lui şi lui Alfray. 

— Eşti teafăr, bătrâne? îl întrebă gâfâind. 

— Da. Dar destul cu bătrâneţea! Ţine-i la respect puţin, vrei? 

Stryke nu avu timp să-l contrazică. Leoparzii zăpezilor atacau 
necontenit, într-un joc mortal. 

Unul după altul, se prefăceau că se reped la ei. Ştia că nu se poate 
apăra de ei la nesfârşit, dar nu îndrăzni să-şi ia ochii de la ei ca să 
vadă ce face Alfray. 

Blestemându-şi degetele ţepene de frig, caporalul se luptă să 
desprindă cataramele traistei cu leacuri. Până la urmă, disperat, reuşi 
să scoată o sticlă mare de piatră. Împrăştie conţinutul pe zăpadă şi se 


retrase în ultima clipă. Flăcări verzui ţâşniră cu un „vup”, pârlindu-i 
sprâncenele. Felinele ţâşniră înapoi, orbite şi dezorientate. 

— Ce-i aia? întrebă Stryke, de-abia respirând. 

Alfray nu răspunse, ci scoase un sul de bandaj, îşi înveli sabia cu el 
şi o înfipse în vâltoarea flăcărilor. Mişcă scurt din încheietură şi 
mingea de foc zbură prin aer, aterizând pe spinarea leopardului mai 
tânăr. Bile de foc sfârâiră prin blană spre stratul de grăsime de 
dedesubt. 

Pe urmă, fiara fu cuprinsă toată de foc. Scoase un răget 
nepământean şi ţâşni ca săgeata pe câmpia întunecată. Între timp, 
văpăile albastre stranii pâlpâiră şi se stinseră treptat într-o baltă lângă 
genunchii lui Alfray. 

Prudentă, felina cealaltă mai întâi dădu târcoale, apoi se năpusti la 
caporalul aşezat pe vine. Stryke se ghemui, cu sabia pe verticală. 
Atunci când felina trecu pe deasupra lui, o înfipse în ea cu toată 
puterea. Metalul ascuţit spintecă burta leopardului. Maţele puturoase 
căzură în capul jderului. Ştergându-se iute la ochi cu mâneca, Stryke îl 
văzu pe şeful haitei căzând lângă el cu labele încâlcite. 

Inspiră adânc şi tuşi când duhoarea îi ajunse în plămâni. 

Alfray se ridică în picioare cu vântul în faţă şi reuşi să îngaime: 

— Mulţumesc, Stryke. 

— Poţi să repeţi vicleşugul? 

Alfray scutură sticla şi auzi lichidul plescăind. 

— O dată, poate de două ori. 

— Atunci să mergem. 

Fără să ştie că banda urma să fie salvată, Coilla strigă: 

— Dă-mi sabia! 

Smulse arma unui răcan, ieşi din cercul protector al cetei şi-o 
aruncă în cel mai apropiat leopard. Sabia îi spintecă spinarea şi fiara 
alergă pe picioarele din faţă, până când îşi dădu seama că labele din 
spate îi sunt paralizate. Coilla se apropie de ea din spate şi-i înfipse 
sabia în ceafă. Sângele ţâşni pe zăpadă. 

Încă doi leoparzi. Apărat de Stryke, Alfray confecţiona încă o armă 
de foc. Omorâră un leopard, dar ultimele picături de lichid nu mai 
fură suficiente ca să se aprindă. 

Fiara se panică. Sări de lângă trupul în flăcări al tovarăşului şi se 
pomeni deasupra lui Stryke. Nu mai avu timp să-şi plece capul robust, 
ridicat, dezvelindu-i gâtul. 

Alunecă direct în sabia lui Stryke, care intră în ea până la plasele. 
Colţii monstruoşi ajunseră la un fir de păr de faţa lui Stryke. Cu o 
expresie uluită în ochii verzi, animalul căzu pe-o parte. Sângele îi 
ţâşni în spume din gâtlej. 

Când se prăbuşi leopardul, sabia se răsuci în strânsoarea lui Stryke. 
Înjurând, jderul se dădu înapoi, bâjbâind după cuţit, dar nicio fiară nu 


mai era vie. Se aşeză lângă cel care murise cu sabia în el şi, vlăguit, 
spuse: 

— Măcelăriţi fiarele astea afurisite şi luaţi-le blănurile. S-ar putea 
să avem nevoie de ele. 

Amurgul de miazănoapte zăbovea. Ninsoarea se opri, lăsând stelele 
să scânteieze deasupra platformei de gheaţă. Când răsări luna, ceata se 
întoarse la adăpostul ghețarului care reflecta suficient lumina ca să le 
călăuzească paşii. 

În fruntea cetei, Jup se opri brusc. 

— Vedeţi? V-am zis eu că am văzut o lumină. 

În faţa lor se înălța un palat de gheaţă gigantic. 

Când se apropiară de el, încetiniră pasul, copleșiți de admiraţie. 

Palatul era imens, cu turle zvelte sclipind în lumina lunii, de o 
albeaţă care ruşina ghețarul de sub el. Pilaştrii de sprijin încadrau 
faţada din mijloc în curbe elegante. În nişele întunecate se ascundeau 
statui, imposibil de desluşit sub mantia de zăpadă întărită. 

Ai fi zis că e o iluzie splendidă, dacă n-ar fi fost luminile de la 
ferestrele din foişor. Greu de distins de stele, lumânările galbene 
pâlpâiau la răstimpuri în spatele cadrelor boltite. 

— Dacă am fi ajuns aici pe timp de zi, nici nu l-am fi văzut, şopti 
Coilla, privind fermecată în sus. 

— Acum, dacă am ajuns, haideţi să intrăm, propuse Jup. Viscolul 
ăsta îmi înţepeneşte mădularele. 

Jderii porniră spre palat. Jup avansa în zigzag, dar nu-l păzea 
nimeni. Porţile uriaşe stăteau deschise. Cât nişte insecte faţă de ele, 
orcii se furişară în curte. 

În mijlocul ei văzură o fântână îngheţată. Ridicăturile albe se 
dovediră copaci împietriţi de viscolul crâncen. 

— Locul acesta trebuie să fi fost o minunăţie înainte de a veni 
platforma de gheaţă, remarcă jderiţa. 

Haskeer se plimba aiurea prin curte. 

— Da. Înainte ca oamenii să răsucească toate cu fundu-n sus. A 
găsit cineva intrarea? 

N-o găsise nimeni. Jup şi ceilalţi cercetară împrejurimile, pipăiră 
pereţii, dar nici urmă de intrare. Haskeer urlă pe neaşteptate: 

— Halo! E cineva aici? 

Ecoul lui răsună şi o mică avalanșă alunecă de pe acoperiş. Însă nu 
primi niciun răspuns. 

Atunci o pală de vânt le aruncă zăpada în ochi. Totul dispăru sub o 
mantie albă înăbuşitoare. 

Jderii erau prinşi în capcana unei furtuni de zăpadă. 


Jennesta înjură şi împinse butoiul cu sânge îngroşat. Nu-i folosea la 
nimic. Gândurile ei se învârteau ca o maşinărie şi nu se putea 


concentra. 

Bănuia că Înalta Preoteasă din Ruffets View plecase în goana mare 
să-i găsească pe jderi, dar habar nu avea de ce. Nu exista alt motiv 
pentru care Krista Galby să fi lipsit de la întâlnirea cu ea. 

Dar ce importanţă avea? Femeia aia n-are decât să transpire ca să-i 
găsească pe orci. Mai întâi, Jennesta avea nevoie de informaţii. 

Of, dacă vana asta cu sânge n-ar face crustă aşa de repede... Nu 
vedea decât alb. 

Pocni din degete şi o slugă umilă îi dădu un pocal cu apă de izvor. 
Oftând, regina se întoarse la truda ei. 

La început, crezu că tot nu merge. Apoi auzi ceva. O voce. O voce 
de femeie, piţigăiată, zumzăind monoton. 

Sanara vorbea cu ea însăşi. 

Aplecându-se mai mult peste butoi, Jennesta văzu imaginea 
extinzându-se. 

Sanara se ridică, blocând pe jumătate o fereastră. Acum Jennesta 
înțelese ce se întâmplase. Se concentrase pe sfere puţin prea înalte. Nu 
văzuse decât deşertul de gheaţă din spate. Numai zăpadă, toată 
vremea asta. Ceva — o tulburare în eter, pesemne -— îi abătuse 
concentrarea. Acum îşi mută privirea mai jos, ca să vadă chipul surorii 
ei. 

Gata să vorbească, Jennesta se răzgândi. Ignorând-o complet pe 
Sanara, cercetă priveliştea din spate, scrutând întunericul. Desluşi 
siluete în mişcare, siluete care avură asupra ei o influenţă stranie. 

Prin vârtejul de fulgi, îi văzu pe jderi îngrămădiţi într-un cotlon 
dintr-o curte îngheţată. Unii păreau mânjiţi de sânge. Doar văzându-l, 
îi şi lăsă gura apă, dar îşi înăbuşi poftele. Nu se cuvenea să-şi piardă 
concentrarea chiar acum. 

Jennesta îşi trimise esenţa să plutească în vâltoarea albă. 

— Cum dracu” au ajuns acolo? se întrebă. Pesemne că... 

Se opri. Nu avea importanţă. Conta doar că ştia unde se află. 


La niciun kilometru de cortul de mătase în care Jennesta se 
îndeletnicea cu necromanţia întrebuințând sângele ostaşilor Uni 
omorâţi, Krista Galby şi trupele ei obosite intrară pe porţile din 
Ruffets View. Se lăsa noaptea şi ploaia ţesea nimburi în jurul torțelor 
care pâlpâiau. 

Înalta Preoteasă aruncă o privire la izvorul magic sidefiu cu un 
sentiment de vină, dar va avea suficient timp să înnoiască invocaţiile a 
doua zi dimineaţă. Acum nu voia decât să-l vadă pe Aidan, să facă o 
baie caldă şi să se culce. 

Îi ură noapte bună lui Rellston şi se îndreptă spre casă. Jarno, şeful 
gărzilor de la templu, o însoțea, dar o luă spre casă când ajunseră la 
poarta ei. Krista intră în grădina protejată de ziduri. 


Apoi se opri, cu o senzaţie de greață în stomac. La vremea asta, 
seara, ar fi trebuit să fie lumânări aprinse în casă, să se ridice fum din 
horn şi să miroasă a mâncare de la bucătărie, unde Merrilis pregătea 
cina. Ar fi trebuit să audă glasul ascuţit al lui Aidan, poate cântând 
sau certându-se cu doica lui exagerat de protectoare. 

Totuşi, ea nu auzea nimic. Şi casa era în beznă. 

„Când stau de vorbă cu Merrilis, am să-i trag o săpuneală”, îşi zise. 
„Cum vine asta, să lase focul să se stingă?” 

Silindu-se să dea piept cu ce-i mai rău, Krista Galby se îndreptă spre 
uşa casei. Nu se mai simţea deloc ca o Înaltă Preoteasă, ci ca o mamă 
înfricoşată. 


Uşa se deschise brusc la atingerea ei. Casa părea pustie, acum că nu 
mai era spital şi bolnavii fuseseră mutaţi sau muriseră. 

Trecu din cameră în cameră, scotocind casa, strigând: 

— Aidan? Merrilis? 

Numai ecoul îi răspunse. Căminul se răcise şi casa ei era goală. 

Ce s-ar fi putut întâmpla? Şi dacă Merrilis ar fi plecat pentru câteva 
minute, Aidan ar fi trebuit să fie aici. Dacă a păţit ceva băiatul? Dacă 
i-a revenit boala? Dacă... murise? Îşi imagină imediat trupul fără viaţă 
întins în templul vechi, care încă se mai folosea. Se vor aprinde 
lumânări în jurul cadavrului palid, lumina lor galbenă va străluci în 
părul lui de abanos. 

Uitând de rațiune, fugi în stradă şi bătu cu pumnii în uşa vecinului. 
Casa era goală. 

Cu lacrimi fierbinţi curgându-i pe obraji, Krista se târî mai departe, 
întrebând pe fiecare trecător în parte: 

— Nu l-ai văzut pe fiul meu? Nu l-ai văzut pe Aidan? 

Nu-l văzuse nimeni. 

Orcii se cuibăriră toţi sub o grămadă de pături şi piei de leopard 
însângerate. 

Ascunşi în cotlonul acela din curte, vântul îi găsea tot mai greu. De- 
o parte şi de alta creşteau nămeţi lângă ziduri şi zăpada zbura în 
vârtejuri în jurul lor. Nu vedeai nici la jumătate de metru. 

Viscolul se domoli. Precaut, Stryke scoase nasul din adăpost. O 
spărtură dintre nori dezvăluia stele risipite în beznă. 

— Jup, ia doi răcani şi găseşte o cale să intrăm în palat. Dacă 
trebuie să rămânem aici toată noaptea, murim de frig. 

Haskeer rânji obosit. 

— Da, fă-te folositor. 

— Pentru asta, Haskeer, te duci şi tu cu el. Acuma ţineţi-vă gura şi 
treceţi la treabă până nu se pune iar ninsoarea. 

Alegând doi răcani mai înalţi, Jup şi Haskeer porniră prin omătul 
care ajungea până la coapse. Ceilalţi jderi se ghemuiră la loc, 
amestecându-şi aburii respirației sub blănuri. Ţinând seamă de toate 
păţaniile, ceata era destul de potolită şi se întreba cine sau ce înălţase 
palatul gigantic la mijloc de pustietate. Coilla trase concluzia că, dacă 
eşti capabil să gândeşti o asemenea frumuseţe răpitoare, sigur eşti bun 
la suflet. Bărbaţii o luară în râs. 

Într-un sfârşit, auziră înjurături înăbuşite prin zăpada învolburată. 
Stryke scoase din nou capul din refugiu şi spuse: 

— Perfect. S-au întors. Aţi găsit ceva? 

Îi răspunse Haskeer: 

— Da! Este o uşă în spate. N-am fi dat peste ea dacă n-am fi zărit o 
lumină înăuntru. l-am lăsat pe răcani să se lupte cu ea s-o deschidă. 
Orice-ar fi, e mai bun decât adăpostul ăsta. 

Într-o învălmăşeală de coate şi picioare tropăind de frig, ceata se 
ridică în picioare. Cei mai norocoşi îşi traseră blănurile şi păturile pe 
umeri. Astfel înfofoliţi, jderii porniră într-o procesiune stranie, pe 
urmele lăsate de tovarăşi în zăpadă. Pretutindeni domnea o tăcere 
nenaturală. 

Ţinându-se tot pe partea netedă de deasupra pantei abrupte a 
malului, ajunseră în locul în care ghețarul semet îmbrăţişa clădirea. 
Dar Jup coti şi văzu o crăpătură adâncă în gheaţă, iar de dedesubt 
pătrundea o lumină aurie plăcută. 

— Eşti convins că suntem în siguranţă? întrebă Alfray, amintindu-şi 
groaza din suflet când fugise de avalanşă. 

— Foarte sigur, răspunse Haskeer morocănos. Dacă crezi că te 
descurci mai bine, caută tu altă intrare. 

Pe măsură ce coborau în crăpătură, jderii auzeau bocănituri şi 


sudălmi. Da, bineînţeles, când cotiră, dădură peste Gant şi Liftin; cei 
doi spărgeau cu săbiile stratul de gheaţă din faţa unei uşi arcuite. 
Orcii se apucară să-i ajute. În spaţiul îngust, făceau un zgomot 
înspăimântător. Ţurţuri şi bucăţi de zăpadă întărită începură să cadă 
peste ei. 

— Opriţi-vă! strigă Stryke când un stilet de gheaţă trecu la un fir de 
păr de capul lui. E-o prostie. O să ne omoram unii pe alţii înainte de a 
intra. Îl chemă la el pe Alfray. Mai ai destul lichid ca să aprinzi un 
foc? 

— Poate. Caporalul scormoni în traistă. E-un leac de la vraciul lui 
Keppatawn. Mi-a zis că nu-i bine să-l amestec cu apa. 

— Acuma ştim de ce. Atenţie, toată lumea! Scoateţi de pe voi orice 
lucru care-i uscat şi se poate aprinde. 

Jderii îşi răscoliră raniţele. Stryke le porunci la doi răcani să facă 
fâşii din cămăşi vechi şi bandajele lui Alfray. Adunară şi iasca din 
proviziile cetei şi făcură o grămadă întinsă de-a curmezişul uşii 
masive. 

Alfray goli sticla şi Stryke topi zăpadă în palme. Când stropii căzură 
pe rugul improvizat, se ridicară nişte flăcări cât casa. Focul începu să 
ardă frumos. Orcii din față se dădură înapoi ca să nu-i înece fumul 
gros. Cei din spate fugiră în locul lor, ca să profite de căldura 
prețioasă. Se porni un vălmăşag de ghionturi şi îmbrânceli. 

O lespede de gheaţă începu să se aplece spre ei. Jderii fugiră după 
cotitura din crăpătură. 

Lespedea trosni, căzu în faţa uşii, se sparse în bucăţi şi umplu aerul 
de săgeți îngheţate. Într-un sfârşit, zgomotul se stinse. Orcii se târâră 
înapoi. 

Şi se opriră în loc. 

Canaturile masive erau extraordinare. Construite dintr-un material 
asemănător cu sticla mată, erau încrustate cu vinişoare aurii. Lumina 
galbenă şi caldă strălucea prin ele. Erau lucrate cu atâta măiestrie, 
încât fructele şi florile parcă ieşeau în relief, deşi când le atinse Stryke, 
văzu că sunt netede. 

Sub mângâierea lui, canaturile elegante se deschiseră fără zgomot. 
Cuprinşi de respect, orcii călcară peste cenuşa îmbibată cu apă şi 
trecură pragul. 

În mare linişte, îşi plimbară ochii în jur. Se aflau într-un coridor 
imens, cu tavan boltit atât de înalt, că de-abia îl zăreau. Desluşiră uşi 
întunecate şi scări în spirală, din marmură albă. Fiecare părticică era 
sculptată, dar umbrele dese ascundeau modelele. Aerul mirosea trist, a 
toamnă. 

Jup înainta precaut, dar până şi paşii lui moi stârniră ecouri care se 
întoarseră la ei distorsionate. 

— Nu-mi place locul ăsta, murmură Coilla. 


Vorbele ei avură un ecou foarte puternic. Stryke se răsuci brusc, cu 
senzaţia că o siluetă invizibilă se târăşte spre el. Dar nu era nimeni în 
spatele lui. Când se răsuci la loc, ca să conducă ceata mai departe pe 
coridor, zări ceva la jumătatea scărilor şerpuitoare. 

O femeie în straie albe. 

Ţeapănă şi încordată, cu părul negru fluturându-i ca o mantie în 
jurul corpului, părea o jucărie în imensitatea încăperii. 

— Cine... Stryke îşi drese glasul. Cine eşti? 

Femeia nu-i răspunse la întrebare. Cu glas limpede, dar stins, rosti: 

— Părăsiţi acest loc. Repede. 

— Pe viscol? N-avem nicio şansă să supravieţuim. 

— Credeţi-mă, îl imploră ea, pericolul e mai mare aici. Plecaţi cât 
mai puteţi. 

Dintr-odată, rămase fără suflare şi se făcu mică lângă balustradă. 
Groaza îi schimonosi chipul frumos când aruncă o privire în spatele ei. 

— Plecaţi! Plecaţi acum! 

— Ce s-a întâmplat? întrebă Stryke, mergând la baza treptelor. 

Femeia nu răspunse. Jderul urcă două-trei trepte deodată. Când 
ajunse la ea, îi spuse: 

— Te vom apăra. 

Femeia râse deznădăjduită. 

— Prea târziu. 

Pe uşa din spatele ei intră un stol de creaturi hidoase. 

Semănau cu demonii, aşa cum şi-i închipuie lumea, acele spirite 
chinuitoare despre care se zice că împărăţesc pe coridoarele din 
Xentagia cu bice de foc. 

Jos, pe coridor, alt stol se apropia, cu gând să-i înconjure pe jderi. 

Niciun demon nu semăna cu celălalt. Alunecând, plutind, călcând 
pe gheare ca păianjenii, trupurile lor îşi schimbau subtil forma de la o 
clipă la alta. Până şi feţele se topeau şi se reformau, când cu un ochi, 
când cu fildeşi, când plescăind din ciocuri. Unii aveau aripi de liliac, 
dar tuturor le creşteau gheare înfricoşătoare. Pielea cenuşie se încreţea 
întruna. Erau atât de urâţi, că Stryke nu se putea uita la ei fără să i se 
facă greață. 

Trebuie să se fi adunat măcar cincizeci de demoni. Fiecare jder îi 
privea cu spaima cu care priveşti un lucru nepământesc. 

— Aruncaţi-vă armele! îi îndemnă femeia. 

— Nici vorbă! protestă Haskeer. 

— Dar e singura voastră şansă! Cum vreţi să vă luptaţi cu ei? 
Sluagh nu vă omoară dacă nu-i atacați. 

Stryke se depărta de ea, cobori încet treptele şi reveni la ceata lui. 
Dacă era să moară, atunci nu voia să fie singur. Două creaturi se 
unduiră pe scări după el, zvârlind cu colții spre călcâiele lui. Când 
ajunse la jderi, Sluagh se ridică deasupra lui cu gura căscată. 


— Muşcă! se răsti Stryke, aruncând sabia. 

Zornăi ca un clopot lovit de piatră. Sluagh se retrase scurt, 
încolăcindu-se şi descolăcindu-se. 

Depăşiţi ca număr, orcii aruncară armele în silă. Creaturile stătură 
pe lângă ei până când toate armele căzură la picioarele lor. 

— Am crezut că Sluagh există doar în poveşti, şopti Coilla. 

— Eu credeam că sunt fiinţele iadului, zise Alfray. 

Când te uitai la ele, nici nu puteai crede altfel. 

Teama le dădea târcoale jderilor ca miasmele. Din aura lor neagră, 
gânduri se furişau în mintea lui Stryke. Se răsuci în jurul lui, dar nu-şi 
dădu seama care demon îi vorbise: 

— Dă-ne instrumentele, îi ceruse glasul. 

După cum tresăriră, era clar că-l auziseră toţi jderii, dacă „auziseră” 
era cuvântul potrivit. Stryke rosti cu glas tare: 

— Nu le am. 

De data asta, vocile i se adresară din spate: 

— Minţi! Le simţim puterea! 

— Ne vorbesc! 

— Ne strigă! 

— Dă-ne instrumentele şi poate vă lăsăm în viaţă. 

Ameţit, căpitanul jder scotoci sub vestă. Avea palmele lipicioase şi-i 
alunecau pe împreunarea cu spiţe. Reuşi totuşi să despartă o stea. 
Celelalte se ţineau atât de strâns, de parcă fuseseră lipite. O atinse pe 
cea separată. Era cea verde, cu cinci spiţe, pe care o salvase prima, de 
la Trinity. Parcă trecuse o veşnicie. Cu băgare de seamă, întinse mâna 
cu stelele unite. 

Un tentacul şerpuitor i-o smulse din palmă. 

Un fel de oftat răsună în tavan. 

— Şi cealaltă? Unde e cealaltă? 

Stryke îşi înăbuşi teama. 

— Nu o avem. 

— Atunci veţi suferi veşnic. 

Stryke simţi că-i plesneşte capul, de parcă i-ar fi înfipt cineva un 
fier înroşit în cap. Cu mâinile la tâmple, căzu zbătându-se la podea. În 
jurul lui se zvârcoleau şi ceilalţi jderi. 

— Staţi! bâigui Stryke. Am vrut să spun că nu o avem aici. Dar 
putem să o aducem. 

Durerea scăzu. 

— Când? Când o aduceţi? 

— Am lăsat-o cu restul cetei, minţi el. O fierbinţeală albă îi 
străpunse creierul. E pe drum, e pe drum, zise cu răsuflarea tăiată. 

— Când vine? şuierară glasurile. 

— Nu ştiu. Ne-am rătăcit unii de alţii din cauza viscolului. Dar vin 
sigur şi ceilalţi, dacă se potoleşte vijelia. 


— Atunci putem să vă omorâm acum. 

— Omorâţi-ne, şi nu veţi pune mâna pe ea niciodată! 

— Dacă vin aici, nu ne vor putea opri s-o luăm. 

— Dacă nu le dăm semnalul, nu vor intra aici. Aruncă o privire 
urâtă către cel mai apropiat Sluagh. Numai eu îl ştiu, riscă Stryke. Şi 
voi muri înainte să-l afli de la mine. 

În ungherele ascunse ale minţii, îi auzi pe demoni sfătuindu-se, dar 
nu le pricepu vorbele. Într-un sfârşit, un demon cu faţa turtită spuse: 

— Foarte bine. Vă lăsăm în viaţă până mâine. 

— La amurg, zise altul. Dacă nu ai instrumentul până atunci, nu vei 
părăsi acest loc viu. 

— Şi vei blestema fiecare clipă pe care o vei trăi. 


Sluagh îi mânară din spate pe scări. Trecând pe lângă femeia în 
straie albe, ea tresări de parcă atunci s-ar fi trezit. Păşi tăcută între 
Stryke şi Coilla. 

Treptele nu se mai terminau. Femeia tremura de oboseală când 
ajunseră în capul lor. Fără îndoială că ajunseseră în vârful unuia 
dintre foişoarele care domnea peste câmpie. Aerul era mai rece acolo 
sus decât pe coridor. 

Când primul Sluagh ajunse pe palierul îngust, o uşă se deschise 
singură. Nu avea nici clanţă, nici zăvor. Cercetând din ochi încăperea 
rotundă, îşi zise că nu trebuie să uite de ea mai târziu. Aceeaşi lumină 
aurie îi scălda şi aici, deşi nu descoperi de unde vine. Pesemne că 
sclipea aerul. Pereţii erau şi ei sculptați, de data asta cu capete 
hidoase de balaur care semănau cu Sluagh întruchipaţi în piatră. 
Draperii lungi şi galbene atârnau la întâmplare din tavanul boltit. 

Demonii se târâră la o parte. Inspirând adânc, Stryke îşi conduse 
ceata prin uşa decorată. Femeia se prăbuşi imediat cu spatele de o 
draperie. 

Odată intraţi toţi, uşa se trânti. Durerea îi părăsi brusc. Jup alergă 
la uşă. Nici nu apucă să atingă peretele, că un zid luminos îl azvârli în 
mijlocul încăperii înghesuite. 

Alfray îngenunche lângă el. 

— Cred că-i doar leşinat. Cel puţin aşa sper. Îi bate încă inima. 

Jderii se împrăştiară căutând altă ieşire după draperii. Oricât 
pipăiră, nu găsiră nicio broască sau mâner de care să învârtă ca să 
poată ieşi. Până la urmă, renunţară şi se trântiră pe jos, să se 
odihnească. Femeia nu se mişcase. 

Scuturat de frigul nepământesc, Stryke smulse o draperie şi se înveli 
cu ea. Câţiva răcani îl imitară. 

— Ştiai că nu există cale de scăpare, nu? aşezându-se lângă femeie. 

— Dar am sperat să găsiţi una, răspunse ea cu glas subţire, diafan. 
Şi acum vreţi să ştiţi cine sunt. 


Coilla veni şi se ghemui lângă ea. 

— Normal că vrem, îi spuse pe un ton aspru. 

— Nu vedeţi că şi eu sunt prizonieră, ca voi? 

— Tot nu ne-ai spus cum te cheamă, stărui Stryke. 

— Sanara. 

Le trebuiră câteva clipe să priceapă. 

— Sanara, sora Jennestei? 

— Da. Dar nu mă judecaţi după ea, vă implor. Nu sunt ca ea. 

Coilla pufni. 

— Aşa zici tu! 

— Cum vă pot dovedi? 

— Nu poţi. 

Coilla se ridică şi plecă. 

— Tu nu eşti ca ea, îi vorbi Sanara lui Stryke. Simt puterea 
pământului plutind în jurul tău, ca în jurul orcilor din vremurile de 
altădată. Dar copila aceea nu atrage asemenea puteri. 

— Eu nu i-aş zice Coillei copilă în faţă, replică scurt Stryke. 

Sanara ridică din umeri deznădăjduită. 

— Ce contează? Mâine, la apusul soarelui, şi ea va muri. Doar n-ai 
crezut că Sluagh vă vor lăsa să plecaţi? 

— Aşa am sperat. 

— Vise, orcule. Trăiesc din durerea şi suferinţa altora. Îţi sug viaţa 
într-o agonie eternă, până când implori moartea, dar ei tot se vor 
bucura de groaza ta. 

— Mă cheamă Stryke. Dacă e să murim împreună, măcar să ne 
spunem pe nume. 

Sanara îi răspunse fluturând o mână vlăguită. 

— Aşadar, regină Sanara, rosti Stryke, vrând să-i străpungă 
nepăsarea şi să primească nişte răspunsuri care să-i scoată de acolo. 
Trebuie să-ţi spun Înălţimea Ta sau altfel? 

Când femeia clătină din cap, din păr i se ridică un parfum slab de 
trandafiri. 

— Nu, nu mi s-a mai spus aşa de multă vreme. Nu de când oamenii 
au distrus magia pământului meu. 

— A pământului tău? 

— Al meu. Ţinutul meu. Zâmbi trist. Jennesta a primit tărâmurile 
de la miazăzi, Adpar, pe cel nyadd. Asta a vrut mama să am eu. Dar 
uite ce s-a ales de el: un deşert de zăpadă şi moarte. Oraşe întregi 
prizoniere sub ghețari. Cândva, acest ţinut a fost bogat şi frumos, plin 
de păduri şi pajişti. Supuşii mei au fugit până la ultimul sau au pierit 
când gheaţa a început să înainteze. Asta a fost când am urcat eu pe 
tron. Se apropia de noi tot mai mult, pe zi ce trecea. Cum să nu creadă 
ei că e vina mea? Ştii ce înseamnă să fii învinuit pentru moartea unui 
tărâm? Îţi poţi închipui cât de trist e că prietenii şi iubiții te părăsesc 


şi mor pe rând? — I se înceţoşa privirea. - Am încercat să lupt, dar 
acum nu mai am decât foarte puţină putere. Tot ce-a rămas din 
capitala mea, Illex, e acest palat. 

— De ce nu te-a ajutat Jennesta? 

Sanara scoase un sunet batjocoritor cât se poate de omenesc. 

— Dacă o cunoşti pe sora mea, ştii că nu ajută pe nimeni, în afară 
de ea. De-asta a alungat-o mama. S-au scurs generaţii întregi printre 
semenii tăi de când Jennesta n-a mai călcat pe tărâmul meu. 

— Mama ta? 

— Vermegram. 

— Vrăjitoarea? Vrăjitoarea cea legendară din vremuri străvechi? 

Sanara oftă şi încuviinţă în tăcere. 

— Atunci nu eşti ca toţi oamenii, deşi arăţi aşa. 

— Nu, într-adevăr, şi nici surorile mele nu sunt. Dar Vermegram a 
murit cu multe ierni în urmă. Şi te-am văzut când Adpar a murit sub 
ochii voştri, de mâna Jennestei. 

— De unde ştii că am fost acolo? 

Sanara îl studie pe Stryke cu priviri misterioase. 

— Te urmăresc de-o vreme încoace, Stryke. 

Dar mai multe nu vru să-i spună despre asta, deşi el stărui. 
Neplăcându-i cum decurgea conversaţia, jderul tăcu o vreme. Într-un 
sfârşit, în vreme ce orcii ceilalţi trăgeau la aghioase, o întrebă: 

— Cum de i-ai lăsat pe Sluagh înăuntru? 

— Ce întrebare! Cum aş fi putut să-i ţin afară? 

Stryke se gândi puţin şi scoase o grimasă. 

— Pe unde au venit? Şi de ce? 

Fosta regină oftă din nou şi se întinse cu capul pe mână drept 
pernă. Se uită la el cu ochi verzi clari, care-i amintiră orcului de ai 
Jennestei. Sanara nu avea solzi pe faţă, doar piele fină, lăptoasă. 

— Sunt o rasă străveche, din zorii timpurilor. Diavolul întruchipat. 
Crezi că Jennesta e rea? În comparaţie cu ei, nu-i decât o nepricepută. 
Sluagh au venit aici ştiind că, mai devreme sau mai târziu, Jennesta 
va afla de instrumente. Le sunt prizonieră de un timp mai lung decât 
viaţa voastră. Şi voi rămâne aici şi după ce vă vor roade oasele. Au 
crezut că Jennesta îi va căuta... 

Încercând să-şi alunge din minte imaginea morţii lui, Stryke spuse: 

— A încercat. 

— Şi apoi Sluagh îi vor da stelele, cerându-mă pe mine schimb. 

— Dar ce vor face cu ele? Ce ştii despre ele? Despre instrumente? 

Sanara păru că vede prin el un loc numai al ei. Pierdută în visare, 
nici nu văzu că Jup şi Coilla veniseră lângă Stryke. 

— Să le folosească, desigur, răspunse regina palidă ca prin vis. 

— Cum? La ce folosesc? 

— 'Toate la un loc există în toate planurile. 


Jup avu impresia că pricepe. 

— Deci asta fac? Călătoresc din loc în loc? Aşa am ajuns aici? 

Sanara îşi dădu la o parte părul de pe faţă. 

— Stelele nu se mişcă. V-am spus, odată unite, există în toate 
planurile. 

Jderii o priviră buimaci. 

— În tot universul. În toate timpurile. 

— Şi ele ne-au adus aici? întrebă Coilla, sfredelindu-l pe Stryke din 
ochi. 

— Cred că da, dacă nu aţi venit pe jos. 

— Şi tot din cauza asta era noapte când am plecat şi zi când ne-am 
trezit aici, în clipa următoare? 

Regina mişcă din cap aprobator. 

— Deci la asta folosesc? se miră Jup, înainte să apuce Coilla să 
deschidă gura. 

Sanara clătină din cap. 

— Nu. Ăsta-i doar un... efect secundar. Nu menirea lor. 

— Dar care e menirea lor? vru să afle piticul. 

— Nu poate fi înțeleasă de mintea muritorilor. 

Regina nu-l prea simpatiza pe Jup. 

Jderii nu apucară să protesteze, că peretele opus se mişcă. Se 
retrase în umbre albastre îndepărtate şi reveni brusc la loc. 

O siluetă apăru din senin, scăldată de umbre care-i întunecau faţa, 
dar nu-i puteau ascunde înălţimea. 

— În picioare! strigă Stryke. Străin! 

Orcii nu aveau arme. Dar erau aproape treizeci, iar străinul numai 
unul. 

Pe lângă asta, aveau chef de-o încăierare pe cinste. 

Silueta ieşi din mantia de umbre cu braţele ridicate în semn de 
pace. 

Pe măsură ce se apropia de jderi, lumina îi dezvăluia chipul de om. 
Broderia argintie de pe vestă sclipea, iar de la centură lipsea sabia. 

Era Serapheim. 

Doi jderi îşi târâră paşii înapoi, aruncându-şi priviri piezişe şi 
ducând mâna la sabie, numai ca să-şi aducă aminte că tecile sunt 
goale. 

Dar surpriza lor nu fu nimic pe lângă a Sanarei. Se făcu şi mai 
palidă, dacă aşa ceva era posibil, şi-şi duse mâna la gât. Cu ochii verzi 
larg deschişi, se cuibări în braţele lui Stryke. 

Serapheim se duse la ea şi-o luă în braţe, ţinând-o strâns la piept. 
Ea îl cuprinse de talie şi-şi odihni capul pe umărul lui. Brusc, îşi 
recapătă simţurile şi se trase de lângă el, pesemne pentru a respecta 
un fel de ritual de mult timp uitat. 

— Am crezut că ai murit, îi spuse. 

— ÎI cunoşti pe omul ăsta? o întrebă Stryke. 

Serapheim şi Sanara schimbară priviri pline de subînţeles, pe care 
jderii nu le pricepură. Apoi răspunse la întrebare cu o scurtă înclinare 
a capului. 

— Cum ai intrat aici? ceru să afle Coilla, foarte bănuitoare. 

— Nu asta contează acum, veni răspunsul lui Serapheim. Avem de 
rezolvat probleme mai importante. Dar ceea ce vă pot spune, vă spun. 
Trebuie să aveţi încredere în mine. 

— Da... rânji Haskeer cinic. 

— S-ar putea să fiu singura voastră speranţă, îi avertiză omul, şi nu 
aveţi ce pierde ascultându-mă până la capăt. 

— Te ascultăm, dacă ne scuteşti de aiurelile tale, interveni Jup. N- 
avem vreme de poveşti cu zâne. 

— Vreau să vă spun o poveste, dar nu una ieşită din mintea 
făuritorilor de basme. 

Serapheim studie chipurile nerăbdătoare ale orcilor. 

— Bine. Ce-aţi zice dacă v-aş spune că aţi furat o lume? 

Până să se dumirească jderii, Coilla exclamă: 

— Ce? Noi? Ca om, ai o părere foarte bună despre noi. 

— Totuşi, e adevărat. 

— Prea seamănă iar cu poveştile tale, chibzui Stryke. Fă bine şi 
explică-te, Serapheim, altfel ne pierdem răbdarea. 

— Sunt multe de explicat şi aţi face bine să ciuliţi urechile. Asta sau 
înfruntaţi moartea în ghearele demonilor Sluagh. 

— Bine, se înduplecă Stryke. Câtă vreme nu te lungeşti şi vorbeşti 


limpede. Ce-i povestea asta cu furatul lumilor? 

— Ce-aţi zice dacă v-aş spune că Maras-Dantia nu e pământul 
vostru? 

Unu-doi răcani hohotiră batjocoritor. 

— Aş zice că voi, oamenii, încă n-aţi pus laba de tot pe el. 

— Nu la asta m-am referit. 

Căpitanul jder începea să-şi arate frustrarea. 

— Dar la ce? Şi fără ghicitori, Serapheim. 

— Haideţi să o spun altfel. Vi se par Sluagh fiinţe de pe lumea asta? 

— Sunt aici, nu? contră Jup. 

— Da, dar aţi mai văzut altele ca ele înainte? Până acum, aţi crezut 
că există? Sau v-aţi gândit că apar numai în poveşti? 

— Aruncă o privire în Maras-Dantia, îl sfătui piticul. O să vezi o 
grămadă de rase. Sunt urâţi ca moartea demonii ăştia, dar ce-i aşa de 
neobişnuit la ei? 

— Într-un fel, chiar asta vreau să spun. De ce credeţi că a ajuns 
acest ţinut să fie populat de atâtea rase? De ce credeţi că Maras-Dantia 
e atât de bogată în fiinţe cu atâtea stiluri de viaţă? Sau să-i zic 
Centrasia? 

— Numai dacă vrei să-ţi tăiem gâtul! ţipă un răcan. Ăsta e 
pământul nostru! 

Stryke îi închise gura. Răsucindu-se spre om, îl luă la rost: 

— Ce fel de întrebare e asta? 

— Probabil cea mai importantă care ţi s-a pus vreodată. Ridică 
braţul să oprească năvala de proteste. Aveţi răbdare. Vă rog. M-aţi 
înțelege mai bine dacă aţi accepta ideea că toate rasele străvechi se 
trag din alte părţi. 

— Aşa, ca oamenii, din afară? întrebă Alfray. 

— Oarecum. Deşi vorbim de lucruri diferite când zicem „din afară”. 

— Continuă, îl îndemnă Stryke, curios, în ciuda voinţei sale. 

— Rasele mai vechi au venit aici din alte locuri. Credeţi-mă. Iar 
artefactele pe care voi le numiţi stele de acele locuri aparţin. 

— Pe mine deja mă doare capul, se plânse Haskeer. Dacă ele, noi, 
nu ne tragem de aici, atunci, de unde? 

— Voi încerca să explic în aşa fel încât să pricepeţi. Închipuiţi-vă că 
există locuri în care trăiesc numai gremlini. Numai piţuşi, numai 
nyazzi, sau numai spiriduşi. Sau orci. 

Stryke se încruntă. 

— Adică ţinuturi numai ale unor rase? Fără amestecături? Fără 
oameni? 

— Întocmai. Şi, dacă n-ar exista instrumentele, n-aţi exista nici voi. 

— Nici oamenii? 

— Nici ei. 

— Imposibil. Noi am fost dintotdeauna aici. 


Se ridică un murmur de protest. Stryke fu nevoit să strige ca la 
paradă ca să-l înăbuşe. 

— Povestea asta e cea mai bună dovadă că noi avem dreptate, 
Serapheim. A ta care-i? 

— Dacă planul meu va reuşi, o veţi avea. Dar nu ne permitem să 
mai întârziem. Mă lăsaţi să termin? 

Stryke încuviinţă în tăcere. 

— Vă înţeleg neîncrederea, se adresă Serapheim tuturor. Voi nu 
cunoaşteţi decât acest loc, la fel şi părinţii voştri înainte, tot numai pe 
el l-au cunoscut. Dar, vă asigur, oricât aţi crede că noi, oamenii, 
suntem invadatorii, să ştiţi că nu suntem. Adevărul spuselor mele zace 
aici, la Illex, şi, dacă ne ajutăm unii pe alţi, se va confirma. Poate în 
avantajul vostru. 

— Explică-ne mai bine, zise Coilla, şi poate înţelegem şi noi. 

— Voi încerca. Stătu puţin pe gânduri, apoi continuă: adevărul 
acela are de-a face cu abundența de energie magică din ceea ce voi 
numiţi Maras-Dantia. - Mulţi dintre cei prezenţi se supărară pe 
exprimarea lui, dar îşi ţinură gurile închise. — Sau cel puţin cu 
abundența de demult. Acum multe, multe generaţii, după cum ştiţi, 
oamenii au traversat Deşertul Scilantium în căutarea unor teritorii noi, 
părăsindu-şi căminele din partea cealaltă a lumii. Au mers pe jos şi 
călare, călătorind printre nisipurile fierbinţi, lăsând în urmă morţii în 
morminte, pentru a însemna drumul. Numai cei mai puternici şi mai 
hotărâți au ajuns la capătul drumului. Cum acest continent bogat le 
oferea tot ce-şi puteau dori, nu au fost obligaţi să se înmulțească cu 
prudenţă. Dacă un petic de pământ era secătuit, de ce să nu se mute 
pe altul? La urma urmei, cine-l mai folosea? Nimeni din cei care se 
aşezau. Nimeni din cei care prindeau rădăcini într-un loc sau îi 
exploatau bogăţiile. Aşa că au construit, au săpat şi au ars păduri ca să 
cultive pământul. Cum celor mai mulţi nu le păsa de energiile 
pământului, de magie, habar n-aveau ce rău provocau. Pentru ei, 
magia însemna o mişcare iute din mână, chemarea duhurilor, focuri 
vrăjite. Numai foarte puţini, aceia care şi-au dat osteneala să se 
apropie de rasele străvechi, ştiau că magia înseamnă cu totul altceva. 
Aşa au apărut Mani. 

— Şi tu eşti unul dintre ei, presupuse Alfray. 

— Nu sunt nici Mani, nici Uni, dacă tot veni vorba. Dar, da, mă 
îndeletnicesc cu magia. Cum puţini din rasa mea o fac. 

— De ce ne spui toate astea? De ce te legi la cap dacă nu te doare? 

— Încerc să îndrept răul. Dar nu e momentul să mă lungesc. În 
curând, Sluagh se vor trezi din somnul lor de sub gheaţă. Trebuie să 
trecem la fapte. 

— Poţi să ne scoţi de-aici? 

— Cred că da. Dar nu plănuiesc o simplă evadare. În plus, unde v- 


aţi duce, în deşertul ăsta al frigului? 

— Care e planul tău? vru să ştie Stryke. 

— Să recuperez stelele şi să vă scot din locul acesta cu ajutorul lor. 

Atunci vorbi Sanara, amintindu-le că e de faţă. 

— Portalul? 

— Da, răspunse Serapheim. 

Stryke se încruntă. 

— Şi aia ce mai e? 

— O parte din misterul pe care caut să vi-l dezvălui. Dar mai întâi 
trebuie să vă recuperaţi armele. Serapheim se uită în jur. Daţi-mi voie 
să vă călăuzesc, îi rugă el pe jderi. Dacă nu veţi găsi niciun avantaj în 
ceea ce facem, ce aveţi de pierdut? Puteţi să mă părăsiţi şi să mergeţi 
pe drumul vostru, să înfruntaţi furia din Illex şi să căutaţi tărâmuri cu 
vreme blândă. 

— Când vorbeşti aşa, chibzui Stryke, mai că-mi vine să te urmez. 
Dar până la un moment dat, adăugă pe un ton mai ameninţător. La 
primul semn de trădare, sau dacă nu ne place cum decurg lucrurile, ne 
vedem singuri de drum. Şi vei plăti cu viaţa. 

— Nici nu mă aştept la altceva. Vă mulţumesc. Prima noastră 
sarcină e să ajungem în pivnițele palatului. 

— De ce? 

— Pentru că acolo e portalul — salvarea voastră. 

— Vă rog să-l credeţi, stărui Sanara. E singura cale. 

— Deocamdată, mergem pe mâna lui, primi Stryke. Dar e simplu să 
vorbeşti de pivnițe, când noi nici nu putem ieşi din camera asta. 

— Eu pot ieşi de aici, aşa cum am intrat, dar numai eu. Distrugerea 
magiei mi-a secat şi mie vlaga, cum au păţit mulţi. Şi nu, nu pot 
deschide uşa din afară. Numai Sluagh pot. Sunt sigur că aş putea afla 
cum, dacă aş intra în mintea lor, dar nu vreau să mă apropii aşa de 
mult de ei. Planul meu e să găsesc unul şi să-l ademenesc aici. Dar, 
odată ce am reuşit, e treaba voastră să-l înfrângeţi. 

— Deci pot fi ucişi? 

— Sigur că da. Nu sunt invulnerabili sau nemuritori, deşi sunt 
foarte rezistenți şi trăiesc mult. 

— Dar ce facem cu durerea pe care ne-o provoacă? 

— Asta e treaba Sanarei şi a mea. O să-i atacăm mintea, în vreme 
ce voi vă repeziţi la el cu ce vă vine la îndemână. Numai că nu aveţi 
arme. 

— Ne pricepem să improvizăm, îl asigură Jup. 

— Foarte bine. Pentru că nu trebuie să subapreciaţi puterile unui 
Sluagh, ci să-l asaltaţi fără să-i daţi răgaz, cât mai mulţi deodată. 

— Poţi să te bizui pe noi, spuse piticul. 

— Atunci pregătiţi-vă. Începe. 

Serapheim se făcu nevăzut printre umbre. 


Odată ieşit din cameră, nu se abătu de la plan. 

Cizmele lui nu se auziră călcând în praful gros din coridoare. 
Deschise uşă după uşă, gata să fugă la cel mai mic semn, dar, aşa cum 
bănuia, Sluagh nu se treziseră încă în leagănele lor de gheaţă. 

În cele din urmă, când cerul se lumină la sud-est, mintea începu să-i 
freamăte, semn că Sluagh se aflau prin apropiere. Se lipi de lespedea 
de marmură a unui perete şi trase cu ochiul după un colţ. 

Erau patru şi luau tot altă formă, una mai urâtă decât alta. 

Serapheim se apropie de ei prudent. 

Sperase să fie mai puţini, dar nu avea timp să caute alţii. Îşi luă 
inima în dinţi şi păşi îndrăzneţ în faţa lor, ducându-şi degetele la 
frunte într-un salut zeflemitor. 

Durerea îl biciui imediat. Dar o aşteptase şi o luă imediat la fugă. 

Veniră după el. Doi aveau membre de insecte înfricoşătoare, care se 
lungeau pe tot coridorul. Al treilea bătu din aripi solzoase, care 
pocniră când loviră aerul, dar nu avu loc să şi le întindă în spaţiul 
prea îngust. În schimb, se înălţă greoi şi pluti anevoie deasupra celui 
din urmă, o creatură ca un melc, care lăsa în urmă o dâră lucioasă, 
urât mirositoare. 

Serapheim alerga mai repede ca el. Trecând pe lângă uşi deschise, 
se îndreptă spre o galerie lungă, întunecoasă. La capătul ei, se propti 
gâfâind de un perete. 

Ajunsese la scara în spirală. Trăi un coşmar cât fugi pe treptele 
nesfârşite şi urca tot mai greu cu fiecare pas. Urmăritorii se apropiau. 
Serapheim se temu că nu va reuşi. 

Cu răsuflarea tăiată, se forță să alerge mai repede. Îi ardeau 
plămânii, avea plumb în tălpi. 

De-abia mai punea un picior în faţa celuilalt. Se prinse de 
balustradă şi se ajută de ea. Aruncă o privire peste umăr şi văzu 
tentaculele cu gheare îndreptându-se spre el. Îngrozit, mai făcu un 
efort. Se împletici ameţit pe treptele spiralate, crezând că nu va mai 
ajunge să intre în cameră. Sluagh mai aveau puţin şi-l prindeau. 

Durerea îi biciui mintea. Scuturile i se înmuiară. 


Stryke cercetă camera cu privirea. Îngrămădiseră blănurile şi 
ranițele lângă pereţi ca să aibă loc să lupte. Nu era niciun fel de 
mobilă, iar armele le fuseseră luate. 

— Putem să-l aruncăm pe Jup în braţele lor, propuse Haskeer. 

Coilla îl pocni peste cap. Lui Stryke îi veni o idee. 

— Tu şi tu! le porunci la doi răcani. Urcaţi-vă pe gargui şi daţi jos 
răngile care susţin draperiilor. Şi draperiile, dacă mă gândesc mai 
bine. Pe urmă pregătiţi-vă. 

Timpul trecea prea încet. Jderii se uitau suspicios la Sanara, 


întrebându-se dacă nu complotase cu bărbatul. 

Până la urmă, Serapheim apăru în faţa lor ca un miraj care prinde 
trup. Păşi împleticit şi căzu în genunchi pe o grămadă de straie 
galbene, între Coilla şi Haskeer. 

— Vin, anunţă el. Sunt patru. 

În clipa următoare, uşa se trânti de perete. Cadrul nu era destul de 
lat ca să intre mai mult de un demon o dată. Stryke îi văzu pe ceilalți 
pe palier, unul plutind în aer pe aripile gri. 

— Acum! strigă el. 

Orcii azvârliră fierul ca pe sulițe, suficient de tare ca să străpungă 
până şi pielea nepământească. Un lichid negru lipicios începu să curgă 
din pieptul celui mai apropiat demon. Se clătină în prag, blocându-şi 
tovarăşii când se transformă dintr-un lup cu şase braţe într-un şarpe 
încolăcit, prăbuşit la podea. 

O mână de răcani se repeziră să-l calce în picioare. Le ieşiră aburi 
din bocanci, dar asta nu-i împiedică pe alţii să li se alăture. Toţi ca 
unul, îşi descărcară frustrarea pe reptila alunecoasă. Demonul se zbătu 
tot mai rar, deşi ochii lui mărgelaţi îi priveau mai departe, 
implacabili. 

Săgeţi de durere străpunseră minţile orcilor. Apoi demonul înaripat 
se năpusti la ei cu aripile strânse la spate, ca un vultur în picaj. Coilla 
şi Haskeer ridicară perdeaua între ei. Monstrul zbură direct în ea. Îl 
înveliră imediat, pe urmă Haskeer sări pe el cu toată greutatea. Un 
răcan îl pocnea cu o rangă. Duhori insuportabile se strecurară pe sub 
pânza galbenă. 

În toată vremea asta, Serapheim nu se mişcase de lângă uşă. Acum 
făcu un pas înainte, lângă umărul Sanarei. Cu degetele împletite, 
ridicară mâinile într-un gest deloc paşnic. Fără străfulgerări, fără nori 
de fum. În aparenţă, nu se întâmplă nimic. 

Acela, îşi dădu seama Stryke, acela era momentul. Deşi cei doi 
Sluagh morţi erau tot în cameră, ceilalţi doi nu intrară. 

— Acoperiţi-ne, porunci Serapheim. 

Stryke şi ceata lui merseră în faţă, în ciuda durerii care le sfredelea 
capetele. Jup aruncă o privire afară şi-şi trase iute capul înapoi. 

— Stau la sfat cam le zece paşi de noi. Alţii nu mai sunt. 

— Ne daţi vreun sfat? îi întrebă Stryke pe oameni. 

Serapheim scutură din cap. 

— Nu. Acum că i-am împins la distanţa asta, vă descurcaţi singuri. 

Învârtind ranga precum ciomagul, Stryke şi ceata lui goniră afară 
din cameră ca săgeta. 

Orcii se folosiră de balustrade ca de catapulte şi se năpustiră în jos 
pe trepte sau se răsuciră pe interiorul scărilor, prinzând cu o mână 
stâlpii de susţinere. Demonul-melc se undui scârbos, iar cel cu 
înfăţişare de insectă porni în viteză pe picioroange. 


Jos, jos mai jos coborau jderii, învârtindu-se întruna prin interiorul 
puţului de piatră albă. Stryke fugea pe scări şi rotea ranga în arcuri 
şuierătoare, care ar fi rupt şi gâtul unui dragon. Dar Sluagh se 
deplasau uimitor de repede şi se fereau nepăsători de lovituri. 

Cu toate acestea, când demonii ajunseră pe un palier, se răsuciră 
repede. Agonia înfierbântă capetele orcilor. Cei mai mulţi căzură în 
genunchi sau se rostogoliră pe trepte într-o încâlceală de mâini şi 
picioare. Jumătate din ei rămaseră neputincioşi pe palier; nu puteau 
cobori fără să calce peste tovarăşii lor. 

Coilla se izbi cu capul de stâlpii balustradei. Coiful îi căzu în gol. 
Ameţită, chinuită de durere, scăpă arma, care zdrăngăni şi ea pe 
trepte, până când se bloca într-un colţ îndepărtat. 

Demonii începură iar să avanseze. 

— Folosiţi-vă magia, nu puteţi? răcni Stryke. 

— Asta şi facem! îi strigă Serapheim înapoi. De-asta vin aşa de 
încet! 

— Asta numeşti tu încet? 

Scrutând vârtejurile de lumină care-i torturau văzul, jderul roti încă 
o dată ranga şi o zvârli cu toată puterea. 

Se încâlci în picioarele de insectă segmentate ale demonului. 
Monstrul se împiedică, incapabil să se folosească de vreunul din cele 
şase membre ca să-şi recapete echilibrul. Căzu de pe palier, alunecă o 
jumătate de spirală şi ateriza pe spate, scuturând din picioare în aer. 
Nu reuşi să se răsucească în spaţiul îngust. Un urlet de foc sparse 
urechile lui Stryke. 

Ultimul monstru se ridică pe labele din spate, înfricoşător de înalt. 
Se târî în sus şi lateral până când bloca scările pe lăţime. Sub privirile 
îngrozite ale jderilor, începu să se transforme. Partea de jos a trupului 
său se bifurcă, formând gheare pe labele masive din spate, iar o gură 
cu colţi se deschise într-un răget mut. Din piept îi ţâşniră tentacule şi 
se încolăciră în jurul lui. Labele cu gheare pocniră pe piatră, apoi 
demonul prinse viteză şi ţâşni. 

Haskeer se făcu una cu podeaua, cu faţa în sus, cu ranga ridicată, 
aşa cum procedase Stryke cu leopardul. Monstrul îşi întinse picioarele 
şi trecu peste el fără să-l atingă. Cu ajutorul tentaculelor, îi aruncă pe 
războinici la o parte, fără să se uite unde aterizează. Hotărât să-i 
prindă pe oameni, calcă în goană sălbatică peste orcii leşinaţi. 

Asta îi pecetlui demonului soarta. Fără să vrea, se agăţă cu ghearele 
de vesta unui jder. Doar o secundă, însă destul ca să se dezechilibreze. 
Prăbuşindu-se ameţit pe scări, nu mai apucă nici să-şi schimbe forma. 
Un răcan răcni şi se rostogoli cu o draperie în braţe. Altul veni să-l 
ajute şi, tocmai când creatura se îndoi şi vru să se ridice, pânza îi căzu 
peste cap. 

Imediat începu să se transforme în şarpe, dar deja îşi reveniseră 


destui orci din leşin ca s-o ia la bătaie. Mirosul de sânge negru se 
ridică apăsător în aer. Din pânză ieşiră aburi. Monstrul îşi găsise 
sfârşitul. 

Odată cu el, se stinse şi durerea din capetele jderilor. Majoritatea 
puteau sta în picioare sau măcar să se sprijine de un camarad mai 
nevătămat. De data asta, Jup conduse ceata, călcând pas cu pas spre 
insecta răsturnată, care bloca scările sub ei. O păli cu ranga peste 
ceafă, dar metalul zdrăngăni pe solzii articulaţi. Durerea muşcă iar din 
minţile jderilor, dar se domoli îndată ce Serapheim şi Sanara se 
apropiară cât de mult avură curaj. 

— Îndrăzniţi să mă provocaţi? ţipă demonul în capetele lor, atât de 
strident, că nu mai văzură nimic în faţa ochilor. 

Zvâcni iar din picioare, dar tot nu reuşi să se ridice. 

— Pe toţi draci, îndrăznesc! se răsti Jup şi-o izbi orbeşte. 

Reuşi s-o atingă, dar foarte puţin. Cât ai zice peşte, monstrul se 
caţără ca păianjenii pe perete, deasupra piticului. Jup se trezi că vrea 
să-l biciuiască o coadă de scorpion. 

Din asta se trase sfârşitul demonului. Coada îl trase în jos şi 
alunecă, aterizând pe ranga lui Haskeer. Se lăsă cu toată greutatea în 
sulița improvizată. Vârful răngii ieşi prin carapacea care ar fi trebuit 
să-i fie capul. O masă cărnoasă ţâşni şi se scurse în bile negre 
lipicioase. 

Stryke se prăbuşi pe o treaptă, cu spatele proptit de balustradă. 

— Bună treabă, toată lumea. 

Orcii se bucurau bătându-se pe spate sau doar zâmbind larg şi dând 
din picioare. Serapheim le strică plăcerea. 

— Nu vă bucuraţi prea repede. În curând se crapă de ziuă şi până 
atunci trebuie să ajungem în pivniță. 

Ferindu-se de scurgerile scârboase, orcii şi oamenii coborâră peste 
trupul demonului. Nu le fu uşor pe scările în spirală, dar se descurcară 
şi ajunseră în coridorul cel mare, în care fuseseră prinşi cu o zi 
înainte. 

Ghemuit sub balustradă, Stryke observă vreo zece Sluagh care-şi 
vedeau de treburile lor. Singuri sau câte doi, se îndreptau alene în 
direcţii diferite. Unul singur să fi venit spre ei, şi totul ar fi pierdut. 
Scăpară ca prin minune. Ultimul grup de demoni intră întruna din 
galeriile boltite şi creaturile hidoase dispărură din vedere. 

Serapheim şopti: 

— Iute! Pe-aici! 

Traversară coridorul vast în salturi, ajunseră la alte scări şi începură 
să le urce. 

— Staţi, îi opri Stryke. Credeam că mergem în pivniţă. De ce 
urcăm? 

— Un mic ocol, ca să recuperăm armele, îl lămuri Serapheim. 

Omul le făcu semn orcilor să nu facă zgomot când ajunseră într-o 
galerie largă, care dădea spre coridor. 

— Vedeţi coridorul acela? Duce la sala de arme. Fiţi cu grijă. Mai 
sunt şi alţi Sluagh pe-aici. 

Avea dreptate. Alte monstruozităţi cu pielea cenuşie îşi vedeau de 
treburile zilnice dedesubt. Cu spatele aplecat, jderii înaintară printre 
umbrele galeriei în vârful picioarelor. 

Ca în orice palat, drumul spre sala de arme era un labirint de scări 
şi pasaje. Dar măcar ele erau pustii. Lumina gălbuie cădea doar ici- 
colo, praful, de-o palmă sub tălpi, le înăbuşea zgomotul paşilor. 

Serapheim şi Sanara se opriră la o nouă cotitură. Omul îi făcu semn 
lui Stryke să vadă ce-i aşteaptă după ea. 

— Sunt doi, unul de-o parte a uşii, altul de cealaltă, raportă jderul 
în şoaptă. 

Semnaliza cu degetele cetei să se împartă. Jup, Coilla şi Haskeer 
urmau să-i vină de hac monstrului mai îndepărtat. Stryke şi Alfray îi 
conduseră pe restul răcanilor la monstrul cu cap de grifon, aflat mai 
aproape de ei. 

Lupta dură puţin de data asta. Era mult mai uşor să ataci când ceata 
se repezea la Sluagh deodată. Monştrii erau blocaţi de perete şi nu 
aveau unde să se retragă. În ciuda durerii de cap ameţitoare, demonii 
ajunseră curând un terci scurgător. 

Stryke îi făcu semn lui Serapheim s-o ia înainte. Oamenii deschiseră 
uşa fără să se audă niciun scârţâit. Jumătate din armele de acolo orcii 
nici nu le cunoşteau. Merseră direct la suporturile cu sulițe şi lăncii 


lipite de perete. Pe măsură ce înaintau, lumina zilei, care intra pe o 
fereastră încadrată de gheaţă, se reflecta pe o grămadă de metal de pe 
podea. 

— Toporul meu! exclamă Jup bucuros, rotind arma cu tăiş dublu. 

În scurtă vreme, ceata îşi recupera armele luate de Sluagh cu o zi 
înainte. În ungherul mai îndepărtat al sălii, Sanara şi Serapheim se 
înarmară cu nişte tuburi umflate dintr-un material care părea sticlă. 

Când terminară de scormonit, Serapheim îi călăuzi pe alt drum. 
Stryke avu impresia că mai demult zona aceea fusese locuită de 
servitori, pentru că scările erau din granit neprelucrat şi pereţii 
neîmpodobiţi. 

Aerul, deja rece, devenea şi umed. Se simţea miros de putrefacție şi 
se vedea mucegai în colţuri, cu mărgele de gheaţă în el. Prin ferestrele 
pătrate nu se mai vedea lumina zilei, ci straniul ghețar albastru de 
afară. Apoi dispărură şi ferestrele, şi orcii îşi dădură seama că se aflau 
sub pământ. În cele din urmă, ajunseră în pivnițele palatului. 
Strecurându-se prin mai multe tuneluri labirintice, trebuiră să fie 
atenţi pe unde calcă, pentru că piatra aluneca. În faţă apăru iar o 
sclipire galbenă. Ceata se opri cât Jup cercetă locul cu atenţie. 

— Opt Sluagh în faţa celei mai ciudate uşi pe care aţi văzut-o 
vreodată, anunţă el. 

Stryke împărţi iar ceata şi distribui ţintele. Înzestraţi cu săbii, sulițe 
şi topoare, jderii se simțeau mult mai siguri să atace o forţă mai 
numeroasă. 

Dar bătălia tot fu grea. Sluagh veniră spre ei cu ghearele şi durerea 
împânzi mintea jderilor. Serapheim şi Sanara se retraseră lângă zid, 
încercând să treacă dincolo de monştri. Când reuşiră, tuburile de sticlă 
începură să sclipească neobişnuit, trimițând fulgere de lumină în aer. 
Urmă o bubuitură, apoi o explozie de sânge de Sluagh. Lupta se 
terminase. 

Jup avusese dreptate. Uşa forma un cerc încastrat adânc în piatră. 
Din nou nu se vedea niciun mâner, doar zece gropiţe în metalul 
îngheţat. Sanara fu aceea care-şi puse vârfurile degetelor în ele şi 
împinse. 

Uşa se dădu la o parte. Cu spatele aplecat, Serapheim îi conduse 
înăuntru. Se pomeniră în cadrul unei uşi săpate la trei metri adâncime 
în piatră. 

Înăuntru era portalul. 

O platformă cu acoperiş de granit, într-un cerc de pietre verticale. 
Ici-colo scânteiau giuvaiere în modele spiralate pe podea. Altele 
sclipeau de pe pietre, în afară de una singură, pesemne fără podoabe. 
Unele giuvaiere erau cât un ou de porumbel. 

Haskeer se aplecă să mângâie un safir uriaş, dar sări îndărăt, 
buimac la vederea unor vârtejuri de lumini colorate în aerul stătut. 


Nimic nu indica la ce serveşte portalul, totuşi Stryke tremura. Coilla 
se opri. 

— Ce dracu” e asta? 

Serapheim răspunse nepăsător: 

— Ceva care stă aici de tare multă vreme. 

Ultimul răcan se înghesui şi el înăuntru. 

— Închide-i uşile, porunci Stryke. 

Cinci răcani se luptară cu ele. Când uşile se trântiră, o bubuitură 
surdă  zgudui solul. Acum singura lumină rămase  licărirea 
giuvaierelor. 

Stryke se întoarse către bărbatul care o ţinea pe regină de umeri. 

— În regulă, Serapheim. E vremea să ne explici despre ce-i vorba. 

Omul încuviinţă. El şi Sanara se aşezară la marginea platformei. 

— Gândiţi-vă la această lume ca la una din nenumărate altele. 
Infinite. Multe din ele seamănă oarecum cu aceasta. Şi mai multe sunt 
însă atât de diferite, că nici nu vi le puteţi imagina. Acum închipuiţi- 
vă aceste lumi una lângă alta, întinse la nesfârşit. Ca şi cum ar fi 
aşezate pe o câmpie nemărginită. — Scrută chipurile jderilor, ca să 
vadă dacă se face înţeles. — Demult de tot, câmpia a crăpat, cine ştie 
de ce. A rămas o deschizătură, un coridor, dacă vreţi, pe care îl pot 
folosi fiinţele, ca şoarecii dintre pereţii unei case. Acest portal este una 
din intrările în coridor. 

— Deci a fost făcut de şoareci? întrebă Haskeer cu glas piţigăiat. 

Jderii mai răsăriţi îi explicară mai pe înţelesul lui. Într-un sfârşit, se 
dumiri şi el. 

— Cine a găsit portalul, nu ştiu, continuă Serapheim. Nici cine l-a 
împodobit aşa. Şi asta s-a întâmplat tare demult. Dar vrăjitoarea 
Vermegram, mama Sanarei, a Jennestei şi a lui Adpar, l-a redescoperit 
în vremuri nu atât de îndepărtate. Şi a mai descoperit că, ajutată de 
magie, reuşeşte să vadă alte câmpii, cum a reuşit şi Stryke, fără să-şi 
dea seama. 

— Ce vrei să spui? se miră căpitanul jder. 

— Visele tale. 

— De unde ştii de visele mele? 

— Să zicem că sunt deprins cu energiile pământului şi am ştiut că 
ai făcut şi tu legătura cu ele. 

Stryke rămase fără cuvinte. 

— Însă nu sunt vise, ci frânturi din altă lume. O lume a orcilor. 

— Am mai avut un vis, nu demult, mărturisi Stryke. Nu era 
despre... lumea orcilor. Mai întâi eram într-un tunel, pe urmă m-am 
pomenit într-un loc ciudat. Acolo l-am găsit pe Mobbs. Un savant 
gremlin pe care l-am cunoscut noi, explică el. 

Toate astea erau noi pentru jderi şi căpitanul lor îşi dădu seama că 
va trebui să le dea lămuriri mai târziu. 


— Şi visul acela trebuie să fi fost inspirat de puterea 
instrumentelor, bănui Serapheim. Tunelul reprezintă moartea şi 
renaşterea. 

Stryke nu ştiuse lucrul ăsta. Spera doar ca Mobbs să-şi fi găsit 
liniştea. 

— Însă portalul e aici dinainte să apară gheţurile, continuă 
Serapheim. Demonii Sluagh s-au împuţinat de când s-a schimbat 
vremea. Au încercat zadarnic să activeze portalul ca să se întoarcă în 
lumea lor. 

— Şi tu vrei să-i opreşti să plece? se miră Coilla. 

— Vreau să-i împiedic să controleze portalul. Altfel ar putea trimite 
hoarde în alte lumi, ca să le cucerească. Aşa ceva e de neînchipuit. 

— Am auzit o tonă de tromboane, pufni Haskeer. Ai zis că ne arăţi 
ceva. 

— De asta v-am adus la portal, replică Serapheim. Fără stele nu-l 
pot activa. Dar se poate porni vârtejul din el ca să vedeţi frânturi din 
lumile paralele. 

Serapheim se duse la una dintre pietre şi făcu un lucru pe care 
jderii nu-l văzură. 

Lui Stryke îi căzu falca. Orcilor li se tăie respiraţia. 

O imagine în mişcare, ca o fereastră plimbată într-un peisaj, apăru 
în aer. Era, fără îndoială, o scenă din lumea visată de Stryke. Dealuri 
şi văi verzi, păduri cu frunze dese şi ape albastre scânteietoare. Sute 
de orci luptând în raiduri menite să-i iniţieze şi să-i călească pe tinerii 
războinici. Alţi orci benchetuind nestingheriţi în faţa focurilor care 
ardeau intens. 

Primul gând al lui Stryke fu acela că nu-şi pierduse minţile. Ceea ce 
văzuse el era imaginea... ținutului său. 

Scena se risipi în firicele aurii scânteietoare şi pieri. 

— Acum înțelegeţi? întrebă Serapheim. Toate rasele străvechi au 
lumea lor. ÎI ţintui pe Jup cu privirea. Chiar şi piticii. 

Apoi jderii văzură copii de orci râzând la prima lor luptă cu sabia 
de lemn, sub ochii mamelor care îi urmăreau mândre din pragul casei. 

— La început, portalul a fost doar o fereastră prin care Vermegram 
vedea ce vedeţi şi voi acum. Dar, studiindu-i pe orci, s-a gândit să 
folosească firea de militari a rasei voastre ca să-şi îndeplinească 
scopurile ei. În cele din urmă... a găsit o cale să aducă nişte orci prin 
portal, activând cu magia ei. A vrut să alcătuiască o armată de 
războinici pe care să-i controleze prin vrăjitorie. 

Serapheim făcu o pauză. 

— Poate că n-o să vă placă ce am să vă spun mai departe. Ceva nu 
a mers bine şi orcii pe care i-a adus aici au suferit transformări. Şi-au 
păstrat firea războinică, dar li s-a redus inteligenţa, un defect care s-a 
transmis din generaţie în generaţie. 


Haskeer îşi scoase bărbia în față ameninţător. 

— Vrei să zici că ni-s proşti? 

— Nu, nu. Sunteţi... aşa cum trebuie. Ciudăţenia eşti tu, Stryke. O 
curiozitate. Eşti cel mai apropiat de orcii din ţinutul natal al rasei tale. 

— Dacă orcii au fost... schimbaţi când au trecut prin lucrul ăla 
prima oară, observă Alfray, ce garanţie avem că nu se va mai întâmpla 
o dată? E sigur? 

— Foarte sigur. Accidentul, ca să-i zicem aşa, s-a întâmplat pentru 
că Vermegram nu avea experienţă cu portalul. Instrumentele vor 
împiedica alt accident. 

Se auziră bubuituri în uşă. 

— Le va lua un timp până să o spargă, chibzui Serapheim. Daţi-mi 
voie să închei repede. Vermegram a vrut să aducă numai orci în lumea 
asta. Dar când a activat portalul, şi fiinţele din alte lumi care au acces 
la portalurile lor pot ajunge aici. Bănuiesc că majoritatea au ajuns aici 
întâmplător. În starea ei naturală, o deschizătură invizibilă în spaţiu şi 
timp, un portal, adică e adesea imposibil de observat. E foarte uşor să 
fii absorbit de unul fără să ştii. 

— Stai puţin, îl întrerupse Coilla. Vermegram era nyaddă, nu? Cum 
a putut ea să fie aici înainte de... 

— Nu era nyaddă. Era om. 

— Dar toată lumea spune... Jderiţa aruncă un ochi la Sanara. 
Odraslele ei. Sunt hibride, nu? De la cine au sângele nyadd? 

— Îl au de când au fost în pântecul ei. O colonie nyaddă se stabilise 
deja aici. 

— Nu înţeleg. 

— A găsit o cale să introducă semințe nyadde în fătul pe care-l 
purta. 

— De ce ar fi făcut aşa ceva? 

— Pe ea o interesa faptul că nyaddele nasc întotdeauna tripleţi. 
Asta voia şi ea şi a crezut că izolase mica particulă nyaddă care crea 
tripleţi. La scurtă vreme, singurul copil pe care îl purta în pântec a dus 
la trei feţi. Vermegram a procedat aşa şi din curiozitate, dar şi din 
dorinţa de a avea trei gemeni. 

Serapheim se uită compătimitor la Sanara. 

— Trebuie să fi fost o creatură fermecătoare... remarcă Jup. 

— De ce voia războinici orci? întrebă Stryke. 

— Ca să o ajute să înfrângă un vrăjitor pe nume Tentarr Amgrim. 
Acesta a urmărit cum a corupt-o puterea, cum a făcut din ea o fiinţă 
crudă şi băgăcioasă. Când a încercat să o oprească, ea s-a întors 
împotriva lui. Ironia a fost că Vermegram şi Tentarr Amgrim fuseseră 
cândva iubiţi. Au avut împreună un copil înainte ca ea să devină 
întruchiparea răului. O luă pe Sanara în braţe. Copilul ăsta. Fiica mea. 

Se produse rumoare în rândul jderilor. 


— Asta-i prea mult, la naiba, se plânse Haskeer. 

— Ne ceri să înghiţim prea multe, Serapheim, îi spuse Alfray 
omului. 

Serapheim ridică braţul să facă linişte. 

— Eu sunt Tentarr Amgrim, cândva un vrăjitor puternic, acum 
foarte neînsemnat. 

Vorbele lui ferme fură de ajuns să-i potolească pe orci. 

— Eu sunt cel care a creat instrumentele, care le-a făurit din 
alchimie şi le-a călit cu magie, când încă era în deplinătatea puterilor. 

— De ce? 

— Pentru ca rasele străvechi să se întoarcă în lumile lor, dacă vor. 
Pentru asta aveam nevoie de control, iar instrumentele erau o cheie. 
Le-am adus aici, dar Vermegram i-a pus pe războinicii ei să mi le fure 
şi le-a ascuns. De aici a pornit războiul între noi. Ea a murit când mai 
avea doar o fărâmă de putere, dar şi eu eram secătuit. Până când 
trupul mi s-a întremat în urma rănilor, instrumentele erau deja 
împrăştiate, magia, şi ea, aproape risipită. Stelele au devenit subiect 
de poveşti, iar eu n-am mai reuşit să făuresc altele. Am aşteptat eoni la 
rând ca să fie găsite toate. Ştiam că aveau să fie găsite. Ştiam că atunci 
când vor apărea fiinţele potrivite, vor auzi muzica stelelor. 

Hărmălaia de la uşă nu se potolise. Jderii nici n-o luară în seamă. 

— V-am zis eu că mi-au cântat! exclamă Haskeer. 

— Dacă ţi-au cântat, înseamnă că trebuie să ai un creier... aproape 
ca al căpitanului tău. Şi tot eşti o mică ciudăţenie, sergent. 

Haskeer zâmbi larg, umflându-se în pene. 

— Ăsta e cel mai şocant lucru pe care ni l-ai spus, comentă jderiţa 
ironică. 

— N-am spus că tovarăşul vostru are mintea la fel de ascuţită ca 
Stryke... 

— Nu, se băgă Jup în vorbă, e-un neghiob. 

Haskeer îi aruncă o privire ucigătoare. 

— Diamant neşlefuit e o descriere mai potrivită, trase concluzia 
vrăjitorul cu tact. 

Sluagh asaltară uşa a treia oară. Cât de groasă era, tot apăru o 
crăpătură între canaturi. 

— Acum trebuie să luăm celelalte stele şi să activăm portalul. Văzu 
urme nestinse de îndoială pe feţele orcilor. Ce vă aşteaptă aici? 
Trebuie să acceptaţi că lumea aceasta aparţine semenilor mei, 
indiferent de cusururile sau virtuțile lor. 

— Şi să-i lăsăm pe oameni să se bălăcească în rahatul lor după câte 
nenorociri au provocat? protestă Coilla. 

— Poate că nu va fi aşa întotdeauna. Situaţia s-ar putea îmbunătăţi. 

— Îţi dai seama că nouă ne vine foarte greu să credem asta. 

Tentacule subţiri, ca nişte viermi, se furişară prin crăpătura dintre 


canaturile uşii. Sanara le ţinti cu arma. Bulbul tubului se lumină, apoi 
azvârli o rază aurie. În minţile jderilor răsună ecoul unui răcnet. 
Viermii se transformară în panglici fumegânde. 

— Unii dintre voi va trebui să rămână să păzească portalul, propuse 
Serapheim, cât pleacă restul după stele. 

— Aşa mai vii de-acasă! Atâta dat din fălci mi-o sucit capu. 

Stryke alese răcanii care să rămână la portal, împreună cu Sanara şi 
Serapheim, apoi întrebă: 

— Rămâi şi tu, Alfray. 

— Să-i ţii pe babalâci departe de luptă, asta vrei? 

Stryke îl trase deoparte. 

— De asta te las aici. Nu îndrăznim să pierdem portalul. E prea 
important. Am nevoie de cineva experimentat ca să-i potolească pe 
răcani. Ai văzut cum le sare ţandăra. 

Alfray dădu impresia că-l înţelege pe Stryke. Sanara li se alătură. 

— Ascultă-mă şi pe mine, Stryke. Ştiu că n-o să-ţi convină, dar ar 
trebui să-mi dai mie în păstrare steaua pe care o mai ai. Clătină din 
cap să-i reteze protestul. Mă va ajuta să absorb putere din portal ca să- 
i ţin pe orcii tăi în siguranţă. Pe lângă asta, acum auzi cântecul 
stelelor şi Sluagh nu vor putea să le ascundă de tine. Ar putea s-o facă 
totuşi dacă mintea ta stă numai la steaua aceasta. 

Avea dreptate, nu-i convenea, dar vorbise cu înţelepciune. Stryke 
scoase steaua din vestă şi i-o dădu. 

Cât se formă trupa care urma să plece după instrumente, Coilla şi 
Serapheim se pomeniră separați de ceilalţi. Pe jderiţa o tulbura ceva. 

— Ai spus că vrei să îndrepţi răul, dar, din câte ai spus, toate 
nenorocirile s-au petrecut din vina lui Vermegram. 

— Nu toate. Vezi tu... Aăă... voi pe vremea aceea eraţi credincioşi 
Jennestei şi... 

— Dă-i drumul odată! 

— l-am însărcinat pe cobolzi să vă fure primul instrument, 
mărturisi el. 

— Ticălos mincinos, şuieră jderiţa. 

— Ţi-am spus, pe atunci îi eraţi credincioşi fiicei mele. Cel puţin 
aşa am crezut. Tocmai luasem hotărârea să recuperez stelele şi... 

— Şi ţi s-a părut o idee bună să te foloseşti de cobolzi. 

Serapheim încuviinţă în tăcere. 

— Deci tu ne-ai târât în aventura asta de la început. Tu şi lipsa 
noastră de disciplină după raidul de la Homefield. Coilla aruncă o 
privire spre ceată. Îmi şi închipui reacţia lor când o să audă vestea. 
Dar n-am să le spun până nu scăpăm de toate. Dacă scăpăm. Avem 
destule pe cap deocamdată. 

Serapheim îi mulțumi în şoaptă. 

Uşa cedă în aceeaşi clipă. Fugi spre ea, împreună cu Sanara. 


Îndreptară armele de sticlă spre masa de Sluagh, încercând să o 
doboare. Şarje de raze gălbui fierbinţi spintecară monştri. Răsunară 
ţipete oribile şi aerul se împovăra cu duhoare de carne arsă. 

— Ăsta a fost ultimul, anunţă Serapheim, aruncând tubul de sticlă, 
a secat. Trebuie să vă descurcaţi singuri, jderilor. 

— Dacă se întâmplă să ne despărţim, ne întâlnim aici, porunci 
Stryke. Acum daţi-i drumul! 

Banda porni călcând peste masa de carne putredă. 


Stryke nu-şi dădu seama cât de puternică era atracţia mintală a 
stelei care îl chema la ea până când aceasta nu dispăru. Dar ei erau 
deja pe cale să iasă din labirintul pivniţei. 

Totuşi, în timp ce alergau pe un nou şir de trepte, auzi primele note 
dintr-un cântec celest răsunând undeva deasupra lor. Peste câteva 
secunde ajunseră într-un coridor luminat cu zgârcenie, din care se 
intra într-o cameră mare. 

Era plină cu demoni. 

O coardă vui triumfător în mintea lui Stryke când conduse atacul. 

Monştrii nici nu şi-au dat seama ce i-a lovit. Erau surzi şi orbi la 
orice, în afară de stelele împreunate, aşezate pe o masă în mijlocul lor. 
Suliţele spintecară aerul, străpungând demonii care atârnau de tavan. 
Toporul lui Jup muşcă flămând dintr-o spinare cenuşie lăţoasă, iar 
Coilla decapita un Sluagh după un atac sălbatic cu sabia. 

Demonii începură să bată în retragere. Zece monştri se răsuciră cu 
membrele transformate în alte forme ucigătoare. Unul dintre ei, un 
şarpe, îşi formă într-o clipă o gură de dragon şi se întoarse cu fălcile 
salivând. Sluagh îşi turnară încă o dată durerea puturoasă şi 
înţepătoare în minţile jderilor. Câţiva răcani căzură cu mâinile apăsate 
pe urechi, dar ceilalţi luptară în continuare cu îndârjire. 

Până la urmă, ultimii demoni cedară în faţa asaltului sălbatic. 
Semenii lor întunecau podeaua cu sângele lor negru. Membrele 
separate de trup încă zvâcneau. Cei doi rămaşi în viaţă fuseseră 
împinşi spre peretele îndepărtat. Într-o învălmăşeală disperată de 
gheare şi colţi, încercară să se întoarcă la stele, dar jumătate din jderi 
se repeziră între ei şi ţinta lor. Înfrânţi, cu zeci de răni din care li se 
scurgea viaţa în picături negre, se întoarseră şi coborâră şerpuind prin 
puţul deschis al unor scări. 

Odată cu ei, dispăru şi durerea. Jderii îşi reveniră, uimiţi că mai 
trăiesc. Haskeer se întoarse ca să ia stelele de pe masă. 

Nu erau acolo. Nici Stryke nu mai era cu ei. 


În timpul încăierării, văzuse că un Sluagh apucă stelele şi vrea să se 
furişeze cu ele pe un balcon deschis. Agilă, creatura începu să se 
caţere pe dinafară palatului. Acum Stryke gonea ca nebunul în sus pe 


o scară, cu o suliță în mână, sperând să-l ajungă din urmă. 

Deasupra lui, scările se despărțeau în două direcţii. Iar demonul se 
furişa ca un păianjen în jos, în partea îndepărtată, la nici douăzeci de 
paşi de el. Aruncă sulița cu toată puterea. Creatura împietri. 

O rănise, dar n-o omorâse. Împingând o gheară către stelele pe care 
le scăpase, încercă să le tragă mai aproape de ea. Stryke se năpusti şi-i 
seceră membrul. Dar demonul tot nu pieri. Azvârli un tentacul ca o 
lamă şi-i crestă umărul. Stryke se retrase rapid, cu mâna pe rană, şi se 
uită cum moare demonul. Apoi luă stelele şi fugi. 

Când ajunse la bifurcația scărilor, auzi zgomot de bătălie. Se 
adăposti degrabă printre umbre. Un stol de Sluagh îşi făcu apariţia, 
retrăgându-se din faţa unei forțe mai puternice. Jderul clipi în beznă şi 
încercă să desluşească cine îi ataca. 

Oameni şi orci. 

Mani 

După dezvăluirile de până atunci, aproape că nu-l mai şoca nimic, 
dar întorsătura de situaţie îi opri bătăile inimii. Singura alinare era că, 
deşi habar n-avea ce căutau Mani acolo, ei aveau să-i strângă cu uşa 
mai tare pe Sluagh. Aliați, dar nu neapărat prieteni. Nu mai aveau 
decât foarte puţin până la punctul de unire al scărilor, când îi vor 
bloca lui drumul. Stryke îndesă stelele în vestă şi o luă pe singurul 
drum care i se deschidea. 

Încercând să uite că îl doare rana de la umăr, enervantă, dar nici pe 
departe cea mai grea pe care o primise, se opri cu urechile ciulite pe 
palierul următor. Zdrăngănitul armelor se auzea tot mai slab. Probabil 
că Sluagh şi Mani coborâseră pe acolo pe unde avusese de gând să 
treacă şi el. Încet, cu arma pregătită, urcă mai departe, căutând o cale 
de a-i ocoli pe străini şi de a se întoarce la portal. 

Şi zise că e aproape de partea din faţă a palatului, o zonă foarte 
întinsă. Se opri în dreptul unei ferestre ca să-şi bandajeze rana. Cu 
coada ochiului, zări mişcare afară. Scrută priveliştea printre pleoapele 
întredeschise printr-un ochi de geam spart, până dincolo de ţurţurii de 
pe cadrul ferestrei. 

O armată furioasă se răspândea pe câmpia îngheţată. Coloane de 
soldaţi se îndreptau spre palat. 

Alţii se grupaseră la intrare. 

Îi atrase atenţia un zgomot de paşi opriţi brusc. Se răsuci, cu lama 
ridicată. 

Cineva apăru şchiopătând din beznă. 

Lui Stryke nu-i veni să creadă. Şi nici nu avea nevoie, în asemenea 
momente. 

— Tu nu ştii să mori? întrebă el. 

De fapt, cel căruia i se adresase arăta mai mult mort decât viu. 

— Nu-i aşa uşor, răspunse Micah Lekmann, cu sclipiri de nebunie în 


ochi. Nu ştiu cum am ajuns aici, nici tu nu ştiu cum ai ajuns, dar nu- 
mi vine să cred că mai am o şansă să te omor. Poate că, la urma 
urmei, există zei. 

Omul îşi pierduse clar minţile. Stryke şi-l închipui urmărindu-i pe el 
şi ceata lui prin zăpadă şi gheaţă, aşa zdrenţuit cum era. Lekmann 
avea ochii roşii şi degetele de la mâna stângă negre de degerături. 

— E o nebunie, Lekmann. Renunţă. 

— Nici vorbă! 

Atacă. Sabia lovi jos, periculoasă. Stryke se feri cu o săritură. 
Vânătorul de recompense, cu un rânjet dement pe faţă, izbi iar şi iar, 
cu sălbăticia unui dezechilibrat. 

Stryke pară şi atacă la rândul lui. Contraloviturile lui păreau date 
fără vlagă, în ciuda efectului. Lekmann le bloca cu multă uşurinţă şi 
nu-l slăbi pe jder. Săbiile se ciocniră de-a lungul şi de-a latul 
coridorului. Disperat, Stryke încerca să surprindă o deschidere în 
apărarea adversarului, ca să scape de o grijă în plus. Nu-i veni deloc 
uşor. Omul se pare că renunţase şi la teamă, şi la prudenţă. Se bătea 
ca un animal de pradă. 

Brusc, Stryke fu orbit de văpaie. Năuc, se retrase din zona de atac a 
săbiei şi clipi ca să-şi limpezească ochii. Văzu puncte strălucitoare, de 
parcă s-ar fi uitat la soarele fierbinte, însă nu-i scăpă priveliştea din 
spatele lor. 

Lekmann împietrise cu sabia la picioare. 

Avea o gaură în piept. Coastele rupte se vedeau prin şuvoiul de 
sânge. Marginile rănii erau pârlite şi fumegau. Prin gaură, Stryke 
desluşi peretele opus. 

Ca din întâmplare, Lekmann lăsă capul jos şi se holbă la ea. Nu 
părea să sufere, deşi sigur îl durea. Avea o expresie de uluială, jignită. 
Din gură îi ţâşni sânge, se clătină ca un beţiv şi căzu cu faţa la 
pământ. Fumega. 

În timp ce Stryke, cu gura căscată, încerca să priceapă ce se 
întâmplase, o altă siluetă se ivi din umbrele mai îndepărtate. 

Gura Jennestei se schimonosi la vederea lui. Ţipătul pe care îl 
eliberă, şi de turbare, şi de triumf, spintecă auzul jderului ca lama. 
Jennesta ridică mâinile, pregătindu-i, probabil, aceeaşi soartă ca lui 
Lekmann. 

Stryke fugea deja. Cu toate astea, cu greu reuşi să evite globul de 
lumină orbitoare pe care îl aruncă spre el. Globul se ciocni de un 
pilastru sculptat, la un fir de păr de jder, pulverizând marmura şi 
risipind cioburi în aer. 

Împleticindu-se, suferind din cauza rănii, o luă la goană spre 
următorul şir de trepte. Alt glob vâjâi deasupra capului său, 
împrăştiind fragmente de ghips. Stryke când sălta, când cădea pe şirul 
lat de trepte. Pe un coridor lateral faţă de palierul de dedesubt, soldaţi 


Mani înfruntau demoni. li ocoli şi se năpusti pe treptele următoare, 
călăuzit de cântecul stelelor către portal. 
Sorţii îi erau potrivnici. 

— Simti ceva? întrebă Serapheim, fără să întoarcă privirea. 

Cu spatele la portalul împodobit cu giuvaiere, cercetă încăperea. Nu 
se mişca nimic, deşi se ridicau aburi subţiri din demonul mort din faţa 
uşii. 

— Da, răspunse Sanara. Sunt pe-aproape. 

— Cine? se interesă Alfray. 

Parcă auzindu-l, unul dintre răcanii de la intrare făcu un semn 
urgent. Orcii plecaţi după stele năvăliră înăuntru peste câteva clipe. 

Alfray scrută jumătatea de ceată. 

— Unde-i Stryke? 

— Speram să-l găsim aici, răspunse Coilla. 

Îi povesti ce se întâmplase. 

— Nu ştiu cât de important e, dar eu nu am simţit ca pânza vieţii să 
se tulbure în semn că ar fi murit, rosti Serapheim. 

Haskeer iar nu pricepu nimic. 

— Ce-ai zis? 

— O problemă de sensibilitate. Nu-i timp de explicaţii. Stelele? 

— Nu ştiu, mărturisi Coilla. Poate le-a luat Stryke. Au dispărut 
deodată cu el. Dar ascultați! O întreagă armată de Mani răscoleşte 
palatul. Se bat cu demonii. 

— Îmi confirmi ceea ce fiica mea şi cu mine am bănuit deja, 
mărturisi Serapheim. Jennesta e aici. 

— În numele zeilor! 

— Trebuie să-l găsim pe Stryke. Şi să facem tot ce putem ca să 
răspândim discordie printre soldaţi. Jennesta nu trebuie să 
stăpânească situaţia. 

— Iau o trupă şi merg după el, se oferi Jup. 

— Sanara va merge cu tine. Eu, de aici, ar trebui să pot canaliza 
puterea spre ea. Se întoarse către fiica lui. Vrei, Sanara? 

— Bineînţeles. 

— Şi cum ne va ajuta ea să-l găsim pe Stryke? 

— Nicicum. Dar dacă ostaşii tăi o pot duce într-un loc sigur, cât mai 
aproape de invadatori, poate reuşim ceva împotriva Jennestei. Ai 
încredere în mine. 

— Şi cu Stryke cum rămâne? întrebă Coilla. 

— Poate daţi de el cât o însoţiţi pe Sanara. 

— Nu-i destul! Nu-l putem abandona pe unul de-ai noştri. 

— Atunci propun să vă despărțiți în două. Dar trebuie să vă grăbiţi! 

— Reafdaw! strigă jderiţa. 

Răcanul veni la ea. Îi curgea sânge dintr-o tăietură de deasupra 
urechii. 


— Tu rămâi aici cu Alfray. Haskeer, noi mergem după Stryke, da? 
Restul mergeţi cu Jup. 

Jderii se pregătiră. Unii împărţiră ultimele picături de apă, alţii îşi 
bandajau rănile. 

Haskeer, ca ofiţer la comandă, dădu porunca şi cele două grupe 
plecară din nou. 


Efortul de a coborî în pivniţă îl stoarse pe Stryke de toată 
priceperea şi vlaga. 

Cu Mani şi Sluagh încăierându-se la fiecare colţ, palatul era cuprins 
de haos. Încercă să nu intre în niciun conflict, ocolind dueluri şi 
evitând orice provocare. 

Norocul îl părăsi când dădu un colţ şi se pomeni atacat de doi orci. 
O clipă, îndrăzni să spere că îl vor crede ostaş din oastea Jennestei. 
Dar îl recunoscură imediat. 

— Ăsta-i Stryke! ţipă unul. 

Înaintară spre el cu armele ridicate. Jderul încercă să fie diplomat. 

— Ho! Staţi locului. Ridică braţele împăciuitor. Nu-i nevoie de asta. 

— Ba da, îl contrazise primul răcan. Eşti primul pe lista celor 
căutaţi de stăpâna noastră. 

— A fost şi stăpâna mea. Ar trebui să ştiţi că nu e prietena orcilor. 

— Ne umple burţile şi ne dă adăpost. Unii dintre noi i-au rămas 
credincioşi. 

— Şi cât de credincioasă crezi că vă va fi ea vouă, când va fi 
nevoie? 

Stryke avu impresia că răcanul care nu-i spusese pe nume şovăia. 

— Ne va răsplăti pentru capul tău, răspunse primul răcan. Mai mult 
decât ai face tu, dacă te lăsăm cu el pe umeri. 

— N-ar trebui să ne luptăm între noi. Nu noi, orcii. 

— Frăția orcilor, eh? Îmi pare rău, de data asta, nu. Înainta spre 
Stryke, adăugând: n-am nimic personal cu tine, căpitane. Îmi fac 
datoria. 

Al doilea răcan strigă: 

— Ai grijă, Freedo! Cu Stryke te lupţi! Ştii ce renume are! 

— E doar un orc, nu? Aşa ca noi. 

Spintecă aerul cu sabia. Stryke se încorda, gata să-l întâmpine. Dar 
şi acum voia doar să rănească, nu să omoare. Dacă era posibil. Cu 
colțul ochiului, observă că răcanul celălalt bătea în retragere. 

Lamele se ciocniră şi zdrăngăniră în coridorul plin de praf. Stryke 
izbi sabia adversarului, încercând să i-o smulgă din mână. Intenţiile 
adversarului erau, evident, ucigaşe. Depunea toate eforturile să-i 
spintece carnea. 

Se duelară câteva clipe. Stryke rămase în defensivă, dar începea să- 
şi piardă răbdarea. Nu avea timp de pierdut cu doi prostănaci. Dacă e 


să-i omoare, aşa să fie, au avut ocazia să renunţe. Trecu la asalt, cu 
gând să ucidă. Duşmanul lui, mai mult orc decât spadasin, bătu în 
retragere cu o expresie alarmată pe chip. 

Stryke profită de moment. Răcanul încercase o lovitură joasă. 
Partea de sus a corpului îi rămase neprotejată. Stryke îl pocni cu latul 
săbiei peste gură şi auzi oasele trosnind. Orcul sări în față, gata să 
cadă, scuipând sânge. Scăpă arma. Stryke făcu un pas în faţă şi-o 
împinse cu piciorul într-o parte. Alb la față, răcanul aşteptă lovitura 
mortală. 

— Acuma şterge-o de-aici, îi zise Stryke. 

Aruncă o privire amenințătoare şi către orcul căcăcios. 

Cei doi se uitară la el o clipă, apoi îşi luară picioarele la spinare. 

Stryke oftă şi-şi văzu de drum, cugetând la ironia de a se lupta cu 
semenii lui şi cu oamenii cu care nu demult fusese aliat. 


Trupa lui Jup, înconjurând-o pe Sanara pentru a o proteja, îşi croi 
drum spre vârful unui turn. 

Găsiră o cameră de piatră goală, cu un balcon deschis. Câţiva orci 
rămaseră de pază la trepte, iar Sanara ieşi în balcon, cu Jup după ea. 

Armata Jennestei acoperea sălbăticia albă de dedesubt. 

La porţile palatului se produse agitaţie când ostaşii se înghesuiră să 
intre. Cineva ţipă şi toţi ridicară ochii spre cer, să vadă dragonii. 

— Rahat, asta ne mai lipsea, blestemă piticul nervos. 

Dar dragonii se lăsară în picaj şi începură să scuipe foc pe oastea 
Jennestei. Un strigăt de veselie răsună în turn. 

— Asta trebuie să fie Glozellan, zise Jup. Bravo ei! 

Se întoarse radios către Sanara. 

Cu ochii închişi, îşi ridică încet braţele. Ceata se uită la ea 
nedumerită. 

În pivniţă, Alfray şi Reafdaw îl urmăriră pe Serapheim intrând într- 
un fel de transă. Îi luceau ochii şi ţinea braţele ridicate. Din partea lui, 
orcii puteau să nici nu fie acolo. 

Din zona portalului se înălță un zumzăit bizar, grav. Alfray se 
apropie prudent. Întinse mana şi simţi o căldură în palma care începu 
să-l furnice. 

Păşi înapoi şi schimbă priviri buimace cu răcanul. 


Stryke trecu pe lângă o fereastră fără geam când îl atrase o 
privelişte nemaipomenită. 

Se uită afară şi văzu armata uriaşă a Jennestei acoperind gheaţa 
până aproape de linia orizontului. Dar nu ea îl fermecase. 

Altceva se vedea pe cer. 

Nu ştiu cu ce altceva să asemene priveliştea decât cu un tablou. 
Însă imaginea se mişca şi se schimba, şi alte peisaje apăreau sub ochii 


lui. Îşi dădu seama că semăna cu viziunea pe care Serapheim o 
invocase la portal, dar răspândită pe tot cerul plumburiu. Se zăreau 
orci ducând un trai paşnic şi o splendoare de verdeață. 

De pe pământ se auziră urlete. Dar nu erau strigătele de bătălie ale 
războinicilor îndârjiţi, ci ţipete de mirare, urmate de nemulţumire. 

Stryke ghici planul magicianului. Ce altă cale mai nimerită de a 
semăna discordie printre ostaşi, decât să le arate minciuna în care 
trăiau? Asta, dar şi groaza pe care o simţea armata la vederea acelei 
manifestări supranaturale. Îi va ului pe soldaţi suficient cât să-i 
întoarcă împotriva Jennestei, dar câştiga timpul de care aveau ei 
nevoie. 

Auzi paşi alergând. Se pregăti de altă ciocnire. Dar era trupa Coillei 
şi-a lui Haskeer fugind pe un coridor vecin. 

— Slavă zeilor! strigă jderiţa. Am crezut că te-am pierdut! 

— Jennesta e aici! 

— Am observat, zise Coilla ironică. 

— Atunci să mergem în pivniţă. 

Se năpustiră spărgând orice rezistenţă, spintecând tot ce le ieşea în 
cale. Tăiară învălmăşeala ca bucătarul gâtul găinilor. 

Într-un sfârşit, cu răsuflarea întretăiată, leoarcă de sudoare în ciuda 
frigului, ajunseră în camera portalului şi năvăliră înăuntru. 

Serapheim nu ieşi din transă, urmărit de Alfray şi Reafdaw. O 
miniatură a imaginii de pe cer plutea în cercul portalului. 

Magicianul se trezi din reverie imediat. Imaginea pâlpâi şi se stinse. 

— Mai mult nu putem face, spuse el printre gâfâituri. 

Arăta ca un bărbat care tocmai făcuse un mare efort fizic. 

— A fost un vicleşug inteligent, îl complimentă Stryke. Acum ce 
urmează? 

Serapheim nu apucă să răspundă. Se întoarse grupul lui Jup, încă 
minunat de spectacol. Respirau greu şi erau mânjiţi de sânge, dar 
nevătămaţi. Sanara sări în braţele tatălui său. 

— Daţi-mi instrumentele, ceru Serapheim. 

Stryke îi predă cele patru stele împreunate şi o recupera pe cea 
separată de la Sanara. Serapheim le împreună cu degete abile. 

— Mai e un lucru pe care nu vi l-am spus, mărturisi el. 

— Care? întrebă Coilla, prudentă. 

— Activarea portalului va elibera o cantitate imensă de energie. E 
foarte probabil că va distruge palatul. 

— Acum ne spui! 

Jderiţa îl sfredeli din priviri. 

— Dacă v-aş fi spus mai devreme, poate că v-ar fi influenţat 
hotărârea. 

— Ne va împiedica să folosim portalul? se sperie Stryke. 

— Nu, dacă treceţi repede prin el. 


Mai toţi jderii îşi arătară îndoiala pe chip. Serapheim le atrase 
atenţia asupra zgomotului tot mai puternic al bătăliei de deasupra. 

— Şansele voastre s-au împuţinat. Treceţi prin portal, altfel 
înfruntaţi haosul de aici. 

Stryke încuviinţă din cap. 

Serapheim merse în faţă şi luă una din pietrele împodobite cu 
giuvaiere. Aşeză steaua din cinci părţi pe suprafaţa ei. 

— Asta-i tot? întrebă Haskeer. 

— Aşteaptă, îi răspunse omul. 

Spaţiul de deasupra platformei se transformă dintr-odată într-o 
minunăţie. Semăna cu o cascadă inversată din milioane de stele, 
învolburate, revărsate, niciodată liniştite. Iar pulsul de energie îl 
simţiră toţi în tălpile bocancilor. 

Toţi cei de faţă erau transfiguraţi de priveliştea fantastică. 
Miriadele de stele răspândeau o strălucire care se reflecta pe chipurile 
lor, pe straiele lor, pe pereţi. 

— Trebuie să potrivesc portalul după destinaţia voastră, explică 
Serapheim, apropiindu-se de cercul de pietre. 

— E minunat, şopti Coilla. 

— Excelent, aprecie Jup. 

— Şi a mea! 

Se răsuciră toţi deodată. 

Jennesta stătea în uşă. Generalul Mersadion, cu faţa răvăşită, stătea 
lângă ea. Serapheim îşi reveni primul. 

— Ai ajuns prea târziu, o anunţă. 

— Şi eu mă bucur că te văd, tată, replică ea sarcastică. Am o trupă 
din Garda mea Regală în spate. Predaţi-vă sau muriţi, mie mi-e totuna. 

— Nu cred, vorbi Sanara. Nu te văd ratând ocazia de a-i ucide pe 
cei care ţi-au greşit. 

— Mă cunoşti foarte bine, surioară. Ce plăcere să te văd din nou în 
carne şi oase! De-abia aştept să te jupoi. 

— Dacă îţi închipui că vom ceda fără luptă, afirmă Stryke, te înşeli. 
Nu avem nimic de pierdut. 

— A, căpitanul Stryke. Aruncă cetei de războinici o privire 
dispreţuitoare. Şi jderii. Pe voi am aşteptat cel mai mult să vă 
întâlnesc. 

Glasul Jennestei se făcu de granit. 

— Aruncaţi armele! 

Se produse brusc agitaţie. Alfray se repezi la ea cu sabia în mână. 

Mersadion sări să pareze lovitura. Lama lui fulgeră şi se înfipse în 
pieptul caporalului. Generalul îşi recupera arma. Alfray rămase în 
picioare, cu ochii la sângele scurs pe mâini. 

Se clătină şi căzu. 

Împietriră toţi, ca şi cum ar fi prins rădăcini. 


Clipa de şoc se risipi. Haskeer, Coilla şi Stryke îşi dezlănţuiră furia 
asupra lui Mersadion. Orice răcan din încăpere ar fi procedat la fel. 

Mersadion nici nu apucă să ţipe. Fu sfârtecat în câteva secunde. 

Ceata se întoarse de la cadavrul ciopârţit şi se îndreptă spre 
Jennesta, dornică să-şi astâmpere setea de răzbunare. Ea ţesea un 
model complicat în aer cu degetele. 

— Nu! strigă Serapheim. 

Un glob portocaliu, un soare în miniatură, i se aprinse în palmă. Îl 
azvârli. Jderii se risipiră. Mingea de foc pluti cu viteză uimitoare 
deasupra capetelor lor şi explodă când se ciocni de un perete şi se 
destramă. Jennesta începu să formeze alta. 

Dar Serapheim şi Sanara se regăsiră şi o înfruntară împreună. 
Ridicară amândoi mâinile şi o mantie de flăcări diafane apăru ca un 
scut în faţa lor, învăluind camera şi ocupanţii ei. Jennesta azvârli 
globul în ea, dar energia fu absorbită de bariera fierbinte. 

Splendoarea portalului rămase neatinsă, dar nu mai avea să reziste 
mult. Un huruit zgudui castelul din temelii. Fără să le pese, jderii se 
adunară în jurul lui Alfray. 

Coilla şi Stryke îngenuncheară lângă el. Rana era foarte gravă. 
Jderiţa îl prinse de încheietură, apoi se uită în ochii căpitanului. 

— E grav, Stryke. Alfray, mă auzi? 

Orcul reuşi să deschidă ochii. Îi căzu bine să-şi vadă camarazii. 

— Aşadar... aşa se... sfârşeşte. 

— Nu, spuse Coilla. Putem să-ţi îngrijim rana. Ne... 

— Nu trebuie... să... mă minţiţi. Nu acum. Lăsa-ţi... demnitatea... să 
ştiu... adevărul. 

— Pe naiba, Alfray, eu te-am vârât în povestea asta. Îmi pare foarte 

rău. 
Alfray zâmbi vag. 
— Amândoi... ne-am vârât... în asta. A fost... o misiune reuşită, nu, 
Stryke? 


— Da. Foarte reuşită. Şi tu ai fost cel mai bun camarad pe care îl 
poate avea un orc, bătrânul meu prieten. 

— Un compliment... de care sunt... mândru. 

Alfray mişcă din buze, dar nu se mai auzi nimic. Stryke se aplecă 
mai aproape de gura lui. Auzi foarte slab „Sabia...” 

Stryke îşi scoase sabia, o fixă în palma tremurată şi strânse degetele 
caporalului în jurul ei. Alfray o tinu fără vlagă şi păru mulţumit. 

— Nu uitaţi... vechile obiceiuri, vorbi el răguşit. Respectaţi... tradiţiile. 

— Le vom respecta, îi promise Stryke. Şi amintirea ta. Întotdeauna. 

Pământul se zgudui încă o dată din străfunduri. Din tavan se 
prăbuşiră bucăţi de ghips. Într-o parte a încăperii vaste, Jennesta şi 
rudele ei se înfruntau într-o baie de văpăi şi fulgere nepământeşti. 
Alfray respira tot mai greu. 


— Voi bea... în cinstea voastră... un pahar... pe coridoarele... din 
Vartania. 

Închise ochii pentru ultima oară. 

— Nu, spuse Coilla. Nu, Alfray. Începu să-l zgâlţâie. Avem nevoie 
de tine. Nu pleca. Ceata are nevoie de tine. Alfray? 

Stryke o prinse de umeri şi o forţă să se uite la el. 

— S-a... dus, Coilla. S-a dus. 

Jderiţa se uită la el ca şi cum nu l-ar fi înțeles. 

Lumea spunea despre orci că nu pot plânge. Numai oamenii plâng. 
Ceaţa din ochii ei dezminţea spusele lumii. 

Jup îşi acoperi faţa cu mâinile. Haskeer stătea cu capul plecat. 
Răcanii împietriseră de durere. 

Stryke îşi luă încet sabia înapoi. Apoi se uită la duelul magic şi îl 
copleşi din nou furia. Dar şi neputinţa. Nu îndrăzneau să intervină în 
confruntarea vrăjilor, nici să treacă de ea. 

În mai puţin de un timp, încurcătura lor se rezolvă de la sine. 

Jennesta ţipă. Scutul ei arzător pâlpâi şi se stinse. Ea se clătină, lăsă 
capul jos, extenuată. Şuviţe umede, de culoarea abanosului, i se 
lipiseră pe faţă. 

Mantia incandescentă care îi proteja pe Serapheim şi Sanara 
dispăru şi ea, ca o flacără de lumânare. Serapheim străbătu în fugă 
distanţa mică până la Jennesta şi o prinse de încheietură. Secătuită de 
efortul duelului, ea nu opuse rezistenţă când o târî spre portal. 

Sărind în picioare, jderii se repeziră să-şi verse mânia asupra ei. 

— Nu! ţipă Serapheim. E fiica mea! Eu port răspunderea pentru 
toate faptele ei! Mă ocup eu de ea! 

Cu atâta forţă izbucni bărbatul, încât jderii înţepeniră. 

Se uitară cum o târăşte pe ultimii metri spre marginea portalului. 
Când ajunseră acolo, îşi reveni puţin şi îşi dădu seama unde sunt. Îşi 
mută ochii de la vârtejul magnific la tatăl ei. Îi ghici intenţia, dar nu 
arătă nici urmă de teamă. 

— N-ai îndrăzni, îl dispreţui ea. 

— Mai demult, înainte să-mi dau seama de oroarea faptelor tale 
ticăloase, poate că n-aş fi îndrăznit. Acum, da. 

Strângându-i mai departe încheietura ca o cătuşă, îi trase mâna spre 
cascada orbitoare a portalului, cu vârfurile degetelor cât mai aproape 
de vâltoare. 

— Eu te-am adus pe lumea asta. Acum tot eu te scot din ea. Ar 
trebui să apreciezi simetria. 

— Eşti un prost, şuieră Jennesta, întotdeauna ai fost. Şi un laş. Am 
adus o armată după mine. Dacă mi se întâmplă ceva, vei avea parte de 
o moarte pe care nici nu ţi-o poţi imagina. Aruncă o privire spre 
Sanara. Şi tu. 

— Nu-mi pasă, replică tatăl ei. 


— Nici mie, veni şi replica surorii ei. 

— Câteodată merită să te sacrifici ca să scapi lumea de rău, rosti 
Serapheim, trăgându-i mâna şi mai aproape de fluxul scânteietor. 

Jennesta se uită adânc în ochii lui şi înţelese că vorbeşte serios. Îi 
pieri din înfumurare şi începu să se zbată. 

— Măcar înfruntă-ţi sfârşitul cu demnitate, îi spuse tatăl ei. Sau îţi 
cer prea mult? 

— Niciodată. 

Serapheim îi împinse mâna în vârtej, apoi îi dădu drumul şi făcu un 
pas înapoi. 

Jennesta se zvârcoli şi se luptă să-şi retragă mâna, dar torentul de 
energie o prinse ca într-o menghină. După aceea, mâna imobilizată 
suferi o schimbare. Încet de tot, se dizolvă, eliberându-se în mii de 
particule care zburară în roiul de stele şi se roti în spirală odată cu ele. 
Cu viteză tot mai mare, vârtejul îi înhaţă treptat braţul. Jennesta fu 
absorbită repede până la subsuoară, iar braţul i se dezintegra. 

Înlemniţi, jderii priviră spectacolul cu un amestec de groază şi 
fascinaţie macabră. 

Vâltoarea absorbise un picior şi îl topi sub ochii lor. Urmară 
şuvițele de păr, ca inhalate de un uriaş invizibil. Jennesta se 
dezintegra tot mai repede, suptă de vârtejul flămând în ritm accelerat. 

Când începu să-i sugă faţa, Jennesta scoase, în sfârşit, un țipăt. Dar 
ţipătul încetă aproape imediat, când energia o absorbi complet, din 
câteva înghiţituri. Ultimele bucăţi din trup se rotiră odată cu câmpul 
de energie înainte de a se pierde în neant. 

Serapheim arăta ca şi cum mai avea puţin şi leşina. Sanara se duse 
la el şi se îmbrăţişară. Coilla sparse liniştea stânjenitoare: 

— Ce s-a întâmplat cu ea? 

Serapheim îşi adună puterile. 

— A intrat în legătură cu portalul înainte de a fi pregătit pentru o 
destinaţie. Fie a fost sfâşiată de forţele titanice din el, fie a fost 
azvârlită în altă dimensiune. Indiferent ce s-a petrecut, s-a dus. Gata 
cu ea. 

Stryke nu fu singurul jder care îl compătimi, oricât o urase pe 
Jennesta. 

— Aşa o să trecem şi noi? întrebă. 

Pământul se zgudui a treia oară sub picioarele lor, mai din 
adâncuri, mai lung decât înainte. 

— Nu, prietene. Vă voi stabili destinaţia. Veţi suferi o trecere 
profundă, însă nu aşa. Veţi avea impresia că ieşiţi pe o uşă. Se desfăcu 
din braţele Sanarei. Haideţi, nu avem timp de pierdut. 

Serapheim se duse la una dintre pietrele din jurul portalului şi se 
jucă cu instrumentele. 

— Şi tu? 


— Eu voi rămâne în Maras-Dantia. Unde altundeva aş putea merge? 
Aici fie voi fi martorul sfârşitului, fie voi încerca să fac lucruri bune, 
dacă se vindecă ţinutul. 

Toţi cei de faţă ştiau că, în realitate, alegerea lui era moartea. 

— Şi eu voi rămâne aici, rosti Sanara. Aceasta e lumea mea. La bine 
şi la rău. 

Îi curgeau lacrimi pe obraji. Pământul se cutremură mai 
ameninţător. 

— Hai, Jup, îl îndemnă Serapheim pe pitic. Te trimitem pe tine în 
lumea piticilor mai întâi. 

— Nu. 

— Ce? exclamă Haskeer. 

— Aceasta este singura lume pe care o cunosc. Nu am avut 
niciodată viziuni cu un ţinut al piticilor. Ispita e mare, dar pe cine aş 
cunoaşte acolo? Aş fi un străin într-un tărâm străin. 

— Nu vrei să te răzgândeşti? îl întrebă Stryke. 

— Nu, şefule. Am sucit-o pe toate părţile. Rămân aici şi-mi încerc 
norocul. 

Haskeer făcu un pas în faţă. 

— Eşti sigur, Jup? 

— Ce-ai păţit, ţi-e dor de cineva cu care să te iei la harţă? 

— Găsesc oricând pe cineva să-l iau de gât. Se uită lung la pitic. 
Dar n-ar mai fi acelaşi lucru. 

Se despărţiră îmbrăţişându-se ca războinicii. 

— Atunci te rog să o iei pe Sanara cu tine, spuse Serapheim către 
Jup. Ai grijă de ea în locul meu. 

Jup încuviinţă în tăcere. Se uită la jderi pentru ultima oară, apoi 
ieşi cu Sanara din cameră. 

— Trebuie să ne mişcăm cât putem de repede, anunţă Serapheim. 
Treceţi în portal. 

Jderii aveau toţi o figură speriată. 

— Vă promit că nu vi se va întâmpla niciun rău. 

— Pas alergător! porunci Stryke. 

Gleadeg păşi în faţă. 

— Treci înăuntru, îi spuse Stryke, pe urmă adăugă mai blând: nu te 
teme, ostaş. 

Răcanul îşi făcu curaj şi intră în portal. Dispăru într-o clipită. 

— Haideţi! Haideţi! strigă Stryke. 

Unul câte unul, trecură toţi răcanii. Veni rândul lui Haskeer. 
Sergentul dispăru cu un strigăt de bătălie. Coilla, privindu-l pe 
Serapheim pentru ultima oară, apoi aruncând ochii la Stryke, se făcu 
şi ea nevăzută. 

Stryke şi Serapheim rămaseră singuri în camera zguduită de 
cutremure. 


— Mulţumesc, rosti orcul. 

— Măcar atât am putut face. Poftim. Îi vâri stelele în palmă. Ia-le. 

— Dar... 

— Mie nu-mi mai trebuie. Tu fă ce vrei cu ele. Dar nu mă 
contrazice acum! 

Stryke primi darul. 

— Mergi cu bine, Stryke, căpitan al jderilor. 

— Şi tu, vrăjitorule. 

Orcul păşi pe buza vârtejului. Palatul începu să se prăbuşească. 
Serapheim nu dădu niciun semn că ar vrea să scape. Stryke nici nu-şi 
închipuise altfel. Ridică braţul şi-i trimise omului un salut grăbit. 

Pentru jder, urmă o clipă de haos şi trecere bruscă. Poate din cauza 
puterii uimitoare a stelelor şi a portalului, îi zburară prin faţa ochilor 
nenumărate lucruri frumoase. 

Îl văzu pe Aidan Galby plimbându-se de mână cu Jup şi Sanara într- 
un peisaj idilic. O zări iute pe Mercy Hobrow călare pe un unicorn. 
Simţi ispita tărâmului natal al orcilor. 

Ultimul său gând fu acela că oamenii puteau să se bucure de lumea 
lor şi erau bine-veniţi în ea. 

Apoi se întoarse şi păşi în lumină. 

Oamenii distrugeau magia. 

Gheaţa se răspândea pretutindeni şi toamna venise la începutul 
verii. Războiul cuprinsese toată Maras-Dantia şi ţinutul era devastat 
necontenit. 

Dar acum, aceste rele nu mai contau. 

Nu mai contau pentru Stryke. Singura lui grijă era lama arcuită care 
ameninţa să-i crape scăfârlia. Se aplecă şi o lăsă să spintece aerul. 
Ridicând scutul, bloca lovitura următoare a adversarului care izbi ca 
barosul fierarului pe nicovală. Odată ce trecu primejdia, Stryke trecu 
la atac. Trimise două pase una după alta. Prima fu blocată, 
zdrăngănind metalul. A doua sparse apărarea potrivnicului şi-l obligă 
să bată în retragere. 

Războinicii se învârtiră în cerc cu scuturile coborâte, împungând 
aerul cu lama. Urmă încă o rafală de lovituri, cei doi se înfruntară 
direct, niciunul nu cedă. Privitorii protestară şi huiduiră. 

Cu o ploaie de lovituri, Stryke se lansă, împunse şi spintecă 
apărarea celuilalt. Urmă o şarjă sălbatică, un scurt schimb de lovituri 
şi contralovituri. Dar abilitatea lui Stryke învinse. Dintr-o pălitură 
crâncenă, zvârli cât colo sabia dușmanului. Se porni apoi să dea în 
scut, până când îl trimise şi pe el în iarba îngălbenită. După aceea se 
năpusti asupra potrivnicului cu lama ridicată. Privitorii ţipară. 

Stryke îşi înfipse sabia în pământ şi aruncă scutul. Întinse mâna 
celui doborât şi-l ajută să se ridice. 

— Nu-i rău, Kestix. Dar atenţie la apărare. 

Răcanul îşi arătă dinţii sparţi, într-un zâmbet forţat. 

— Bine, şefule, îi zise printre gâfâituri. 

Cineva strigă: 

— Capul sus! 

Se întoarseră toţi şi Stryke ordonă: 

— Atennn-ţie! 

Cel care păşea spre ei trecuse bine de patruzeci de anotimpuri. 
Trupul drept ca bradul şi faţa brăzdată de vreme îi trădau poziţia, pe 
lângă tatuajele rangului de pe obraz. Scrută ceata adunată - vreo 
doisprezece răcani şi patru ofiţeri — cu ochi umezi. 

— Să trăiţi, domnule general Kysthan! îl întâmpină Stryke, salutând 
cu pumnul la piept. 

— Pe loc repaus, căpitane, şi voi, ceilalţi. 

Ostaşii se relaxară, cei mai mulţi ţintind cu privirea a doua siluetă, 
care rămase călare la o aruncătură de suliță. 

— Îmi pare rău că vă stric plăcerea, le vorbi generalul, mai ales 
astăzi. 


— Nu face nimic, domnule, îl asigură Stryke. Cu ce vă putem ajuta? 

— Să primiţi un caporal în locul celui lipsă. l-am adus un 
înlocuitor. 

Alte priviri curioase se îndreptară spre silueta călare, cine-o fi fost 
ea. 

— Mulţumesc, domnule. Înlocuitorul ni se alătură acum? 

— Da, căpitane. 

— De Ziua lui Braetagg? izbucni un sergent mătăhălos. Vă rog să mă 
iertaţi, domnule general, adăugă pe un ton umil. 

Stryke îi aruncă o căutătură cruntă. Generalul se arătă mai 
binevoitor. 

— Nu-i nimic, sergent... 

— Haskeer, domnule general. 

— Sergent Haskeer. Vremurile sunt tulburi. Nici Ziua lui Braetagg 
nu e scutită de nevoile armatei. Vreau ca acest caporal să fie 
încorporat şi tu să-l susţii. 

Haskeer înclină din cap înţelept, de parcă ar fi stat de vorbă cu un 
egal. Stryke bănui că scăpase atât de ieftin numai pentru că era Ziua 
lui Braetagg. Îşi zise să nu uite să-i tragă un perdaf mai târziu. 

Kysthan făcu semn caporalului să se apropie. 

— A omorât mulți duşmani, explică generalul, aşteptându-l. Se 
ridică la nivelul cetei şi e un strateg excelent. 

Armăsarul veni în goană, oprind lângă ei, împrăştiind bolovani de 
pământ. Călărețul sări din şa ca piatra din praştie. 

— Caporalul Coilla, anunţă generalul. 

Nou-venita scăpără un zâmbet viclean. 

Stryke o studie. Probabil că erau de aceeaşi vârstă, cam douăzeci de 
anotimpuri, şi de aceeaşi înălțime. Pielea ei aspră, ca de bărbat, şi 
puţin pătată, arăta destul de sănătoasă, şi muşchii se vedeau frumos 
prin ea. Mândria se vedea de la o poştă, pe lângă siguranţa din priviri. 
O ţinută aşa cum se cuvine. Fără îndoială, caporalul era un orc arătos. 

Ea îl cercetă, la rândul ei. Văzu ceea ce se aşteptase: un războinic 
bine clădit, călit în luptă. Dar parcă nu numai atât, ci şi un fel de a se 
purta curios, care trăda şi alte înclinații, mai profunde chiar decât cele 
militare. Poate din cauza asta nu puteai spune că nu e un orc frumos. 

— Bun găsit, salută Coilla, cu mâna întinsă. 

Stryke i-o strânse în stilul războinicilor, cuprinzându-i antebraţul, 
şi-şi zise că avea o atingere umedă tare plăcută. 

— Bun găsit, răspunse el. Bine ai venit printre jderi. 

Coilla îi scrută pe ceilalţi, zăbovind o clipă la fiecare chip, dar 
nescăpând niciunul. Stărui puţin mai mult asupra singurului pitic din 
ceată, ale cărui tatuaje indicau că e sergent. Apoi întoarse iar ochii la 
Stryke. Nu scoase o vorbă. 

— Ştii ce îndrăzneață e ceata asta, îi spuse generalul Kysthan. Mă 


bazez pe tine că te vei acomoda. Reuşitele tale spun că vei fi în stare. 
Dar fă o singură greşeală într-o ceată ca jderii şi te poţi trezi că 
plăteşti cu capul. 

— Am înțeles, domnule. 

Kysthan se îndreptă spre calul lui. Ceata înţepeni în poziţia de salut. 

— Noroc, caporale. Scoase o pereche de mănuşi negre de la curea. 
Stryke, să-mi spui ce progrese face. Fâlfâi din mănuşi într-un gest de 
rămas bun, de parcă alunga muşte. Vă doresc o zi frumoasă. 

Jderii se uitară cum încalecă, răsuceşte calul şi galopează pe 
câmpul de paradă, prin mulţimea de orci tot mai înghesuiți. Drumul îl 
duse la clădirea albă ca zahărul, palatul regal din Cairnbarrow, cu 
pereţii lucind în ploaia zorilor şi turnurile semeţe străpungând norii de 
plumb. 

Coilla şi ceata se studiară din priviri. 

— Ce s-a întâmplat cu caporalul pe care îl înlocuiesc? întrebă ea 
brusc. 

— Tu ce crezi? Cetele mai suferă şi victime, răspunse Stryke. Dacă e 
o problemă... 

— Nu-i nicio problemă. Mă aşteptam. Şi când mă investiţi? 

— Io nu ştiu de ce tre’ să facem toate de Ziua lui Braetagg, mormăi 
Haskeer din nou. 

— E o zi la fel de bună ca oricare alta, răspunse un orc care părea 
cel mai bătrân din ceată şi care, ca şi Coilla, purta însemne de caporal. 

Se întoarse către Stryke. 

— Poate că ar trebui să o prezentăm cetei înainte de a face orice 
altceva, şefule, propuse el. 

Stryke încuviinţă. 

— Eu sunt Alfray, îi spuse Coilla caporalul bătrân. Pe Haskeer l-ai 
auzit deja. El e... 

— ... un tâmpit, bolborosi piticul. 

Sergenţii schimbară priviri sfredelitoare. 

— Iar el e Jup. 

Piticul îi trase cu ochiul, cam ştrengăreşte, i se păru Coillei. Un şir 
de dinţi albi lucea pe faţa lui bărboasă. 

Coilla vorbi fără să gândească: 

— Mă aşteptam la... 

— Cineva mai înalt? 

— Cineva nu chiar atât de... pitic, răspunse ea ironic. Adică n-am 
crezut că sunt atât de mulţi în cetele de războinici. 

— Voi, orcii, nu sunteţi singurii pricepuţi la luptă. 

— Visezi, mormăi Haskeer. 

— Mai degrabă am un coşmar cu moaca ta, replică Jup. 

— Ţineţi-vă gura, mârâi Stryke ameninţător, amândoi. 

Certăreţii tăcură îmbufnaţi. Alfray îşi drese glasul. 


— Ostaşii, continuă el, şi începu să-i înşiruie. Ăsta-i Kestix. Ei îs 
Finje şi Zoda. Hystykk, Bhose, Sletall, Darig. Să vedem. Vobe, Liffin, 
Noskaa... ăăă, Calthmon, Wrelbyd, Proog. Ăla-i Meklun... Reafdaw, 
Gant, Jad... Gleadeg, Toche, Breggin. Clipi spre feţele mai îndepărtate. 
Talag şi... Seafe. A, şi Nep, Orbon şi Eldo, acolo în capăt. 

Unii răcani o salutară, alţii statură mai rezervaţi. 

— Perfect, zise Stryke, bucuros că se terminase cu prezentarea. Vei 
fi încartiruită aici, caporal. Arătă cu degetul spre cazărmile lungi de 
lemn din spatele lor, decorate cu scuturile clanurilor. Dar azi n-o să 
facem prea multe. Hai să vedem cum merge sărbătoarea. 

Răcanii murmurară aprobator. Coilla scutură din umeri. 

— Mie îmi convine. 


Se îndreptară spre piața principală, Coilla mergând alături de 
ceilalţi ofiţeri. Răcanii făcură grup separat, făcând tot soiul de 
giumbuşlucuri pe care îşi zise că Stryke probabil că nu le-ar fi îngăduit 
de obicei. 

Mulțimea se aduna pentru festivități. Cei mai mulţi erau orci, cum 
era de aşteptat într-o asemenea zi, dar se vedeau şi alte rase, mai 
puţine la număr, inclusiv nişte oameni de religie Mani. Un pâlc de soli 
gremlini trecură pe lângă ei, solemni în veşmintele lor. Servitori elfi 
cu trupuri graţioase alergau cu diverse treburi de-ale stăpâni lor. 
Spiriduşi călăreţi de dragoni, mândri şi rezervaţi, îşi croiau drum prin 
mulţime. Sus pe cer, departe, o patrulă de dragoni se învârtea în cerc, 
fluturând din aripile de piele, zimţate. 

Pale reci de vânt veneau şi dinspre oceanul de la răsărit, şi dinspre 
platforma de gheaţă care avansa dinspre nord. Ameninţa să plouă. 

Strângându-şi vesta pe lângă corp, Alfray sparse liniştea 

— E tot mai rău, pe an ce trece. Pe vremea mea, Ziua lui Braetagg 
era un festival de vară. Acuma, ia uitaţi. 

— Oamenii, scuipă Haskeer. Se duce naibii magia din cauza lor. 

— A celor Uni, îl corectă Alfray. Ei şi afurisitul ăla de zeu unic al 
lor. 

— Mani, Uni, nu prea ai ce alege dintre ei, după părerea mea. 

— Nu spune tuturor ce-ai în cap Haskeer, îl avertiză Stryke. Nu vrei 
să audă şi stăpâna noastră. 

— Regina e o profitoare, spuse Alfray, ştie toată lumea. Îi va susţine 
pe Mani numai cât îi convine. 

— Destul cu discuţia asta periculoasă, hotărî Stryke, aruncând ochii 
după urechi ciulite. 

— Eu nu ştiu prea multe despre Ziua lui Braetagg, mărturisi Jup. N- 
am mai fost în Cairnbarrow până acum. Povestiţi-mi şi mie mai multe. 

— Recunoşti că eşti prost, hă? îl înțepă Haskeer. 

— Prostia ţi-o las ţie. Eşti mult mai bine pregătit pentru ea. 


— Braetagg a fost o mare căpetenie orcă, interveni iute Alfray. 
Trebuie să fi auzit de el. 

— Normal, zise Jup. Dar altceva nu prea ştiu. 

— Ca să fiu sincer, nici nouă nu ne e foarte clar. Nu ştim de unde se 
trăgea şi unde locuia, doar că a trăit acum un veac. Sigur ştim că a 
adus rasei noastre câteva victorii renumite. Asta a fost când Clanurile 
Unite ale Orcilor aveau putere. Înainte să se ducă totul pe apa 
sâmbetei. A scuturat jugul sclaviei când unele din rasele străvechi au 
căutat să ne înrobească. Aşadar, mai presus de toate, îl cinstim ca pe- 
un eliberator. 

— Păcat că n-a durat, comentă Coilla cu glas amar. 

După faţa lui, se vedea că Stryke şi asta considera tot discuţie 
periculoasă. Dar îşi ţinu gura. 

Tot mergând, Coilla se pomeni separată de ceilalţi, numai cu Jup 
lângă ea. 

— Pot să-ţi dau un sfat? îi şopti el. 

Coilla încuviinţă. 

— Ai grijă ce vorbeşti. Nu mai eşti cu oastea. Lucrurile se observă 
mai repede într-un grup mai mic, ca al nostru. O lăsă să cugete, apoi 
adăugă: nu că noi n-am fi de acord cu tine. 

— Perfect. Pot să-ntreb ceva? 

— Sigur. 

— Care-i treaba cu tine şi Haskeer? 

— Eu n-am treabă cu el. Ei, poate puţin. E vorba despre chestia asta 
cu piticii. Mulţi simt la fel ca el. 

— Adică despre chestia aia... că se îndoaie cum bate vântul? 

— Amândoi ştim despre ce vorbim, Coilla. Rasa mea e cunoscută că 
ţine partea cui dă mai mult, fie ei şi Uni. Unii zic că-i trădare. Eu zic 
că suntem... practici. 

— Şi cât de practic e să lupţi într-o ceată de-a Jennestei? Ai putea 
face altceva, mai puţin periculos şi, probabil, mai bine plătit. 

— Nu pot da socoteală pentru toată rasa mea, oricât încearcă 
Haskeer să arunce vina numai pe umerii mei. Poate ţi se pare ciudat, 
orcii fiind daţi la troc în serviciul reginei, dar unii din noi cred că e o 
cauză pentru care merită să lupţi. Cineva trebuie să-i oprească pe 
oameni să golească măruntaiele Maras-Dantiei. Pe cei răi, în orice caz. 

— Pecetluit cu acte sau nu, majoritatea dintre noi crede aşa. Uite ce 
e, sergent, nu dau o ceapă degerată pe politică. Nu mă interesează 
decât dacă tovarăşii mei se pricep la luptă şi dacă o să-mi acopere 
spatele. 

— Aşa văd şi eu lucrurile. Şi asta-i treaba cu Haskeer. E un ticălos, 
dar e un luptător neîntrecut şi ştie să fie un bun camarad când ai 
nevoie de el. E unul din lucrurile care îmi place la orci. Jup zâmbi. 
Apropo, uită rangul. Spune-mi Jup. 


— El e singurul care-ţi caută nod în papură? 

— Acum, da, să zicem. A trebuit să muncesc mult ca să dovedesc ce 
fel de pitic sunt când am intrat în ceată. Şi pentru tine o să fie la fel o 
vreme. 

— Singurul pitic şi singura femeie, nu? 

— Întocmai. Dar măcar tu ai avantajul că eşti orc. 

Ajunseră în piaţă. Fuseseră atârnate flamuri şi stindardele se umflau 
în vânt. Numeroase scuturi de clanuri se aliniau în coloane. Focuri 
uriaşe aşteptau să fie aprinse cu săgeți muiate în catran în toiul 
sărbătorii. 

Ocolind zone însemnate cu frânghie pentru turnirurile de mai 
târziu, ceata se mută în umbra palatului. Fusese ridicat un cort 
gigantic; pânza flutura, însemnele regale cusute de-o parte şi de alta a 
intrării. ÎL păzeau două santinele orce, cu suliţele încrucişate. 
Recunoscându-l pe Stryke, se dădură la o parte şi lăsară ceata să intre 
în şir indian în interiorul cât o peşteră fără fund. 

Făcliile aprinse şi lumina zgârcită a zilei, pătată de pânza 
marchizei, dădeau locului o înfăţişare neobişnuită. 

Jderii se opriră ca la comandă, privind cu groază şi admiraţie cine 
se ascundea în cort. 

Alfray puse o mână pe braţul Coillei. 

— Nu l-ai mai văzut niciodată? 

Coilla nu reuşi decât să încline din cap. Majoritatea răcanilor 
admirau scena cu un soi de venerație şi nu fără groază superstiţioasă. 
Într-un sfârşit, Jup trase concluzia: 

— Cred că e artificial şi, probabil, nesănătos. 

— Fii atent pe cine jigneşti, curulică, tună Haskeer cu glas de 
speriat. 

Stryke le aruncă o căutătură încruntată şi mişcă din buze: 

— Daţi dovadă de respect! 

Un tron splendid fusese aşezat în mijlocul cortului. Era împodobit 
cu incrustaţii de aur bătut şi linii arginta. Spătarul avea forma unei 
păsări Phoenix ridicându-se în zbor din flăcări sculptate cu măiestrie. 
Rubinele îi serveau drept ochi şi sclipeau ca văpăile. Chiar dacă nu era 
măreț ca tronurile Jennestei, tot era potrivit pentru un maestru al 
războiului. 

În el stătea Braetagg. 

Mai bine zis, era sprijinit cu o mână pe mânerul unui paloş 
proeminent. Teaca goală îi zăcea în poală. Purta o coroană simplă, din 
aur. Armura îi strălucea, pantalonii erau nepătaţi, iar bocancii îi 
fuseseră lustruiţi. 

Avea pielea întinsă, se vedeau bine contururile oaselor de dedesubt, 
şi căpătase culoarea pergamentului îngălbenit. Cândva prinsă, gura se 
strâmba acum într-un rictus care dezvăluia dinţi de aceeaşi culoare. 


Din ochi rămăseseră orbitele adânci. O nuanţă palidă a cărnii ca 
pergamentul amintea de alifiile şi ierburile folosite de meşterii 
îmbălsămării. 

— Arată de parcă vrea să se ridice şi să plece, afirmă Haskeer 
mirat. 

— Sper că nu, la naiba, zise Jup. 

Coarne cu bere şi stacane cu vin fură desprinse de centuri. Dându-le 
din mână în mână, jderii băură pe rând în cinstea strămoşului lor. 
Solidar, bău şi Jup. Când veni rândul Coillei, se uitară toţi cum îşi dă 
porţia pe gât fără mofturi. Observase că Haskeer îşi golise sticla dintr- 
o înghiţitură. 

Zăboviră o vreme, apoi Stryke le porunci să iasă. 

Clipind în lumina puternică de afară, jderilor le trebui o clipă să-şi 
dea seama că mulţimea stătea cu faţa la palat, cu gâturile întinse. 
Întoarseră şi ei privirea spre un balcon înalt şi spre silueta din el. 

Regina Jennesta era îmbrăcată în alb. Pletele de abanos îi fluturau 
în vântul tăios. Din locul în care stăteau, nu-i desluşeau clar 
trăsăturile. Dar îi cunoşteau destul de bine moştenirea jumătate 
omenească, jumătate nyaddă şi alcătuirea neobişnuită a frumuseţii ei. 

Jderii ajunseseră la sfârşitul cuvântării ei elogioase ori, poate, 
batjocoritoare. În orice caz, nu auzeau decât vorbe separate din cauza 
distanţei şi a vântului. Încercau să dea sens celor auzite când regina 
ridică braţele şi începu un şir de gesturi încâlcite. 

Dădu viață unui fulger orbitor, verde-portocaliu. Un glob de foc 
brazdă aerul din balconul ei semeţ, lăsând în urmă o dâră de un roşu 
aprins. Lovi un rug gata de aprins şi, cu un vuiet asurzitor, grămada 
izbucni în flăcări. Se porniră ovaţii şi strigăte. 

— Pâine şi circ, pufni Alfray, evident neimpresionat. 

— Hai, mă, îi zise Jup, Ziua lui Braetagg se sărbătorea şi înainte să 
apară Jennesta. 

— Şi să ne-o fure. 

Focul arse complet sub privirile jderilor şi luă cu el o parte din 
entuziasmul lor. 


Jderii trândăveau pe acoperişul unei barăci de-a lor, când Reafdaw 
se întoarse din misiune. 

— L-ai adus? îl întrebă Stryke. 

— Da, şefu”. 

Zâmbind, răcanul scoase un săculeţ din traistă şi i-l dădu 
căpitanului. 

Ceilalţi se adunară în jurul lui Stryke, care îl deschise. În el 
străluceau câteva cristale mici, transparente, dar cu o nuanţă roz- 
violetă discretă. 

— Mi se pare grozav. 


Coilla se aplecă să le vadă. 

— Hm, cristal. Se mai înveseleşte ziua. 

— Nimic nu întrece o pipă bună de cristal, fu de acord Jup. 

— Să nu credeţi că ne facem un obicei din asta, îi avertiză Stryke. 
Consideraţi că-i un dar de la Braetagg. Alfray, vrei să faci onorurile? 

Caporalul scotoci în traista cu leacuri după mojar şi pistil şi se 
apucă să macine cristalul într-o pudră fină. Reafdaw îl ajută să facă 
pacheţele. 

În curând, o aromă de neconfundat umplu aerul când primele pipe 
trecură din mână în mână. 

Expirând un nor de fum albicios, Jup zise cu glas răguşit: 

— Cred că începe să-mi placă Braetagg ăsta. 

— Ai face bine să fii respectuos, zise Haskeer. Aăă... bat nime... 
hm... să nu faci pe deşteptu”, auzi? 

— Nu-te naibii, i-o întoarse piticul vesel. 

Haskeer îl privi cu ochi nedumeriţi. 

Se spuseră glume deşucheate, stârnind hohote nestăpânite. Răcanii 
se întrecură în arta lăudatului, caracteristică orcilor, înflorindu-şi 
isprăvile până când făceau din ele poveşti pe care nu le-ar fi crezut 
nimeni. Chicotele nu mai conteneau. 

Stryke se propti cu spatele de perete şi-şi lăsă capul în palmele 
împreunate la ceafă. 

— Încă un ceas şi ar trebui să înceapă festivitățile. 

— Dacă mai suntem în stare să mergem până acolo, bâigui Alfray. 

Jup făcea eforturi să spună un banc complicat şi fără înţeles, când 
Coilla îl întrerupse. 

— Cine-s ăia? 

Ochi injectaţi se întoarseră leneşi în direcţia arătată de ea. Trei orci 
călare galopau spre ei. O mantie violetă fâlfâia pe umerii unuia din ei. 
— Rahat, înjură Stryke, ridicându-se anevoie în picioare. Crelim. 

Coilla îl privi chiorâş. 

— Cine? 

— Crelim. Aghiotantul generalului. Sus! Toată lumea, sus! 

Răcanii se ridicară clătinaţi, ajutaţi de bocancul lui Stryke. Îşi 
scuturară hainele şi urmăriră grupul de călăreţi apropiindu-se de ei. 

Se schimbară saluturi de formă. Crelim nu pierdu vremea cu 
politeţuri. 

— Poruncă direct de la generalul Kysthan. Misiune specială. 
Trebuie să mă urmaţi. Acum. 

— Azi, domnule maior? Chiar tr... 

— Duşmanii noştri nu ne respectă sărbătorile, căpitane, iar eu n-am 
venit aici să stau la discuţii. Băgaţi-vă capetele într-un butoi cu apă 
mai întâi, dacă trebuie, dar mişcaţi-vă odată fundurile alea nenorocite! 

Jderii traseră câteva înjurături zdravene în barbă, dar făcură ce li se 


spusese. 

Mulțimea crescuse şi creştea în continuare. Crelim şi călăreţii lui cu 
lacăt la gură îi conduseră pe jderi înapoi în piaţă şi apoi spre cort. În 
faţa lui se adunase o ceată mare de orci, condusă de o trupă de 
santinele. 

— Garda Imperială a Jennestei, fără îndoială, şopti Alfray. 

Stryke încuviinţă, încă ametit de cristal. 

Când descălecară, Crelim le porunci răcanilor să rămână afară. 
Intră numai cu Stryke, Haskeer, Alfray, Jup şi Coilla. 

Înăuntru erau mai multe gărzi, vii şi moarte. Ostaşii care trebuiau 
să-l păzească pe Braetagg zăceau la pământ cu membrele răsfirate, cu 
gâturile tăiate sau cu spinările spintecate de cuțite. Pereţii cortului 
erau mânjiţi de sânge. 

Cel mai şocant lucru era dispariţia lui Braetagg. 

Jup se uită la tronul gol şi spuse: 

— Poate că ai avut dreptate, Haskeer. S-a sculat şi a plecat. 

— Asta o să păţeşti şi tu, pe lângă altele, dacă nu taci. 

Stryke îi potoli mimând un cuţit la gât şi aruncându-le priviri 
veninoase. 

Crelim arătă o spintecătură largă din spatele cortului. 

— Pe-acolo l-au scos. 

— De ce ar vrea să-l fure cineva? se întrebă Coilla. Adică, la ce le-ar 
folosi? 

Maiorul scutură din umeri. 

— Nu ştiu decât că, dacă încep festivitățile şi Braetagg nu-i aici, s- 
ar putea stârni agitaţie. 

— Asta în cuvinte frumoase, rosti Alfray. 

— Nu ne permitem să se afle, continuă Crelim, de asta am adus o 
trupă specială. Trebuie să acţionaţi în secret. Porunca voastră e să 
recuperaţi rămăşiţele lui Braetagg şi să le aduceţi aici neîntârziat. 

— Şi dacă nu reuşim? întrebă Stryke. 

— Regina însăşi vrea problema rezolvată. 

— Adică să nu ne mai obosim să ne întoarcem. 

— Tu ai spus-o, căpitane. 

Cu ochii închişi, Stryke îşi frecă puntea nasului cu degetul mare şi 
cel arătător. Oftă. 

— Aveţi vreo idee cine sunt autorii? 

— Nu. Dar există o posibilitate. Nişte Pyro au fost văzuţi în zonă în 
ultimele două zile. O patrulă de dragoni i-a localizat chiar ieri după- 
masă, mai jos, către Hecklowe. 

— Şi asta-i tot ce se ştie? 

Crelim înclină afirmativ din cap. 

— Contăm pe voi. Nu vă lăsaţi pe tânjală. 

Se întoarse şi plecă urmat de călăreţi. 


— Chiar de Ziua lui Br... 

— Abţine-te, Haskeer, îl avertiză Stryke cu glas neted, de gheaţă. 

— Pyro? întrebă Coilla. 

— O sectă de-a oamenilor. Adoratori ai focului, aşa ceva. 

— Mani? Uni? 

— Cred că niciuna, nici alta. 

— O sectă magică, explică Alfray. 

Coilla îşi exprimă disprețul: 

— Ce? De când ştiu oamenii ce e magia mai bine decât orcii? Nu 
ştiu decât să o secătuiască. 

— Poate că sunt căutători de magie, mai degrabă decât magicieni, 
sugeră Jup. Probabil că vor să stăpânească energiile pământului, ca 
majoritatea raselor străvechi. 

— Mi se pare o nebunie, consideră Haskeer. 

— Şi ce-i cu asta? Vorbim despre oameni, cap pătrat. 

— Pe cine faci tu cap pătrat, pungă de puroi? 

— Destul! răcni Stryke. Cine ştie pentru ce le trebuie acestor Pyro 
cadavrul lui Braetagg, dacă ei l-au luat. Important e să-l aducem 
înapoi, altfel ziua se va sfârşi într-o baie de sânge. 

Jup cercetă zona din jurul tronului. 

— Poate că magia e cheia. Magia mea, ghicitul. Deşi e tare vlăguită, 
mulţumită nemernicilor de oameni care şi-au băgat nasul în viaţa 
noastră. 

Îngenunche şi luă ceva de pe tron — un rest de material. Nu e al lui 
Braetagg. E o pânză aspră, nu ca acelea purtate de el. 

— Ar putea fi a oricui. 

— Da. Dar nu se potriveşte nici cu uniforma gărzilor. Jup ridică 
ochii spre Stryke. Mai presus de toate, e singurul nostru indiciu. 

— Oare e destul? se întrebă Alfray. Ca să te ajute la ghicit? 

— Nu ştiu, răspunse piticul. S-ar putea. Ce părere ai, Stryke? 

— Tu eşti ăla care deschide drumurile. Atunci deschide-le. 


Se aflau cam la cincisprezece kilometri de Cairnbarrow. Se mai 
vedeau încă turlele palatului, dar se desluşea şi conturul ghețarului 
uriaş, o linie subţire la orizont, înspre miazănoapte. 

Cădea o ploaie uşoară, sălcie, cu miros vag de sulf şi putreziciune. 

Ceata călare se uita cum Jup se lăsase pe vine şi-şi vârâse mâinile în 
noroi. Cu ochii închişi, verifica energiile pământului. În cele din urmă, 
se ridică în picioare şi se şterse de nămol. 

— Ticăloşii de oameni. Forţele nu se simt regulat. 

— Dar? întrebă Stryke. 

— Dar cred că se îndreaptă spre Taklakameer. 

— Nu-i o zonă cam mare de cercetat? îndrăzni Coilla. Doar pentru 
treizeci de orci? 


— Ba da, încuviinţă Stryke. Şi, cu cât plecăm mai repede, cu atât 
mai bine. 

Îşi continuară drumul spre apus. Din când în când, Jup îşi 
întrebuința abilitatea ghicitului şi insista că cei pe care-i urmăresc se 
îndreptau tot spre marea interioară. 

În cele din urmă, ajunseră la un mal înalt şi abrupt, care dădea spre 
apele unduite de vânt. Fuioarele de neguri care se agăţau de suprafaţa 
mării ascundeau țărmurile îndepărtate. Dar apa care mângâia ţărmul 
apropiat era înspumată şi murdară. 

— Şi acum ce urmează? întrebă Alfray. 

— Poţi să ne reduci zona de căutare cu ghicitul tău, Jup? se 
interesă Stryke. 

— Nu mai mult decât am făcut-o. Ştii că apa îl îngreunează. 

— Cum vine asta? se miră Coilla. 

— Apa are magia ei, la fel ca luminişurile şi văile îndepărtate. 
Poate pentru că acelea sunt locuri pe care oamenii mai greu le sapă şi 
le brăzdează. 

— Păi, dacă magia e mai puternică, nu ţi-e mai uşor să ghiceşti? 

— Tocmai aste e problema. Îmi sporeşte puterile, dar şi ceea ce 
surprind cu simţurile mele. E greu de explicat. Ca atunci când zici că 
nu vezi nimic de prea multă lumină. 

Stryke avea un plan: 

— Ne împărţim în două şi scotocim ţărmul de la nord şi de la sud. 
Eu conduc un grup, împreună cu tine, Alfray, şi cu Coilla. Luăm 
jumătate din răcani şi pornim spre sud. Haskeer şi Jup, voi luaţi 
cealaltă jumătate. Dacă vreuna din jumătăţi dă de belea şi nu se 
descurcă, trimite un mesager. 

Zis şi făcut. 

Grupul lui Stryke învălui linia țărmului şi-l văzură pe cel condus de 
Jup şi Haskeer că le urmează exemplul. În curând, nu se mai zăriră 
unii pe alţii. 

După ce călăriră în linişte câteva minute, Coilla îndrăzni să întrebe: 

— E înţelept să-i trimiţi pe cei doi împreună, căpitane? 

— Pe cine? 

— Pe Haskeer şi Jup, desigur. 

— E-adevărat că nu prea au la inimă, dar e vorba să fie serioşi, sunt 
mai întâi jderi. În orice caz, nu-s nişte mucoşi. Dacă dau cu băţul în 
baltă într-o misiune, zboară din ceată şi ştiu asta foarte bine. 

— Ai mai întâlnit Pyro? 

— Nu. Dar i-au întâlnit alte cete. 

— Nu-s mulţi, dar sunt fanatici, adăugă Alfray, şi deseori mai 
periculoşi chiar din cauza asta. 

— Care-i planul dacă-i găsim? 

Stryke se uită la Coilla surprins de întrebare: 


— li omoram, ce altceva să facem cu ei? 


— Cască bine ochii. 

— Asta-i o prostie, se înfurie Haskeer. Ce dracu”, crezi că fac 
altceva? 

— Nu ştiu, răspunse piticul. Îți frămânţi biluţele cu seminţe? 

— Dă-te jos de pe cal să-ţi vâr capul între buci. 

— Ar fi mult mai interesant decât să-ţi tot văd mutra. 

— Dacă vrei să ţi-o dregi pe a ta, n-ai decât să-mi spui. 

— Da, în toiul unei misiuni. Ar fi foarte înţelept. 

— Sergenţi! şuieră un răcan. 

— Ce-i? întrebară amândoi nervoşi. 

— Acolo. 

Răcanul arătă cu degetul. 

În dreapta lor, departe de țărm, se înălţat două dealuri scunde care 
adăposteau între ele un crâng. Dintre copaci sclipea lumina unui foc. 

Haskeer şu Jup opriră coloana. 

— Ce zici? întrebă Haskeer. 

— Să mergem în recunoaştere. 

— Toţi? 

— Noo, ne descurcăm noi şi singuri. 

Răcanii primiră ordin să rămână cu caii. Jup şi Haskeer plecară. 

Se apropiară de crâng pe furiş, aplecaţi, mergând în zigzag. Apoi se 
trântiră pe burtă şi se târâră prin vegetaţia scundă, până se opriră la 
marginea unui luminiş. 

Un foc ardea semeţ în mijlocul lui. Douăzeci-treizeci de siluete se 
adunaseră în jurul lui. Umbrele lor cădeau lunguieţe şi groteşti în 
lumina amurgului. Siluetele aveau nişte capete de formă tare ciudată. 

Haskeer rămase cu gura căscată. 

— Ce drac de rasă-i asta? 

— Oameni, tâmpitule, şopti Jup. Poartă căciuli în formă de cap de 
lup. 

Altceva îi atrase atenţia. 

— Uită-te acolo. 

Lângă foc, trupul lui Braetagg zăcea întins pe o piatră netedă. Unul 
dintre oamenii cu cap de lup stătea lângă el. Gesturile stranii, însoţite 
de murmurul cântat al celorlalţi, sugerau un ritual. 

— Ne trebuie toată ceata ca să-i atacăm, chibzui Jup. Hai s-o 
ştergem. 

— Hai, încuviinţă Haskeer. 

— Vă înşelaţi! 

Nu avură timp să se întoarcă şi să vadă cine vorbise. Apucaţi de 
braţe noduroase, fură ridicaţi în picioare. Îi înconjurară şase oameni 
cu căciuli sinistre în formă de cap de lup. Îi ameninţară cu vârful 


săbiei la gât, îi dezarmară şi-i legară la încheieturile mâinilor. 

Haskeer îi aruncă piticului o căutătură veninoasă. 

— Ne descurcăm şi singuri, îl maimuţări el pe Jup. 

— Linişte! porunci un om. Măcar până se ocupă Maestrul de voi. 

Râse dispreţuitor către tovarăşii lui. Se puseră toţi pe un râs 
enervant. 

Prizonierii fură siliţi să meargă cu mâinile legate la spate în 
luminiş. Apariţia lor întrerupse murmurul funebru. Printre oamenii 
holbaţi, orcii fură aduşi în faţa bărbatului care stătea în picioare lângă 
leşul lui Braetagg. Din ţinuta lui arogantă şi din felul respectuos în 
care i se adresară ceilalţi reieşea clar că e conducătorul sectei. 

Cu ochi împietriţi, ca ai căpăţânii de lup cu care îşi acoperea capul, 
omul îi cercetă dispreţuitor pe Jup şi Haskeer. 

— Intruşi, aşadar. Şi suboameni, pe deasupra. 

— Noi nu suntem niciun fel de subnimic şi nu semănăm cu rasa 
voastră jegoasă, ripostă piticul. 

Încasă o palmă peste faţă cu o mănuşă, pentru obrăznicie. Începu 
să-i curgă sânge din nas şi din colţul gurii. 

— Ce faceţi cu Braetagg? întrebă Haskeer cu tupeu. 

Se smuci zadarnic să scape din legături. 

— Căutăm magia, răspunse Maestrul cu glas intens. Scurgem 
energia, aşa cum faceţi voi, aşa-zisele rase străvechi. 

— A mea nu face aşa. 

Răsplata lui Haskeer fu un pumn în stomac care-l făcu să se îndoaie 
de spate. 

— Ce are de-a face un cadavru cu magia? se răsti Jup. Nebunilor! 

— Nebuni? repetă Maestrul, arătându-se sincer jignit. 

Se răsuci spre cadavru şi îl cercetă câteva momente. Pe urmă prinse 
degetul mic de la mâna dreaptă a lui Braetagg şi-l rupse. Degetul 
trosni şi un norişor de praf gri se ridică în luminiş. 

Ţipetele de protest ale lui Haskeer fură înăbuşite cu alte lovituri. 
Din prudenţă, Pyro îl pocni şi pe Jup în rinichi. Ignorându-le 
zvârcolirile, Maestrul ridică degetul la nivelul ochilor şi-l studie. Când 
termină, îl aruncă în foc. 

Flăcările săltară mai îndrăzneţe, scuipând miriade de scântei 
multicolore. Focul arse mai întâi verde-smarald, apoi auriu şi 
albăstrui, atât de intens, că nici nu te puteai uita la el. Greu de crezut 
că l-ar fi putut aţâţa aşa un rest de carne putredă. Haskeer şi Jup se 
zăpăciră complet. 

— Un mic semn al puterii lui Braetagg, declară Maestrul când se 
stinse efectul. Desfăşurând ritualul potrivit şi măcinând bine de tot 
cadavrul, esenţa rezultată îmi va da puteri de vrăjitor. 

— Eşti dus cu pluta, mârâi Haskeer. 

— Aşa zici tu. Maestrul îşi arcui sprâncenele. Dar nu vei mai fi aici 


ca să vezi cum dovedesc că n-ai dreptate. Ca mai toate ritualurile, şi 
acesta are efect mai puternic dacă sacrificăm puţin sânge. Işi chemă 
slugoii. Pregătiţi-i! 


— Pierdem vremea, se plânse Alfray. 

— Ai vreo idee mai bună? îl întrebă Stryke. 

— Poate dacă ne împărţim în grupuri mai mici, căutarea va merge 
mai repede. 

— Nu, suntem destul de separați şi aşa. 

Călăriră în tăcere. 

La un moment dat, Coilla exclamă: 

— Acolo! 

Se uitară în direcţia indicată. Pe malul celălalt scânteia un foc. 

— E de-al nostru? se întrebă ea. 

— Nici ăia doi n-ar fi atât de proşti să aprindă unul, o asigură 
Stryke. 

— Deci? stărui Alfray. 

— Deci alt indiciu n-avem. 

Căpitanul strigă o poruncă şi jumătatea de ceată răsuci caii şi 
schimbă direcţia. 

Călăriră în trap vioi, ferindu-se de crengi, ţinându-se cât mai 
aproape de bucla țărmului. 

Mai merseră cât o aruncătură de săgeată şi dădură peste cealaltă 
jumătate de răcani. Le explicară repede de ce lipseau cei doi sergenţi. 

— Nici că se putea mai rău, spumegă Stryke. Acum avem de 
recuperat un cadavru şi doi idioţi pe lângă el. 

— Cum procedăm? vru să afle Coilla. 

— Ne împărţim în trei grupuri. Tu conduci unul. Calthmon, Darig, 
rămâneţi aici cu caii. Rămânem... douăzeci şi şase. Eu şi Alfray luăm 
fiecare opt răcani. Tu iei zece, Coilla. 

— Mulţumesc pentru încredere. 

— N-avem de ales, caporal. Să n-o dai în bară, că zbori. 

— Care-i planul? se interesă Alfray. 

— Nimic complicat. Intrăm în crâng din trei părţi. Mai întâi îi 
scoatem de-acolo pe Haskeer şi Jup vii şi nevătămaţi, pe urmă pe 
Braetagg, dacă reuşim. Întrebări? 

Nu auzi niciuna. Separaţi iute în trei, porniră la drum: unii la 
stânga, alţii la dreapta şi alţii drept înainte. 

Grupul Coillei o luă la stânga şi începu să se târască prin frunziş. 
Nu întâlniră nicio gardă. Văzură focul, leşul lui Braetagg întins pe 
lespedea de piatră şi pe Haskeer şi Jup lângă el. Pe cei doi sergenţi îi 
ţineau strâns doi oameni; altul parcă îndeplinea un ritual. Ceilalţi Pyro 
cu căpăţâni de lup stăteau mai în spate, murmurând o incantaţie 
ritmică. 


Coilla se întoarse către cel mai apropiat răcan. 

— Slettal... da? şopti ea. 

— Doamnă. 

— Câţi arcaşi buni avem cu noi? 

Slettal se încruntă. 

— Câţi arcaşi buni? 

— Au o singură şansă să-i nimerească pe cei doi care-i ţin pe 
sergenţi. 

— lertaţi-mă. Toţi ne pricepem la tras cu arcul, dar să nimerim 
până acolo... 

— Ar fi trebuit să-mi dau seama, oftă. Nu-i nimic, încerc eu. 

Răcanul plecă să-i aducă un arc. Ea îl refuză, îşi suflecă mâneca 
bufantă şi dădu la iveală o teacă de mână plină de cuțite. 

— Le prefer pe astea, îi explică ea, scoțând două cuțite cu vârf cârn. 

Slettal îşi mută privirea de la ea la ţintele îndepărtate, apoi din nou 
la ea. 

— Puteţi face asta? 

— Pot încerca. Dacă reuşesc, nu trebuie decât să fiţi gata de un atac 
rapid asupra mulţimii de oameni. Dacă nu, îi asaltăm pe cei doi rataţi 
de mine şi pe preotul ăla. Măcar îi răzbunăm pe sergenţi. Aţi înţeles? 
Bine. Acum pregătiţi-vă. 

Ştia că şi ceilalţi jderi vor ataca, probabil, în orice clipă, riscând 
viaţa lui Jup şi-a lui Haskeer. Nu avea timp de pierdut. Ochi mai întâi 
ţinta mai dificilă, bărbatul acoperit aproape în întregime de Haskeer. 
Celălalt, care-l ţinea pe Jup, era mai uşor de doborât. De fapt, uşoară 
nu era niciuna din cele două ţinte. Cel de-al treilea bărbat, pe care îl 
considera şef, se agita tot mai mult, pe măsură ce ritualul se apropia 
de punctul culminant. 

În echilibru, ţinându-şi respiraţia, Coilla azvârli un cuţit. Încă nu 
ajunse la ţintă când îl aruncă pe al doilea. 

Omul care-l strângea în braţe pe Haskeer primi cuțitul între ochi, se 
clătină şi căzu. Tovarăşul lui încasă lama în piept şi se prăbuşi în 
urlete. 

— Acum! ţipă Coilla. 

Jderii ei năvăliră în luminiş. În acelaşi timp, se năpustiră şi celelalte 
două grupuri. Coilla se îndreptă spre sergenţi. Ostaşii ei îi respectară 
ordinul şi se repeziră la mulţimea de oameni din spatele ei. Se stârni o 
învălmăşeală de ţipete, urlete şi zăngănit de oţel. 

Ţâşnind în faţă, Coilla observă că nu era ceva în regulă cu focul. 
Ardea cu prea mare intensitate, iar flăcările dansau împrumutând 
culori aprinse. 

Însă nu avu timp să dezlege taina. Conducătorul Pyro, cu faţa 
schimonosită de furie, îşi scoase paloşul. Coilla acceleră şi-l ocoli, 
scăpând la mustață de împunsătură. Ajunse imediat la sergenţi şi le 


tăie legăturile. 

— Atenţie! ţipă Jup. 

Câţiva Pyro înarmaţi fugeau spre ei. Coilla îi dădu o sabie piticului. 
Haskeer smulse una de la o gardă ucisă. Cu strigăte de luptă, sergenţii 
trecură la atac. 

Coilla rămase cu şeful Pyro. Acesta năvăli spre ea turbat, răcnind 
ceva de neînțeles, spintecând aerul cu paloşul. Fa se apără de 
loviturile puternice şi răspunse cu aceeaşi forţă îndârjită. 

— Ingraţi băgăcioşi! zbieră omul. Sălbaticilor! 

— la uite cine vorbeşte, omul cu căpăţână de lup mort pe cap! 
replică jderiţa vicleană, fără să slăbească atacul. 

Trebui să înfrunte o nouă rundă de lovituri. Se ghemuia, se ferea 
într-o parte, bloca şi asalta. 

— Ritualul! tună şeful Pyro. Aţi întrerupt ritualul! Tâmpiţilor! 

În clipa aceea, înlemni. Se dădu înapoi, uitând să se mai apere şi se 
holbă dincolo de Coilla, cu nişte ochi cât cepele. Presupunând că se 
preface, dar nefiind foarte convinsă, sări iute într-o parte şi întoarse 
capul. Rămase cu gura căscată. 

Cadavrul lui Braetagg se mişca. 

Se ridică în capul oaselor. Ţeapăn, se întinse de-i pocniră oasele 
bătrâne. Îşi coborî încet picioarele şi-şi lăsă tălpile pe pământ. Se 
ridică imediat, se clătină puţin, apoi începu să meargă, anevoie la 
început, mişcând leneş din membre. 

Coilla întoarse capul spre om. Stătea nemişcat, pământiu la obraz. 
În luminiş, toţi erau prinşi în încăierare şi nu băgară de seamă leşul 
umblător al lui Braetagg. 

Cadavrul mergea nestingherit, hotărât, spre o anumită ţintă, lăsând 
o dâră de praf albicios în urma lui. Coilla se încorda când trecu pe 
lângă ea clătinându-se, fără să o ia în seamă; i se păru că ochii 
scufundaţi în orbite sclipesc misterios. 

Scuturându-se ca să-şi revină, deşi tot cuprins de groază, 
conducătorul Pyro ridică sabia să se apere. Un efort prea slab. Cu 
viteză uluitoare, leşul se apropie şi azvârli sabia cât colo cu mare 
uşurinţă. Viul şi mortul se încăierară. 

Coilla îi urmări cu privirea. Nu-i vedea bine din cauza focului care 
ardea cu prea multă intensitate şi a norului gros care se ridica din el. 
Ghici că se iau la trântă, dar atât. Atunci răsună un țipăt. Oribil, 
prelung, deznădăjduit. Omenesc. 

Câteva siluete veniră lângă ea prin vâltoare. Renunţă la poziţia 
defensivă când îi văzu pe Stryke şi ceilalţi ştergându-şi de sânge 
săbiile şi bărzile. 

— Te-ai descurcat bine, o felicită Stryke. 

Focul se stingea. O pală de vânt împrăştie fumul. Îl văzură pe 
conducătorul Pyro la pământ, cu braţele răsucite în poziţii nefireşti. 


Moartea îi întipărise o expresie de oroare pe chip. Coilla întoarse 
privirea spre lespede. Leşul lui Braetagg zăcea tot acolo, nemişcat. 
Stryke se holbă la ea. 
— Ce s-a întâmplat? 
Jderiţa clipi, scutură din cap, luă o hotărâre. 
— Nimic. Din cauza cristalului. Mi se învârte încă în creier. 


Goneau pe cai de rupeau pământul, cu rămăşiţele lui Braetagg 
învelite în pături şi sprijinite pe spinarea unui cal fără stăpân. 

Ajungând la Cairnbarrow cât ai zice peşte, ceata străbătu străzile în 
galop mare, risipind gloata de cheflii. În piaţă se adunaseră de trei ori 
mai mulţi orci decât fuseseră la plecare. Înaintând cu greu, ajunseră la 
rânduri de orci agitaţi, pe care gărzile imperiale nu-i lăsau să intre în 
cort. 

Apăru maiorul Crelim. 1 se făcu loc imediat. Cei cinci ofiţeri ai 
jderilor fură chemaţi iute înăuntru, împreună cu doi răcani care cărau 
povara învelită. O aşezară pe podea şi o dezveliră. 

— N-am crezut că veţi reuşi, mărturisi Crelim. Repede, suiţi-l pe 
tron. Cu grijă! 

Mâini prudente ridicară cadavrul. Braetagg fu aşezat la loc, cu 
coroana pe cap, cu mâna gălbuie pe mânerul săbiei. Coilla urmări 
scena cu mare interes. 

— Îi lipseşte un deget! strigă maiorul. 

— Păi... da, domnule maior, recunoscu Stryke. Nu-i mare lucru, 
dacă ne gândim ce-ar fi putut păţi. Acoperiţi-l cu mâneca sau cu 
altceva. 

— Ştiu eu? 

Crelim chibzui, îndoielnic. Haskeer se plimbă ţanţoş spre tron. 

— Căpitanul are dreptate, domnule maior. Nu va observa nimeni că 
lipseşte o bucăţică din el. Braetagg e zdravăn ca un armăsar de luptă. 
Se apropie de cadavru, ignorând semnalele disperate ale celorlalţi. 
Niciun motiv de îngrijorare. V-am zis eu, e vânjos ca pielea de dragon 
muiată în pişat o lună. 

Duse în spate pumnul strâns într-un gest prietenesc. 

— Nu! ţipară ceilalți. 

Prea târziu ca să-l mai oprească pe Haskeer. Pumnul său binevoitor 
bufni surd în umărul lui Braetagg şi ridică praf cât un covor nebătut 
demult. Haskeer îşi duse mâna la gură. Braţul se detaşă din umăr, 
atârnă scurt de un tendon uscat, apoi căzu la podea. Parcă ar fi scăpat 
cineva un sul de pergament. 

— Creier de găină! ţipă Jup. 

— Sergent Haskeer! urlă Crelim, vânăt la faţă de furie. 

Toţi cei de față se întrecură în a-i blestema originea şi a-i învineţi 
ochii. 


Stryke se depărta de învălmăşeală şi se apropie de Coilla. 

— Îţi zic eu înainte de a mă întreba, îi spuse ea. Habar n-am să cos 
leşuri deşirate. 

Căpitanul scutură din umeri şi scoase un oftat prelung, istovitor. 

— Ei, nu-i nimic. Trăiască Ziua lui Braetagg! 

